
Ovo svoje nastojanje s najvećim poštivanjem 
posvećujem o. Euzebiju Fermendžinu, velikom i 
savjesnom sakupljaču arhivske građe, ljubitelju 
povijesnih i kulturnih spomenika našega naroda, 
dopisnom članu Jugoslavenske akademije znano¬ 
sti i umjetnosti, skromnom i radinom Franjevcu, 
prigodom osamdesete obljetnice njegove smrti u 
Našicama . 

PREDGOVOR 


Predgovor je ono što najprije treba reći da se govor može ispravno 
slušati i slijediti. To je uvođenje u obradu i sadržaj spisa koji se namje¬ 
rava čitajući slijediti. 

Riječima predgovora pokušavali su pisci baroknog vremena u 18. sto¬ 
ljeću osvojiti i privući svoje čitatelje da blagonaklono priđu k bogato ukra¬ 
šenoj posudi, u kojoj im se nudilo jelo riječi. Sve je bilo kićeno, bogato 
profilirano, sjajno, razvedeno, puno pokreta i sklada. Mnogo se držalo do 
vanjskog oblika slikovitosti i zvučnih naslova . Teklo je i razlijevalo se kao 
Mozartova muzika i željelo se svidjeti . 

Danas se, naravno, tako više ne može pisati. Suvremen čovjek nema 
vremena za rokaje i kartuše, za profilirane okvire i izrezbarena vrata. Nje¬ 
ga privlači jednostavnost i iskrenost . Zanosi se i najvećim ludostima, ako 
se iskreno doživljavaju. Obračunao je i želi obračunati sa svim onim na¬ 
slagama pretvaranja, lažnog sjaja neke čovječnosti koje zapravo iza vješto 
postavljenih kulisa i zastora nema. 

Ljudima takva životnog stava upravljen je ovaj predgovor . Njima že¬ 
lim upraviti ovaj uvod u povijesno-kulturni prikaz »Franjevci u Abinim Na¬ 
šicama« sa željom, da se upoznaju sa sedam stoljetnom prisutnošću i kul¬ 
turnom djelatnošću Franjevaca, sljedbenika Siromaška iz Asiza, koji po¬ 
stoje i djeluju na ovome našičkom području. 

Ovakvi će lako prihvatiti misao, da se upoznati može samo ono što se 
ljubi. Ljubav prethodi svakom upoznavanju, jer ona je stvarni pokretač na 
putu k istini. A tomu se ne treba nimalo čuditi, ako se shvati da spoznavati 
znači roditi se zajedno, to jest — dati se spoznajnom predmetu, pustiti da 
se predmet spoznaje slobodno nastani i smjesti u spoznajnom subjektu — 
u meni i tebi i u svakome koji želi spoznati. 

Spoznati istinu o stvarima i događajima nužno traži takvu raspoloži¬ 
vost u duhovnom središtu svoga ljudskog života, da istraživani događaji i 
njihovi nosioci budu uvijek ono i onakvi kakvi oni po dostupnim sredstvima 
upoznavanja jesu a ne onakvi kako se to nekome istraživaču sviđa ili bi 
se moglo svidjeti da oni budu. 

Nije li onda opravdan zaključak da objektivne spoznaje stvarnosti ni 
u povijesnom istraživanju nema bez ljubavi, jer samo tko ljubi, sposoban 
je povijesnim dokazalima ponuđeno svjetlo priznati i otvoriti mu slobodan 
pristup u svetište svoga života, gdje se istina spoznaje i dobro ljudi! 

U pitanjima upoznavanja kulturne povijesti jednoga naroda i određe¬ 
ne zajednice ljudi, u našem slučaju — kulturnog dijelovanja našičkih Fra- 


njevaca, ne smije se zaboraviti i na ponos, jer je naravno, da se svaki čov¬ 
jek kao član naroda i neke određene zajednice ljudi ponosi onim što su 
prije njega učinili drugi, nepoznati pojedinci kao stvaraoci kulturno vrijed¬ 
nih djela. 

Ponos je vrlo važna stvar, kad se radi o priznavanju i čuvanju kultur¬ 
no vrijednih djela, povijesne ostavštine osobno dalekih pojedinaca, ali po 
njihovim djelima tako bliskih i neprolaznih ličnosti. A jer je ponos plod 
znanja i poštivanja, ispravno vrednovati je moguće, ako se poštiva i pozna. 

Kulturna dobra treba s poštovanjem upoznavati da se tek tada može 
njima ponositi i dičiti. Tko se pak tako njima ponosi, taj ih brižno čuva i 
odnosi se prema njima kao majka kojoj su draga sva njena djeca. 

Ako se kulturom u pravom i punom značenju te riječi smatra samo ona 
čovjekova djelatnost, kojom čovjek vlada sam sobom i svim svojim nagon¬ 
skim težnjama onda je stvarno kulturan čovjek samo onaj, koji i kod dru¬ 
gih ljudi priznaje ono bez čega ni sam ne bi mogao nositi lijepo ime čov¬ 
jek. pravo na istinu, ljepotu i dobrotu i na punu slobodu — moći sebe 
osobno izraziti. 

U času pak, kad čovjek u punini jest što treba i može postati, svako 
njegovo djelo vanjski je svjedok njegove osobne veličine, odsijev je bića i 
besplatnosti dara, obogaćenje je svijeta vriednostima, koje se ne mogu iznu¬ 
diti i zapovijedati, jer se badava daju i kao vrijednost srca mogu se pri¬ 
miti samo srcem — ljubavlju i poštivanjem. I upravo zato nose obilježje 
općenitosti, nadvisuju prostor i vrijeme, premda su se rodile u vremenu i 
postoje u prostoru. 

Da se ljudsku djelatnost ispravno vrednuje, treba priznati da se raz¬ 
ložno djelovati ne može bez razloga i da smisao ljudskog stvaralaštva oprav¬ 
dati postojanjem bioloških određenosti žlijezda za unutrašnje izlučivanje 
znači prazne riječi, koje se gube u ništavilu besmislenosti. I Flaubert je 
već dobro napisao: »Čemu htjeti biti nešto, kad možeš biti netko!? A ovo 
— biti netko, odgovorni nosilac djelovanja, osoba, zahtijeva slobodu. Ta 
pak sloboda bez koje se čovještvo ne može zamisliti i postojati bitno je 
obilježena svojstvom — mogućnost besplatnosti — jer samo ona oslobađa 
ljudsko djelovanje njenih granica u daru, bitnoj oznaki osobnosti. 

Duh je sloboda ili duha nema! Bez duha pak u čovjeku nema ni vrijed¬ 
nosti, ni kulture, ni čovještva, jer čovjekovo postojanje izlazi iz besplatnosti 
dara, gdje se rascvjetava stvaralačka inicijativa slobode. Ovu zahtjevanost 
je najbolje izrazila jedna siromašna žena kad je kazala: »Najveća je bol 
siromaha što nikome ne treba njihova prijateljstva!« čovjek se uvijek osje¬ 
ća najdublje ponižen u svome čovještvu upravo onda kad se njegov unu¬ 
trašnji svijet smatra ni zašto; svijet humanosti gdje svaki odlučuje o svojoj 
vrijednosti, gdje je svaki pojedinac jednak drugome po istom zahtjevu da¬ 
ra, sposoban davati i obogaćivati, jer nosi u sebi mogućnost postati opća 
vrijednost šutljivim davanjem samoga sebe, što znači: izvršenjem slobode. 

&ko čovjek ne može sebe drugima dati, jer njima ne treba njegova 
prijateljstva, to znači postupak, gdje se u čovjeku ne priznaje duh, a bo¬ 
gatstvo njegova unutrašnjeg svijeta smatra ništavim. To je nehumano i ru- 
šilačko vladanje, što se i u takvom čovjeku očituje kao razčovječenje, po- 


nizenje i bljutavost postojanja, jer nehumani postupci prema drugima po- 
nizuju i onoga koji ih čini. Uzaludno je drugome nuditi sreću a nijekati 
mu dostojanstvo . Ljudske su vriednosti općenite ili ih nema , Ljudski pos¬ 
tojati znači slobodno ili osobno postojati — biti netko a ne nešto, moći s 
drugima gledati u istom pravcu — ljubiti. 


Ako sada pođemo od sigurno zajamčene povijesne činjenice da su Fra¬ 
njevci, siromašni sljedbenici Franje iz Asiza, već sedam stoljeća prisutni u 
\s rediš tu današnjih Abinih Našica, ta činjenica sama po sebi govori i ne 
smije ostati nezapažena a još manje ravnodušno zaboravljena. Njeno či¬ 
njenično stanje draška našu pažnju i privlači našu prirođenu znatiželju. 
Budi mnoge upitnike i traži mnoge odgovore i objašnjenja. 

Poznato je, doduše, da su premnoga povijesna svjedočanstva nestala i 
izgubila se u teškom razdoblju naše narodne povijesti tokom 15. i 16. sto¬ 
ljeća. Divljanje i stravstvena požudnost, nehumanost slavonskih knezova, 
plemića i gospodara gos pošti ja, gradova i utvrda, uništile su mnoštvo vri¬ 
jednih kulturnih spomenika i pisane arhivske građe, jer su u neposrednoj 
turskoj opasnosti jedni drugima ubijali kmetove, pljačkali i spaljivali gra¬ 
dove, sakatili nevine ljude, odnosili vrijedne stvari i tako sami pripravljali 
slobodan pristup turskoj nezaustavnoj osvajalačkoj vojnoj moći. I tako je 
dolaskom Turaka i divljačkom mržnjom i bezobzirnošću dokrajčeno u za¬ 
posjednutoj Slavoniji i ono što je do tada još preostalo. 

Sticajem okolnosti nešto je ipak sačuvano. Mjesta vjerodostojnosti — 
zborni kaptoli, koji su od 13. do 16. stoljeća ovjeravali posjedovne i druge 
povelje plemića i velikaša u Kaptolu kod Požege, u Čazmi i katedralni 
kaptol u Zagrebu te slični kaptoli u Ugarskoj (Pećuh), u svojim su arhivi¬ 
ma čuvali ovjerovljene duplikate a arhivsku građu su u strahu pred Turcima 
selili i čuvali. Marljivi i zanosni ljubitelji prošlosti i neumorni istražitelji 
kulturnih vrijednosti nijesu gubili samopouzdanje i vjeru, da će naći i da 
se mogu otkriti poželjna svjedočanstva i iz tog tamom prekrivenog razdob¬ 
lja Srednjeg vijeka s područja predturske i turske Slavonije. Osnivanjem 
Jugoslavenske akademije znanosti i umjetnosti u Zagrebu, mogućnost istra¬ 
živanja i tiska, okupilo je mnogo sposobnih i ustrajnih povjesničara, koji 
su istraživali, otkrivali, pisali i izdali pod konac 19. i početkom 20. stoljeća 
bogatu arhivsku građu za upoznavanje Slavonije i povijesnih zbivanja u 
njoj u predturskom razdoblju od 13. do 16. vijeka. 

Rad i istraživački zanos donio je lijepa i korisna izdanja: Regesta Ivana 
Kukuljevića Sakcinskog, Diplomatički zbornik (14 svezaka) Tadeja Smiči- 
klasa, Acta Bosnae i Chronicom o. Euzebija Fermendžina, Franjevca. Uz to 
treba spomenuti Csankijeve i Fejerove ugarske zbornike povelja, povijesne 
radove prof. Vjekoslava Klaića, Ferde šišića, Rade Lopašića, Rudolfa Hor- 
vata. Za naše istraživanje važni su povijesni radovi: Waddingovi Anali Ma¬ 
nje Braće, spisi Emerika Pavića, Paviševića, Božitkovića, Batinića, Jelenića 
i Dominika Mandića te njemačkih pisaca Virgilija Greiderara, Kollera i 
Ferdinanda Kaizera. Svi su ovi i mnogi drugi uspješno osvijetlili razdoblje 
od 13. do 18. stoljeća. Zanos i upornost su se bogato isplatili, a pretraživa- 


nje Vatikanskog arhiva te djelomična dostupnost turskih arhiva u Carigra¬ 
du donose nova saznanja i potvrđuju mnoga nagađanja i pretpostavke. 

Naslovom ove monografije »Franjevci u Abinim Našicama« označena je 
namjera naših nastojanja. Zanima nas prisutnost i djelovanje Franjevaca u 
Abinim Našicama od njihova dolaska u taj radi šumovitosti prozvan »zele¬ 
ni grad« (frondosus) pa sve do naših dana. I premda neposredno ne želimo 
istraživati povijest Našica od 13. vijeka do danas, ne možemo ipak mimoići 
one povijesne činjenice o gradu Našicama, koje su za naše istraživanje o 
»Franjevcima u Abinim Našicama « potrebne i važne. Nije nam nepoznato 
da su o Našicama pisali: o. Placido Belavić, Našice, Povjesničke crtice, 
izdano u Vukovaru; a u novije vrijeme: Dr. Danica Pintarović, Povijest Na¬ 
šica, Osječki zbornik IV, Osijek 1954; te prof. Srećko Majstorović, Našice 
kroz 700 godina (1229-1929), Slav. Brod 1973. No, naše istraživanje želi punu 
pažnju posvetiti Franjevcima i njihovu djelovanju u Našicama. Napose od 
turskih vremena kroz 18. i 19. vijek do naših dana. 

Poticaj za ovu monografiju daju dvije značajne obljetnice: Dvijesto 
sedamdeseta obljetnica posvećenja našičke samostanske crkve (1707.-1977.) 
i osamdeseta obljetnica smrti o. Euzebija Fermendžina, vrijednog kulturnog 
radnika, pisca Acta Bosnae, kodeksa sabranih povelja važnih za vrkvenu 
povijest na području Bosne i Slavonije od 925. do 1752. godine, koji je obje¬ 
lodanio i Chronicon opservantis provinciae Bosnae Argentinae, također va¬ 
žan za franjevačku povijest u Bosni i Slavoniji, a u rukopisu mu se čuva 
zbornik »Acta Croatiae potissimum ecclesiastica« (Hist. institut Jazu). 

Neka i ova monografija bar malo probudi ponos radi kulturno-povi- 
jesne prisutnosti i djelotvornosti »Franjevaca u Abinim Našicama « kroz 700 
godina postojanja samostana i crkve Svetoga Antuna, što su ih sagradili 
Franjevci doprinosom vjernog katoličkog naroda . 

O Našicama se pisalo i danas se piše. Istražuje se njihova prošlost, a 
posebno razdoblje Srednjega vijeka u predtursko i u tursko vrijeme. I prem¬ 
da se zna^ da Našice u to vrijeme povijesnih zbivanja u Slavoniji nisu igrale 
neku značajniju ulogu, jer su položajem i stjecajem drugih okolnosti osta¬ 
jale na rubu ondašnjih povijesnih zbivanja, o njima se ipak mnogo toga 
zna i može još mnogo toga doznati. Napose u odnosu na poznatu činjenicu, 
da je u srednjevjekovnim i današnjim Našicama već sedam stoljeća prisutna 
kulturno-povijesna djelatnost Franjevaca. 

Napisano ponavljati ne bi bilo potrebno, kad ne bi postojala moguć¬ 
nost netočnosti, iskrivljavanja i smionih tvrdnji, što se susreću i u povijes¬ 
nim napisima, člancima i monografijama, jer se njihovi pisci prečesto ne 
trude da provjere navode i tvrdnje drugih pisaca kojima se služe i koje 
upotrebljavaju kao dokazni materijal u svome istraživanju određene proš¬ 
losti. Nije dovoljno i sigurno preuzeti i vjerno prepisati navod što ga je 
onaj drugi pa bio i pisac uvažena ugleda s područja povijesnih istraživanja 
u svome povijesnom članku ili knjizi naveo, pozivajući se na sačuvane i toč¬ 
no obilježne povelje, kronike i pisana djela. Nikome za ljubav ne valja za¬ 
nemariti nezamjenivo pravilo povijesnog istraživanja: potraži i sam ponovo 
pročitaj, ispitaj i provjeri izvore. Događa se naime da i vješto oko na brzi¬ 
nu štošta previdi i za svoju stvar ne smatra u izvoru nešto važnim što za 
drugoga i za samu stvar može biti i često jest posebno važno i značajno. U 
mnogim pak slučajevima igra ulogu i mašta nekog istraživača pa vidi, na¬ 
lazi i zaključuje i ono što je sam zamislio i želi a u samom izvoru nema 
nikakva oslonca. 

Provjeravanje izvora i vjerodostojnost njegova u povijesnom istraživa¬ 
nju su nezamjenive. Ako pak iskustvo u radu na istraživanju povijesno-kul- 
turnog djelovanja Franjevaca nešto znači, uvjeren sam na temelju premno- 
gih zapažanja i provjeravanja da se za takvo istraživanje uz potrebnu spre¬ 
mu nužno tražiti — pripadati Redu koji se istražuje, sam biti Franjevac. 
Za takav rad traži se poznavanje duha i strukture Franjevačkog reda a iznad 
svega ljubav i bistro oko za sve ono što je stvarno vrijedno zapaziti i pi¬ 
sanom riječi iz prošlosti preko sadašnjosti sačuvati za budućnost. 

Lažna slava Franjevcima nije potrebna, jer se vrijednosti jednom ostva¬ 
rene ne mogu više uništiti. One ostaju i svjedoče. Njima je potrebna istina 
i priznanje. I premda mogu i sposobni su podnositi ravnodušnost i primati 
prezir, omalovažavanje, svjesno iskrivljavanje i netočno poznavanje sigurno 
ne zaslužuju s jednostavnog razloga, jer su ljudi koji imaju pravo na svoj 
ljudski identitet. 

S tog naslova nužno je u našem pisanju o »Franjevcima u Abinim Na¬ 
šicama« iznijeti i neke samo od značajnih povijesnih činjenica iz prošlosti 
Našica u Srednjem vijeku. Posebno pak treba svratiti pažnju na jedan po¬ 
vijesni izvor, koji se često susreće u napisima i člancima što govore o Fra¬ 
njevačkom samostanu i crkvi u Našicama. Taj izvor se navodi kao »Pa- 
raphrastica et topographica descriptio totius Provinciae Bosnae Argentinae« 
i pripisuje se ocu Ivanu Stražemancu, koji ga je tobože u Velikoj napisao 
1730. Spis u rukopisu takva naslova postoji, sačuvan u prepisu iz 1735, ali 
ga nije sastavio o. Ivan Stražemanac, nego jedan nepoznati Franjevac za 
vrijeme provincijalstva o. Ivana Kopijarevića rodom iz Stražemana. To je 
očito iz sačuvanog prepisa tog spisa za upotrebu samostana Sv. Augustina 
u Velikoj, gdje doslovno stoji napisano: 

— Paraphrastica et topographica expositio totius Almae Provinciae 
Bosnae Argentinae Fratrum Minorum de observantia »Murus Domus Domini 
ab Eugenio IV nuncupatae; Conventumque ejusdem, hocce temporum Statu 
partim in Regno Bosnae sub immani tyranide Turcica; partim sub Augustis- 
simo Imperio Caesareo in Regnis Hungariae, Slavoniae, Serviae; item in 
Ducatu Syrmii et Banatu; ac sub Serenissimo Venetorum Dominio in Dal- 
matia Situatorum. Ex libris Patris Lucae Waddingi, Francisci Gonzagae, 
Fortunati Hueber: aliorumque fide dignorum Authorum, ac ex antiguis ma¬ 
nu Scriptis Patrum praefatae Provinciae nostrae desumpta et in ordinem 
redacta. 


Sub Provincialatu 
Adm. R. P. Ioannis de Straxemano 
alias Kopiarevich 

Vellicae 

In Conventu nos tro S. Augustini 
Anno Domini 
1730. 

U predgovoru nepoznati Franjevac piše da se služio i spisima biskupa 
fra Nikole Ogramića i fra Andrije iz Dubočca (Šipračića), jer se bez njiho¬ 
vih zapisa ne bi gotovo ništa znalo »de antiquitate Provinciae nostrae« — 
o prošlosti Provincije Bosne Srebrne. 

Spomenuti spis je najstarije pisano svjedočanstvo o pojedinim samosta¬ 
nima Provincije Bosne Srebrne i o samoj toj Provinciji. U njemu se nalaze 
podaci i o nasickom samostanu do 1730. Pojedini samostani su u svojim 
kućnim povijestima uz podatke iz spomenutog spisa dodavali i sve nastale 
promjene u svome i u drugim samostanima, kako je to vidljivo iz Cerničke 
kućne povijesti. Provincijal o. Ivan Kopijarević iz Stražemana kao provincijal 
sigurno je zatražio sam ili po odredbi provincijske uprave da određeni Fra¬ 
njevac, nama do sada nepoznat, a sposoban za takvo pisanje, sastavi spo¬ 
menuti spis, koji se danas čuva u požeškom samostanskom arhivu pod nas¬ 
lovom: »Velika — Protocollum seu Conscriptio totius Provinciae Bosnae 
Argentinae... Ad usum conventus Vellicensis sancti Augustini B — 2.« 

* * * 

Iznošenje nekih značajnih stvari iz povijesti Našica pokazat će, zašto 
smo se na njih morali osvrnuti radi potpunosti ovoga našega istraživanja, 
jer služe kao potreban i nuždan okvir prisutnosti djelovanja »Franjevaca u 
Abinim Našicama«. 

1. Položaj i ime 

Zapis o. Pavla iz Rovinja, generalnog pohoditelja Reda, iz 1640. godine 
za Našice veli: »Klima je oštra a vidik je prekrasan.« (Starine XXIII, Zag¬ 
reb 1890. str. 35.). Najstariji poznati opis Našica iz 1730. godine plastičnom 
sažetošću crteža iznosi: — Između vrlo gustih i bliskih šuma (inter densis- 
simas sibique contiguas silvas) smješteno je ovo naselje (selo) Našice zvano, 
a priča se da je u starini (antiquitus) bilo veoma prostran grad (amplissimam 

Civitatem fuisse), ali zbog nebrojenih ratova sada se na ovome mjestu vidi 
jedva pedeset kuća« (Prot. conv. Vel. str. 410; Prot. conv. Nas. I str. 1; Prot. 
conv. Czer. I str. 167.). 

U starini veoma prostran — rastegnut — grad, a nakon odlaska Turaka 
jedva selo s pedeset domova. No, nekoć i sada na blago uzdignutom brežulj¬ 
ku među bliskim šumama, koje danas nisu više guste kao početkom 18. sto¬ 
ljeća. Zrak je oštar a pogled vrlo lijep i pregledan. Napose prema Sjeveru 
i podravskoj ravnici sve do mađarskog Mečeka iznad grada Pećuha i kao 
stožac uzdignutog Harkanja. 

Na tome našičkom pitomom brijegu, ispod kojega sa zapadne i sjever¬ 
ne strane teče potok koji se u 13. stoljeću naziva rijeka Našica (fluvium 
Nekche), sastaju se sve ceste koje dolaze od Slavonske Požege, Virovitice i 
Osijeka, Đakova i Donjeg Miholjca. A to samo po sebi znači veliku prednost 
i značajnu mogućnost za razvoj jednoga naselja. 

Poznato je, doduše, da se Našice u sačuvanim poveljama 13. stoljeća 
pišu kao Nekche a u papinu pismu 1421. i Nerthem, sa sigurnošću možemo 
ustvrditi da su se Našice od svoga postanka zvale kao i danas: Našice. Do¬ 
kaz nalazimo u jednoj listini iz 1315. gdje se poglavar Ivanovaca u Našica¬ 
ma naziva »preceptor de Nasicha« (Prof. Ive Mažuran, Osječki zbornik V 
str. 102.). Luka Wadding (A. IX, str. 294.) u nabrajanju samostana Zagre¬ 
bačke kustocije u 1400. godini prema Codex Impressus i Codex MS Ara- 
celitanus navodi samostan u Našicama kao — Nesicae, Nesice. 

Način pisanja nije mnogo iskrivljen. Prilagođen je latinskom jeziku, ali 
nosi sve oznake izvornog naziva: Našice. Nas više zanima razlog, zašto se 
Našice tako zovu. 

Uvjeren sam da naziv za našičko naselje treba tražiti upravo u potoku 
ili nekada rijeci Našici. Poznata je stvar da su imena mnogih naših naselja 
povezana s nazivom rijeka ili rječica koje kroz njih ili u njihovoj neposred¬ 
noj blizini protječu. Predpostavljam, a ta pretpostavka nikoga ne obvezuje, 
da je spomenuta našička rijeka (potok), nekada bila daleko veća i obilnija 
vodom, jer se u 18. stoljeću ističe obilje riba u njoj a i vodenice na njoj. 
Samostan je na njoj 1741. napravio mlin na tri točka ili kamena (Prot. conv. 
Naš. I str. 8.). Za jakih kiša nad Krndijom ta je rijeka znala nabujati i u 
području današnjeg Zoljana u jednom kraku i Seone i Martina u drugom 
kraku preobiljem voda nositi i odnositi sve što joj se našlo na protijeku. 
Stanovnici su je lako mogli nazvati: nese od kajkavske riječi — nesti — u 
značenju — nositi. Prisutnost pak ekavsko-kajkavskih oblika Stjepan Pavi- 
čić navodi u povelji Andrije II iz 1129. gdje se u opisu međa spominju 
Stojšin čret, Lokavec i Pesja Mlaka (Podrijetlo hrvatskih i srpskih naselja 
i govora u Slavoniji, Zagreb 1953. str. 147. i 148.). 

Pretpostavka je samo nagađanje, ali je ipak zanimljivo da se o Naši¬ 
cama susreće ono: Nesice, Nexe, što ima veze s onim kajkavskim glagolom 
— nesti — nositi. I premda je moguće, da se rijeka Našica prozove po mjes¬ 
tu uz koje protječe, vjerojatnije je ono drugo da se naselje prozove po 
rijeci. 

2. Najstarije pisano spominjanje Našica 

Našičko područje povijesno nije dovoljno istraživano. Bilo bi zanimlji¬ 
vo ispitivati razdoblje rimskog vladanja u našičkom kraju. Tu negdje se na- 


lazilo rimsko naselje Straviana. Putopis (itinerarium) rimskog cara Antoni- 
na na putu iz Siska (Siscia) preko Daruvara (Aquae Balissae), kod Požege 
(Inicerum) navodi Stravianu na putu za Osijek (Mursa). Po udaljenosti od 
Osijeka do Straviane i od Straviane do Požege to rimsko naselje mora bi¬ 
ti na području Našica (Csevapovich P. Gregorius, Recensio Prov. S. Ioannis 
a Capistrano, Buđae 1830. str. 46.-47.). Možda između Seone i Zoljana. Od¬ 
govor bi dao limes rimske ceste od Požege preko Našica za Osijek. 

Za vladanje ugarskih kraljeva iz kuće Arpadovića Našice su u banovini 
Slavoniji a u cisdravsko-baranjskoj županiji. U crkvenom pogledu se nalaze 
u Pećujskoj biskupiji a požeškom arhiđakonatu. 

Iz toga razdoblja sačuvana je listina, koju Smičiklasov Cođex diplo- 
maticus navodi u trećem svesku kao povelju broj 283., a izdana je pod ko¬ 
nac 1229. godine. Izdao ju je kralj Andrija II kao potvrdu Marcelu Pakrač¬ 
kom od plemena Toten za njegov obiteljski posjed Osuvak (Oziak, Ozijagh). 
Osuvak je značajno mjesto između Donjeg Miholjca i Đurđa i bilo je sijelo 
župe i arhiđakonata pećujske biskupije. Prema Ivanu Kukuljeviću i Fejeru 
ta je listina datirana 1228. i na listini stoji 1228., ali je vjerojatnije Smičikla- 
sovo mišljenje da je listina izdana pod konac 1229., jer na to upućuje pot¬ 
pisi crkvenih i svjetovnih dostojanstvenika koji se nalaze i na listini broj 
282. izdanoj 1229. u 26. godini Andrijina vladanja (Cod. dipl. III, str. 320- 
-324. i bilješka ispod listine). 

Godina dana razlike ne znači ništa. Važno je da je spomenuta listina 
izvorno zajamčena i da se u njoj kod opisivanja međa osuvačkog posjeda 
Marcela Pakračkog doslovno navodi: »et amodo per eundem fluvium Boknyk 
incipit tenere commentaneitatem cum Nekche; itaque per eundem fluvium 
currendo in magno spacio cadit in fluvium Nekche vocatum, ubi sunt due 
mete angulares; et per ipsum fluvium Nekche in modico spacio currendo 
exit ad partem orientis et per arbores cruce signatas eundo venit ad unum 
lacum Bystra dictum ...« 

Nakon iznošenja graničnih međaša prema imanju Motičina spomenuta 
listina piše: »i odsada po istoj rijeci Bukvik započinje međašiti s Našicama 
i tako idući istom rijekom u velikom prostoru pada u rijeku Našicu zvanu, 
gdje su dva kutna biljega; i po toj rijeci Našici, idući na malom prostoru, 
izlazi na istočnu stranu i idući po drvetima križem obilježenima dolazi do 
jednog jezera Bistra zvanog ...« 

Povelja spominje Našice i rijeku Našice. Na povelji se između ostalih 
potpisa nalazi i potpis Đule šikloškog koji je upravo od 1229. do 1234. po 
treći put bio ban cijele Slavonije, što svjedoči za Smičiklasovo smještanje 
spomenute povelje u 1229., a ne u 1228. godinu. Taj pak Đula šikloški važan 
je za Našice i stoga, jer je upravo on prvi gospodar našičkog posjeda od po¬ 
četka 13. stoljeća do 1240. godine. Potječe iz plemićkog roda Khan a bio je 
u dobrim odnosima s kraljem Andrijom II, jer je bio ban jedinstvene Hrvat¬ 
ske od Dunava do mora 1213. i 1229., a ban cijele Slavonije od 1229.- 1234. 
(Hrvatska Enciklopedija, svezak II, Zagreb 1941. Ban str. 182.). 

3. Ban Đula šikloški gospodar Našica 

Sigurno je da je ban Đula šikloški gospodar Našica i posjeda našičkog 
vjerojatno od početka 13. stoljeća do 1240. Ne zna se kako je došao do tog 
posjeda i što je sve tada pripadalo njegovu posjedu. Povelja kralja Karla 

Roberta iz 1310. i 1312. (Cod. dipl. VIII, str. 263-165; str. 325-329., listine: 221 
je nekoć ban Đula od svoje odijelio i Križarima dao« (»olym per Jula banum, 
i 269.) navode »neku zemlju ili posjed Templara Križara Našice zvanu, koju 
je nekoć ban Đula od svoje, odijelio i Križarima, dao« (olimper Jula bannum, 
precessorem ipsius magistri Alexandri, de hereditaria possessione eorundem 
similiter Nekcha vocate, excisam et ipsis Cruciferis datam«). Prema tim lis¬ 
tinama Karla Roberta iz 1310. i 1312. ban Đula posjeduje Našice u cjelosti 
— kao naselje i posjed — kad je jedan dio odijelio i dao Križarima Tem¬ 
plarima. Kao posjednika i gospodara posjeda Našice zvanog potvrđuje ga 
i listina kralja Kolomana izdana 8. 2. 1240. kojom se »zemlja Našice posjed 
Đule bana« daje Dimitriju kraljevu peharniku od plemena Aba (terram 
Neccha possesionem Gule bani« — Cod. dipl. IV, listina 95. str. 102-104.). 

Zanimljivo je da se ban Đula naziva šikloški. Znači, da je u šiklošu 
imao svoj grad i svoje obiteljske posjede. Kako se pak šikloš nalazi ne¬ 
daleko današnjeg Donjeg Miholjca na lijevoj obali Drave u Mađarskoj, 
našički posjedi su razmjerno blizu. Ban Đula vjerojatno nije u Našicama 
imao svoj dvor i nije u njima boravio. Nema dokaza zato. 

4. Ban Đula i Templari u Našicama 

Postanak Redova u Crkvi uvjetuju izvjesni razlozi u samoj Crkvi, koja 
je u vremenu i prostoru i za vječne potrebe svih ljudi i svih vremena. 

Zanos i oduševljenje, poštovanje i ljubav kršćana za svetu zemlju Pa¬ 
lestinu, Kristovu domovinu, spremnih i na borbu da sveta mjesta očuvaju 
za slobodan pristup Kristovih vjernika, potaknuo je osam francuskih vite¬ 
zova te su 1118. u Jeruzalemu osnovali Red templara. Nazvali su se Templari 
po Salamonovu hramu (templum) u Jeruzalemu, gdje im je bilo prvo sje¬ 
dište. Nosili su bijeli plašt s crvenim križem. Cilj im je bio: boriti se za sve¬ 
ta mjesta u Palestini i vodili brigu za njihovo očuvanje. 

U Hrvatskoj su se Templari pojavili najprije u Vrani kod Zadra 1169. 
Odatle su se onda prošili po cijeloj Hrvatskoj, Slavoniji i Ugarskoj. Svog 
najvećeg prijatelja našli su upravo u kraju Andriji II, koji im je upravo 
rasipnom podatnošću dijelio imanja i posjede. Posebno je bio povezan s 
templarskim priorom Poncijem de Crnce koji mu je osigurao pomoć viteš¬ 
kih redova za vođenje križarske vojne, koju je Andrija II 1216. spremao 
za oslobođenje Jeruzalema od egipatskog sultana. 1 upravo te godine Pon¬ 
cije (Poža) bio je i ban Hrvatske (Hrvatska enciklopedija t. II. Zgb 1941. 
Ban str. 182.). Mlečane je pridobio da svojim lađama prcvezu Andrijine kri¬ 
žare, ali uz skupe novce i sramotan uvjet da im kralj Andrija za sva vre¬ 
mena pokloni grad Zadar s cijelim Kotarom (Klaić, Povijest Hrvata I, str. 
226.). Posudio je Poncije Andriji i novac, a Andrija mu je kao zalog već tada 
dao mnoge posjede. Za svoje odsutnosti na križarskoj vojni Andrija je up¬ 
ravo Ponciju de Cruce učinio namjesnikom u Hrvatskoj i davao mu priz¬ 
nanja da iza Boga najviše duguje upravo banu Ponciju. Povjerio mu je brigu 
i za svoju ženu kraljicu Jolantu, sestru latinskih careva Balduina i Henrika 
u Bizantu. 

Za sve te usluge a na zahtjev žene Jolante kralj Andrija II obdario je 
pri povratku iz križarske vojne (neuspjele) Poncija templarskog priora no¬ 
vim posjedima. Na taj se način templarski red početkom 13. stoljeća domo¬ 
gao velikog bogatstva i moći u Hrvatskoj. 

Templarski grb otkriven na pročelju crkve Sv. Martina 



Ovo je bilo potrebno spomenuti stoga, jer je vjerojatno želja za dob¬ 
rim odnosima s moćnim templarskim redom potakla i bana Đulu šikloškog 
da im se dodvori i pokaže prijateljski naklon. Sagradio im je samostan i 
crkvu Svetoga Martina u Našicama, a uz to im je poklonio trgovište Našice 
s jednim dijelom posjeda (povelja Karla Roberta 1310. upotrebljava sliko¬ 
viti izraz — isjekao). Ova tvrdnja se temelji na citatu I. Kukuljvića, Rad 81. 
str. 21. 

Templari su se u Našicama nastanili između 1221. i 1230. Najverojatni- 
je 1229., jer je tada Đula ban cijele Slavonije, a papa Grgur IX je 1230. 
njegovu darovnicu službeno potvrdio. (Osječki zbornik V. str. 101.). 

Pođemo li od tvrdnje da je ban Bula Templarima poklonio Našice — 
naselje, mjesto — i jedan dio našičkih posjeda i da im je u tim Našicama 
1229. godine sagradio samostan i crkvu Svetoga Martina, onda po zapisu 
o. Petra Nikolića 28. 5. 1660. da se pokraj crkve Sv. Katarine u Zoljanu na¬ 
lazi samostan i crkva Sv. Martina, pokrita, stara, sa svojim tornjem [prope 
quam (Ecclesiae s. Catharinae) est monasterium et ecclesia s. Martini co- 
operta antiqua cum sua turri — Acta Bosnae, str. 495-496.], možemo sa si¬ 
gurnošću ustvrditi da su prvotne Našice bile upravo tu gdje se 1660. nala¬ 
zila pokrita i uporabljiva crkva sv. Martina s tornjem i ruševnim samosta¬ 
nom. I možda baš te najstarije Našice počivaju na mjestu rimske Straviane!? 

5. Ban Đula šikloški gubi našički posjed 

Poznato je da su još za života kralja Andrije II njegovi sinovi Bela i 
Koloman prijekim okom gledali na postupke svoga oca u dijeljenju posje¬ 
da Templarima i Hospitalcima Ivanovcima i počeli silom oduzimati poklo¬ 
njene posjede te je dolazilo do buna i crkvenih izopćenja (Klaić, Povijest 
Hrvata I, Zgb 1972. str. 144.). Nakon Andrijine smrti 1235. Bela IV kao kralj 
i Koloman kao herceg Hrvatske, Slavonije i Dalmacije odlučno nastupaju 
da ojačaju kraljevsku vlast, uspostave red i zakonitost u obim državama. 
Otvoreno nastupaju protiv Templara, Ivanovaca pa i Cistercita. Uzimaju 
im posjede, udaraju ih velikim podavanjima. O tome svjedoče pisma pape 
Grgura IX, koji 16. 1. 1236. opominje Belu IV a 25. 1. 1236. Kolomana nje¬ 
gova brata (I. Kukuljević, Regesta, broj 329. 331. Starine XXII, Zgb 1890. 
str. 234-235.). Za neodržavanje zadane riječi prijeti im 30. 7. 1236. i izopće¬ 
njem (Regesta, broj 336, o.c. str. 236.). No, koliko je Koloman bio nasilan, 
znao se i povući te spremno popraviti načinjenu nepravdu. Pokazuje to slu- 
čaj, kad je Koloman Templarima htio uzeti posjed Mladice u dubičkoj žu¬ 
paniji i posjed Ljesnicu (Licenissa) u požeškoj županiji. Ljesnica je bio 
Templarski posjed kod Okućana, gdje je potok Ljesnica, danas Sloboština, 
bio zapadna međa prema križevačkoj županiji i pećujske biskupije prema 
zagrebačkoj. Tada je u tome sporu između Kolomana i magistra Templara 
u Ugarskoj uspješno posredovao pećujski biskup Bartolomej uz pristanak 
svoga katedralnog kaptola na taj način, što je za spomenute templarske 
posjede Koloman ustupio svoju desetinu i marturinu u vukovskoj i ba¬ 
ranjskoj županiji, a Templarima je dao svoju desetinu u Ljesnici i u Naši¬ 
cama (decimas nostras de Licenissa et de Nessicha) i to trajno s napome- 
n°m da u slučaju otkrivanja i otvaranja rudnika zlata i srebra u Ljesnici 
i Našicama Templari su od tih dohodata zlata i srebra dužni desetinu da¬ 
vati biskupu Bartolomeju i njegovim nasljednicima. Spomenuta povelja se 


zapečaćena s 4 pečata izvorno čuva u biskupskom arhivu u Pećuhu, a iz¬ 
dana je u svibnju 1239. (Fejer, Nexus et relationes, Series Diplomatum, broj 
6. str. 15. i 16. Budae, 1839., Kukuljević, Regesta o.c. broj 373. str. 251. Sta¬ 
rine XXIII, Zgb 1890.). 

Templarima su tada ostali našički posjedi i trgovište Našice. No, Đula 
šikloški je svoj dio našičkih posjeda upravo tada izgubio. 

U nastojanju da Bela IV osigura i učvrsti svoju vlast u Ugarskoj uklo¬ 
nio je sve savjetnike i pouzdanike svoga oca kralja Andrije na koje je prije 
dolaska na vladarsko prijestolje bio srdit. Nije išlo bez borbe. Opirali su 
se ali ih je Bela svladao i pohvatao. Neke je istjerao iz zemlje, druge je po¬ 
zatvarao a palatina Dionizija je oslijepio. Svi su izgubili posjede, koji su 
Beli pripali (Klaić, Povijest Hrvata I, Zgb 1972. str. 243.). 

Ban Đula se pobunio protiv Bele. Zatvoren je i osuđen. Svi njegovi 
posjedi pripali su Beli i Kolomanu. Izgleda da je Đula 1240. već mrtav, jer 
Koloman u darovnici peharniku Dimitriju od plemena Aba izričito veli 
»poslije tamnovanja njegova imanja su pripala kralju, tako i zemlja Našica, 
koju uz pristanak svog brata Bele, kralja, Koloman daje Dimitriju«. Darov¬ 
nicu je napisao prepošt zagrebačkog kaptola magister Fyle 8. veljače 1240. 
(Cod. dipl. IV, listina 95, str. 102-104., Kukuljević, Regesta, broj 388., Sta¬ 
rine XXIII str. 255. Zgb 1890.). 

6. Našički posjedi i plemići od roda Aba 

Pobunom, osudom, tamnovanjem i smrću ban Đula šikloški gubi na¬ 
šički posjed i on je po ondašnjem zakonu vraćen kruni i kralj njime slo¬ 
bodno raspolaže. 

Pristankom brata Bele IV, kralja, herceg Koloman našički posjed Đule 
šikloškog dariva trajno svome peharniku Dimitriju iz plemena Aba (de 
genere Aba) i njegovim nasljednicima. Ovu svoju velikodušnu naklonost her¬ 
ceg Koloman potvrđuje darovnicom koju je 8. veljače 1240. po Kolomanovu 
naređenju izdao zagrebački prepošt magister Fyle. 

Koloman veliča peharnika Dimitrija od plemena Aba kao junaka, koji 
za vrijeme rata s Rusinima nije žalio ni vlastiti život da zaštiti život Kolo¬ 
manu. Pokazao je veliku hrabrost i odvažnost i zaslužuje da ga Koloman 
posebno nagradi. Dariva njemu i nasljednicima trajno »zemlju Našice, pos¬ 
jed bana Đule« (tamen terram Neccha possessionem Gule bani — Cod. dipl. 
IV, listina 95. str. 103.; Regesta, broj 388. Starine XXIII. str. 255. Zgb 1890.). 

Godine 1240. našički posjed postaje vlasništvo porodice Aba, rođaka 
kraljevske kuće Arpadovića. Vrijedno je zapaziti da se u Kolomanovoj da¬ 
rovnici kaže — zemlja Našice, posjed Đule bana — što znači da su naselje 
Našice i dio našičkog posjeda držali Templari, kako im je to darovao ban 
Đula 1229. godine. 

Do konca 13. stoljeća na području Našica je mirno i ništa se posebno 
važno ne događa. Točnije upravo u tome razdoblju započinje razvoj Abinih 
Našica, koje se oblikuju na mjestu današnjih Našica. Izgleda da Abe nas¬ 
toje u svojim Našicama razvijati obrt i trgovinu i zato pogoduju naselja¬ 
vanje došljaka (hospites), kojima daju povlastice. To naselje raste i vjer¬ 
nici grade samostan i crkvu Franjevcima, koji u Našice dolaze najvjerojat¬ 
nije između 1275. i 1285. godine. U to vrijeme nastaje i župna crkva Presve¬ 
tog Trojstva. 

Abine Našice se razvijaju i napreduju a templarske Našice zaostaju i 
stagniraju. Posebno na početku 14. stoljeća, kad započinje vladavina kra¬ 
ljevske kuće Anžuvinaca s Karlom Robertom na čelu. Templarskom redu se 
sprema ukinuće, a na tome posebno radi francuski kralj Filip Lijepi vrše¬ 
njem snažnog pritiska na papu Klementa V. Templari su optuženi 1305., a 
1312. njihov je Red dokinut. 

Sačuvane darovnice kralja Karla Roberta Anžuvinca izdane 4. 4. 1310. u 
Budimu i 1311. u Potoku svjedoče da je bio vrlo dobro obavješten o ukida¬ 
nju Templara prije njihova stvarnog dokinuća 1312. i požurio se oduzeti im 
posjed Našice i pokloniti ga Aleksandru sinu Aleksandra iz plemena Aba. 
Darovnica spominje da je to ona zemlja koju je nekoć ban Đula otkinuo 
od svoga našičkog posjeda i dao Templarima. Ovi su ga, veli Karlo, izgu¬ 
bili radi neke ljage kojom su optuženi kod Rimske crkve. Znači da spome¬ 
nutom Aleksandru daje Našice i zemlju — ono što su Templari darovnicom 
bana Đule od 1229. do tada dobili i posjedovali (Cod. dipl. VIII, listina 221. 
str. 263-265.). 

Kralj Karlo Robert se požurio da Templare iz Našica ukloni već 1310., 
dok ih je papa Klement V. službeno dokinuo tek 1312. A da je njihov posjed 
s Našicama poklonio porodici Aba, shvatljivo je, jer su Abe rodbinski po¬ 
vezani s Karlom Robertom i pomagali mu u borbi za prijestolje. Bila je 
to nagrada za vjernost. U diobi posjeda Našice i Podgorač što su je 1311. 
pred požeškim Kaptolom izvršili sinovi Aleksandra i Petra iz plemena Abe, 
posjed Našice su dobili Aleksandrovi sinovi Demetrije, Aleksandar i Nikola 
(Cod. dipl. VIII, listina 251. str. 301.). 

Nakon te diobe Karlo Robert izdaje novu darovnicu, kojom 1312. 
Aleksandru sinu Aleksandra iz plemena Aba daje Templarski posjed Sveti 
Martin zvani iz Našica« (Litterarum super possessione Cruciferor um militie 
templi Scent Martun vocata de Nekche, per nos šibi collata emanatarum« 
— Cod. dipl. VIII, listina 269. str. 325-329.). Po sastavu te povelje izgleda da 
je to samo službena i vjerodostojna potvrda one daovnici, koju je Aleksandru 
Karlo Robert dao 1310! U vezi s ovom darovnicom iz 1312. treba spomenuti 
da Alelcsadar Aba dobiva kraljevo dopuštenje, po kojemu na darovanom 
posjedu Sveti Martin Našice može u nemirnim vremenima podići tvrđavu 
(castrum). 

Da li je ta tvrđava podignuta na posjedu Sveti Martin Našice, otvoreno 
je pitanje, jer nije sigurno da je područje Bedemgrada pripadalo posjedu 
Sveti Martin Našice? 

7. Nakon Templara u Našice dolaze Ivanovci 

Kralj Karlo Robert se prenaglio u svome postupku prema Templarima 
u Našicama. Papa Klement V je doduše pod pritiskom francuskog kralja Fi¬ 
lipa Lijepog dokinuo templarski red, ali nije dopuštao da kraljevska gramzlji¬ 
vost razgrabi templarske posjede i imovinu. Naredba je Klementa V da se 
templarski posjedi i ostalo imaju dati viteškom redu Ivanovaca a ovi su u 
našim krajevima poznatiji pod nazivom Božjaci. Taj Red je osnovan 1099. 
kao bratovština Svetog Ivana u Jeruzalemu sa zadaćom da vode bolnicu za 
hodočasnike. Odatle im naziv Hospitalci. Godine 1120. postali su viteški red 
i nose crni ogrtač s bijelim križom. Nazivaju se Križari. (Cruciferi). Sje¬ 
dište Reda premješteno je iz Jeruzalema u Cipar 1291., na Rodos 1309., a 

1530. na Maltu. Odatle naziv Malteški red. U Hrvatskoj se javljaju u 12. 
stoljeću sa sjedištem u Marči, a nakon ukinuća Templara preuzimaju Vra¬ 
nu. Igraju znatnu ulogu u hrvatskoj povijesti 14. i 15. stoljeća. Posebno u 
dinastijskim borbama poslije smrti kralja Ljudevita I Anžuvinca. 

Po papinoj odredbi Templare svuda zamjenjuju Ivanovci. I u Našicama 
je bilo tako. Abe su morali vratiti Ivanovcima Našice i posjed. Dokaz da su 
to i učinili, u Našicama se u siječnju 1315. spominje preceptor Hospitalaca 
Ivan (Joannes preceptor de Nasicha). Tada magister Ivanovaca (sanctae domus 
hospitalis sancti Johannis) imenom Roland boravi u Hrvatskoj i Ugarskoj 
a podložni su mu preceptori istog Reda: u Srijemu proceptor Adam, a u 
Našicama preceptor Ivan. Na njegov savjet Roland de Gragnana magister 
Ivanovaca daje Nikoli, Aleksandrovu sinu, neki predij na našičkom posjedu, 
koji je do tada držao neki Myrch. Nikola će za taj predij svake godine do 
1. studenoga plaćati Ivanovcima jednu marku dobrih banskih dinara (Osječ¬ 
ki zbornik V. str. 102. Mažuran, o.c.). 

8. Tvrđava (arx) Našice 

Spomenuli smo da povelja kralja Karla Roberta iz 1312. dopušta Alek¬ 
sandru iz roda Aba da »zbog sigurnosti u nemirnim vremenima na posjedu 
Scent Martun sagradi tvrđavu« (castrum — Cod. dipl. VIII, listina 269. str. 
325-329.). 

Da li su Abe tu tvrđavu podigli na posjedu Sv. Martin Našice, sa sigur¬ 
nošću se ne može reći, jer su osim templarskih Našica i njihova posjeda, 
o čemu govori spomenuta darovnica i dopuštenje, Abe imali i svoje posjede 
u Našicama a i svoje Našice — mjesto. Međutim tvrđava (castrum) Našice 
je podignuta i postoji. Spominje se 1396. kao castrum Nekchevar; kao castrum 
Nekche 1403., 1404., 1406., 1408., 1424., 1432., 1489., a kao castrum Nekchee 
1407. Sve te godine spominjanja tvrđave Našice navodi Bosendorfer u knji¬ 
zi »Crtice iz Slavonske povijesti« služeći se mađarskim piscem Dr Csanky, 
Korosmegye a XVI szazadban, Budimpešta 1843 (Bosendorfer o.c. str. 104.). 

Tu našičku tvrđavu podigli su našički Abe u 14. stoljeću, a oni su i njeni 
gospodari kroz cijelo 14. stoljeće sve do Žigmunda Aleksandrova sina, koji 
je pao u nemilost kraju Sigismundu i izgubio taj grad-tvrđavu. Sigismund 
je pak našičku tvrđavu 1403. i ponovo 1405. poklonio Davidu Lackoviću de 
Szant, županu fejerske županije i njegovu bratu. Zamjenom našička je tvr¬ 
đava ponovo dospjela u Sigismundove ruke, a ovome je neprestano trebalo 
novaca pa je tvrđavu 24. svibnja 1407. prodao za 17.500 forinti a 1. lipnja 
iste godine i potpuno poklonio Nikoli i Ivanu Gorjanskom i obećao im zaš¬ 
titu protiv Trentula i Sečija. Ovi su naime držali da im našička tvrđava pri¬ 
pada po nasljednom ugovoru sa Sigismundom iz 1396. godine. 

Gorjanski tako drže našičku tvrđavu tijekom cijelog 15. stoljeća. Drži je 
udovica Joba Gorjanskog Fruzina 1489. Oko godine 1506. i 1507. našička 
tvrđava dolazi u posjed Iločkih, a Turci su je osvojili 1541. 

Nema sumnje da našička tvrđava postoji, jer bi sve ove spominjane či¬ 
njenice visjele u zraku. Pitanje je samo, gdje se nalazila. 

Iz izvještaja carskog povjerenika generala Karla Karaffe (Caraffe) o 
mjestima i posjedima što su 1698. potpadali pod carsku Komoru, u Našica- 

ma se spominje porušeni stari grad (arx), trg (oppidum) i osam sela (R. Lo- 
pašić, Slavonski spomenici za XVII vijek, Starine XXX, Zgb 1902. str. 148 
listina 132. od 2. 12. 1698.). 

Na jugozapadu od današnjih Našica na najvišem vrhu našičke Krndije 
iznad sela Gradac nalaze se i danas još ostaci kule Bedemgrada. Klaić piše: 
»Iznad trgovišta na obronku planine Krndije, stoje razvaline starog grada 
Našičkoga. Od cijeloga grada sačuvao se je samo jedan četverouglasti šest 
hvati visoki toranj, koji je služio za ulaz u grad od zapadne strane« (Vj. 
Klaić, Zemljopis zemalja u kojih obitavaju Hrvati, I svezak, str. 155., Zgb 
1880.). Julije Kempf koji je bio na Bedemgradu zapisao je: »Zapadno od 
nove ceste vide se u šumi navrh Krndije podrtine Bedem-grada, dok je sta¬ 
ra cesta vodila ispod zidina toga grada. Blizu grada je selo Gradac. Sigurno 
i Bedem-grad, koji se uzdignuo na visinu od 407 metara, plete svoje povijes¬ 
ne zgode s vremena turskoga viadanja u Slavoniji. Najbolje je uzdržana 
četverokutna kula i oko nje kamene zidine. Jasno se još razbiraju vrata i 
nad njima više razvaljenih prozora. I s ovih zidina puca lijep vidik na Pod¬ 
ravinu sve do Pećuha, a u zaleđu na dobar dio požeške kotline« (J. Kempf, 
Požega, 1910., str. 22-23.). 

Postojana našička predaja smatra Bedemgrad starim našičkim gradom. 
Za vjerodostojnost Bedemgrada kao našičkog starog grada, koji su upravo 
Abe podigli u 14. stoljeću govore i ove okolnosti. 

1. Prema dopuštenju Karla Roberta iz 1312. Bedemgrada su mogli po¬ 
dići samo Abe, jer je takvo dopuštenje njima dano, a konačno tvrđava Na¬ 
šice spominje se pod konac 14. stoljeća, dok Našicama i našičkim imanjem 
gospodare Abe. 

2. U dopuštenju za podizanje takve tvrđave-grada navodi se kao razlog 
»sigurnost u nemirnim vremenima«. Ispod Bedemgrada prolazila je stara 
cesta, koja je povezivala požešku kotlinu preko Našica s Osijekom. Požeški 
Kaptol 1367. u nekom sporu oko granica spominje doslovno »bizu velike ces¬ 
te koja dijeli (posjede) Našica i Granica« (prope magnam viam que dividit 
inter Nekche et Granica — Osječki zbornik IV str. 56.). Za sigurnost pro¬ 
laza iz Požeštine u Slavonsku Podravinu i Ugarsku mogao se u »nemirnim 
vremenima« uspješno brinuti samo onaj, koji je posjedovao Bedemgrad, jer 
je s visine od 407 metara imao odličan pregled cijelog našičkog kraja. 

3. U prilog Bedemgrada kao našičke tvrđave govori i činjenica da su 
se Abine i Ivanovačke Našice 15. stoljeća kao prostrano naselje (civitas 
amplissima) prostirale kroz preguste šume i vrhove (inter densissimas silvas 
et montium saltus) sve do vrha Bedemgrada, ispod kojega spominju sela 
Podgrađe, Gornja i Donja Brazda, a od godine 1329. i jedan dio posjeda 
Ljeskovice. 

4. Potvrđuje to i spomenuti Karaffin izvještaj carskoj Komori, gdje se 
spominje porušeni grad, trg i osam sela u Našicama. Porušeni grad može 
biti samo Bedemgrad, jer je Komorska komisija morala zapisati sve što se 
značajnije nađe na određenu području. U trgu Našicama komisija spomi¬ 
nje franjevački samostan i crkvu svetoga Antuna, porušeni stari grad može 
biti samo Bedemgrad, jer su ruševine toga grada bile tada još cjelovitije 
nego danas. 

5. Konačno uščuvana kula Bedemgrada nosi sve oznake srednjevjekov- 
nog grada, jer se na ulaznim vratima nalaze gotički arhitektonski detalji, a 
zidovi su na uglovima pojačani klesanicima, ugrađenim klesanim kamenom. 
Tako piše Dr. Anđela Horvat i dodaje da se Bedemgrad spominje u 14. sto¬ 
ljeću kao vlasništvo Gorjanskih (Enciklopedija likovnih umjetnosti — ELU 

— Zgb 1959. A-Ćus, str. 301.), Kako su Gorjanski 1407. do kralja Sigismunda 
kupili i dobili ono što je Žigmund od plemena Aba u Našicama izgubio, 
to jest tvrđavu (cestrum), trgovište (opidum) i posjed (possessio) sa 66 
poimence nabrojenih sela, dokaz je to da su našičku tvrđavu — Bedemgrad 

— podigli Abe u 14. stoljeću. 

Stoga se sa sigurnošću može reći, da je Bedemgrad iznad Gradca na- 
šička tvrđava iz 14. stoljeća, koju su našički Abe podigli, Gorjanski posje¬ 
dovali u 15. stoljeću, a Iločki držali sve do 1541. godine, kad su je Turci, 
devet godina poslije osvojenja Našica (trgovišta), konačno osvojili. 

Zanimljivo je spomenuti da Evlija Čelebi, koji je ovim krajem prolazio 
1660. i opisao Orahovicu, Podgorač, Đakovo i Valpovo, Bedemgrad i Našice ne 
opisuje. Možda se u Bedemgradu nalazila neznatna turska posada, dok Na¬ 
šice nisu igrale neku značajnu ulogu. Bile su samo kotarsko mjesto, dok je 
u Podgoraču bilo vojvodstvo (Pavičić, o.c. str. 155.). 

Kad je govor o Bedemgradu vrijedno je osvrnuti se na vrlo dobro na¬ 
pisanu studiju Zorislava HORVATA, diplomiranog inženjera arhitekta objav¬ 
ljenu u »Vijesti Muzealaca i Konzervatora Hrvatske« god. XXVI, broj 4, 
Zagreb 1977. pod naslovom: Bedemgrad — Našice (str. 7-16.)., jer ona pot¬ 
vrđuje izgradnju Bedemgrada početkom 14. stoljeća i s posve graditeljskih 
polazišta povezuje Bedemgrad s Križarima i sa franjevačkom crkvom u 
Našicama. 

Nama su zanimljiva ova HORVATOVA zapažanja: 

— Pozicija Bedemgrada odgovara načinu obrane u srednjem vijeku — 
grad je malo odmaknut od prometnica i naselja, među brda, što je sve po¬ 
voljno za obranu, no ta udaljenost nije zapreka za prisutnost, prema mjeri¬ 
lima ovog vremena (...) 

— Na ulaznoj kuli Bedemgrada izuzetna je pojava strijelnica po cije¬ 
loj visini kule, posebno jer se iz postranih moglo djelovati paralelno, tj. 
tangencijalno na obrambene zidove. Na većini naših fortifikacijskih objekata 

XIII st., bar koliko se to danas može sagledati, posade tvrdih gradova bra¬ 
ne se s vrha bedema, sa kruništa te s vrha branič-kula. Obrana zaprečnom 
vatrom iz kula, tangencijalno na bedeme, u našim se krajevima javlja znat¬ 
no kasnije, pa je bedemgradska ulazna kula izvanredan primjer naprednijeg 
načina obrane, uobičajenog npr. u Svetoj Zemlji (...) 

— Oblici arhitekture bedemgradske ulazne kule odgovaraju početku 

XIV st. odnosno vremenu oko 1312. god., kad je Aleksandar de genere Aba 
dobio dozvolu za gradnju: jednostavnost i dostojanstvenost proporcije daju 
naslutiti vezu na cistercitsku arhitekturu, odnosno njihov utjecaj. XIII — 
poč. XIV st. je vrijeme kad se u arhitekturi kontinentalnog dijela Hrvatske 
kao i općenito u Panoniji, nailazi na njihovo djelovanje i utjecaje, a u Po¬ 
žeškoj kotlini naročito. 

Na pitanje o graditelju Bedemgradske obrambene kule HORVAT nakon 
pomnog upoređivanja s našičkom franjevačkom crkvom piše: ... »tek po- 

neki detalj može potvrditi da je postojao utjecaj gradilišta franjevačkog 
samostana u Našicama. Na Bedemgradskoj ulaznoj kuli prisutna je navika 
korištenja opeka za zidanje (nadvoj više vrata), a što je važnije — korištene 
opeke su gotovo iste veličine kao na našičkoj crkvi. 

Zatim je tu kordonski vijenac, smješten prilično visoko i na Bedemgra- 
du i na svetištu našičke crkve. Takav detalj nije čest na srednjovjekovnoj 
arhitekturi kontinentalnog dijela SR Hrvatske: nalazimo ga još na zvoniku 
crkve sv. Demetrija u Brodskom Drenovcu, koji je također vjerojatno nastao 
pod utjecajem gradilišta samostana u Našicama. Interesantna je koncepcija 
zvonika sv. Demetrija: kroz taj zvonik se prolazilo, baš kao i na Bedemgra- 
du. Zvonik — ili kula — kroz koji se prolazi određeni je inženjerski prob¬ 
lem, jer se prolazom kroz dva zida, ovi manje-više isključuju, tj. više se 
opterećuju temelji onih drugih dvaju zidova kroz koje se ne prolazi. Taj 
problem čini se da u srednjem vijeku nisu svi bili u stanju riješiti, pa su u 
XIII-XIV st. rijetki primjeri takvih objekata. Usporedba debljina zidova i 
širina prostora među njima na oba objekta daju slijedeće odnose: 

Drenovac: 3:4:3 (prizemlje) 

Bedemgrad: 3:4 i 3:2 (I kat) 

što govori o istoj koncepciji. 

Usput bih još spomenuo branič-kule Stupčanice i Čaklovca. Prva je 
tlocrtne veličine 7/7 mi odnosa zidova 2:3:2, kao na Bedemgradu. Kod 
Čaklovca je taj odnos 3:4:3, što je također isto kao na Bedemgradu, s ob¬ 
zirom na nejednake debljine zidova bedemgraske kule. Obje kule nastale 
su početkom XIV st. te imaju još poneki romanički detalj i očito su suvre¬ 
menice Bedemgrada.« 

HORVAT zaključuje: »Crkva franjevačkog samostana u Našicama i ulaz¬ 
na kula Bedemgrada značajni su gotički objekti poč. XIV st., kakvih kod 
nas iz tog vremenskog razdoblja nije mnogo sačuvano i svakako bi dalja 
istraživanja mogla dati dragocjene podatke o tim objektima i graditeljstvu 
srednjeg vijeka u Hrvatskoj.« 

9. Sudbina Ivanovaca nasljednika Templara u Našicama 

Poslije spomenute već 1315. Ivanovci se spominju u Našicama tijekom 
14. i 15. stoljeća. 

U Našicama je 1323. u rujnu bio velik meštar Ivanovaca Filip de Granana 
i tom je zgodom nekom Hrenji podložniku samostana svetog Martina, da¬ 
rovao neku kuću u Našicama zajedno s mlinom i vinogradom i sa svim pri¬ 
padnostima (I. Kukuljević, Rad, JAZU, 81, str. 49.). 

Nagodbom između vranskog priora Petra Corunta i pećujskog biskupa 
o plaćanju desetine 1347. spominje se uz dobra Ivanovaca u pakračkom kra¬ 
ju i posjedi u Našicama (Kukuljević, Rad, 81. str. 54.). Na zboru Ivanovaca 
u Dubici 24. 6. 1361., gdje je vranski prior Bandonus Cornuti dao neke zem¬ 
lje u dubičkoj županiji dubičkom županu, među prisutnima se spominje 
»Bernardin kuće naše iz Našica« (Bernardinus preceptor domus nostre de 
Nasycha — Cod, dipl. XIII. str. 154.). 

Kod Bosendorfera (o.c. str. 115.) navode se dokumenti po kojima su 
Ivanovci u Našicama i godine 1372: »Crkve sv. Martina pokraj Našica reda 
sv. Ivana Jeruzalemskog proceptor« (Ecclesiae S. Martini de iuxta Nekche 

ordinis S. Ioannis Jerosolimitani preceptor 1372.) i 1450: »posjed Našice Sv. 
Martin« (possessio Nexe Zenth Marthon 1450.) Ivanovaca vranskog priorata. 

Po svemu izgleda da su Ivanovci u Našicama do neposredno prije dolas¬ 
ka Turaka 1532. 

Za nas je dovoljno da se još 1323. spominje izričito njihov samostan i 
crkva sv. Martina u Našicama, a i našički ivanovački poglavar Bernardin 
1361. i 1372. a posjed još i 1450. godine. A važni su svi ovi podaci upravo 
zato, jer opipljivo dokazuju, kao Franjevci u Našicama nijesu mogli da su 
i htjeli doći u samostan Templara odnosno Ivanovaca, jer se ovi do Turaka 
u Našicama nalaze. Još više! Njihov samostan i crkva Kvetoga Martina s 
tornjem postoje na svome starom mjestu u prvotnim Našicama još 1660. 
godine, jer otac Petar Nikolić u svome izvještaju zagrebačkom biskupu 
Petru Petretiću upravo iz Našica piše, da se u Zoljanu nalazi crkva Sv. 
Katarine a blizu nje samostan i crkva Sv. Martina s tornjem. Crkva je pok- 
rita, stara i u njoj se vrši služba iz Našica (Acta Bosnae, str. 496.). I prem¬ 
da Nikolić nije napisao čiji je to bio samostar, franjevački nije, jer se fra¬ 
njevački nalazio na svome današnjem mjestu u Našicama — u Abinim 
Našicama. 

Na taj način je jednom zauvijek precrtano ono nabačeno mišljenje, ko¬ 
je se 1925. pojavilo u Šematizmu Hrvatske provincije Svetih ćirila i Meto¬ 
hija, da su Franjevci u Našicama naslijedili 1321. Templare i zaposjeli nji¬ 
hovu kuću i staru crkvu. (o.c. str. 28.). Između jednog i drugog samostana 
postoji veliki razmak, a Franjevci su izvorno na svome sadašnjem našičkom 
brijegu! 

10. Našički posjedi u 18. stoljeću 

Našice su u turskoj vlasti od 1532. do 1687. 

Nakon istjerivanja Turaka iz Našica i konačno iz cijele Slavonije sva 
oslobođena zemlja pripala je austrijskom caru. U Osijeku je uspostavljena 
carska Komora, koja je raspolagala i upravljala osvojenom Slavonijom. 
Austrijski generali i drugi »zaslužni« velikaši nastojali su dobiti pojedine 
slavonske gospoštije i posjede. 

Našički posjed prvi je dobio brodski pukovnik Ferdinand Kiba, barum 
od Kinsfelda. On je Komori trebao isplatiti svotu od 29.506,30 forinti. Kad 
to nije učinio, izgubio je našički posjed. 

Godine 1703. kralj Leopold I. zapiše našičko imanje »titulo gratiali« — 
iz naklonosti grofici Katarini Caraffa, rođenoj de Cordova za svotu od 
40.000 forinti. 

Njoj je zapis isplaćen i našičko imanje 1708. dođe opet u ruke kraljev¬ 
skog fiska. 

Kralj Karlo VI dariva 29. listopada 1723. našičko imanje knezu Antunu 
Lampergu. Muškom koljenu trajno, a ženskom pod zapis od 27.328,40 fo¬ 
rinti. 

Lamperg proda našički posjed 30. svibnja 1726. generalu i zapovjedniku 
osječkom Antunu plemenitom Odayer (franjevački izvori pišu Oduyr) za 
20.000 forinti. 

Konačno udovica generala Odayera proda našičko imanje 3. kolovoza 
1734. Josipu i Ignjatu, barunima Pejačević za 18.000 forinti. 

Uspostavom virovitičke županije 1745. Našice sa trgovištem Našice i se¬ 
lima: Vukojevci, Selna, Gradac, Klokočevci, Podgorač, Ceremošnjak, Gornja 
Motičina, Donja Motičina, Soljan, šušnjevci — u svemu 68 selišta — pot- 
padnu pod virovitičku županiju. Selište iznosi do 30 jutara zemlje (Bosendor- 
fer, Crtice iz Slav. pov. str. 355. i 353.). 

Franjevački pokret nastaje početkom 13. stoljeća. Bitno je obilježen 
Evanđeljem Gospodina Isusa Krista, Spasitelja, savršena ostvarenja čo- 
vještva. A kako je brat Franjo Asižanin životom iz Evanđelja i po Evanđelju 
na savršen način u sebi ostvario sličnost s Kristovim čovještvom, postaje 
ideal i privlačna snaga premnogim muškarcima i ženama, koji za stvarnu 
službu kraljevstvu Božjemu u ljudskim dušama postaju spremni nasljedo¬ 
vati Isusa — siromaha i radnika, slobodni od svake privezanosti uz materi¬ 
jalna dobra, kako bi svoje očinstvo i materinstvo promatrali kao osobitu 
mogućnost u službi rađanja Boga u ljudskim dušama, što je konačni cilj 
svake ljudske kolijevke. A to je konačni cilj rađanja stoga, jer se u čovje¬ 
ku želi roditi tijelo, u tijelu duh, a u duhu Bog. Dok se pak ovo posljednje 
ne ostvari, nema čovještva u čovjeku. 

Slobodni od svakoga prisvajanja, sebičnosti i tjesnogrudnosti, želje za 
posjedovanjem i gospodarenjem, a bogati samo bogatstvom svoje ljubavi 
— spremni služiti, pomagati, žrtvovati se i davati, a nikada nikoga ne za¬ 
robljavati i podčinjavati, ne gledati na druge kao na predmete koji služe 
i mogu poslužiti da se na njima izdiže i gradi vlastita veličina, Franjevci su 
uvijek i svagdje djelovali kao vjerni Franiini sinovi — željni samo nadmoći 
ljubavi! 

Što su savršenije ostvarili sličnost s Kristom raspetim, to ih je više 
prožimalo nastojanje da svoje osobno životno blago, radost i sreću biti čovjek 
i moći ljubiti, postajati dar i davanje — prenose na druge, na braću ljude 
i na sva Božja stvorenja, da svako stvorenje i u njihovoj upotrebi bude 
ono i onakvo kako to Bog hoće da ono bude. 

Manja braća su po shvaćanju brata Franje bili pjevači, koji prolaze 
svijetom da ljude svojim životom i djelima ostvarivana Evanđelja potiču 
na slavljenje Boga, koji je Dobro, jedino i Najveće Dobro i zato Otac, koji 
nam daje Sina — utjelovljena Boga i čovjeka, kako bi nam u Njemu i po 
Njemu u Duhu Svetome, dao mogućnost najveće humanizacije, a to je đivi- 
nizacija — postati dionikom božanske naravi u životu Trojstva. A jer je cilj 
humanizacije divinizacija, jer je Sin Božji postao čovjek, da svi ljudi po nje¬ 
mu i preko njega s božanskom osobom sjedinjena čovještva uđu u Božji 
život vječno, dosljedno, jer su ljudi svih vremena do konca odvijanja ljudske 
povijesti pozvani da ostvaruju i ostvare takav životni cilj, Franjevcima nije 
mogla biti dovoljna samo Italija, zemaljska domovina brata Franje. 

Zanos Franjevaca i njihova ljubav prema takvu životnom cilju sve bra¬ 
će ljudi tjera ih odmah na sve strane svijeta. Njihov misionarski i osvaja- 
lački pohod razmjerno sc brzo osjeća u cijeloj ondašnjoj Evropi i u dale¬ 
kim zemljama Azije. I nije važno da li su Franjevci stigli u naše krajeve s 
Juga preko Dalmacije i Hrvatske ili sa Sjevera preko Mađarske. O tome 


31 


je vrijedno raspravljati. Glavno je ipak samo to, da su Franjina braća u 13. 
stoljeću i na području Slavonije, a tada se Slavonijom zvala sva zemlja od 
Štajerske idući lijevom obalom Save i desnom obalom Drave do Srijema. 
Dodamo li da su pod utjecajem Arpadovića i rimske pape u svojim pismi¬ 
ma biskupima i zemaljskim vladarima s područja kraljevine Dalmacije, 
Hrvatske i Slavonije upotrebljavali naziv Slavonija za područja spomenutih 
kraljevina, onda o. Grga Čevapović opravdano tvrdi, da se o starosti pojedi¬ 
nih samostana na području Slavonije mogu pisci pozivati na tu činjenicu 
(Csevapovich P. Gregorius, Catalogus Provinciae S. Ioannis a Capistrano, 
Budae 1823. str. 30.-31.). 

Mandić o. Dominik uspješno je dokazao da je franjevačka provincija 
Slavonija (zapravo Hrvatska u Dalmaciji) sigurno postojala prije općeg zbo¬ 
ra Reda 30. 5. 1232. i bila osnovana na zboru Reda 26. 5. 1230. A da je osno¬ 
vana najkasnije do godine 1230. govori činjenica što je opći zbor Reda 1239. 
zadržao na životu provinciju Slavoniju, kad je inače svrgnućem brata Ilije 
ukinuo i sve one provincije koje je ovaj na svoju ruku osnovao od 1232- 
-1239. godine. Što više, postoji velika vjerojatnost da je provincija Slavonija 
osnovana već na općem zboru Reda 1223. ili 1227. (Mandić, Franjevačka 
Bosna, Rim 1968. str. 2.-3.). 

Nešto slično vrijedi i za Ugarsku provinciju, koja je također vjerojatno 
osnovana do 1232. i to preko Njemačke, jer je Jordanus Yane u svojoj Kro¬ 
nici zabilježio, kako je Ivan de Plano Carpino za svoga drugoga provinci- 
jalstva u Njemačkoj (od 1232-1239.) poslao braću Franjevce u Češku, Ugarsku, 
Poljsku, Dansku i Norvešku (Chronica Jordani a Yano, cap 55. — Mandić, 
o.c. str. 32.). 

Postojanje Franjevaca u Ugarskoj 1232. potvrđuje činjenica, da se u 
povelji izmirenja Ugarskoga episkopata s kraljem Belom IV u rujnu 1233. 
spominje pokrajinski poglavar Franjevaca u Ugarskoj (H. Theiner, Mon. 
Hung. I, 119, n. 198. — Mandić, o.c. str. 22.). 

Poslije spomenute godine (1233) Ugarski se provincijal spominje u pa¬ 
pinskim pismima: 16. 8. 1234. i 31. 8. te 9. 8. 1238. (Cod. dipl. III, str. 412; 
Cod. dipl. III, str. 443.). Ako pak postoji ugarski provincijal, onda logično 
mora imati i podložnu braću, koja po propisima Reda moraju sigurno na 
određenim mjestima zajedno živjeti. Dosljedno, imaju svoje samostane i 
crkve. 

Logičnost i opravdanost ovakva zaključivanja potvrđuje pismo pape 
Inocenta IV, koji se obraća biskupima »kraljevine Ugarske i Istre, Slavonije, 
Hrvatske i Dalmacije« (per regnum Ungarie et Istrie, Sclavonie, Croatie et 
Dalmatie) i na potresan način opisuje, kako biskupi s tih područja neljudski 
postupaju s Franjevcima. Brane im u njihovim crkvama čuvati Presveto, 
sahranjivati svoju pokojnu braću, njihovim mladomisnicima služiti Mladu 
misu, osnivati svoje samostane u njihovim biskupijama. Traže da im po¬ 
daju desetinu od svojih vrtova i da svu milostinju sabranu u samostanskim 
crkvama daju biskupima. Između ostalih papa izričito nalaže i zagrebačkom 
biskupu Stjepanu da vodi brigu i nadzor da ostali biskupi provedu u djelo 
što papa Inocent IV traži (Cod. dipl. IV, listina 246. Lyon, 18. 8. 1245. str. 
280.-282.; L. Wadding Ani III, str. 501.-502.). 

Uzmemo li pojam provincija Slavonija za cijelo područje Dalmacije, 
Hrvatske i Slavonije, a rimska kurija i Arpadovići 13. stoljeća tako čine, 

zašto se onda u Slavoniji to jest na području između Save i Drave od Šta¬ 
jerske do Srijema već za vladanje Bele IV, (1236.-1270.) ne bi mogli nalaziti 
franjevački samostani?! 

Potočnjak o. Lconardo, član Ladislavske provincije, s pravom je kao 
provincijal te provincije napisao o. Henriku Waltereru, povjesničaru Reda, 
1780: »Javni spomenici (monumenta publica) i pisma (Brevea) rimskih bis¬ 
kupa gvardijanu u Zćigrebu i Virovitici 1240. i 1270. i tolikih drugih godina 
izdana (ad Quardianos Zagrabiensem et Verocensem 1240. item 1270. et tot 
annis da ta) dokazuju da su ovi samostani davno prije postojali nego je Red 
u Bosni postojao« (Liber notitiarum, broj 7. Varaždinski samostanski arhiv). 
U istom pak pismu o. Leonarda Potočnjaka, koje se rukopisno čuva u Arhivu 
Jazu, Signatura IV d 61, sam Potočnjak je na gornju tvrdnju dodao: »Spon- 
dano attestante« — po svjedočanstvu Spondana. 

Tvrdnjom pak da kralj Bela IV nije Franjevcima gradio samostane prije 
1270. godine s razloga svoje zauzetosti unutrašnjim poslovima svoje države, 
jer je sabirao posjede, ne dokazuje se baš ništa protiv dolaska Franjevaca 
u Ugarsku i u naše slavonske krajeve. Čitao sam sačuvano pismo Bele IV, 
zagrebačkom biskupu Stjepanu II, gdje kralj moli zagrebačkog biskupa u 
svoje i kraljičino ime da u Ivanić ponovo dovede opatice, kako bi se u nji¬ 
hovoj crkvi svete Marije prinosile Mise za kralja i kraljevsku kuću (Cod. 
dipl. IV, listina 271, str. 308.-309.). 

A konačno, gdje stoji da su Franjevcima njihove samostane podizali sa¬ 
mo kraljevi i plemići i da bi samo Bela IV morao njima podizati samosta¬ 
ne?! Mogli su to i vjernici a u pitanju upravo našičkog samostana svjedoči 
L. Wadding izričito, da su ga podigli vjernici uz pomoć braće! 

Povijesno zajamčeno znamo da virovitički samostan postoji 1280., a da 
se nigdje ne kaže, tko im ga je podigao. Ne znamo zašto bi se podignuće tog 
samostana moralo pripisivati Kraljici Elizabeti Kumanki, ženi Stjepana V, 
a pod svaku cijenu osporavalo kraljici Mariji, ženi Bele IV, kad se zna da su 
virovitički samostan i crkva podignuti u čast Blažene Djevice Marije što 
svakako više govori u prilog kraljici Mariji nego Elizabeti Kumanki. I dos¬ 
ljedno, s velikom sigurnošću možemo nagađati da ga je upravo kraljica Ma¬ 
rija dala podići između 1250. i 1270. što konačno i povjesničar Rudolf Hor- 
vat misli (R. Horvat, Povijest Virovitice, rukopis, str. 4.). 

Sve ovo treba spomenuti prethodno stoga da nam se i utvrđivanje do¬ 
laska Franjevaca u Našice pod konac 13. stoljeća pokaže ne samo vjerojat¬ 
nim nego i mogućim. 

1. Dolazak u Našice 

Franjevački povjesničar Luka Wadding u Analima Manje Braće (Annales 
Minorum) u 9. knjizi (tomus IX) donosi 1400. godine popis samostana svih 
Provincija Reda. Taj popis u tri usporedne kolone donosi imena mjesta u 
kojima postoje samostani Reda prema tri sačuvana kodeksa. 

U prvoj koloni su samostani prema kodeksu koji se obilježuje kao: 
Codex MS Vaticanus ili Polychronicon, a sastavljen je oko 1344. godine. U 
drugoj koloni samostani se navode prema bratu Bartolu Pizanskom 1385. i 
1399. godine. Treća kolona je kodeks također Pizanov, ali prema varijacija¬ 
ma napravljen i zove se: Cođex MS Aracelitanus (Fr. Bartolameus de Pisis, 
De Conformitate (...) Bononiae, 1590. str, 163. col. 3 liber primus). 

Prema tim kodeksima Ugarska provincija ima više kustodija, a među 
njima je i Zagrebačka kustodija (Custodia Zagrabiensis), u kojoj se navodi 
šest samostana poredanih ovim redom: 1. Zagreb, 2. Virovitica, 3. Našice, 4. 
Požega, 5. Kostajnica i 6. Gorbonok — Kloštar Podravski! 

U Vatikanskom kodeksu (Polychronicon) iz 1344. godine, našički sa¬ 
mostan se navodi kao: Nerthem, u Pizanovom (Codex Impressus): Nesicae, 
a u trećem kodeksu (Codex Aracelitanus): Nesice. 

Sva tri kodeksa iz 14. stoljeća navode samostan u Našicama na trećem 
mjestu iza Zagreba i Virovitice u Zagrebačkoj kustodiji, a sva tri spominju 
Gorbonok (Kloštar Podravski) na šestom mjestu. 

Ova pak činjenica posve sigurno može poslužiti kao značajno polazište 
naših istraživanja o dolasku Franjevaca u Našice. Razlog je u tome, što za 
poredak samostana u tim popisima Zagrebačke kustodije može biti jedino 
vrijeme njihova postanka. Sve franjevačke provincije još i danas u svojim 
Tabulama i Šematizmima običavaju navoditi svoje samostane po godinama 
postanka — od najstarijih prema najmlađima. Na to se u starini posebno 
pazilo, jer je to bio svojevrsni razlog časti. 

Postojana predaja svjedoči da je franjevački samostan u Zagrebu na 
Kaptolu najstariji. Povezuje se s boravkom svetoga Franje u Zagrebu (Dam- 
janović o. Damjan: Sveti Franjo u Zagrebu — na Kaptolu, Zagreb 1975. 
str. 15.-17.). Stoga se u Zagrebačkoj kustodiji a kasnije i u Ladislavskoj 
provinciji zagrebački samostan navodi na prvome mjestu. Samostan u Vi¬ 
rovitici kao samostan (domus formata) povijesno zajamčeno postoji 1280., a 
Franjevci su u Virovitici sigurno i prije 1270, zato je Virovitica u spomenutoj 
kustodiji odmah iza Zagreba. Za samostan u Požegi, koji se navori na četvr¬ 
tom mjestu, zna se da je sagrađen sa crkvom Sv. Dimitrija 1285. po Ladisla- 
vu Kumancu, a samostan u Gorbonoku (Kloštar Podravski) sagrađen je 1294. 
po kralju Andriji III (L. Wadding, Annales Min. t. V, str. 370.). 

Ako se, dakle, samostan u Našicama spominje na trećem mjestu u Zag¬ 
rebačkoj kustodiji, odmah iza virovitičkog a prije požeškog i onoga u Gor¬ 
bonoku, nije li jedini razlog takva poretka upravo taj, što je našički sa¬ 
mostan podignut između 1275. i 1285. i dosljedno, da su Franjevci u Našice 
došli prije požeških a malo kasnije od virovitičkih — svakako pod konac 
13. stoljeća. 

Spomenemo li, da su neopravdano i virovitički samostan pripisivali s 
razlikom od 100 godina kraljici Elizabeti Kotromanički, ženi Ljudevita I, 
Anžuvinca, a on je postojao već za Elizabete Kumanke, majke Ladislava IV, 
1280., nije li možda i s našičkim samostanom tako. Godina 1373., koja se is¬ 
tiče kao godina postanka samostana u Našicama, vjerojatno je godina 1273., 
što bi odgovaralo i našem zaključivanju s položajnim mjestom našičkog sa¬ 
mostana u popisu samostana Zagrebačke kustodije iz 1344. godine. No, za 
našu stvar to nije važno. 

No, da godina 1373. ipak ne može biti godina osnivanja našičkog sa¬ 
mostana, pokazao je franjevački povjesničar o. Virgilije Greiderer u djelu: 
»Germania Franciscana«, tom I, Oeniponte 1777, str. 163., gdje doslovno pi¬ 
še: »Što se tiče našičkog samostana (Nechtze, Negte), on je Manju braću 
Ugarske provincije pozdravio kao stalne došljake (hospites) prije 1322. go¬ 
dine. »Opravdanost ovoga mišljenja pruža »Ogledalo života Blažega Franje i 
njegovih drugova«, objelodanjeno u Veneciji 1504. po Šimunu de Luere, a 

ja sam ga pronašao u knjižnici samostana u Švacu (Schwatz) gdje se na kra¬ 
ju (str. 239. o.c.) za moju stvar nalaze ove riječi: »Kapituli (Capla) u Naši¬ 
cama godine Gospodnje 1321. i godine 1323. i godine 1337. i opet po izvodi¬ 
ma (exstracta) Nikole i godine 1333.« Stoga su Gonzaga, Wadding i Hueber 
(ovi — Wadding i Hueber — slijede onoga Gonzagu) navodeći godinu 1373. 
za početak, a Cavalli u »Orbis Seraphici« stavljajući u 1369. krivim obavješ¬ 
tenjima zavedeni u bludnju. Taj je samostan Grga Dobfanius priveo boljoj 
stegi, zbog turskih nasrtaja zamalo je utrnuo (napušten), a kad je sunce mir¬ 
nije zasjalo, oživio je i od Provincije Bosne Srebrne, njegove obnoviteljice, 
prešao Provinciji Iv. Kapistrana.« 

Ako su se 1321. i 1323. u našičkom samostanu održavali Kapituli pro¬ 
vincije Ugarske, kojoj je pripadao, znači, da je postojao i bio već samostan 
(domus formata). Dosljedno, da su Franjevci u Našicama davno prije tih 
spomenutih godina, opravdano već pod konac 13. stoljeća, premda neposred¬ 
nih i povijesno zajamčenih dokaza za sada još nema. 

I još nešto značajno! Za razliku od mnogih drugih samostana toga vre¬ 
mena za našički samostan L. Wadding (o.c.t.a, VIII, str. 335.) izričito navodi 
da je podignut od vjernika (a fidelibus). Nisu ga Franjevci podigli sami nego 
uz sudjelovanje i pomoć vjernoga puka u Abinim Našicama. Djelo je našič- 
kih stanovnika, a izvorno je podignut na svome današnjem mjestu i tako 
otpadaju sve one tvrdnje, da su Franjevci u Našicama zaposjeli samostan i 
crkvu Templara odnosno Ivanovaca, nasljednika Templara. Templari na to¬ 
me mjestu nisu imali svoj samostan i tu nisu bili. Franjevci ne bi ni mogli 
doći na njihovo mjesto i poslije njih, jer se Ivanovci, nasljednici Templara, 
spominju u Našicama 1372. i 1450. godine. 

O dolasku Franjevaca u Našice kao sigurno možemo reći: 

1. Njihov se samostan u Našicama nalazi 1321., jer se od te godine 
održavaju Kapituli Ugarske provincije. 

2. Sagradili su ga Franjevci uz isključivu pomoć našičkih vjernika. Dje¬ 
lo je vjernog i Franjevcima odanog naroda. 

3. Prema opravdanim nagađanjima Franjevci su u Našicama već pod 
konac 13. stoljća, vjerojatno između 1275. i 1285. godine. 

4. Izvorno se našički samostan i crkva nalaze u Našicama na istome 
mjestu, gdje su i danas. 

Prema opisu samostana i crkve u Našicama iz 1730., gdje je zapisana 
postojana predaja, samostan i crkva u Našicama od vremena svoga uteme¬ 
ljenja podignuti su na čast Svetog Antuna Padovanskog (Ecclesia huius 
conventus etiam antiquitus fundata et in honorem S. Antonio Paduano, 
dicata a tempore fundationis suae — Prot. conv. Vel. str. 410; Prot. conv. 
Nas I, str. 2.). 

Ovo je pak vrlo značajno i važno saznanje! 

2. Njihovo djelovanje do turske vladavine 

Nešto pobliže i određenije govoriti o djelovanju Franjevaca našičkog 
samostana tokom 14. i 15. stoljeća gotovo je nemoguće, jer zapisa i pisanih 
spomenika nema, a iz povijesno poznatih okolnosti jedva može i biti. Zna 
se, turske provale, ratovi, pljačkanje i paleži, napuštanje samostana u Naši¬ 
cama 1532., a posljedica — arhivska građa, ukoliko je postojala, nestala je. 
Uz to Franjevci u Našicama tada nisu upravljali župom, pa ih službeni po- 

hodi arhiđakona pećujskog biskupa nisu ni spominjali i zapisivali. Kao re¬ 
dovnici oslobođeni su bili i od podavanja papine desetine, koja se inače na 
tom slavonskom području sabirala, i zato ih ni u tim sačuvanim popisima 
ne nalazimo. Njihovo pak djelovanje od dolaska u Našice do turskog osva¬ 
janja Našica 1532. odvijalo se samo u granicama misijskog apostolata. Po¬ 
magali su biskupijskim svećenicima u Našicama i u okolici, ukoliko su ih 
ovi trebali a biskup dopuštao. Papa ih je štitio i vršili su službu propovjed¬ 
nika protiv patarena, koji su iz Bosne prodirali u Slavoniju. Bili su i pučki 
misionari, a iz svoga našičkog samostana djelovali su svojom životnom 
prisutnošću — molitvom i primjerom. 

U sastavu Ugarske provincije a Zagrebačke kustodije doživljavali su i 
sve one promjene i gibanja što su tokom 14. i 15. stoljeća potresala Fra¬ 
njevački red u cjelini. Napose u 15. stoljeću, kad je Ugarska provincija pos¬ 
tala konventualska a to znači, da je način redovničkog života dobio neke 
ublažene oblike u odnosu na samostan i upotrebu materijalnih dobara i nov¬ 
ca. Takvo stanje je u Ugarskoj provinciji i dosljedno i u našičkom samosta¬ 
nu postojalo od 1417. do 1459., kad je o. Fabijan Igal provincijal Ugarske 
provincije svojevoljno prihvatio obnovu (reformu) i provincija se tada proz¬ 
vala: »Provincija Ugarska reformiranih Konventualaca«. U našičkom sa¬ 
mostanu je vjerojatno u to vrijeme proveo obnovu u tome pravcu o. Grga 
Dobfanius, kako to spominje L. Wadding, o.c. t. VIII, str. 334. (— post 
aliquot annos a venerabili Patre fra te Gregorio Dobfanio reformatus). 

Kad se 1514. Franjevački red oblikovao u tri grane kao: »Manja braća, 
Konventualci i Kapucini«, tad je na poticaj pape Leona X i kralja Ljude¬ 
vita II 1517., a odredbom generalnog zbora Reda Manje braće 1523. Ugarska 
provincija dobila svoj novi naslov: »Provincija Ugarska Svete Marije« (Posa- 
vec o. Alojzije, Imago (...) Miscelanea I, str. 16., rukopis u arhivu virovitič¬ 
kog samostana). 

Iz 15. stoljeća vrijedno je spomenuti o. Grgu Našičanina (frater Grego- 
rius de Nexe), kojeg je papa Martin V imenovao biskupom u Beogradu. 
Postao je biskupom 31. svibnja 1419. nakon smrti biskupa Mihajla, a bis- 
kupovao je samo godinu dana, jer isti papa već 30. kolovoza 1420. imenuje 
njegova nasljednika fra Mate ja Čepinca (iz Čepina — Mattheus de Chiappa) 
također Franjevca — Konventualca (L. Wadding, o.c. t. X, str. 30. i 41.). 

U previranjima i borbama što su polovicom 15. stoljeća potresale Fra¬ 
njevački red na području Slavonije, Ugarske i Bosne, a poznate su kao bor¬ 
be Konventualaca i Observanata, važno je zapaziti da samostan u Našicama 
nema ništa zajedničko s Vikarijom Bosnom, koja je uspostavljena 1339./40. 
i prvi svoj samostan osnovala u blizini Našica, to jest u Đakovu godine 1347. 
Našice, Požega, Kostajnica, Zagreb, Virovitica i Gorbonok (Kloštar) u sas¬ 
tavu Zagrebačke kustodije nalaze se u Ugarskoj provinciji i u toj provinciji 
doživljavaju i dijele svoju sudbinu i doživljavaju obnovu. Vikarija Bosna uz 
Đakovo kao prvi njezin samostan u Slavoniji tokom 15. stoljeća dobiva i 
druge samostane: »Ilok, Atya, Berak (Pereczke), Asany, Atynu (Vočin), Po- 
ljansku (Polyancz), Sveti Ladislav (Podborje - Daruvar), Varalju, Petrijevce 
(Petrocz), Remetincz (Remetinecz), Ivancz, Sveti Juraj (Gyergi)« (Registar iz 
16. stoljeća, nađen u erdeljskom Beogradu, u biskupskoj knjižnici pod br. 
133. — Navod: Fermendžin, Chronicon ... str. 1.). Papa Eugen IV nije do¬ 
puštao da se slavonski samostani Vikarije Bosne odijele od nje, premda su 
to slavonski samostani tražili. Njegov nasljednik papa Nikola V je dopustio 

da se 1447. ti samostani odijele od Vikarije Bosne. Granica je postavljena 
na obali Save. Odijeljeni slavonski samostani stariji kao Ilok, Đakovo i Po- 
Ijanska i svi ostali mlađi, podignuti poslije diobe — Vočin, Remetinec, Iva¬ 
nić i drugi, sačinjavaju Ugarsku observantsku vikariju koja konačno 1523. 
postaje Provincija Presvetog Otkupitelja. I tako se onda nađoše u toj pro¬ 
vinciji svi oni gore spomenuti samostani Srijema i Slavonije. 

Kad su Turci 1532. osvojili Našice bez borbe, našički su samostan Fra¬ 
njevci napustili iz straha pred Turcima. No, kako se odredbom Provin¬ 
cijskog kapitula održanom 1533. u Nagy Varadd prepušta provincijalu, da 
sam imenuje gvardijana za našički samostan, ta okolnost svjedoči, kako je 
tada još postojala neka nada o mogućnosti ponovnog povratka Franjevaca 
u Našice (Šematizam Prov. SS. Ćirila i Metodija za 1904. str. 13. uz citat: 
Kossa lc. p. 153.). 

U popisu samostana što ih Wadding navodi godine 1587. samostan u 
Našicama spominje se još uvijek u sastavu Ugarske provincije Svete Marije 
poslije varaždinskg samostana kao 24. po redu s naslovom: C. Nechsenius 
(o.c. t. XXII. str. 123.). Ugarska ga provincija smatra svojim, premda stoji 
ruševan i prazan, a to je vrijedno znati radi onoga što je kasnije uslijedilo, 
kad ga je prepustila Provinciji Bosni Srebrnoj. 

Na koncu kao sigurno jest: 

1. Franjevci se u Našicama postojano nalaze kroz cijelo 14. i 15. stoljeće. 

2. Njihov se samostan nalazi u Ugarskoj provinciji, koja se od 1417. do 
1459. naziva Konventualaca, a od 1459. do 1523. obnovljenih Konventualaca, 
a od 1523. Ugarska provincija Svete Marije. 

3. Našički samostan su Franjevci od straha pred Turcima napustili 
1532. s nadom na skori povratak. 

4. Samostan i crkvu Turci pri svome dolasku u Našice nisu srušili, jer 
Uprava provincije 1533. ovlašćuje provincijala da sam imenuje gvardijana u 
Našicama, ako se uzmognu povratiti u svoj samostan. 

5. Ugarska provincija Svete Marije još 1587. u popisu svojih samostana 
navodi samostan u Našicama. 

Nije isključeno, da su se Franjevci našičkog samostana zadržali sa svo¬ 
jim narodom i u novim uvjetima života, po šumama i nepristupačnim pred¬ 
jelima kao što je to bio slučaj i s Franjevcima iz virovitičkog samostana. No, 
o tome se pouzdano ništa ne zna. 

3. Našički samostan preuzima Provincija Bosna Srebrna 

Turskim osvajanjem Srijema, Istočne Slavonije i Požeštine s granicom, 
koja je ispod Siska preko Čazme, Severina kod Bjelovara, pa preko Bilogore 
izbijala na Dravu ispod današnjeg Kalinovca i Molvi, stanovništvo se djelo¬ 
mično razbježalo, propalo ili prešlo na Islam da spasi glavu. Mnoga naselja 
su tu tada potpuno nestala, a vjerski život je zamro. Brojno svećenstvo, koje 
je prije dolaska Turaka u ovim krajevima djelovalo, razbježalo se ili je pro¬ 
palo. Samostani su općenito napušteni. 

Nesreća i zlo, neopisivo stradavanje i patnje, snašle su naš narod, ali tre¬ 
ba priznati da to nije bez krivnje naših ljudi. Brzom osvajanju Slavonije 
doprinio je mnogo vjerski nehaj i ravnodušnost, želja za udobnim i lakim 
životom, postupci koji se nisu slagali sa zahtjevima Evanđelja i učenjem 
Crkve, a pogodovali su nastranostima i najnižim strastima. Plemići, gospo- 

dari gospoštija, gradova i naselja, odali su se razvratu, ubijanju i pljački. 
Jedni su drugima palili gradove, ubijali kmetove, odvodili stoku, otimali 
vrijednosti, osakačivali muškarce, silovali žene i djevojke, činili takva zla da 
se čovjek zdrave pameti mora zgroziti. Dovoljno je samo pročitati osudu ple¬ 
mića križevačke i virovitičke županije od 1481. 2. veljače, da se vidi što su 
sva ta plemenita gospoda radili (Vjesnik kr. hrvatsko-slavonsko-dalmatinskog 
zemaljskog arhiva, godina VIII, sv. 2. i 3. Zgb 1906. str. 153-164.). K tomu 
je došla i ona podijeljenost slavonskog i hrvatskog plemstva na Ferdinan- 
dove i Zapoljine pristaše pa preuzetnost ugarskog plemstva pred bitku na 
Muhačkom polju 1526. i Slavonija je u takvim okolnostima bila kao zrela 
voćka da gotovo bez borbe padne u turske ruke. I pada pod tursku vlast do 
1552. 

Za našu stvar možda nije beznačajno spomenuti da je područje Našica, 
Orahovice i Podgorača pripalo Turcima bez borbe, jer su kmetovi tih pod¬ 
ručja odbili boriti se protiv njihova nadiranja. I to je razlog da su najmanje 
opustošena i uništena. Stanovništvo je dobrim dijelom prešlo na Islam i nas¬ 
tanilo se u ta tri mjesta, dok su u selima oko tih naselja ostali katolici. 

Turci su u Našicama i Orahovici uredili svoja dva kotara a u Podgoraču 
vojvodstvo. U nađene tvrđave — Bedemgrad i Ružicu — postavili su prik¬ 
ladne posade. U Orahovici najjaču posadu. Doselili su i muslimanskog sta¬ 
novništva iz istočnog i srednjeg dijela Bosne. I život se razvijao dalje više 
manje mirno, jer tada Turci još nisu zlostavljali stanovništvo velikim poda¬ 
vanjima i zloglasnim haračom (Pavić, Podrijetlo (...) str. 155.-156.). 

Snagom pisma turskog cara Mehmeda II, koje je u svibnju 1463. i 1464. 
ishodio fra Anđeo Zvijezdović, a zove se »ahdnama Mehmeda II«, turski 
vladar nalaže: »svim plemićima i neplemićima, da se nitko ne usudi niti se 
u Bosni nalazeće, niti se povraćajuće Franjevce, niti njihove crkve uznemi¬ 
rivati ili se u njihove stvari miješati, nego da ih puste da slobodno u njegovu 
carstvu polag svoga zakona živu. A da će bosanske Franjevce, dokle god mu 
budu vjerni, štititi i njihov imunitet braniti, te plemiće i neplemiće koji bu¬ 
du protiv ove ahdname radili, kazniti, kune se: sa Stvoriteljem neba i zem¬ 
lje, sa svim svetim knjigama, sa svojim velikim prorokom, sa dvadeset četiri 
proroka i sa sabljom, kojom se paše« (J. Jelenić, Kultura i bosanski Franjev¬ 
ci, I, Sarajevo, 1912. str. 116-117.). 

To pismo čuva se u Fojnici, dokaz je želje turskih vladara da se narod 
iz Bosne ne iseljava, a u isto vrijeme je razlogom da su se Franjevci u Bosni 
održali i imali neku slobodu djelovanja i zaštitu za svoje crkve i samostane. 
Oni su se na to pismo uvijek iznova pozivali, a ono im je dalo i mogućnost 
da su po osvajanju Slavonije i Požeštine prešli Savu i započeli svoje dušo- 
brižničko djelovanje među katoličkim življem tih krajeva. 

Preuzimali su napuštene crkve. Popravljali ih i u njima su sabirali vjer¬ 
nike i posluživali ih kao svećenici. Zaposjeli su svoj prvi samostan u Đakovu 
i samostan Zagrebačke kustodije u Požegi. Da su bili u Đakovu zna se po 
tomu što su im taj samostan spalili kalvini 1551., a požeški su zapalili Turci 
1573. pod optužbom da su u njemu tobože skrivali neke turske neprijatelje. 

Iz pisma kalvinskog propovjednika Mihajla Starina, odpalog Franjevca, 
obrazovana u Padovi, koji je 1530. prihvatio reformaciju i postao kalvin, a 
napisao ga je 10. lipnja 1551. prijatelju Nikoli Tuknaju u Beč, gdje se hvali, 
kako je u 7 godina propovjedničkog djelovanja utemeljio 120 župa, ističe 
pak doslovno: »Mnogo bi ti morao pripovijedati o svim svojim sukobima 

kroz ovo 7 godina, štono sam ih imao sa papinskim ljudima. Dosta je reći, 
da smo ih svagdje suzbili i kao vukove od stada božjega daleko otjerali, 
neke preko Tise, a druge preko Save...« (Bosendorfer, Crtice iz Slav. str. 
330-331.), vidi se da su djelatni na području Slavonije odmah po njenom os- 
vojenju i pripajanju turskoj državi. A jer je kalvinizam u turskoj državi 
uživao veliku slobodu i djelovanjem spomenutog Starina širio se uspješno 
upravo u Srijemu i oko Đakova, bosanski Franjevci su se odvažno upustili 
u borbu s njim i suzbijali ga. Nisu ih uplašila kalvinska nasilja pa ni palež 
samostana u Đakovu. 



Tlocrt crkve i samostana 

Prisutnost bosanskih Franjevaca na slavonskom području još značajnije 
je potvrđena pismom pape Grgura XIII, kojim 24. lipnja 1575. dopušta Fra¬ 
njevcima Provincije Bosne Srebrne da mogu slobodno preuzeti kuću Svetog 
Augustina u Velikoj sa svim pripadnostima pa i vinogradima, što im Turci 
daju. Mogu se trajno nastaniti u Velikoj i osnovati svoje prebivalište — sa¬ 
mostan — s ciljem da djeluju dušobrižnički u poučavanju vjernika, u predo- 
bivanju odpalih, a uz to odgajati mladiće za buduće svećenike. Upotrebu ma¬ 
terijalnih dobara — vinograda — papa im izričito dopušta zato, da lakše 
vrše svoje dano poslanje i uz to pomažu siromašnima (L. Wadding, o.c. t. 
XXI, str. 502-503.). 

Samostan u Velikoj postaje tako središtem svega dušobrižničkog rada 
bosanskih Franjevaca za tursku Slavoniju i Požeštinu. Velika je nema sum¬ 
nje najznačajnije mjesto za vjerski život našega naroda od 1575. do oslobo¬ 
đenja Slavonije 1692. Upravo u Velikoj su se odgajali budući svećenici-fra- 
njevci ne samo za tursku Slavoniju nego i za cijelu Provinciju Bosnu Srebrnu. 
Napose u 17. stoljeću, kad su mirom na ušću rijeke Žitve 1606. nastala raz¬ 
mjerno mirnija vremena za život vjernika i Franjevaca u tim krajevima. 

Pod konac 16. stoljeća bosanski Franjevci su se vjerojatno nastanili i u 
napuštenim samostanima u Našicama i Vočinu, jer biskup fra Franjo Bali- 
čević u svome izvještaju Rimu izričito spominje da Franjevci 1591. u Slavo¬ 
niji imaju tri samostana i to: u Velikoj s 5 svećenika, jednim bratom i jed¬ 
nim klerikom, u Našicama — 4 svećenika, 1 brata, a u Vočinu — 6 svećenika 
i 1 brata (J. Jelnić, o.c. str. 127-128.). To znači da su se nastanili u našičkom 
samostanu Ugarske provincije Svete Marije i u vočinskom samostanu Pro¬ 
vincije Presvetog Otkupitelja. Ne vjerujem, da bi to mogli učiniti bez znanja 
i dopuštenja turskih vlasti, jer se za dolazak u Veliku u papinu pismu izri¬ 
čito kaže da su im Turci dopustili preuzeti kuću Svetoga Augustina. 

Biskup Baličević 1591. tvrdi da su bosanski Franjevci u Našicama, a on¬ 
da se o njima do 1620. nigdje više ne govori. Izgleda da su ih Turci iz Našica 
potjerali poslije ustanka slavonskih katolika 1596. godine, jer su ih smatrali 
odgovornima za pobunu njihovih vjernika. Tada su Turci našički samostan 
zatvorili (Pavić. Porijeklo (...) str. 156.). Ponovo su ga otvorili i dopustili 
Franjevcima, da se u njemu nastane tek 1620. godine zalaganjem fra Jerka 
Lučića. 

Lučić (Bogoslavić) je bio sposoban i ugledan Franjevac. Rodio se 1575. 
i teološke studije je završio u Bolonji i oko 1601. ili 1603. vratio se u domo¬ 
vinu, gdje je najprije djelovao kao učitelj, lektor i kao magister franjevačke 
mladeži. Njegov suvremenik fra Pavao Papić piše za njega da je oko 1615. 
počeo dušobrižnički djelovati i u tome radu proveo 24 godine. Najviše upravo 
u Slavoniji, u požeškom i našičkom kraju. Bio je odvažan i hrabar. Nije se 
plašio zapreka, neprilika, pa ni batina i proganjanja. Postojano je poučavao 
narod i tješio ga u nevoljama i tegobama. Uz to je podizao nove i poprav¬ 
ljao trošne crkvene zgrade: crkve i kuće za stanovanje Franjevaca-dušobriž- 
nika. Bio je dobar propovjednik i izdao je neke propovijedi, koje se nisu 
sačuvale. Mnoge je nevjernike priveo k vjeri, a okorjele grješnike na pokoru 
i popravak života. 

Njegovo najveće životno djelo: našički je samostan, koji je uz velike 
novce uspio od Turaka ponovo dobiti, popraviti i urediti te svoju braću Fra¬ 
njevce u njemu nastaniti. Pokazao se dalekovidnim čovjekom. 

Obrazovan u teološkim naukama, bogat iskustvom u đušobrižničkom 
radu Lučić je shvatio, da je uspostavljanje našičkog samostana s onu stra¬ 
nu Krndije najbolje mjesto za obranu od kalvina koji su iz Ugarske preko 
Drave prodirali u područje slavonske Podravine. I nije se prevario. Njegovo 
nastojanje u tome pogledu bilo je vrlo plodonosno, jer je upravo našički sa¬ 
mostan uz samostan u Velikoj postao značajnim duhovnim središtem za 
održavanje pravovjerja i kršćanskog života od Osijeka do Virovitice. 

Obnovom samostana i uređenjem samostanske crkve Svetoga Antuna, 
koja je od svoga utemeljenja u Našicama posvećena velikom ljubitelju ljudi 
— Čudotvorcu iz Padove, Našice su u 17. stoljeću mjesto, na kojemu se za 
blagdan svetoga Antuna (13. 6.) i za blagdan Marijina uznesenja na nebo — 
Velika Gospa (15. 8.) — sabire katolički narod iz cijele slavonske Podravine, 
kako to svjedoči o. Petar Nikolić 1660. godine (Acta Bosnae, broj 1435., str. 
496.). Našički samostan šalje Franjevce-dušobrižnike u cijelo područje izme¬ 
đu Drave, Bilogore i Krndije sve do najzapadnije župe u Dugom Selu kod 
Virovitice (R. Lopašić, Slavonski spomenici 17. vijeka, Starine XXX, Zgb 
1902. br. 35.). 

Lučić je imao bogat i sadržajan redovnički i svećenički život. U Provin¬ 
ciji Bosni Srebrnoj vršio je službu savjetnika (definitor) i pohoditelja (visi- 
tator), a biskupi fra Franjo Baličević i Albo Renđić (beogradski) imenovali 
su ga svojim generalnim vikarom. Uživao je velik ugled i u Bosni kao i u 
Slavoniji. Narod ga je volio i cijenio, premda su ga radi uvođenja gregori¬ 
janskog kalendara skoro i kamenovali. Nakon smrti biskupa Tome Ivkovi- 
ća imenovan je fra Jerko Lučić 3. 10. 1636. naslovnim biskupom Drivasta 
(Albanija), a posebnom papinom odredbom imenovan je na 7 godina upra¬ 
viteljem bosanske briskupije. Svoj život je završio 15. siječnja 1643. u Sut- 
jesci, gdje je u samostanskoj crkvi sahranjen, a kroničar je zapisao za nje¬ 
ga da je bio: »muž znanja, pobožan i vjerskim žarom preslavan« (vir scientia, 
pietate et religionis zelo preclarissimus). 

Našički samostan posve sigurno duguje veliku zahvalnost upravo fra 
Jerku Lučiću, jer ga je on sačuvao od raspadanja i zaboravi na taj način, 
što ga je svojom razboritošću, zauzetošću i velikim osobnim zalaganjem do¬ 
bio od Turaka za velike novce, obnovio ga i uredio crkvu (Fermendžin, 
Chronicon (...) str. 34. i 37.). 

Nakon uspostave i obnove našičkog samostana između 1620. i 1632. go¬ 
dine, kad je 1633. naslikana i prva slika Svetoga Antuna za glavni oltar, na 
poticaj carigradskog patrijarha Ćirila i budimskog vezira nastalo je divljač¬ 
ko progonstvo katolika i Franjevaca 1635. godine, te su našički Franjevci 
platili 2800 škuda, da izbjegnu smrti (Fermendžin, Chronicon (...) str. 35.). 
I taj sabrani novac najbolje je svjedočanstvo kako su katolici i narod na¬ 
šičkog područja poštivali i cijenili svoje dušobrižnike. Za njih su bili sprem¬ 
ni na najveća odricanja i žrtve. Znali su dobro što zapravo duguju braći na¬ 
šičkog samostana što sigurno ne bi činili, da su se Franjevci međusobno 
samo borili za biskupske stolice, kako to neki crkveni pisci kod nas pišu. 
Izrasli iz svoga naroda Franjevci su živjeli s narodom i za narod i uz pogi¬ 
bao života nisu ga napuštali. Narod je to dobro znao i osjećao i zato je za 
svoje »ujake« davao i posljednji novčić da ih sačuva i spasi. A to je u 17. 
stoljeću do oslobođenja Slavonije trebalo često činiti. 

Prvi službeni izvještaj o našičkom obnovljenom samostanu napisao je 
o. Pavao Pelizzer iz Rovinja, koji je 1640. godine pohodio Provinciju Bosnu 

Srebrnu kao predstavnik Franjevačkog reda. On je u Našice došao iz sa¬ 
mostana u Velikoj s pratnjom od 22 konjanika. Bila je druga polovica svib¬ 
nja. Opisuje našičku crkvu kao lijepu, premda su ukrasi trošni, a smatra 
je većom od crkve Svetoga Franje u Zadru. Ima duge prozore (le fenestre 
lunghissime). U njoj je novi rustikalni kor. Veliki oltar je velik, lijep i suv¬ 
remen. Na lijevoj strani crkvenog zida zapazio je staru i vrlo lijepu sliku 
Duha Svetoga. Klima mu se ne sviđa, a vidik je vrlo lijep (Aria e pessima, 
e pure e in un bellissimo scito). U našicama je boravio do 22. svibnja (Starine 
XXIII, Zgb 1890. str. 35.). 

O našičkom samostanu piše i o. Petar Nikolić, generalni vikar zagrebac- 
kg biskupa Petra Petretića u spominjanom već izvještaju napisanu u Naši¬ 
cama 28. svibnja 1660. godine. Namjena tog izvještaja tražila je da o. Petar 
Nikolić prikaže zagrebačkom biskupu stanje župa i crkava na cijelom pod¬ 
ručju Požeštine i turske Slavonije i zato Nikolić u tome smislu piše. Njemu 
je važno zapisati samo ono što je obilazeći tim područjem vidio i našao. 
Nije se zadržavao na pojedinostima, jer je želio istaći samo bitno i dati op¬ 
ću sliku. Izvještaj mu je značajan, jer donosi podatke neposrednog uvida od 
izvanredne povijesno-kulturne vrijednosti trideset godina prije oslobođenja 
Slavonije od turske vladavine. Mnogo toga što je Nikolić tada zabilježio do 
oslobođenja je već nestalo. 

O Našicama bilježi: 

— Našički samostan Svetoga Antuna Padovanskog, gdje se na njegov 
blagdan i na Uznesenje Bogorodice skuplja vrlo veliko mnoštvo kršćana sa 
svih ovih strana, da božanskim hvalama slavi Bogorodicu i svetog Zaštitnika 
spomenutog samostana. 

Nalazi se tu također u blizini samog samostana druga lijepa crkva Pres¬ 
vetog Trojstva; možda je nekoć bila župna, gdje se svakog blagdana slavi 
Misa i drži propovijed za narod, a udaljena je od samostana samo koliko se 
dobacuje kamenom. 

U selu zvanom Motičina crkva je Svih Svetih lijepa, velika, starinska, 
ponovo obnovljena po poštovanom ocu fra Stjepanu Kneževiću iz Velike i 
tu sada vrši dušobrižničku službu poštovani otac fra Martin iz Broda, ak¬ 
tualni definitor provincije, teolog i propovjednik. 

U selu Koska ili Coska isto je crkva starinska pokrivena sa svim pot¬ 
rebnim za službu, služi kao župnik neki brat Martin, koga ovamo šalju iz 
našičkog samostana. 

U selu Zoljan pokraj samostana je različita crkva pod imenom svete Ka¬ 
tarine, na njezin blagdan se slavi svečanost; blizu nje je samostan i crkva 
svetoga Martina, pokrivena, starinska, sa svojim tornjem, na određene blag¬ 
dane ondje se slavi Misa. Blizu spomenutog samostana je također srušena 
crkva zvana Pekovicza. 

Sa zapadne strane blizu našičkog samostana ostaci su zidova i zove se 
Klara, udaljenost od samog samostana je koliko se dobacuje kamenom, ne¬ 
koć je možda bio samostan duvna Klarisa. 

Malo dalje odatle jest jedna crkva, čitava, sa svojim tornjem, zove se 
Martin, crkva zvana imenom Svetog Martina. Služi se ondje vrlo često. Na 
blagdan Sv. Martina je oprost. Svećenik se šalje iz samostana (Fermendžin, 
Acta Bosnae, str. 495-496.). 

Vrijedno je iz tog izvještaja spomenuti da se u svim župnim crkvama 
pa i u samostanskim crkvama u Našicama i Velikoj Presveto otajstvo re¬ 
dovito ne čuva iz opreznosti da Turci koji običavaju ulaziti u crkve i ho¬ 
dati u njima (ambulandi causa), ne oskvrnu Presveti sakramenat. U našič- 
kom samostanu je po zapisu Nikolića boravilo i do 30 Franjevaca. No, to 
ne znači da su svi oni stanovali trajno u samostanu nego da su bili od uprave 
Provincije dodijeljeni u službu cijelog našičkog područja i bili podložni 
gvardijanu u Našicama. On je vodio brigu o njihovu radu, pohađao ih na 
župama i svake tri godine ih je raspoređivao s jedne župe na drugu. Mogao 
je to učiniti i prije, ako je bilo potrebno. 

Iz našičkog samostana je poznat i jedan tragičan slučaju, u kojemu je 
gvardijan vršeći svoju dužnost pohoditelja braće na župama izgubio život. 
Iz pisma oca Luke Ibrišimovića zagrebačkom biskupu Martinu Borkoviću 
napisanu u Velikoj 30. svibanja 1677. doznajemo slijedeće: 

— Sa suzama mogu potvrditi da je časni otac Mato Jakšić, gvardijan 
samostana u Našicama 15. ovoga mjeseca (svibnja) bio na pohodu jedne žu¬ 
pe blizu Drave od 12 hajduka začudnom okrutnošću napadnut. Pucajući u 
njega, oboren je s osam metaka. Svukli su mu habit (redovničko odijelo), 
polumrtav je ležao na zemlji. Milosrđe je Božje milosti, da se mogao ispo- 
vijediti. Kad je to obavio, odmah su ga nečuvenom okrutnošću, što ni poga¬ 
ni ni Skidani ne rade, bacali u Dravu da se utopi. Nad ovom okrutnošću ne 
mogu se dovoljno i sami nevjernici načuditi. Trojicu pak, drugova svećenika 
natrag svezanih ruku dva su dana i dvije noći zadržavali u šumi samo da 
izmame za otkupninu 200 imperijala (carskog novca). 

Ibrišimović je imao veze u podravskom dijelu Podravine, ispitivao je i 
doznao, da su to učinili virovski hajduci pod vodstvom nekog Filipaka (R. 
Lopašić, Slav. spom. XVII. vijek, broj 38. str. 45-46.). 

Biskup Borković moli križevačkog pukovnika, da se kazne ubojice oca 
Mate Jakšića za kojega kaže da ga je 1676. posjetio u Zagrebu. Naziva Jak- 
šića dobrim čovjekom (viro bono — Lopašić, o. c., broj: 39, str. 46-47.). 

Jakšić o. Mato pravi je mučenik, koji je vršeći svoju dužnost na strašan 
način ubijen. 

O posljednjim godinama turske vladavine u Našicama i okolici ništa nije 
poznato. Po svemu izgleda da su Našice u borbama što su se od 1684. do 
1687, vodile za oslobođenje Slavonije ostale po strani. Carska i hrvatska 
vojska kretala se s jedne strane uz Dravu preko Valpova k Osijeku, desnom 
obalom i preko Sigeta, Pećuha, šikloša, i Mohača lijevom obalom. S druge 
strane borbe su se vodile od Pakraca i Kraljeve Velike prema Gradiški i 
Požegi. Turske posade su davale otpor u Požeštini i na Savi i ondje su se 
vodile odlučne bitke. 

Našice su, zna se, Turci 1532. osvojili bez borbe. Bez borbe su Našice 
Turci i napustili 1687. Napuštajući ih, a vladali su njima 155 godina, zapalili 
su našički samostan i crkvu. Samostanska kronika veli, da je bijes mjeseca 
crkvu i samostan pretvorio u pepeo (furor lunae incineravit). No, Franjevci 
tada Našice nisu napustili. Ostali su, da spaljeno poprave i nastave u mirni¬ 
jim vremenima živjeti i raditi. 

Prema Komorskom popisu 1692. pet godina nakon oslobođenja, Našice 
su imale 26 kuća, Vukojevci 15, Klokočevac 22, Seona 22, Zoljan 22 kuće, 
a Gradac i Ceremošnjak zajedno 15 kuća. Razmjerno malo, ali mnogo bolje 

nego virovitičko područje, gdje su mnoga sela spaljena i u njima ostala po 
jedna ili nijedna nastanjena kuća. 

U 18. stoljeću Našice su se počele slobodnije razvijati. S porastom sta¬ 
novništva započelo je i življe djelovanje oko obnove vjerskog života. Obnav¬ 
lja se samostanska crkva, izgrađen je samostan. Sve kulturne vrijednosti do 
danas još sačuvane u našičkom samostanu nastale su upravo u tome stolje¬ 
ću. Razdoblje terezijanskog oduševljenja za barokno i rokoko oblikovanje 
crkvenog prostora našlo je svoju bogatu potvrdu i u našičkoj franjevačkoj 
crkvi i samostanu. Održavanje studija filozofije, moralke i teologije u 18. i 
19. stoljeću odrazilo se i na samostanskoj knjižnici, koja posjeduje lijepi 
fundus knjiga upravo iz tih područja filozofske i teološke nauke. Jedan dio 
samostanske knjižnice iz Slavonskog Broda prenešen je u Našice, kad je sa¬ 
mostan u Brodu 1787. dokinut. Postojano i neprekinuto upravljanje velikom 
našičkom župom Sv. Antuna Padovanskog od 1620. godine do danas također 
je značajna i u kulturnom pogledu važna činjenica, na koju se ne smije za¬ 
boraviti i s kojom treba računati, da se objektivno ocijeni značenje prisut¬ 
nosti Franjevaca u Našicama. 

4. Našički franjevački samostan 

Postojanje starog našičkog samostana zajamčeno je 1533. godine, jer se 
uprava Ugarske provincije Svete Marije nakon zauzeća Našica nada skorom 
povratku Franjevaca u našički samostan i na provincijalnom Kapitulu u 
Nagy Varadu prepušta provincijalu imenovanje našičkog gvardijana. Stari 
našički samostan i crkva nisu srušeni ni do konca 16. stoljeća, kad biskup 
fra Franjo Baličević u izvještaju Svetoj Stolici 1591. u Našicama navodi 4 
svećenika i 1 brata Franjevca. To potvrđuje i činjenicu što je fra Jerko Lu¬ 
čić mogao »stari našički samostan, koji je pripadao očima provincije sv. 
Marije oko 1632. napušten za bosansku braću zaposjesti i obnoviti« (antiquum 
Conventum Nasicensem, (...) occupavit et restauravit — E. Fermendžin, 
Chronicon (...) str. 35.). 

Ovo »stari našički samostan« odnosi se najvjerojatnije na onaj samostan, 
koji je u Našicama podignut pod konac 13. stoljeća, a ostao je čitav, kad su 
Turci 1532. osvojili Našice. Ako našička predaja zapisana 1730. ističe da je 
našička crkva od svoga utemeljenja podignuta u čast Svetome Antunu, a za¬ 
zidani prozori na južnom crkvenom zidu i danas još pokazuju da je građena 
u gotičkom slogu, onda je i samostan iz istoga razdoblja. Vidljivo je naime 
da je istočno krilo starog samostana bilo povezano s južnim zidom gotičke 
crkve i za razliku od današnjeg istočnog trakta bilo pomaknuto zapadnije. 

Stara, izvorna samostanska zgrada, koja je uspješno nadživjela tursko 
vladanje u Našicama, imala je samo dva krila: istočno i južno, jer se u opi¬ 
su samostanske zgrade iz početka 18. stoljeća spominju — južno i istočno 
krilo — što su ih samostanska braća nakon požara 1687. obnovila, a 1715. 
godine posve iznova sagradili i zapadno krilo milostinjom pobožnih dobroči¬ 
nitelja (Prot. conv. Vel. str. 410. i Prot. conv Czer. I, str. 167.). Našička kuć¬ 
na povijest za razliku od spomenutih tvrdi, da je zapadno krilo sagrađeno 
1712. godine. No, slažu se u isticanju, da je južno krilo obnovljeno, premda 
ne u istom obliku, kako stoji od svoga utemeljenja (Tractus a meridie licet 
non in eadem forma adhuc a tempore fundationis extat — Prot. conv. Nas. 

Željezni križ iznad crkvenog pročelja, 18 . st. 

I, str. 2.). Istočno su krilo također naši kao iz temelja obnovili godine 1708. 
(Ab oriente nostri etiam quasi a fundamentis repararunt anno 1708. — o.c. 
str. 2.). 

Nakon 1712. odnosno 1715. našički samostan zajedno s crkvom sa sje¬ 
verne strane ima oblik zatvorenog četverokuta, a do 1708. obnovljeno istoč¬ 
no i južno samostansko krilo pružilo je mogućnost, da su braća 1708. na zah¬ 
tjev vrhovne uprave Reda a po odredbi provincijaskog definitorija 19. siječ¬ 
nja 1708. u Osijeku mogla otvoriti u Našicama gramatičku školu. 

Izgradnja sadašnjeg samostana 

Obnovljeni stari našički samostan 1708. nije bio dovoljan za stanovanje 
i život braće, koja su za dušobrižništvo našičkog kraja bila potrebna. Tre¬ 
balo je graditi novi dio samostana. Mogućnost je postojala — prostor sa 
zapadne strane. I našička kronika tvrdi da je zapadno samostansko krilo 
sagrađeno 1712. godine, a ne 1715., kako to piše u Veličkoj i Cerničkoj kro¬ 
nici. Taj zapadni samostanski trakt povezan je s južnim traktom i izvorno 
se nije naslanjao na crkvu, jer tada našička crkva nije još bila produžena 
za daljinu današnjeg kora. Čini mi se da je istočni zid toga trakta dodirivao 
izvana samo ondašnju crkvu. U tako sagrađenom zapadnom samostanskom 
krilu, koje je imalo zidane bolte i u prizemlju i u katu, u prizemlju su se na¬ 
lazile: kuhinja, blagovaonica i pivnica, a ispod njih podrum, dok su se u ka¬ 
tu nalazile pristojne sobice za braću. Treba reći da je taj trakt gradio na¬ 
šički samostan uz pomoć dobrovoljnih priloga vjernika (eleemosynis piorum 
Benefactorum Fratres nostri erexerunt). 

U potresu 6. lipnja 1752. popucali su zidovi zapadnog samostanskog trak¬ 
ta, a velika oštećenja su nastala i na ostala dva trakta (Prot. conv. Nas. I. 
str. 17.). Šteta je morala biti velika, kad je provincijska uprava odredila, 
da se u Našicama iznova podignu južni i istočni samostanski trakt. Za vo¬ 
ditelja gradnje određen je isluženi kustos o. Antun Bačić, a nadglednikom 
gradnje o. Mihaet Benčević. Radovi su počeli 1752. a uspješno su završeni 
1755. dovršenjem istočnog krila (Prot. conv. Nas. I, str. 10.). Tada je istočno 
krilo samostana pomaknuto prema istoku tako, da s tornjem sačinjava rav¬ 
nu liniju. Na taj je način samostanski kvadrat dobio izduženi oblik pačet- 
vorine, koja na južnoj i sjevernoj strani ima po dva luka više nego na istoč¬ 
nom i zapadnom zidu u prizemlju. Što znači da su na južnom i sjevernom 
prizemlju vanjskih zidova napravljeni vrlo veliki i prozračni prozori — njih 
šest, a na istočnom i zapadnom zidu samo četiri prozora. Do pred desetak 
godina ti su prozori u prizemlju kvadrata bili otvoreni, a sada su napravljeni 
okviri od betona u obliku ukrasa i ugrađena stakla. Ovi okviri s ukrasima 
nisu u skladu s baroknim stilom samostanske zgrade, a to narušava ljepotu 
samostanskog kvadrata — cvjetnjaka. Sačuvana izrezbarena slika samostana 
i crkve u Našicama na jednoj ukladi korskih klupa iz 1770. godine svjedoči 
da je prizemlje samostana s unutrašnje strane izgledalo jednako kao danas. 

Kad je samostanska crkva 1765. dobila svoj današnji izgled, tada je naj¬ 
vjerojatnije sagrađen uz crkvu i samostanski hodnik na kat s krovištem iz¬ 
nad gornjeg hodnika. Krovište nad tim hodnikom spojeno je s krovištem 
crkve u jednu cjelinu, a šest jednako velikih i zračnih prozora u katu hod¬ 
nika daju dovoljno svjetla i dvjema prozorima na južnom zidu crkvene 
lađe. 

Spoj zapadnog krila samostana s crkvom posve sigurno nije izgledao 
neukusno kao danas. Spomenuti izrezbareni samostan i crkva iz 18. stoljeća 
pokazuje da je fasada crkve posve slobodna, što je i posve naravno. Tada 
nije bila zarobljena dijelom samostanske zgrade. Zapisa, doduše, nema ali 
je moguće, da je izgradnjom onih stepenica sa zapadne strane iz vrta u sa- 
mostansko zapadno krilo, gdje su se nastanili stanari, zgrada samostana ušla 
za gotovo jedan metar u fasadu crkve i iznakazila je. Radi izvornosti i lje¬ 
pote samostanske našičke crkve trebalo bi imati snage i smisla za lijepo, 
pa tu nagrdu ukloniti. 

Vanjski izgled današnjeg samostana 

Samostanska zgrada je sagrađena na kat i ima tri prostrana krila, koja 
zajedno s crkvom zatvaraju pačetvorinasti slobodni prostor, nazvan kvadra¬ 
tom, a u njemu se nalazi veliki bunar kojeg je 1760. dao iskopati i dobro ure¬ 
diti gvardijan o. Gcrard iz Valpova (Prot. conv. Nas. I, str. 20.). Prostor oko 
bunara je prikladan za zelenilo i cvijeće. Bunar je 1846. u prosincu ponovo 
dao obzidati o. Konstanacije Rudmann za 518 forinti (Prot. conv. Nas. I, str. 
475.). Postoji i danas. Nadsvođen je drvenim natkrovljem. 

Glavnu fasadu našičkog samostana sačinjava istočno krilo koje se pro¬ 
teže od crkvenog tornja prema jugu, a duljina mu je 30, 40. U katu ima 8 
prozora, a u prizemlju 7 i ulazna vrata do kojih se ulazi s par stepenica. 
Ta se vrata nalaze tu od 1755., kad je istočno krilo podignuto. Nalaze se oz¬ 
načena i na spomenutom drvorezu iz 1770. Ulazi se u hodnik, koji dijeli is¬ 
točni i južni dio samostana. 

U prizemlju tog samostanskog krila s vratima od tornja nalazi se ve¬ 
lika i prostrana sakristija povezana s crkvenom sobom, u koju su vrata iz 
sakristije. Slijedi stepenište iz prizemlja u kat. U katu su sobe za stanova¬ 
nje braće. 

Sa strane povrtnjaka i samostanskog dvorišta proteže se južno samostan- 
sko krilo koje povezuje u pravom kutu istočni sa zapadnim dijelom sa¬ 
mostanske zgrade. Podignuto je na kat. Duljina mu iznosi 51,48 m. U prizem¬ 
lju su službene prostorije našičke župe, vjeronaučna dvorana, sanitarija, iz¬ 
laz na dvorište, stepenište u kat. Prije polaza na dvorište s desne strane je 
samostanska čekaonica. Središnji dio zgrade tog južnog krila potječe od 
strane. U katu su sobe za stanovanje braće. 

Sa zapadne strane u pravom kutu na južno krilo nalazi se zapadni dio 
samostanske zgrade, koji dolazi do samostanske crkve ali je većim dijelom 
svoje širine zapadnije od crkvene fasade. Kako je to krilo sagrađeno 1712. 
dok samostanska crkva nije još bila produžena za nešto više od pet metara, 
zgrada nije dodirivala crkvu. Duljina zapadnog trakta iznosi 37,11 m, a ima 
8 prozora u katu i 7 u prizemlju. Od sagrađenja u prizemlju se nalaze: kuhi¬ 
nja, blagovaonica i pivnica, a u katu su sobe za stanovanje. Tu je u posljed¬ 
nje vrijeme smještena knjižnica. 

U sva tri dijela samostanske zgrade i u prizemlju su vrlo široki hodnici, 
preko tri metra i nalaze se uz samostanski kvadrat. Popločeni su ciglom. 
Jednaki hodnik u prizemlju je i uz crkvu. 

Sva tri hodnika u katu samostanske zgrade postavljeni su u sredinu po¬ 
jedinog trakta tako da su samostanske sobe za braću s jedne i druge strane 
hodnika. Jedne gledaju u kvadrat a druge u prostor oko samostanske zgrade. 

Radi takvog položaja hodnici su tamni, a to ne djeluje ugodno. Mnogo su 
uži. Širina im je 2 m. Popločeni su kamenim kvadatnim pločama iste boje 
kao i u crkvi; nabavljene su 28. 8. 1774. a postavio ih je brat Melhior Gramas- 
ti, klesar. Samostanski zapis spominje da je nabavljeno 1000 komada kame¬ 
nih kvadratnih ploča sa 172 fl (Prot. conv. Nas. I, str. 39.). 

Krovište samostanske zgrade i sama zgrada često su u svojoj dugoj 
povijesti popravljani i obnavljani, nastajale su različite preinake, ali je ob¬ 
lik ostajao uvijek isti — izvorni. Samostanski poglavari uz suradnju svoje 
subraće nastojali su da našički samostan bude praktičan za stanovanje i 
uvijek lijep. 

Postavljeni i uklonjeni 

Da se ne zaboravi! 

Nastojanjem provincijala o. Antuna Bačića a za našičkog gvardijana o. 
Ivana Pavlovića na hodniku u katu postavljen je 1757. kod tornja uz crkveni 
zid (tada još nije bilo oratora) oltar Svetoga Antuna Padovanskog, da bude 
za bolesnu braću. Uklonjen je kad je 1764. napravljen sadašnji orator za 
braću bolesnike i ostale, da mogu sudjelovati u Misi. Od tog se oltara nije 
ništa sačuvalo. 

Iste godine kod ulaza u sakristiju na crkveni je zid na hodniku postavljen 
oltar Svetoga Didaka, zaštitnika samostanske braće pomoćnika. Sliku za taj 
oltarić napravio je samostanski brat slikar Josip Kronowcter. Oltar je kasni¬ 
je uklonjen, ali je slika sv. Didaka sačuvana (Prot. conv. Nas. I, str. 18.). 

Danas se na crkvenom zidu blizu ulaza u svetište nalazi lijepo barokno 
Raspelo, vjerojatno ono sa starog oltara Svetoga Križa, koji se prije podig- 
nuća oltara Svetog Križa nalazio tu na hodniku pred sakristijom. Kako se 
predaja postojano čuva, to je razlogom da se upravo ovo Raspelo na hodniku 
i danas posebno poštiva. 

Blagovaonica 

Za provođenje zajedničkog samostanskog života blagovaonica je u sta¬ 
rim samostanskim zgradama redovito najveća i najljepše uređena prostorija. 
I u našičkom samostanu je tako. Smještena je u prizemlju zapadnog krila 
samostana. S južne strane joj je prostrana kuhinja, a sa sjeverne pivnica. 
Nadsvođena je zidanim boltama bačvastog oblika. Duga je 19 m, a široka 
6,60 m. Prema Zapadu ima 4 prozora, a ulazna vrata su iz samostanskog hod¬ 
nika. Podignuta je 1712., a konačno uređena 1769. zalaganjem o. Đure Marti- 
novića (Prot. conv. Nas. I, str. 34.). Spomenuti je gvardijan dao napraviti 
ulazna vrata i vrata u pivnicu, a vjerojatno su u to vrijeme naslikane i slike, 
od kojih su četiri do danas sačuvane i nalaze se u njoj. 

Ulazna vrata su velika i lijepa — svečana. Visina im je 222 cm, a širina 
133 cm. Uokvirena su širokom bogato profiliranom oplatom, a u gornjem 
dijelu — iznad samih vrata-nalazi se izrezbarena Noina lađa, djelo fra 
Junipera Stilpa, kipara. Vrata su napravljena od hrastovine. Oblikovana su 
tako, da svako krilo ima po tri figurativno izrezbarene uklade u profilirane 
rubene okvire. Gornje i donje uklade su 60x40 cm, a srednje 40x40 cm. Na 
sredini se nalazi stara brava bogato ukrašena, djelo fra Andrije Gantzcra, 
kovača bravara. Njegovo su djelo i željezni bogato razvedeni nosači na koji¬ 
ma vise vrata obješena na pantima. 

U blagovaonici se na zidu nalaze do danas još četiri stare slike koje je 
vjerojatno naslikao fra Josip Kronovveter, a prikazuju franjevačke svece: 
Svetog Antuna Padovanskog, svetog Ivana Kapistrana, Svetu Klaru i Svetu 
Elizabetu. Nedostaju sigurno dvije — Sveti Franjo i Sveti Bonaventura. Slike 
su osrednje vrijednosti i dosta su oštećene. 

Nad ulaznim vratima u pivnicu nalazi se slika »Zadnja večera« koju je 
1897. naslikao slikar Graits, a dao ju je naslikati o. Firmo Pletikapić, dugo¬ 
godišnji našički gvardijan. Bilo je tu nekada pročelje blagovaonice, jer su 
stari stolovi, kojih više nema, bili smješteni uza zid od pročelja s jedne i 
druge strane tako da su prisutni kod stola imali pregled cijele blagovaonice. 

Danas su stolovi postavljeni kroz sredinu blagovaonice. 

Pivnica (cellarium) i podrum 

Ispod zapadnog krila samostanske zgrade godine 1712. iskopan je i ure¬ 
đen prostran i velik podrum, u koji se s vanjske strane ulazi ispod južnog 
dijela samostanske zgrade kroz oširoka vrata, a s unutrašnje strane stepeni¬ 
cama iz pivnice. 



Samostanski kvadrat 


Foto: OLLROM 

Iz blagovaonice se ulazi u pivnicu, koju je 1760. godine kao i blagovao¬ 
nicu dao urediti o. Gerard iz Valpova, tada našički gvardijan (Prot. conv. 
Nas. I, str. 20.). Značajna su zapravo samo vrata koja središnje postavljena 
na sjeverni zid blagovaonice vode u tu pivnicu. To su jednokrilna hrastova 
vrata umjetnički izrezbarena. Djelo su brata Junipera Stilpa, kipara, a pos¬ 
tavljena su 1769. za gvardijana o. Đure Martinovića (Prot. conv. Nas. I, 34.). 
Visina im je 200 cm, a širina 97 cm. U rubne čvrste okvire ugrađene su dvije 
uklade. Gornja uklada ima 72x62 cm, a na njoj je izrezbareni duboki reljef, 
koji prikazuje »Razgovor Isusov sa ženom Samarjankom na Jakovljevu bu¬ 
naru«. Dolnja uklada je 72x66 cm, a na njoj je izrezbareni duboki reljef koji 
prikazuje »Izviđače obećane zemlje, kako na motki nose grozd i voće«. Oba 
su reljefa izvanredno lijepo i dopadljivo umjetničko djelo i posebno vrijed¬ 
no, kad se zna da rezbariti u hrastovim nije lagan posao. Dobro su očuvani. 
I na njima se nalaze nosači i panti, kovačko djelo fra Andrije Gantzera, kova¬ 
ča bravara. Vrata imaju prifilirani okvir, što ih na tome dijelu blagovaonice 
lijepo ističe. Oboja vrata stolarski je izradio fra Didak Rausch, stolar. 

Tornjić s urom 

Nad krovištem hodnika uz crkvu podignut je 1781. mali tornjić, u koji 
je postavljen sat, što ga je napravio i oko blagdana Svetoga Josipa postavio 
brat Aleksa Schetz, provincijski urar (Prot. conv. Nas. I, str. 56.). Danas ne¬ 
ma ni tornjića ni sata. No, kako je isti brat 29. 3. 1781. napravio sličan sat 
i u samostanu Slavonskom Brodu, a taj je djelomično sačuvan, možemo zak¬ 
ljučiti, da je slično, ako ne i jednako, izgledao i sat u Našicama. U gornjem 
dijelu tornjića bio je brojčanik i kazaljke mehaničkog sata, a ispod brojča- 
nika bio je oblikovan sunčani sat, jer je ploha tornjića bila okrenuta na juž¬ 
nu stranu (Prot. conv. Brod I, za 1781.). Brodska Kronika piše prezime brata 
Alekse Schotz i dodaje, da je bio krojač. 

Samostanske zemlje 

m 

Neposredno prije dolaska Turaka u Našice našički Franjevci u sastavu 
Ugarske provincije Svete Marije osim vrta posve sigurno nisu imali drugih 
posjeda, jer je u toj provinciji provedena obnova opsluživanja, pa su samosta¬ 
ni morali sve svoje posjede predati svjetovnim gospodarima mjesta, gdje su 
imali samostan. To potvrđuje slučaj virovitičkog samostana iz iste provin¬ 
cije (P. Cvekan, Virovitica i Franjevci, 1977. str. 65.). 

Kad su našički samostan 1620. zaposjeli Franjevci iz provincije Bosne 
Srebrne, koji su imali posebna dopuštenja Svete Stolice obzirom na sredstva 
uzdržavanja, nije zapisano i ne zna se, da li su osim samostanskog vrta još 
kakav posjed upotrebljavali. Vođenjem našičke župe i još nekih župa u oko¬ 
lici Našica, koje je dušobrižnicima opskrbljivao samostan u Našicama, uzdrža¬ 
vala su se samostanska braća. 

Nakon oslobođenja Slavonije od turske vlasti Komorska je komisija iz 
Osijeka 1698. obavljala popis našičkog područja i u izvještaju iz Našica spo¬ 
minje se, da su našički Franjevci tražili selo Ribnjak (R. Lopašić, Spominici 
Slavonije XVII vijeka, Starine XXX, broj 132. str. 148.), koje im bješe dalo 
povjerenstvo barona Tulia Miglia. Povjerenstvo je ostavilo sve pri sta¬ 
rom (...)«. 

U cerničkoj samostanskoj povijesti pri opisu samostana u Našicama 
(Prot. conv. Czern. I, str. 167.). spominju se 1750. ovi samostanski posjedi: 

Livade: Gvardijanica, Gregačica, Barjaktarica, Šipovac. 

Pustara: Ribnjak, koja se prostire uz potok Našicu, sve do mlina na tome 
potoku. 

Vrtovi: Dva vrta uz samostan — za cvijeće. Preko puta iza crkve veliki 
vrt za potrebe kuhinje. 

Šljivici: Jedan je uz veliki vrt preko ceste, a drugi u Ribnjaku. 

Prema zapisima našičke samostanske povijesti uz neke pojedinosti spo¬ 
minju se: 

Veliki vinograd, koji je s prostorom ispod vinograda samostanu priba¬ 
vio legatom od 50 Misa gvardijan o. Franjo Barčalić 1722. godine (Prot. conv. 
Nas. I, str. 3.). Kako se 1747. spominje, da je o. Stjepan iz Valpova kao na- 
šički gvardijan dao iznova zasaditi vinograd na području Seone (Prot. conv. 
Nas. I, str. 9.), nije sigurno da li se taj navod odnosi na onaj veliki vinograd 
iz 1722. ili je to novi vinograd. Jedno je ipak sigurno da našički samostan i 
danas još uživa vinograd iznad sela Seone, a taj se može smatrati - velikim. 

Dvije samostanske livade — Gvardijanicu i Vostari — samostanu je 
1728. poklonio ondašnji zemaljski gospodar Našica knez Oduir (Prot. conv. 
Nas. I, str. 6.). 

Livadu Šipovac samostanu je pribavio o. Mihael Benčević, gvardijan. Ta 
je livada nastala vađenjem panjeva, a samostan je za taj posao platio 1742. 
godine 300 forinti (Prot. conv. Nas. I, str. 8. i 9.). Josip Pejačević je tu livadu 
samostanu silom uzeo 9. svibnja 1752. godine (o.c. str. 9.). Isti je samostanu 
uzeo i posjed Ribnjak, premda je upravo to zemljište samostan uz potvrdu 
Josipa I, i Karla VI, austrijskih careva, dobio i dugo godina uživao (o.c. 
str. 10.). 

Na potoku Našici pokraj pustare Ribnjak o. Josip Michich, našički gvar¬ 
dijan, dao je napraviti mlin na tri kola ili kamena (o.c. str. 8.). 

Livadu Rast uredio je o. Nikola Starčević, koji je 1765. dao na tome 
mjestu izvaditi panjeve. Rad je obavilo 546 radnika, a samostan je platio 
136 forinti i 25 denara. Velika je za 20 kosaca na dan (o.c. str. 26.). Ovu je 
livadu od samostana preuzeo 1794. Sigismund Pejačević (o.c. str. 166.). 

Veliki vrt i šljivik preko puta otpušteni su Pejačeviću 29. 4. 1765. za 200 
forinti dopuštenjem provincijske uprave (Prot. conv. Nas. I, str. 26.). Tada se 
dovršavalo proširenje samostanske crkve. 

Pod konac 19. stoljeća samostan u Našicama prema zapisu o. Firmusa 
Pletikapića, gvardijana, što ga je 18. lipnja 1896. dao metnuti u pozlaćenu 
jabuku našičkog obnovljenog tornja, uživa slijedeće posjede: 

1. Na pustari »Prisad« oko 62 katastralna jutra zemlje. 

2. Vrt i šljivik oko samostana preko 11 katastralnih jutara. 

3. Na livadama u Zoljanu 7 1/2 katastralnih jutara. 

Uz to je našička župa posjedovala: 

1. Žestilje kod Klokočevca, oranice 5 jutara ii 768 četv. hvati. 

2. Porečki gaj ispod Našica, oranicu 2 jutra i 734 četv. hvati. 

3. Trnovača ispod našičkog brda u Kukljašu, oranicu 3 jutra i 738 četv. 
hvati (Prot. conv. Nas. II, str. 114-115.). 


51 


Danas je sve to više manje svedeno na najmanju mjeru: na malo vrta 
i šljivika kod samostana, na vinograd u Seoni, ali radi povjesnosti ove mo¬ 
nografije, bilo je potrebno spomenuti posjede zapisati. 

Od pomoćnih zgrada na samostanskom su dvorištu do danas još ostale 
samo dvije zgrade: velika zgrada nekadašnjih štala, a danas su to pomoćne 
samostanske prostorije, i manja zgrada nekadašnje samostanske pekare i 
žrvnjare (domus pistnicis). 

Prostor oko crkve i samostana s istočne, sjeverne i južne strane pret¬ 
voren je u zelenu površinu i cvjetnjak s prikladnim puteljkom oko cijelog 
samostana i crkve, a služi za vođenje procesija. Nekadašnja zidana ograda, 
koju je 1760. dao napraviti o. Gerard iz Valpova oko samostana i crkve u 
dužini od 113 metara (Prot. Conv. Nas. I, str. 20.), snižena je. U taj se pros¬ 
tor ulazi s trga. 

Samostanska ćrkoa 








Uz samostan u Našicama od osnutka postoji i crkva. Nužni je to zah¬ 
tjev zajedničkog samostanskog života i nužni uvjet da se po Ustanovama 
Reda jedna franjevačka zajednica službeno proglasi samostanom. 

Pisanih dokaza nema, ali su predaja i najstariji zapisi iz Provincije Bo¬ 
sne Srebrne, kojoj je našički samostan pripadao, zabilježili da je od svoga 
utemeljenja (a tempore fundationis suae) podignuta na čast Svetome An¬ 
tunu Padovanskom (antiquitus fundata et in honorem S. Antonio Paduano 
dedicata — Prot. Conv. Nas. I, str. 2; Prot. conv. Vel. str. 410.). I upravo radi 
te postojane predaje bosanski su Franjevci dolaskom u Našice i nakon ob¬ 
navljanja samostana i crkve našički samostan zvali samostanom Svetog An¬ 
tuna Padovanskog, a u crkvu su za glavni oltar postavili sliku Sveca Čudo¬ 
tvorca već 1633. godine (Pavissevich, »Recensio MS. Conventorum provinciae 
Capistranae« — citat: E. Fermendžina, Chronicon str. 34.) 

1. Gotička crkva 

Od stare srednjovjekovne samostanske crkve u Našicama preostali su: 
cijelo svetište — s izvanjskim zidovima i kontraforima i zazidanim gotičkim 
prozorima, te južni dio zida do početka sadašnjeg kora, na kojemu se s iz¬ 
vanjske strane, a sada se to nalazi pod krovištem iznad samostanskog hod¬ 
nika, uz crkvu, vide gornji dijelovi gotički oblikovanih prozora, zazidanih s 
unutrašnje strane crkve. 

Stara je crkva izgrađena u gotičkom stilu. O tome postoji svjedočanstvo 
generalnog pohoditelja Reda o. Pavla iz Rovinja po prezimenu Pelizzera, koji 
je 1640. godine nekoliko dana u mjesecu svibnju boravio u Našicama i u 
svome izvještaju zapisao. On ističe, kako je našička samostanska crkva 
mnogo veća od crkve Svetoga Franje u Zadru i da ima vrlo duge prozore 
(le fenestre lunghissime — Starine, Jazu XXIII, str. 35.). Bila je velika i vi¬ 
soka građevina kao i danas, ali bez današnjih kapela sa sjeverne strane. Pro¬ 
tezala se od Istoka prema Zapadu. — Bila je jednobrodna građevina s pro¬ 
stranim svetištem. Svetište je iznosilo 16 metara, a lađa 21 metar. 

Činjenica, da je otac Jerko Lučić 1620. i slijedećih godina obnovio samo 
našičku crkvu, koja je zajedno sa samostanom u Našicama pripadala Ugar¬ 
skoj provinciji Svete Marije, sama po sebi svjedoči, da je našička samo¬ 
stanska crkva postojala i prije turskog osvajanja Našica (1532.), da potječe 
svakako iz 15. stoljeća. Oblik gotičkih prozora podsjeća na one samostan¬ 
skih franjevačkih crkava u Vočinu i Remetincu. Na stručnjacima je da to 
utvrde. Meni se osobno čini i na temelju podataka, koji su do sada već na¬ 
vedeni, da našička samostanska crkva potječe iz konca 13. stoljeća, to jest, 
od svoga sagrađen ja. 


55 


Moja naslućivanja potvrđuje studija Zorislava Horvata — Ivana Mir- 
nika, Graditeljstvo srednjeg vijeka u Požeškoj kotlini, Požega 1227-1977, str. 
121.-157., gdje se o Našičkoj franjevačkoj crkvi (str. 145.) piše: 

— Tlocrt, nacrtan prema vidljivim dijelovima u potkrovlju crkve, go¬ 
vori o pravoj srednjovjekovnoj srednjoevropskoj propovjedničkoj crkvi: nad- 
svođeno izduženo svetište i duga lađa, omjera 1 : 3, te ravan strop. Preostali 
detalji prozora i polurebra svoda nesumnjivo su ranogotički. 

I u našičkoj crkvi se u kompoziciji upotrebljavao kvadrat. Karakteristi¬ 
čan je zato kapitel prozora svetišta o kojem je već bilo govora. Crkva je zi¬ 
dana opekama, detalji su kameni, a izvedba je vrlo kvalitetna. Ovi podaci 
bili su potrebni da bi se malo pobliže objasnile moguće veze romaničko-ra- 
nogotičke arhitekture Požeške kotline na čijem su rubu Našice. Našička crkva 
je vjerojatno važno gradilište, što je mogućnost za širenje građevne djelat¬ 
nosti i u susjedstvo — Požeška kotlina.« 

Prigodom turskog osvajanja Našica 1532. samostanska je crkva ostala 
neoštećena, ali napuštena, jer su se Franjevci od straha pred Turcima povu¬ 
kli iz našičkog samostana. Do 1620. je sigurno doživjela znatnija oštećenja, 
jer je otac Jerko Lučić tu crkvu obnavljao i uređivao (Questo padre ha re- 
staurante molte chiese in quel paese et un monastero, che si chiamo s. An- 
tonio di Nassizze — Acta Bosnae, broj: 1311, str. 413.). Nabavio je za nju 
1633. sliku Svetog Antuna Padovanskog i podigao veliki oltar, za koji 1640. 
otac Pavao iz Rovinja piše, da je »veliki oltar velik, lijep i suvremen« (l'altar 
maggiore grando e bello e moderno« — Starine, Jazu XXIII, str. 35.). Isti 
spominje na lijevoj strani crkve (sjeverni zid) jednu staru sliku Duha Sve¬ 
toga i ističe da je prelijepa (bellissima). Crkva je tada imala i novo izrađeni 
kor — vjerojatno iza oltara — za koji o. Pavao veli da je izrađen »alla niš¬ 
tica« — jednostavno. Na tome mjestu iza velikog oltara nalazio se kor sve 
do 1763. godine. 

Izvještaj o. Petra Nikolića iz 1660. godine zagrebačkom biskupu Petru 
Petretiću napisan u našičkom samostanu 28. svibnja posebno ništa ne go¬ 
vori o izgledu stare gotičke crkve u Našicama. Spominje samo, da se u sa¬ 
mostanskoj crkvi na blagdan Svetoga Antuna i na Veliku Gospu sabire ve¬ 
liko mnoštvo vjernika sa svih strana, da slave Svetog Antuna i Majku Božju 
na nebo uznesenu (Acta Bosnae, str. 495496; T. Smičiklas, Dvjestogodišnjica 
oslobođenja Slavonije II, str. 10-11, Zagreb 1881.). 

Cernička samostanska povijest opisujući našički samostan ističe da je 
čudotvornu sliku Svetoga Antuna naslikao s najvećim umijećem 1685. neki 
vrsni slikar u Italiji (Prot. conv. Czern. I, str. 167-168.). A to bi trebala biti 
današnja slika Svetoga Antuna na velikom oltaru, premda u nekoliko sli¬ 
karskih zahvata obnavljanja dosta iskvarena. Crtež te slike iz 18. stoljeća, 
što sam ga našao u jednoj staroj knjizi tog vremena, potvrđuje navod cer- 
ničke samostanske povijesti iz 1750. godine, a po tome i onaj iz 1730., napisan 
u veličkom samostanu i doslovno prepisivan u svim kućnim samostanskim 
povjestima Provincije S. Ivana Kapistrana (Prot. conv. Vel, str. 410.). Kako 
u našičkom samostanu postoji i jedna druga vrlo lijepa i kvalitetna slika 
Svetog Antuna s Djetetom Isusom, a čini mi se da nosi sve oznake renesan¬ 
snog slikarstva, moglo bi se naslućivati bar da je to ona još starija slika što 
ju je o. Jerko Lučić 1633. pribavio za veliki oltaru Našicama. 

Kad su Turci konačno 1687. bez borbe napustili Našice, našička samo¬ 
stanska crkva je spaljena. Po nekima je to bilo već 1683., kad su se turske 

vojske vraćale poražene od Beča. Predaja našička jednostavno kaže: »Nju 
je bijes Mjeseca spalio« (Zapis na ploči ugrađenoj na desnom stupu sveti 
šta). Kako i zašto se to našičkoj crkvi dogodilo, nigdje se ne spominje. Iz¬ 
gorjelo je krovište, a ostali su samo goli zidovi. Spašena je samo slika Sve¬ 
toga Antuna naslikana 1685. Vjerojatnije je da je poslije požara 1683. nabav¬ 
ljena u Italiji 1685. i tako j imamo i danas. 

2. Obnavljanje i posveta gotičke crkve 1707. 

Nema sumnje da je samostanska crkva poslije spaljivanja 1683. nakon 
kratkog vremena toliko za nuždu osposobljena da bi se u njoj moglo obav¬ 
ljati svete čine i slaviti Misu. Bolje uređenje trebalo je čekati bolja vremena. 

Na lijevom stupu pri ulazu iz lađe u svetište uzidana se nalazi kamena 
ploča sa slijedećim latinskim natpisom: 

— Anno Dn: 1707. Die 14. men. sept. ecclesa hane in oppido Nassicensi 
fundata et summa solicitudine a R. P. Marci Bullaych tune ministri prolis 
Bosnae Argentinae restauratam consecravit illus: et rev. D. D. Martinus Bray- 
kovich epus Zagrabiensis, in honore S. Antonii de Padua eiusque dedicatiione 
singulis anis quavis prima post festum aexaltationis S. Crucis Domin: cele- 
brandam, destinavit eademque die populo fiideli dicta: eccles: debte visitanti 
100 dierum concessit indulgentia. 

U prijevodu: 

— Godine Gospodnje 1707. dana 14. rujna ovu crkvu u gradu Našičkom 
utemeljenu i velikom brigom velečasnog oca Marka Bulaića tada provinci¬ 
jalnog ministra Bosne Srebrne, obnovljenu posvetio je presvijetli i prečasni 
Gospodin, Gospodin Martin Brajković zagrebački biskup, na čast Svetog An¬ 
tuna Padovanskog i njezino posvećenje svake godine odredio slaviti na prvu 
nedjelju po blagdanu Uzvišenja Svetoga Križa i istog dana vjernom puku 
podario 100 dana oproštenja za dostojan pohod spomenute crkve. 

Iz ovog sažetog povijesnog zapisa slijedi: 

1. Našičku crkvu Svetog Antuna Padovanskog spaljenu 1683. godine, ve¬ 
likom brigom obnovio je o. Marko Bulajić, koji je od 1703. do 1705. našički 
gvardijan a od 1705. do 1708. provincijal Bosne Srebrne. Obnova je izvršena 
između 1703. i 1707. 

2. Prikladno obnovljenu staru gotičku crkvu svečano je posvetio zagre¬ 
bački biskup Martin Brajković 14. rujna 1707. u čast Svetog Antuna Pado¬ 
vanskog. On je tom zgodom u našičkoj župi prvi put iza protjerivanja Turaka 
kao zagrebački biskup dijelio i svetu potvrdu. 

3. Posvetilo posvećene crkve Brajković je odredio slaviti svake godine 
na prvu nedjelju po blagdanu Uzvišenja Svetoga Križa. Na taj dan svake 
godine podijelio je vjernicima, koji posjete posvećenu samostansku crkvu u 
Našicama 100 dana oprosta. 

Ovo svjedočanstvo govori o obnovi i posvećenju samostanske crkve u 
Našicama a površnošću se ustalilo mišljenje da je već tada našička crkva 
barokizirana što ne odgovara istini. Ona je tada kao građevina ostala netak¬ 
nuta. Ostala je u gotičkom slogu. Bulajić se pobrinuo za krovište, a nad sve¬ 
tištem i lađom dao je napraviti drveni tabulat, koji je nad svetištem obojen 
i oslikan. Na pročelju, koje je tada bilo ondje, gdje danas počinje kor, dao 
je zazidati prozore, a ove je 1755. o. Ivan Pavlović, našički gvardijan,dao po¬ 
novo otvoriti (Prot. conv. Nas, I, str. 10.). 

O tome pak, kako je obnovljena samostanska crkva u Našicama izgleda¬ 
la 1730. godine zapisao je zagrebački kanonik i opat Juraj Dumbović kao 
gušćanski arhiđakon, koji je zajedno sa zagrebačkim biskupom Jurjom Bra- 
njugom došao na potvrdu u Našice i 13. lipnja obavio kanonsku vizitaciju te 
u službenu knjigu (»Protocolli 29/1/1730-1746.«) zapisao svoj izvještaj: 

— Crkva je zidana, a obnovio ju je o. Marko Bulajić uz crkvu je dosta 
visoki zidani toranj, u kojemu se nalazi pet blagoslovljenih zvonova. Cijela 
crkva ima drveni strop (tabulat), koji je nad svetištem obojen. Pod je u 
crkvi popločen ciglom. Iz samostanskog hodnika se ulazi na propovjedao¬ 
nicu, koja je drvena. Propovjedaonicu je izradio stolar, koji ju je lijepo 
ukrasio. Zidani se kor nalazi iznad velikih vrata, a ima i svoje orgulje. Uz 
glavna vrata ima crkva još dvoja pokranja vrata. 

U župnoj se crkvi nalazi šest oltara. Nad glavnim oltarom je slika Svetog 
Antuna Padovanskog, okružena stupovima i kipovima. Tu je u gornjem di¬ 
jelu kip, koji prikazuje uskrsnuloga Isusa. Oko njega su dva anđela. U do¬ 
njem se pak dijelu nalaze s desne strane kipovi: svtoga Blaža i Svetoga Bo- 
naventura; a s lijeve: strane: kipovi Svetoga Lovre i Svetoga Ivana Kapistran- 
skog. Svi su ovi kipovi djelomice obojadisani a djelomice pozlaćeni. 

Na glavnom je oltaru drveno i pozlaćeno svetohranište (tabernaculum), 
koje se može dobro zatvarati. U svetohraništu se čuva ciborij sa svetim ho¬ 
stijama, koje se obnavljaju svakih 8 dana. Nadalje se u svetohraništu nalazi 
pozlaćena pokaznica, koja je načinjena od srebra. Na oltaru je dovoljan broj 
svijećnjaka, koji su drveni osim 6 bakrenih. 

S desne strane (sa strane gdje se čita evanđelje), nalazi se oltar Svetoga 
Josipa, na kojemu je slika Svetoga Josipa, a oko nje stupovi i kipovi. Jedna¬ 
ko je stupovima i kipovima ukrašena slika Svetoga Ivana Krstitelja, koja 
se nalazi na istoimenom oltaru. Taj se oltar nalazi u crkvi s lijeve strane (sa 
strane, gdje se čita poslanica). 

Četvrti je oltar na desnoj strani u kapelici, koja se izbočila izvan tijela 
crkve. Tu je slika, koja prikazuje Uznesenje bi. Djevice Marije, a nije ukra¬ 
šena stupovima i kipovima. Bez toga ukrasa je i slika Svetoga Franje Seraf- 
skog. Ta slika je na petom oltaru, koji se nalazi na lijevoj stijeni crkve. Šesti 
oltar Presvetog raspetog Isusa nalazi se pod svodom pred sakristijom. Sada 
se izrađuje i sedmi oltar, koji će biti posvećen bi. Djevici Mariji. Taj će oltar 
staviti u novu kapelicu, koja je nedavno podignuta na desnoj strani crkve. 

Svi oltari imaju svoje svijećnjake, križeve, antipendije i druge potrebne 
stvari u dovoljnom broju. Sakristija sa svojim ormarima nalazi se na lijevoj 
strani crkve. Uz to postoji u crkvi još malen kor iza velikog oltara. Taj kor 
ima drvene klupe. Na desnom crkvenom zidu i to nad sjedalom, gdje obi¬ 
čaje sjediti svećenik, koji služi svečanu misu, vidi se kamen, koji je uzidan 
u samu stijenu. U taj kamen su urezana slova, koja kazuju da je ovu crkvu 
14. rujna 1707. posvetio biskup Martin Brajković. 

Blizu velikih vrata postavljena je drvena krstionica na kameni stup. Sve¬ 
to se ulje čuva u srebrnoj i pozlaćenoj posudi. Crkva ima dvije ispovjedavao- 
nice. Oko crkve ne postoji groblje. U crkvi se pokapaju samo Franjevci, čla¬ 
novi našičkog samostana, a nitko drugi.« 

Cernička samostanska povijest opisuje našičku crkvu 1750. ovako: 

— Ima sedam oltara. Veliki je posvećn Sv. Antunu Padovanskom. Na 
njemu se ističe čudotvorna slika istoga Sveca, koju je najvećim umijećem 
g. 1685. izradio neki vrsni slikar u Italiji. Ukrašena je mnogim zavjetnim 

darovima. Štuje se uz ogroman priliv naroda osobito na Svečev dan i na blag¬ 
dan Uznesenja Svete Marije. 

Sa strane evanđelja prvi je oltar Sv. Josipa, drugi je krasno urešena ka¬ 
pela BI. Djevice Marije, treći slična kapela Krista Gospodina svezana uz stup. 
Prije je ovaj oltar bio Blažene Djevice Marije i kod te kapele postavljena je 
željezna ograda. 

Sa strane poslanice prvi je uz sakristiju — kapela Sv. Križa, drugi Sv. 
Ivana Krstitelja, treći Sv. našeg oca Franje. Iza velikog oltara je kor sa sje¬ 
dalima za božanski oficij. I na kraju crkve je također kor za orgulje nabav¬ 
ljene 1710. Ima i kripta pred velikim oltarom i iza njega (Prot. conv. Czern. 
I, str. 167-168.). 

Usporedimo li ova dva opisa našičke samostanske crkve do 1762. godine, 
opis kanonika Dumbovića iz 1730. je najtočniji, jer plastičnom jednostavno¬ 
šću bilježi stvarno stanje, koje je sam u franjevačkoj crkvi vidio. Njegov zapis, 
da je tada našičkoj crkvi dodana samo jedna kapela, koja se sa sjeverne stra¬ 
ne izbočila izvan tijela crkve, točan je. Našička samostanska crkva, do 1763. 
ima samo tu kapelu. U njoj je 1730. 13. lipnja Dumbović vidio oltar BI. Dje¬ 
vice, na kojemu se nalazila slika njenog Uznesenja na nebo, bez retabla sa 
stupovima i kipovima. Znao je, da je u gradnji novi oltar koji će se postaviti 
u tu kapelu. Kipovi za tu Marijinu kapelu nabavljeni su već 1729. a oltar je 
bio u izradbi (Prot. conv. Nas. I, str. 6.). Iste godine pod jesen taj je oltar 
dovršen i u kapelu ga je dao postaviti gvardijan o. Stjepan iz Pećuha, koji je 
u tu kapelu i na novi oltar postavio stari kip Majke Božje nebeske Kraljice, 
koji i danas u toj kapeli stoji (Prot. conv. Nas. I, str. 7.). Spomenuti stari 
kip nebeske Kraljice nalazio se u jednoj niši na sjevernom zidu crkve, a cer- 
nička kućna povijest to zove kapelom. Ista Kronika naziva kapelom i ono 
mjesto pred sakrisitijom, gdje se nalazio oltar Svetoga Križa. I u tu nišu 
je po zapisu spomenute kronike postavljen kip Isusa svezana uz stup, Je- 
sus patiens. Ovaj kip je sačuvan i nalaza se iznad oltarne menze na oltaru 
Svetoga Križa u današnjoj našičkoj crkvi. Spominjanje željezne ograde, koju 
je 1735. dao napraviti o. Antun Bačić, našički gvardijan, ne može se odnositi 
na onu nišu — kapelu BI. Djevice Marije nebeske Kraljice, u koju je bio 
postavljen Isus privezan uz stup, jer našička kućna povijest piše, da je Ba¬ 
čić kao osobiti štovatelj Majke Božje pribavio željeznu ogradu ispred kapele 
BI. Djevice Marije nebeske Kraljice (ante Capellam Beatissimae Coeli Regi- 
nae — Prot. conv. Nas. I, str. 7.), a taj se kip već 1730. nalazi u novo podignu¬ 
toj kapeli, jedinoj koja se od 1719. izbočila iz tijela crkve u Našicama, kad ju 
je dao sagraditi o. Franjo Barčalić (Prot. conv. Nas. I, str. 3.). 

U staroj, gotičkoj crkvi našičkoj do 1762. nalazili su se ovi oltari: 

U svetištu — veliki oltar Sv. Antuna Padovanskog, koji je od 13. lipnja 
1730. dopuštenjem biskupa Jurja Branjuga bio trajno svakog utorka u tjed¬ 
nu povlašten oltar (privelegiatum — u korist pokojnika — Prot. conv. Nas. I, 
str. 6.). 

Na sjevernoj strani je bio — oltar Sv. Josipa, a u kapeli oltar Majke Bo¬ 
žje nebeske Kraljice i u jednoj niši — Isus privezan za stup. 

Na južnoj strani — pred ulazom u sakristiju — oltar Svetoga Križa, a u 
crkvi — oltar Sv. Ivana Krstitelja, propovjedavaonica i oltar Sv. Franje 
Asiškog. 

Veliki oltar, sv. Josipa, Majke Božje i Ivana Krstitelja, imali su drvene 
retable s oltarnim slikama u sredini i s kipovima svetaca među stupovima 

sa strane. Oltar Majke Božje je u oltarnoj niši imao drveni kip, a oltar Sv. 
Franje samo oltarnu sliku bez retabla. 

Za sporedne oltare se ne zna, koji su sveci bili uz oltame njihove slike. 

Radi potpunosti prikaza stare obnovljene gotičke crkve u Našicama tre¬ 
ba spomenuti, da je do 1751. bila prekrivena daščicama, a te godine ju je 
o. Marko Orašinović dao prekriti crijepom (Prot. conv. Nas I, str. 9. ). 

Ovdje treba spomenuti da je našički gvardijan o. Marijan Billinović za¬ 
tražio 20. lipnja 1776. od zagrebačkog biskupa Josipa Galjufa, da se godišnji¬ 
ca posvećenja samostanske crkve slavi u nedjelju iza 17. rujna (utisnuće ra¬ 
na Sv. Franji), kako su tada u Franjevačkom redu slavile posvetilo sve posve¬ 
ćene samostanske crkve. Molba je odobrena odpisom broj. 424. od 5. srpnja 
1776., a potpisao je odobrenje Franjo Popović, generalni vikar (Prot. conv. 
Nas. I, str. 43-44.). 

S obnovoin i uređenjem stare gotičke crkve Sv. Antuna Padovanskog u 
Našicama najuže je povezano ime o .Marka Bulajića, kome Našice duguju 
posebno sjećanje i pažnju. Rođen u Kraljevskoj Sutješci postao je Franje¬ 
vac. Bio je obrazovan i okrtan čovjek, vrijedan pohvale i poštovanja. Službu 
našičkog gvardijana vršio je od 1703-1705., pa od 1709-1712. drugi put i od 
1717-1718. treći put. Pet godina je bio tajnik provincije, a od 1705-1708. i nje¬ 
zin provincijal. Kad je izabran za provincijala 1705. smatralo se da je provin¬ 
cija dobila cvijet i solidan ukras (E. Fermendžin, Chronicon str. 54-55; Man- 
dić, Franjevačka Bosna, str. 211-212). 

Kao gvardijan u Našicama i kao provincijal obnovio je samostansku 
crkvu, koja je od 14. 9. 1707. posvećena. Popravio je našički samostan. Dao 
podići novi toranj, nabaviti zvono i sat na tornju. Za našičku crkvu je naba¬ 
vio sveto posuđe, srebrno i obično, a isto tako i liturgijska odijela, dosta 
sjajna. Našička povijest bilježi, da je sve to Bulajić donosio velikom brižlji- 
vošću iz različitih strana, a posebno dz Italije (Marcus Bullaich, ex Provincia- 
lis, qui cura et solicitudine sua variis ex regionibus, praesertim ex Italia, plu- 
rima huic Ecclesiae adferri curavit. Prot. conv. Nas. I, str. 2.). 

Vrijedan i zaslužan o. Marko Bulajić završava svoj život u našičkom sa¬ 
mostanu 3. ožujka 1719. i počiva sahranjen u svetištu crkve, za koju je mno¬ 
go toga učinio. No, spomenuti treba da mu je još veća pohvala i čast, jer je 
upravo u Našicama za franjevački red predobio d obukao mnogu braću po¬ 
moćnike i svećenike (E. Fermendžin, Chronicon, str. 55.). 

3. Barokno uređenje našičke crkve 

Ništa u našičkoj kućnoj povijesti nije tako izričito, pomno i jasno zapi¬ 
sano i opisano kao upravo konačno uređenje i sada još očuvane samostanske 
crkve u Našicama, a ipak je baš to najvažnije za našičku crkvu u kulturnom 
pogledu, ostalo nezapaženo i krivo prikazivano. Vjerujem da se ta činjenica 
predvidjela stoga, jer su svi pisci o tome računali da je samostanska crkva 
barokizirana zao obnove o. Marka Bulajića do 1707. godine. Međutim, činje¬ 
nica da je barokno uređenje našičke crkve izvođeno obzirom na zgradu od 
1763. do 1765. godine, a sav njezin namještaj: veliki oltar, oltari u lađi (osim 
oltara Majke Božje), propovjedaonica, klupe za vjernike, korske klupe za 
braću, orgulje i izvanjsko uređenje fasade do 1777. godine. 

Profilacije stupova u svetištu — detalj 


Foto: OLLROM 


Sve okolnosti prije proširenja i konačnog uređenja samostanske crkve 
u Našicama govore đa nije bila dovoljno velika za potrebe prostrane župe 
a ni dovoljno svijetla. Nije imala zidana stropa, a drveni tabulat je dotrajao. 
Stari oltari su također postali ruševni. A konačno i terezijansko vrijeme, ko¬ 
je je crkvene prostore uređivalo prema zahtjevima svoga vremena, pridoni¬ 
jelo je da se pristupilo barokiziranju našičke crkve. 

Za takve zahvate potreban je prikladan čovjek. Provincijska uprava, ko¬ 
ja je uređenje našičke crkve odobrila, našla ga je u ocu Nikoli Starčeviću, 
rođenom Našičancu. Po svjedočanstvu kućne povijesti o. Nikola je 1761. iza¬ 
bran za našičkog gvardijana i odmah se oduševljeno dao na posao. Trebalo 
j pripremiti građevni materijal a prije svega vapno i ciglu. Samostan je imao 
ciglanu već 1752., kad se gradilo istočno samostansko krilo (Prot. conv. Nas. 
I, str. 17.). U toj ciglani o. Nikola Starčević je za godinu dana dao napraviti i 
ispeći 5 peći cigle, što je samostanu dalo 397 tisuća komada cigle, a uz to 
7 tisuća komada crijepa za crkvu i samostan u Našicama i 11 tisuća komada 
crijepa za samostan u Osijeku. Proradila je i vapnara, u kojoj je ispečeno 9 
peći vapna. Negdje u području Klare iznad samostana nađeni su veliki ko- 

madi tvrda kamena (duri lapides subterranei ad omne opus utiles), koji kle¬ 
sarskim zahvatom obrađeni postadoše rubni okviri novih crkvenih prozora 
(Prot. conv. Nas. I, str. 22 i 23.). 

Nakon potrebnih priprema za izvođenje obnove i proširenja samostan¬ 
ske crkve posao je započeo 18. svibnja 1763. Radilo je osam zidara sve do 
24. studenoga 1763. U tom vremenskom razmaku iz temelja su s nutrašnje stra¬ 
ne uredili svetište. To jest — prizidali su stupove s glavicama da na njih po¬ 
stave zidane bolte. Tri bačvaste bolte nadsvođuju čitavo svetište tako, da 
se između njih od Sjevera prema Jugu nalaze zidani lukovi, koji počivaju na 
stupovima. Ispod cijelog svetišta, sazidana je kripta, nadsvođena zidanim 
boltama, za sahranjivanje samostanske braće, koja umru u Našicama. U 
toj kripti su sa sjeverne strane napravljena dva prozora. Tom zgodom su po¬ 
smrtni ostaoi ubijenog bosanskog biskupa fra Nikole Ogranića postavljeni 
ispod prozora na sjevernom zidu svetišta, a tu je izvana postavljen i njegov 
nadgrobni spomenik. 

Majstori zidari uspjeli su iste godine (1763.) sagraditi iz temelja novu ka¬ 
pelu Svetoga Križa, spojiti je s kapelom BI. Djevice Marije, koja je podig¬ 
nuta još 1719. i obje povezati zajedničkim krovištem, premda svaka od njih 
ima svoju vlastitu zidanu boltu i izvana ima izgled samostalne kapele. Uz to 
su srušili staru crkvenu fasadu i čitavu crkvu produžili prema Zapadu za 3 
orgije — to jest za 5,68 m. Pročelje su tada podigli samo do polovice njegove 
visine (Prot. conv. Nas. I, str. 24-25.). 

Poslovi su nastavljeni 1764. Ispod lađe crkve sagrađena je kripta (cripta 
communis) za sahranjivanje vjernika. Duljina joj je 6 orgija — 11,39 metara, 
a širina 4 orgije — 7,58 metara. Tada su u lađi također dozidani stupovi s 
ukrašenim glavicama, a na njih su postavljeni zidani lukovi, koji povezuju 
četiri bačvaste bolte svoda lađe. Crkveno pročelje je sazidano do vrha i 
na najvišu točku postavljen je željezni pozlaćeni križ, dok je zabat pokriven 
kamenim, poliranim rubom (Prot. conv. Nas. I, str. 26). 

Iste godine (1764.) napravljen je na južnoj strani svetišta u visini hod¬ 
nika samostanskog kata »veličanstveni oratorij« (oratorium magnificum fa- 
bricatum), koji je s vanjske strane svetišta ukrašen pozlaćenim ukrasima, 
što su se prije toga nalazili u sakristiji. Taj orator nisu mogli Pejaćevići na¬ 
praviti za svoju obitelj, jer se nalazi unutar samostanske klauzure. On je 
napravljen za samostansku braću, koja su kroz dan mogla doći u crkvu i 
prisustvovati Misi. U vrijeme njegove izradbe samostan u Našicama nije bio 
u dobrim odnosima s Josipom Pejačevićem, gospodarom našičke gospoštije, 
jer je samostanu oduzimao silom zemlje. Marko Pejačević, koji je samostan 
pomagao, bio je već mrtav (+1762.). Obzirom na grb, koji se danas nalazi na 
ukrašenom vanjskom dijelu rešetke oratora, vjerojatno je postavljen kas¬ 
nije. Kad je Josip Pejačević kao gospodar u Virovitici 1775. svojim prilozi¬ 
ma u novcu pomagao samostan u Našicama u bojenju oltara i korske drve¬ 
ne ograde (Prot. conv. Nas. I, str. 41.), možda je tada postavljen njegov grb 
na propovjdavaonici, a grb Marka Pejačevića na oplatu oratora. Kasnije pod 
konac 19. stoljeća, kad su postavljene željezne stube ispred sakristije u kat, 
taj je orator služio Pejačevićevoj obitelji. 

Godine 1764. podignut je nad ulaznim crkvenim vratima mali zvonik 
(campanula) s pozlaćenim ukrasima. Crkva je dobila 12 novih prozora sa 
željeznim rešetkama izvana. Do 16. kolovoza marmoroziran je veliki oltar. 
Dovezeno je za crkveni pod 1400 kamenih kvadrata (Prot. conv. Nas. I, str. 

26.). Vjerojatno iz Budima. Zaključujem to po boji i kvaliteti kamena, jer su 
upravo takvim kamenim kvadratima lađom dovezenim iz Budima popločili 
Franjevci i svoju crkvu u Velikoj. 

Gvardijan o. Nikola Starčević dao je 1765. na pročelje crkve u gornjem 
dijelu postaviti — kameni kip Svetoga Antuna Padovanskog, Zaštitnika cr¬ 
kve, dva anđela uz kip Sveca, četiri piramide s dva stupica i pozlaćeno oko 
Providnosti na vrhu. Kako su se tada u Našicama nalazili fra Juniper Stilp, 
kipar, i fra Melhiore Gramasti, klesar, zaključujem, da je taj ukras na pro¬ 
čelju našičke crkve njihovo djelo (Prot. conv. Nas. I, str. 26.). 

U svibnju 1765. o. Nikolu Starčevića na gvardijanskoj službi zamjenju¬ 
je o. Martin Hercegović, ali Starčević ostaje u Našicama, kao nadzornik 
gradnje (superintendens aedificii), a kao pomoćnike Uprava provincije na¬ 
mješta u Našice: fra Josipa Kronovetera, slikara, fra Junipera Stilpa, kipara, 
fra Melhiora Gramassti, klesara, fra Andriju Gantzera, kovača i fra Didaka 
Rauscha, stolara. Sva ova braća sudjeluju pod nadzorom o. Nikole Starče¬ 
vića u dovršavanju i ukrašivanju našičke crkve (Prot. conv. Nas. I, str. 27.). 

Godine 1766. obijeljena je lađa i obje kapele. Cijela crkva je popločena 
kamenim kvadratima. Popločio ju je fra Melhdor Gramasti, klesar. Sagrađen 
je kor i popođen jelovim daskama. Pođenje je obavio fra Didak Rausch, 
stolar. Sazidane su menze za tri oltara u lađi. Uređeni su stupovi i njihove 
glavice (capitell) — njih 16 u lađi i u svetištu. U svetištu su i obojeni. Pot¬ 
puno je dovršen veliki oltar 7. lipnja 1766., a 13. lipnja na njemu je svečanu 
Misu imao đakovački biskup Josip Antun ćolnić, veliki prijatelj Franjevaca 
(Prot. conv. Nas. I, str. 28). U crkvi su pri izlazu postavljene i dvije mra¬ 
morne posude za svetu vodu, djelo fra Melhiora Gramasti, klesara (Prot. 
conv. Nas. I, str. 28.). 

Kako je 17. listopada 1765. u Vukovaru naglo umro o. Josip Blagoje, ro¬ 
đeni Našičanac, a vršio je službu provincijala od 1764. godine, našička kuć¬ 
na povijest tom zgodom bilježi jedan vrlo značajan i za obnovu našičke sa¬ 
mostanske crkve važan podatak. Kroničar piše, da su sva braća s bolju pri¬ 
mila tu žalostnu vijest a najviše upravo našički samostan, jer je »njegovim 
zalaganjem i usmjerivanjem crkva s velikim oltarom Svetoga Antuna nanovo 
napravljena (novitar facta), obnovljena i dovedena u »dovršeno stanje« de 
cujus industria et directione, Ecclesia cum Majori Ara Sancti Antonij noviter 
facta, reparata et ad Statum perfectum deducta est — Prot. conv. Nas. I, 
str. 27.). 

Nije li stoga zanimljivo, pohvalno i vrijedno saznanje, da su kod konač¬ 
nog uređenja našičke samostanske crkve glavni napor, brigu, zalaganje i lju¬ 
bav pokazala dva rođena Našičanca — o. Nikola Starčević, gvardijan i o, Jo¬ 
sip Blagoje, provincijal!? I to su sigurno našički velikani, kulturni radnici, 
na koje se ne smije zaboraviti, a za koje trajno svjedoči vrijedni kulturni 
spomenik — barokno uređena franjevačka crkva. 

Nakon tako proširene i obnovljene samostanske crkve u Našicama, Fra¬ 
njevci su za spomen tog sretno završena djela postavili i obilježje za buduć¬ 
nost. Ugradili su na južnom stupu triumfalnog luka pri ulazu u svetište plo¬ 
ču s ovim natpisom: 

— Me domum Dei mirare viator et vicissitudinum mearum sis devotus 
scrutator pie audi lapideam nunc tibi loquentem linguam: in hoc frondoso 
oppido Nerthem, Nekcze, Vesice, Nesice, nunc Nassiczae dicto Haec ecclesia 

s. Antonio Paduano fundata existebat 1373. quam lunae furor incineravit. Per 
augusti Leopoldi arma his regnis quieti restitutis pietatis in signa refloruit 
1687. 

Ruinac itcrato propinqua ex acccnso zclo rcstaurata et in solatia populi 
ut conspicitur ornamcntis aucta cst 1765. 

His gloriosi invocatur nomen Dei et per intercessionem s. Antonii a 
Patavio optata proveniunt experiunturque fideles auxilia. 

U prievodu taj tekst glasi: 

— Putniče, da se meni — Božjoj kući — uzmogneš diviti i biti pobožan 
promatrač mojih nezgoda, pobožno slušaj što ti sada moj od kamena jezik 
govori: U ovom zelenilom bogatom gradu Nerthem, Nekcze, Vesice, Nesice, 
sada Našice zvanom ova crkva s. Antuna Padovanskog osnovana postojala 
je 1373. Nju je divljanje mjeseca spalilo. Pošto je vojska dičnog Leopolda 
u ovim kraljevstvima uspostavila mir, procvjetala je 1687. kao znak usposta¬ 
vljene pobožnosti. 

Ruševini ponovo blizu raspaljenim marom ponovo je obnovljena i na 
utjehu puka kao što se vidi ukrasima proširena je 1765. 

Neka se ovdje zaziva slavno ime Božje i po zagovoru sv. Antuna iz Pa¬ 
dove neka izviru i neka vjernici osjete zatražene pomoći.« 

Pomno čitanje ovoga zapisa pokazuje da je ondašnjoj braći u Našicama, 
a posebno o. Nikoli Starčeviću, poznata povijest Našica i da godinu 1337. ne 
smatraju godinom dolaska Franjevaca u Našice, jer su za crkvu napisali: 
»Ova crkva s. Antuna Padovanskog osnovana postojaše 1373.« Tvrdi se, da je 
našička crkva 1373. postojala, ali ne da je tada sagrađena. Ne znaju, kad je 
osnovana, ali 1373. postoji. I drugo razlog obnove 1763-1765. jest ruševnost, a 
poticaj za proširenje i ukrašivanje — raspaljena revnost, to jest ljubav braće 
a posebno o. Nikole Starčevića i o. Josipa Blagoja — rođenih Našičana, koji 
su crkvu svoga krštenja proširili, obnovili i ukrasili, da se tu slavi ime Božje 
i primaju dokazi moćna zagovora Sveca čitavoga svijeta. 

4. Današnji izgled crkve 

Našička samostanska crkva je jednobrodna, barokno uređena građevina, 
koja ima prostrano svetište, odulju lađu, dvije prigrađene kapele sa sjever¬ 
ne strane i prostrani kor pri završetku lađe. Postavljena je u smjeru Istok — 
Zapad, tako, da joj je na južnoj strani svetišta prizidan zvonik, na koji se 
u ravnoj liniji nastavlja istočno krilo samostana, gdje se u prizemlju nalazi 
prostrana sakristija s crkvenom sobom. Uz južni zid crkve u prizemlju i ka¬ 
tu prigrađeni su hodnici, prostrani i svijetli, koje nadsvođuje krovište, nešto 
niže od krovišta crkve. Zapadno krilo samostana dodiruje djelomično južni 
zid crkve i crkvenog pročelja. 

Apsida svetišta je trostranična, gotička, stara, s četiri kontrafora na uglo¬ 
vima stranica s vanjske strane i s dva kontrafora na sjevernom vanjskom 
zidu svetišta. Tri duga, gotička prozora na apsidi su zazidana, a u gornjem 
dijelu su napravljena tri manja ovalna prozora, dok je na sjevernom zidu 
svetišta napravljen veći, barokno oblikovan prozor. 

Svetište je 16 m dugo, a 7,34 m široko. Vanjski zidovi su stari, gotički, 
a iznutra su dozidani stupovi, na kojima počivaju tri bačvaste bolte, zidane, 
koje liadsvođuju svetište. Na južnom zidu su vrata na hodnik pred sakristi¬ 
jom. Dvokrilna su, lijepo oblikovana, dva metra široka, a tri metra visoka. 

Djelo su stolara fra Didaka Rauscha, izrađena u Našicama 1765. Sa svake 
strane vise na tri umjetnički iskovana panta i na sredini sa strane hodnika 
imaju izvornu, veliku bravu, djelo fra Andrije Gantzera, Kovača bravara iz 
1765. godine. 

Ispod prvog prozora na sjevernom zidu svetišta nalazi se uzidana nad¬ 
grobna ploča biskupa Fra Nikole Ogramiča. Biskup je prikazan u svećenič¬ 
kom odijelu u kojemu se slavi Misa, s biskupskim štapom u lijevoj, s mitrom 
i sa svojim biskupskim grbom iznad uzdignute desne ruke, koja blagosivlje. 
Ubijen u Đakovu 1701. sahranjen leži u našičkoj crkvi. 

Lađa je duga 22 metra, a široka 8,60 metara, a s prostorom ispod kora 
iznosi 30 metara. U svemu sa svetištem ima duljinu od 46 metara. Nadsvo- 
đena je s četiri zidane bolte, koje povezuju lukovi izgrađeni na pojačanim 
barokno ukrašenim stupovima lađe. Na južnom zidu su napravljena dva ba¬ 
rokna prozora, koji iz zračnog crkvenog hodnika u katu daju svjetlo lađi. Iz 
tog hodnika kroz mala vrata stepenicama se silazi na propovjeđavaonicu. 

Sa sjeverne strane lađi su prižidane dvije kapele, koje s vanjske strane 
imadu trostranične apside i djeluju kao samostalne građevine pod zajednič¬ 
kim krovištem. Svaka je duga 8 metara, a široka 6,5 metara, ima zidanu ba- 
čvastu boltu, dva prozora na apsidi, a jedan prozor sa strane. Povezuje ih 
jaki, središnji stup lađe, dok se između njih nalazi zidani luk, koji povezu¬ 
je njihove bolte. Vrlo su prozračne. 

Prostrani kor je postavjen na dva para stupova koji stoje jedni iza dru¬ 
gih u smjeru prema izlaznim vratima u razmaku od četiri metra. Između tih 
stupova su zidane bačvaste bolte, tri u svakom redu. Korski prostor je s 
prednje strane zatvoren zidom u obliku tri polukruga, od kojih je srednji 
pomakntut naprijed i u njemu se nalazi ugrađen mali ormarić s prospektom 
dijela orgulja. Nad zidanim dijelom kora postavljena je vrlo lijepo obliko¬ 
vana korska rešetka, koja je zajedno s orguljama obojena i uređena 1777., a 
napravljena zajedno s klupama na koru između 1766. i 1769. Na koru su dva 
prozora jedan na sjevernom zidu i drugi na zapadnom zidu. Glavna crkvena 
vrata su na zapadnom zidu ispod kora. Na južnom zidu lađe kod oltara Sv. 
Ivana Krstitelja nalaze se pokranja vrata u crkveni hodnik. 

Crkveno pročelje je jednostavna ravna zidana ploha, koja ima u visini 
kora jedan visoko oblikovan veliki prozor, a sa svake strane tog prozora po 
jedan plitko istaknut pilaster s ukrašenim kapitelom u visini početka crkve¬ 
nog krova. Ispod prozora su crkvena vrata. 

Gornji dio pročelja je tipično barokno oblikovan. Ima dva dijela. U sred¬ 
njem dijelu se u sredini nalazi duboka niša ovalnog oblika, u kojoj se nalazi 
kameni kip Sv. Antuna Padovanskog s ljiljanom u lijevoj ruci. Uz nišu s li¬ 
jeve i desne strane postavljen je po jedan oveći krilati anđeo isklesan iz ka¬ 
mena. Iznad anđela se nalaze dva mala ovalna prozora. Sa svake strane kao 
na postamentu, postavljene su isklesane piramide. Donje su sačuvane, a gor¬ 
nje, koje su stajale na izduženoj podnici završnog trokuta gornjeg dijela pro¬ 
čelja, uklonjene su. U trokutu završnice pročelja smješteno je isklesano i po¬ 
zlaćeno oko Providnosti, a na vrhu trokuta nalizi se željezni bogato ukrašeni 
križ, djelo fra Andrije Gantzera, kovača, Pročelje je ukrašeno i završeno 1765. 
Kiparske i klesarsk poslove obavili su fra Juniper Stilp, kipar, i fra Melhior 
Gramasti, klesar, koji su tada namješteni u Našicama radili. 

Pročelje našičke samostanske crkve nema svoje barokne monumental¬ 
nosti, jer je glavni prilaz samostanu i crkvi s istočne strane, sa strane glav- 

nog našičkog trga. Izgradnjom tornja uz južni zid svetištva crkve i izgrad¬ 
njom istočnog krila samostanske zgrade, taj dio samostanskog zdanja dobi¬ 
va na monumentalnosti i daje značaj našičkom samostanu. 

Toranj u obliku kvadrata sa stranicama od 6 metara dao je podići o. 
Marko Bulajić. Izgradnja je započela 1712., a toranj je podignut do rujna 
1714. (Prot. conv. Nas. I, str. 2; Prot. conv. Czer. I, str. 167.). Temeljni kamen 
je 14. 3. 1712. blagoslovio o. Marko Dragojeuich. Imao je i sat (Prot. conv. 
Pos. I, str. 906-907.). 

Zidani dio tornja ima 30 metara, a drvena kupola obložena limom ima 
15 metara. Toranj je visok 45 metara. Djeluje elegantno i svečano. Kroz vra¬ 
ta u donjem dijelu tornja ulazi se u hodnik pred sakristijom i u crkvu. I tu 
je zapravo glavni ulaz u našičku crkvu i u samostan. Pri kraju zidanog dije¬ 
la tornja, u zadnjem katu, gdje su smještena zvona, sa svake strane je po 
jedan oveći prozor, a sa strane prozora po dva plitka pilastra s kapitelima. 
Iznad prozora na sve četiri strane smješteni su brojčanici sata. 

Prema reljefnoj slici našičkog tornja na jednoj ukladi korskih kluba iz 
1770. godine izgleda, da je kupula tornja sačuvala do danas svoj izvorni 
izgled. Zapisano je samo da je vjetar 27. 9. 1807. u 8 sati navečer bacio s 
njega križ koji je 1759. postavo o. Gerard iz Valpova, našički gvardijan 
(Prot. conv. Nas. I, str. 234.) i da je 1. 9. 1810. o. Ivan Bulatović, gvardijan, 
dao postaviti novi pozlaćeni križ (rPot. conv. Nas. I, str. 245.). U obnovi 
crkve o. Firmo Pletikapić, dao je ponovo 18. 6. 1896. postaviti križ i jabuku 
(Prot. conv. Nas. II, str. 114-115.). 

Crkva je u posljednja dva stoljeća bila nekoliko puta izvana ponavljana. 
Svoj sadašnji oblik je dobila 1963. za gvardijana oca Silvija Večerina i oca 
Darka Kupresa. 

5. Unutrašnje uređenje crkve 

Iz opće kulturne povijesti poznato je, da se 18. stoljeće naziva stolje¬ 
ćem baroka na svim područjima ljudske djelatnosti i u međusobnim odno¬ 
sima ljudi. Stil je to pokreta, bujnosti, lepršavosti, svjetla i sjajnosti, nemi¬ 
ra i opojne radosti mekanih tonova i boja. Napose za vrijeme vladanja ca¬ 
rice Terezije, kad barok austrijskih zemalja preplavljuje uvijenost i gipkost 
rokaja i nastaje rokoko stilski oblik. 

Kako je našička samostanska crkva barokozirana od 1763.-1765. godine, 
siromašni i dotrajali stari namještaj u crkvi — oltari i propovjedaonica — 
uklanja se a kroz 10 godina nabavlja se novi, koji nosi stilski oznake pojave 
rokoko oblikovanja crkvena prostora. Nije to raskošan i bogat rokoko nam¬ 
ještaj, kakav se susreće po crkvama Austrije i Bavarske, ali je kulturno vri¬ 
jedan, jer je izrađen u Osijeku — oltari, i u Našicama — klupe na koru, 
ispovjedaonice, crkvena vrata i još neke sitnice. I premda su oltari i kipovi 
premazivani, a oltarne slike popravljane, te ih ne gledamo u izvornom iz¬ 
danju njihove pozlate i marmorizacije, sve je ipak izvorni namještaj iz din¬ 
ge polovice 18. stoljeća i zato vrijedan pažnje i čuvanja. 

Našička crkva ima: veliki oltar u svetištu, tri oltara u lađi i dva oltara 
u kapelama. U svemu — šest oltara. Svi su, osim oltara Majke Božje, podig¬ 
nuti između 1765. i 1774. 

Veliki oltar 


Osnovne podatke o velikom oltaru našičke franjevačke crkve, koji se na- 
lazio u njoj do 1763. godine, zabilježio je arhiđakon gušćanskog arhiđako- 
nata Juraj Dumbović, opat i zagrebački kanonik, 13. lipnja 1730. (Prot. 29/1.). 
B io je barokni, na dva kata, s oltarnom slikom s. Antuna Padovanskog u sre¬ 
dini srednjeg dijela drvenog retabla, a među stupovima sa strane spome¬ 
nute slike nalazili su se kipovi: Sv. Blaž, biskup i mučenik i Sv. Bonaventura, 
franjevac — desno, a sv. Lovro, đakon i mučenik te Sv. Ivan Kapistran’ 
franjevac, — lijevo, dok je u atici retabla iznad slike bio kip Uskrsnulog 
Spasitelja. Na oltarnoj menzi se nalazilo drveno i pozlaćeno svetohranište. 
Kipovi su bili pozlaćeni i obojeni. 

Na mjestu tog oltara 1764. postavljen je novi, sadašnji veliki oltar, a 
nabavio ga je o. Josip Blagoje, tada provincijal, za vrijeme o. Nikole Star- 
čevića, našičkog gvardijana. Obojica su rodom iz Našica. 

Spomena nema, gdje je taj novi oltar izrađen. Vjerojatno u Osijeku, 
gdje su naručeni i izgrađeni i ostali oltari u lađi, osim oltara BI. Djevice 
Marije u kapeli. Zna se, da je 1764. izvorno marmoriziran, a 1766. potpuno 
dovršen te je 13. lipnja iste godine đakovački biskup Josip Antun ćolnić 
slavio na njemu prvu svečanu Misu. 

Arhitektura tog oltara je uglavnom sačuvana do danas, ali kipovi su se 
na njemu mijenjali i ne zna se, koji su sveci izvorno na taj oltar postavljeni. 
Vjerojatno su kipovi: Sveti Ivan Kapistran i Sveti Bernardin Sijenski te ki¬ 
povi anđela izvorni, dok se za kipove svetaca uz oltarnu sliku ne zna jer 
zapisa nema. ' J 

Retabl velikog oltara je jednostavan i siromašan. Izrađen je iz drva i 
polukružno prekriva cijelu plohu apside svetišta do stropa, širina mu je 6 
metara, a visina oko 10 metara. Podijeljen je u tri vodoravne zone: podnožje 
s oltarom menzom i svetohraništem, srednja — svetačka zona i atika kao 
nebeska zona. 

Podnožje sačinjavaju s obje strane postavljena kvadratna široka posto- 
lja, bogate profilacije, koja drže strukturu cijelog retabla, a između njih su 
s obje strane prolazi u obliku otvorenih vrata u prostor iza oltara. Sredinu 
podnožja sačinjava menza, koja počiva na stipesu, koji je koncem 19. sto¬ 
ljeća obložen poliranim mramornim pločama, a ove izvorni stdpes iznaka- 
zu ju, jer ga lišavaju barokne uklopljenosti u cijelu kompoziciju oltara. Radi 
tih mramornih ploča i cijelo je podnožje oltara prekriveno žbukom bače¬ 
nom na drvo i onda marmorizirano (Prot. conv. Nas. II, str. 111. i 112.). 

Na menzu oltara postavljeno je drveno svetohranište, koje pokriva ci¬ 
jelo predele oltara i polukružnim profiliranim vijencem dosiže ramu oltame 
shke. Podijeljeno je na dva vodoravna dijela. U donjem dijelu je svetohra- 
mste, koje zatvaraju ukrašena vratašca. Sa svake strane su po dva u koso 
postavljena stupića s kompozitnim glavicama. Obostrano je postavljen po 
jedan anđeo u stojećem stavu, okrenut prema svetohraništu. U gornjem di¬ 
jelu se u sredini nalazi velika niša u obliku baldahina s po tri stupića s 
kompozitnim glavicama u koso smještenima, koje nose baldahin sa svih 
strana otvoren i polukružno nadsvođen. U niši se nalazi oltamo Raspelo a 
služi i za javno izlaganje Pokaznice s posvećenom hostijom. Našički kroničar 
je zapisao da je nad tabernakulom napravljen baldahin 1776. godine (Prot. 

Sv. Bernardin S. kip s V. oltara 

conv. Nas. I, str. 43.). Znači, da je taj drugi dio današnjeg tabemakula 1776. 
naknadno dodan oltaru. 

Iznad svetohraništa se u rokoko profiliranoj rami nalazi oltarna slika 
Sv. Antuna Padovanskog, zaštitnika našičke crkve. Slika je 350x180 cm, ulje 
na platnu. Prema svim poznatim zapisima potječe iz 1685. godine kao um¬ 
jetničko djelo talijanskog vještog slikara, a nabavljena je i izrađena u Ita¬ 
liji, vjerojatno u Mlecima, jer su našički Franjevci i u 18. stoljeću upravo 
u Mlecima kupovali misna odijela i knjige (Prot. conv. Nas. I, str. 23. i 24.). 
Ne znamo samo, odakle su o. Srećku Majstoroviću podaci, da je tu sliku 
1771. naslikao Ivan Garikovac (o.c. str. 64.), Kad je upravo tih godina oltar- 
ne slike u lađi slikao slikar iz Budima, a našička ga kućna povijest označuje, 
da stanuje kod Klarisa u Budimu! (Prot. zonv. Nas. I, str, 39. i 41.). No, 
da je oltarna slika stvarno izvorna iz 17. stoljeća pokazuje crtež te slike iz 
polovice 18. stoljeća, gdje se jasnije nego na današnjoj iskvarenoj slici vidi 
sav njezin vrlo bogat sadržaj. Svetac je postavljen središnje u franjevačkom 
habitu. Drži ljiljan i knjigu. Nad glavom mu anđeli drže vijenac slave. Na 
donjem dijelu slike prikazana su u smanjenom obliku dva čudesna događa¬ 
ja iz Antunova života: čudo s gladnom mazgom, koja kleca pred Hostijom 
— desno i propovijed ribama — lijevo. 

Uz sliku s jedne i s druge strane postavljen je po jedan stup, koji u 
visini donjeg dijela slike imaju prstenasto ukrašeno ispupčenje a završa¬ 
vaju kompozitnim glavicama što nose višestruko profilirani završetak gre¬ 
da. S obje strane tih stupova nalazi se u koso postavljena druga niša re- 
tabla obostrano flankirana s po jednim plitkim pilastrom. Donja stranica 
te niše prelazi u volutasto podnožje za svetački kip. Iza pilastra niše nalazi 
se obostrano opet po jedan stup jednako oblikovan i ukrašen kao i oni 
spomenuti uz sliku, a nad njihovim kompozitnim glavicama nalaze se završ¬ 
ni dijelovi profiliranog greda. Tu je retabl obostrano flankiran s plitkim 
pilastrom, a na donjem dijelu je napravljeno volutasto podnožje za svetački 
kip. 

Nad vijencem greda oltarni retabl završava jednostavno oblikovanom 
atikom, gdje se u sredini nalazi rokoko prorez, kojeg s donje strane do 
polovice ispunja ukras baldahina nad slikom Sveca. Atiku obostrano flan- 
kira stup s po dva pilastra s glavicama u gornjem dijelu i vitičastim završe¬ 
cima u donjem dijelu, gdje su na malim postamentima postavljeni prema 
sredini po jedan mali krilati anđelčić klečeći na jednom koljenu, a na iz¬ 
vanjskom postamentu greda također po jedan veliki krilati anđeo također 
klečeći na jednom koljenu. Završni profilirani vijenac atike vitičastog obli¬ 
ka ima ukras od zraka i okruglog vijenca srebrnih oblaka s okom Provid¬ 
nosti u sredini, a na volutastim postamentima iznad stupova atike sjedi po 
jedan krilati anđelčić. 

Od svetačkih kipova što se sada nalaze na velikom oltaru spominjemo: 
desno od slike — Sv. Pavao, apostol, a lijevo — Sv. Petar, apostol. Visina 
im je 168 cm, obojeni su, djelo istog nepoznatog kipara. Izvorno nisu bili 
na velikom oltaru. Uz sv. Pavla se nalazi kip sv. Ivana Kapistrana, 165x5 cm, 
obojen, a uz Sv. Petra kip sv. Bernardina Sijenskog, 165x6 cm, također obo¬ 
jen. I ova su dva kipa djelo istog kipara, ali nije sigurno da su izvorno 
napravljeni za taj oltar. 

Veliki je oltar polovicom 19. stoljeća bio oštećen, jer je grom udario 
u crkvu iznad svetišta. Radi toga ga je o. Firmo Pletikapić dao popraviti 

Bezgrješna, kip s oltara Majke Božje 


Foto: D. BARICEVIC 



i obnoviti početkom rujna 1895. Tada je zlatar Julije Kaufmann iz Pećuha 
veliki oltar obojio i pozlatio za 300 forinti (Prot. conv. Nas. II, str. 111.). Tom 
zgodom je i akademski slikar Andrija Graits (Grajić, Grajo — rodom iz 
Bosne) 1896. obnovio i oltarnu sliku Sv. Antuna (Prot. conv. Nas. II, str 
146.-147.). 

Prema starim zapisima iz 1777. oltarna slika se zatvarala. Znači, da je 
bio postavljen neki zastor, koji se ispod onog baldahina iznad slike spuš¬ 
tao. A možda su bila i dva zastora, koja su sa strane pokrivala sliku 
(Hieraticon coenobii Nassicensis — običajnik za slavljenje blagdana u na- 
šičkoj franjevačkoj crkvi iz 1777. godine — str. 2. — ASN). Danas se slika 
ne zatvara. 

Oltar Sv. Josipa 

Na lijevoj strani u lađi ispod triumfalnog luka smješten malo u koso 
nalazi se oltar Sv. Josipa. Oltar istog naslova nalazio se tu i u gotičkoj crkvi 
sve do 1763. Imao je drveni retabl i sliku sv. Josipa u sredini, ali Juraj Dum- 
bović, arhiđakon, nije zapisao naslove kipova između stupova na tome ol¬ 
taru (Prot. 29./I.). 

Menza oltara je sazidana 1766. i obložena jelovim daskama (asseribus 
abiegnis stratus — Prot. conv. Nas. I, str. 28.). Drveni retabl oltara napravio 
je osječki stolar i postavio 14. kolovoza 1774. za 125 forinti (Prot. conv. Nas. 
I, str. 38.), a majstor slikar Franjo iz Đakova oltar je obojio i pozlatio za 
665 forinti (Prot. conv. Nas. I, str. 39.). Oltarnu sliku je naslikao slikar u 
Budimu »koji stanuje u gradu (in arce) kod samostana Klarisa« za 30 forinti 
(in arce ad Conventum sanctimonialium S. Clarae residentem — Prot. conv. 
Nas. I, str. 39.). 

Visoko podnožje oltara sačinjava stipes u obliku sarkofaga, koji s pred¬ 
nje strane u sredini ima izrezbareni ukras od rokaja u obliku kartuše. Na 
njemu se nalazi oltarna menza. S obje strane menze izrađeno je podnožje 
oltara u obliku stupova, koje završni vijenci profilacije dijele u dva dijela 
s ukrašenim ukladama s tri strane pačetvorina stupova. Ta podnožja radi 
konkavnosti cijelog retabla izbijaju koso u stranu. U prostoru predele ol¬ 
tara u kuteve s obje strane postavljeni su bogato ukrašeni postamenti, na 
kojima se nalaze kipovi oltara uz oltarnu sliku, a završavaju profiliranim 
vijencem. 

Središnju zonu retabla sačinjava oltarna slika Sv. Josipa uokvirena 
profiliranom 13 cm širokom ramom, koja u gornjem dijelu završava polu¬ 
kružnom izlomljenom linijom, a iznad nje je postavljen izrezbareni ukras 
od voluta i rokoja. Slika je 223x112 cm, ulje na platnu, dobro očuvana. Sveti 
Josip sjedi, središnje postavljen od desna na lijevo u polukosom položaju, 
gornjim dijelom tijela nagnut i ljubi lijevu ruku djeteta Isusa, koji sto¬ 
ji na povišenom postolju i desnom ručicom grli Josipa, dok se posve lijevo 
i kao u pozadini nalazi lik Djevice Marije, koja sjedi za stolom i pred sobom 
ima bijelo rublje. Dolje lijevo u kutu slike na panju je zasječena Josipova 
tesarska sjekira. Gore iznad Josipove glave u oblacima jedan krilati anđeo 
drži ljiljan sjedeći na oblaku a desno od njega su dvije anđeoske krilate 
glavice. Slika djeluje svijetlo i svježe, dopadljivo je i slikar je dobar. Tesar 
Josip je muškarac u naponu snage, a ne starac, kako se to često susreće 
na slikama Sv. Josipa, što odgovara stvarnosti. 

Oltar Sv. Franje 


Foto: D. BARICEVIĆ 















Uz oltarnu sliku s obje strane je po jedan plitki pilastar kompozitne 
glavice, a na podnožju uz te pilastre stoji kipovi: Sv. Joakim, desno, koji 
u desnoj ruci drži štap a lijevu je stavio na prsa, okrenut licem prema slici; 
visina mu je 122 cm i postament 5 cm; lijevo se nalazi Sv. Ana, koja pod li¬ 
jevom rukom drži knjigu a desnom okrenuta prema slici pokazuje na sliku. 
Visina kipa je 122x5 cm. Figure su vitke, u pokretu, s bogatim naborima 
haljina, obojene. Kipar nepoznat, ali iz Osijeka. 

S vanjske strane kipova srednji dio oltarnog retabla završava s jednim 
plitkim pilastrom i okruglim stupom ispred pilastra, koji u gornjem dijelu 
završavaju kompozitnim glavicama. Iznad ovih je višestruko profilirano gre¬ 
de s vijencem prelomljenim iznad slike. Retabl srednjeg dijela oltara obos¬ 
trano flankira vitičasta voluta. 

Na vijencu greda prema oltarnoj slici s jedne d druge strane sjedi po 
jedan manji krilati anđeo, a na volutama iznad vanjskih stupova retabla 
kleči po jedan veliki krilati anđeo. 

U sredini slike, koja je s obje strane flankirana s po dvije volute, smješ¬ 
ten je na zrakama simbol Isusova imena okružen vijencem posrebrenih 
oblačića, dok se na vanjskom krugu od izlomljenih i posrebrenih oblačića 
nalaze krilate glavice anđela — tri u gornjem dijelu, a četiri u donjem di¬ 
jelu kruga. Atika u gornjem dijelu završava izlomljenom linijom profilira¬ 
nog vijenca, koji je na sredini ukrašen velikim rokajem. 

Sadašnja marmorizacija oltara potječe iz 1912. godine. Premazani su i 
kipovi, koji su prije bili pozlaćeni (Prot. conv. Nas. II, str. 202.). Svi ukrasi 
su i danas pozlaćeni. Oltarni retabl je visok oko 6 metara, a širok 3,70 me¬ 
tara. Dobro je još uščuvan. 

Oltar Sv. Franje Asiškog 

Ispod triumfalnog luka s desne strane nasuprot oltaru Sv. Josipa smješ¬ 
ten je oltar Sv. Franje Asiškog, koji s oltarom Sv. Josipa sačinjava skladnu 
cjelinu. U gotičkoj crkvi je tu bio oltar Sv. Ivana Krstitelja. Imao je sliku 
Sv. Ivana, a među stupovima oltara bili su kipovi, koje Juraj Dumbović, 
arhiđakon, 1730. nije zapisao (Prot. 29/1.). Godine 1766. sazidana je menza 
tog oltara i obložena jelovim daskama. U Osijeku je nepoznati stolar nap¬ 
ravio i postavio retabl oltara 14. kolovoza 1774. za 125 forinti, a iste godine 
ga je pozlatio i obojio majstor Franjo iz Đakova za 66,5 forinte. Oltarnu 
sliku je naslikao spomenuti već slikar iz Budima za 30 forinti. 

Stilski i sadržajno retabl ovoga oltara potpuno je jednak retablu oltara 
Sv. Josipa. Uz oltarnu sliku na postoljima stoje: desno — Sv. Ljudevit, kralj, 
a lijevo — Sv. Elizabeta, kneginja, zaštitnica Trećeg reda. Visina tih kipova 
je malo veća od onih kod oltara Sv. Josipa i iznosi: 130 + 6 cm, a postavljeni 
su tako da gledaju prema oltarnoj slici. Izvorno su bili pozlaćeni, a sada su 
prebojeni: Stilskim kvatitetama su jednaki kipovima kod Sv. Josipa, ali još 
vitkiji od onih. 

Stipes, podnožje, širina i visina oltara, stupovi i pilastri, oblik i širina 
rame oltarne slike, ukrasi na ukladama podnožja i ukrasi na stupovima, 
kompozitni kapiteli, koji drže prekinuto i višestruko profilirano grede olta¬ 
ra, sve je to isto oblikovano kao i na oltaru Sv. Josipa. I ona dva mala kri- 
lata anđelčića što sjede na gredu kao i ona dva velika na volutama iznad 
stupova kao i izradba atike jednako je kao i na oltaru Sv. Josipa. Razlika 

je, da se u središnjem dijelu atike na zrakama okruženim vijencem od pos- 
redbrenih oblaka i vijencem od isprekidanih oblaka i 7 anđeoskih krilatih 
glavica nalazi franjevački grb: Križ i dvije prekrižene ruke — Kristova i 
Franjina — znak da je ovaj oltar — franjevački oltar Trećega reda. 

Oltarna slika prikazuje mistički zanos Svetog Oca Franje Asiškog. Fra¬ 
njo sjedi na kamenu, nalegnut s desna na lijevo s opuštenim rukama uz ti¬ 
jelo, a podržava ga jedan veliki krilati anđeo, koji stoji iza Sveca, nagnute 
glave nad lice Franjino. Franjina glava je pala na uzmak, a oči su zatvorene, 
lice u zanosu. Desno dolje je Raspelo i knjiga, a u pozadini lik Franjevca 
brata Leona, dok je desno gore prikazana BI. Djevica Marija u sjedećem 
stavu s djetetom Isusom na krilu. Budimski slikar se nadahnuo idejom sLike 
Ira Josipa Kronovctera, koji je naslikao sliku istog sadržaja za oltar Sv. 
Franje prije obnove i proširenja našičke crkve, a sačuvana je u samostanu. 
Slika je na Franjinu oltaru lijepa, uščuvana i vrijedno djelo. 

Oltar je 1912. marmoriziran i kipovi premazani, a ispod se nalazi poz¬ 
lata iz 1774. godine. Svi ukrasi i na tome oltaru su pozlaćeni. 

Na menzi oltara ispred predele stoji lijepo oblikovano, staro, barokno 
Raspelo. Raspon korpusa je 47x36 cm. Obojeno je. 

Oltar Svetog Ivana Krstitelja 


Ovaj oltar je smješten na južnom zidu lađe između kora i crkvenih vra¬ 
ta što vode na hodnik uz crkvu. Sastoji se od zidane oltarne menze (1766.) 
obložene drvenim stipesom u obliku sarkofaga i drvenog retabla širine 4,60 
metara a visine oko sedam metara. Zna se, da su ga u Osijeku izradili stolar 
i kipar i postavili u našičku franjevačku crkvu u prvoj polovici 1775. godi¬ 
ne po narudžbi o. Filipa Matkovića, našičkog gvardijana. Stajao je 320 fo¬ 
rinti. Samostan je platio iz svoje milostinje 250 forinti, a ostalo su dali 
dobročinitelji. Sliku je naslikao slikar iz Budima kao i na prije opisana dva 
oltara. Stajala je 40 lorinti, a novac je dao anonimni dobročinitelj (Prot 
conv. Nas. I, str. 41.). 

U studenome 1777. oltar je obojen i pozlaćen za 100 imperijala iz sa¬ 
mostanske milostinje. Kako su tom zgodom obojene i pozlaćene i orgulje, 
plaćeno je 300 forinti, a grof Josip Pejačević je iz Virovitice dao 180 forinti 
(Prot. conv. Nas. I, str. 48.)^ 

Struktura i izradba tog oltara pokazuje da su ga izradili isti majstori 
— stolar i kipar, koji su napravili i oltare Sv. Josipa i Sv. Franje (»ex in- 
tegro tam quoad arcularium, quam Sculptorem Essekini elaborata« — 
Prot. conv. Nas. I, str. 41.). Ovdje se izričito spominju stolar i kipar iz Osi¬ 
jeka, dok je kod spomenuta dva oltara spomenut samo stolar. 

Retabl ovoga oltara iznosi nešto više i u širinu i u visinu, jer je to do¬ 
puštala južna stiana crkve. Na njemu su stupovi podnožja oblikovani dvod- 
jelno, ali tako povezano da na unutrašnjem dijelu profiliranog vijenca stoji 
stup s kompozitnom glavicom, a na vanjskom dijelu je postolje za kip sve¬ 
ca. Nad oltarnom menzom u području predele obostrano u kutevima do 
donjeg ruba oltarne slike oblikovani su ukrašeni postamenti za svetačke ki¬ 
pove. Predele ispod slike završava izlomljenim profiliranim vijencem. 

Oltara slika je 265x117 cm, ulje na platnu, uramljena je profiliranom 
ramom 13 cm širokom, koja je u donjem dijelu uvijena a u gornjem dijelu 

Oltar Sv. križa 


Fotu: IGOR NIKOLIC 

završava polukružnom izlomljenom linijom, nad kojom se nalazi bogato iz¬ 
rezbareni ukras od voluta i rokaja. 

Sadržaj slike je: Ivan krsti Isusa na Jordanu. Središnje s desne strane, 
na slici Ivan Krstitelj stoji i malo je okrenut prema Isusu, koji stoji u vodi 
Jordana i s lijeve na desnu stranu slike, pognuta tijela i prignute glave pred 
Ivanom. Ivan u lijevoj ruci drži štap, koji završava križem, preko kojeg je 
bijela traka s natpisom »Ecce Agnus Dei...«, a desnom rukom izlijeva iz 
posudice vodu na Isusovu glavu. Posve lijevo i malo gore stoji veliki kri- 
lati anđeo, koji je nad Isusom raširio bijelu plahtu. 

Slika je dobro uščuvana, svijetlih boja i lijepa. 

Uz sliku s obje strane nalazi se po jedan plitki pilastar, a s vanjske stra¬ 
ne po jedan okrugli stup. Ukrašeni su kompozitnim glavicama, iznad kojih 
se nalazi višestruko profilirano grede u sredini prelomljeno. Stupovi su s 
donje strane ukrašeni pozlaćenim letvicama i ukrasnim prstenom. Na gredu 
se obostrano nalazi po jedan postament, na kojemu stoji krilati anđeo a 
iznad pilastra obostrano je postavljena stilizirana vaza. Retabl je izrađen 
polukružno. Desno od oltarne slike postavljen je kip Sv. Apolonije, sa 
zubarskim kliještima u lijevoj i mučeničkom palmom u spuštenoj desnoj 
ruci. Lijevo je postavljen kip Sv. Barbare, s kaležom u desnoj ruci i s ma¬ 
čem u lijevoj ruci. Visina ovih kipova je 152 + 8 cm, kolorirani su, a ispod 
pozlaćeni. Okrenuti su malo prema slici, elegantni i dobar kiparski rad. 
Na postamentu podnožja s vanjske strane stupa stoje: kip Sv. Jakova, 
apostola, desno, a kip Sv. Andrije, apostola, lijevo. Postavljeni su središnje. 
Jakov drži knjigu, a Andriji s desne strane postavljen je Andrijin križ. Visina 
ovih kipova iznosi 165x9 cm. Obojeni su, a ispod je pozlata. Dobar su kiparski 
rad. 

Atika je radi prozora u gornjem dijelu zida u sredini otvorena. Obos¬ 
trano je flankirana trostraničnim stupom koji završava izlomljenim i bo¬ 
gato profiliranim vijencem, a središnje je ukrašen. Na vrhu vijenca pos¬ 
tavljena je s obje strane po jedna stilizirana vaza. Vrh atike sačinjava ku- 
pula haldahina, a spojena je obostrano sa stupovima završnih dijelova atike 
volutama i krajevima zastora. Središnji dio otvora atike ispunjaju pozlaćene 
zrake, na kojima se u sredini nalazi golub, simbol Duha svetoga, a malo 
dalje se nalazi vijenac od posrebrenih oblaka. Oltar je marmoriziran a uk¬ 
rasi pozlaćeni. 

Kapela BI. Djevice Marije — Kraljice 

Po svjedočanstvu o. Petra Nikolića iz 1660. u našičkoj franjevačkoj crkvi 
štovala se Majka Božja posebnim načinom na blagdan Velike Gospe (15. 
8.). Dolazilo je veliko mnoštvo vjernika. I do danas je to štovanje sačuvano 
upravo za Veliku Gospu. Sačuvani drveni kip BI. Djevice Marije s djetetom 
Isusom iz konca 17. ili početkom 18. stoljeća, koji se prvotno nalazio u jed¬ 
noj niši na sjevernom zidu gotičke crkve ili možda pod korom, naziva se 
»BI. Djevica Marija nebeska Kraljica«. 

Godine 1719. prigradio je sa sjeverne strane o. Franjo Barcsalich, gvar¬ 
dijan, kapelu BI. Djevice Marije, a u njoj je 1726. o. Antun Bačić, gvardijan, 

podigao oltar (Prot. conv. Nas. I, str. 3.) a o. Petar iz Morovića, također 
našički gvardijan, nabavio je 1729. za taj oltar kipove, koji su bili obojeni 
i pozlaćeni (Prot. conv. Nas. I, str. 6.), a sve to milostinjom kapele, koja 
se nije pribrajala samostanskoj milostinji (statuae majores, procuratae, 
depictae et deauratae). Arhiđakon Juraj Dumbović 13. lipnja 1730. piše pri¬ 
godom kanonskog pohoda u Našicama, da je u kapeli BI. Djevice Marije, 
koja se izbočila izvan tijela crkve, slika, koja prikazuje Uzašašće BI. Djevice 
Marije, a nije ukrašena stupovima i kipovima »ali da se izrađuje oltar koji 
će se staviti u novu kapelicu koja je nedavno podignuta na desnoj strani 
(sjevernoj) crkve« (Prot. 29/1.). Kako je u ljetnoj promjeni o. Petra Moro¬ 
vića na gvardijanskoj i župničkoj službi u Našicama te godine zamijenio 
o. Stjepan iz Pećuha — on je pod jesen završio kapelu BI. Djevice Marije, 
to jest smješten je u nju novi oltar s kipovima na drvenom retablu, a u 
srednju oltarnu nišu postavio je mali stari kip BI. Djevice Marije (parva 
antiqua ad istam novam translata est statua B. V. Mariae — Prot. conv. Nas. 
I, str. 7.). Požeška kućna povijest govoreći o našičkom samostanu piše: — 
U kapeli BI. Djevice Marije stoji ne slika nego kip elegantno izrađen i osli¬ 
kan (In sacello B. V. Mariae non figura sed statua extat elengatissimae 
exculpta et depieta — Prot. conv. Poseg. I, str. 906.-907.). Neki Nikolacz je 
dao 200 forinti za svjetiljku i o. Petar Morović je nabavio 1729. srebrnu 
svjetiljku (Prot. conv. Nas. I, str. 6.). Ova kapela je bila zatvorena dobro 
izrađenom i oslikanom željeznom ogradom (Hoc sacellum clausum est 
eratibus ferreis optime efabricatis et depietis — Prot. conv. Poseg. I, str. 
907.). Ovo je dao podići 1735. o. Antun Bačić, gvardijan našički (Prot. conv. 
Nas. I, str. 7.). 

Nešto pobliže o izgledu oltara i o kipovima na njemu nije zapisano. 

U obnovi i proširivanju našičke crkve 1763-1765. kapela BI. Dj. Marije 
je dobila sadašnji izgled. Spojena je s tada podignutom kapelom Šv. Križa 
i stavljena pod isto krovište. Kapela je 8 metara duga, a 6,5 metara široka. 
Nadsvođena je bačvastom boltom, s dva prozora u trostranoj apsidi i jed¬ 
nim prozorom na desnome zidu. Prozori su vrlo prozračni i u gornjem di¬ 
jelu završavaju polukružnom razlomljenom linijom. 

Današnji oltar u toj kapeli, drveni izrezbareni retabl i kamena menza, 
postavljen je 1902. Djelo je to zagrebačkog kipara Maruzzi, koji je 1914. 
postao redovnik franjevac i dobio ime brat Elekt. 

Nad oltarnom menzom nalazi se svetohranište. U prostoranoj niši sred¬ 
njeg dijela retabla nalazi se stari kip BI. Djevice Marije s djetetom Isusom 

— Kraljice, postavljen na postolje. Kip je 100 4- 16 cm, obojen i pozlaćen, 
vrijedan kiparski rad. Uz nišu su dva veća stupa a dva manja u istoj ravnini 
flankiraju retabl oltara. Između tih stupova postavljeni su kipovi: Sv. Mala 
Terezija, desno i Šv. Nikola Tavelić, franjevac, lijevo. 

Vrijedno je zapisati, da se na prvotnom baroknom oltaru kip BI. Dje¬ 
vice Marije u niši zatvarao prigodom pobožnosti na njemu kao i slika Sv. 
Antuna na velikom oltaru (Hieraticon, str. 3.). Na koji način se to vršilo 

— zastorom ili vratašcima, nije zapisano. 

Kapela Svetoga Križa — crni oltar 

Zapis Jurja Dumbovića 1730. spominje, da se pod svodom pred sakri¬ 
stijom nalazi oltar Svetoga Križa (Prot. 29/L), a to potvrđuju i samostanske 
kronike u Našicama, Velikoj, Cerniku, i Požegi. Na mjestu gdje je u gotič¬ 
koj crkvi bio kip BI. Djevice — Kraljice, nalazio se kip Trpnog Isusa pri¬ 
vezana uz stup. Godine 1763-1765. prigrađena je sa sjeverne strane uz kapelu 
BI. Djevice Marije nova kapela u čast Svetoga Križa, jednaka izgleda, veli¬ 
čine i uređenja kao i Marijina kapela i pod istim krovištem. 

U novo sagrađenu kapelu Svetoga Križa 1770. postavljen je vrlo elegant¬ 
no oblikovan i ukrašen, rokoko retabl oltara Sv. Križa. Majstor stolar ovo¬ 
ga oltara sigurno je onaj isti, koji je izradio i oltar Ivana Krstitelja, jer se 
to dade zapaziti u mnogim pojedinostima na oba oltara. Kipovi su kvalitet¬ 
nije djelo i razlikuje se od svih ostalih kipova u crkvi. 

Nakon postavljanja 1770. ovaj je oltar do 1775. ostao neobojen. Veliko¬ 
dušnošću kneza Josipa Pejačevića iz Virovitice bio je spomenute godine po¬ 
zlaćen i završen. Slikaru je plaćeno za taj posao 315 forinti (Prot. conv. Nas. 
I, str. 40.). Radi toga se spominje, da je to Pejačevićev oltar. 

Retabl oltara pokriva čitavu plohu apside kapele u polukrugu do vrha. 
Obojen je crnom bojom, na kojoj se ističu pozlaćeni ukrasi i bijelo obojeni 
kipovi. Djeluje u cjelini elegantno, premda je prilično oštećen. 

Menza je zidana i onda obložena drvenim stipesom u obliku sarkofaga. 
Uz menzu s jedne i druge strane nalaze se u podnožju retabla polukružni 
otvori za prolaz oko oltara. Podnožje je oblikovano tako da oltar obostrano 
flankira trostrano višestruko profilirano podnožje, na kojemu se nalazi vanj¬ 
ski stup retabla kompozitnog kapitela. 

Nad menzom je visoko predele, koje je tako oblikovano, da se u sredini 
nalazi jedna metar i dvadeset centimetara visoka bogato ukrašena niša sa 
svih strana otvorena i ostaklana, u kojoj je smješten Trpni Krist privezan 
uz stup. Kip je 112 cm visok, golo tijelo obojeno a perizoma pozlaćena. Razli¬ 
kuje se od ostalih kipova na tom oltaru. Stariji je i sigurno postavljen na 
taj oltar iz one niše u gotičkoj našičkoj crkvi. S obje strane ove niše izrađe¬ 
na su po dva ukrašena podnožja s profiliranim završnim vijencem. Na vanj¬ 
skim nižim podnožjima postavljeni su stupovi kompozitnih kapitela, a na 
unutrašnjim višim stoje kipovi: Sveti Ivan, apostol, 162 cm, središnje posta¬ 
vljen, desno, a lijevo je kip Žalosne Gospe, 162 cm, također središnje posta¬ 
vljen. Obje figure su u pokretu, uzdignutih glava prema Križu. 

Između stupova retabla u praznom prostoru u obliku podnožja iznad 
prolaza za oltar. Desno je Sv. Marko, 162 cm, a lijevo Sv. Luka, sa svojim 
oznakama — lavom i volom. 

Kapiteli stupova s obje strane drže višestruko profilirano grede, koje 
završava vijencem prelomljene linije. 

U središnjoj plohi retabla postavljen je Križ i na Križu raspeto Kri¬ 
stovo Tijelo. To raspelo je uokvireno ramom i djeluje kao slika. Raspon 
rame je 280x160 cm. Gornji dio polukružno razlomljene linije ulazi u atiku, 
a donji dio završava ravno s polomljenom linijom na završecima rame. Pro¬ 
filirana je 13 cm široka, obojena bijelo. Ispod Križa na postolju iznad niše 
Trpnog Krista postavljen je kip Marije Magdalene. Ona kleči na desnom ko¬ 
ljenu, postavljena u polulijevom položaju. 

Na vijencu greda uz vanjski rub rame Raspela s obje strane stoji po je¬ 
dan veliki krilati anđeo licem okrenutim prema sredini. Na vrhu rame smje- 

šten je također krilati anđeo u poluklečećem stavu. Na desnoj strani pokraj 
anđela nalazi s kip Konstantina cara, a lijevo lik Sv. Helene, Konstantinove 
majke. Na postamentima iznad vanjskih stupova retabla stoje krilati anđeli 
sa svake strane po jedan. 

Atika je oblikovana kao retabl oltarić s po jednim stupićem lijevo i de¬ 
sno, a završava profiliranim vijencem prelomljenih linija, koji u sredini pre¬ 
lazi u bogato izrađeni baldahin nad glavom Boga Oca, koji okružen oblacima 
i s 12 glavica krilatih anđela stoji iznad Križa i u lijevoj ruci drži zemaljsku 
kuglu. 

Ovaj se oltar s pravom ocjenjuje kao vrijedno umjetničko ostvarenje u 
našičkoj franjevačkoj crkvi. Trebalo bi nastojati da se očuva od raspadanja, 
jer mu to ozbiljno prijeti. 

Lurdska špilja pod korom 

Dvadeset godina nakon lurdskih ukazanja u našičkoj samostanskoj cr¬ 
kvi započelo je javno štovanje Lurdske Gospe. Gvardijan i župnik o. Firmus 
Pletikapić svečano je 8. rujna 1888. postavio kip Lurdske Gospe na štovanje 
vjernika. Kip je postavljen u svetištu na stup s desne strane. 

Kip Bezgrješne Lurdske Djevice je donijela iz Lurda kneginja Gabrijela 
Pejačević, koja je sudjelovala u Rimu na proslavi pedeset godišnjice sveće- 
ništva pape Leona XIII i hodočastila u Lurd. Lurdski kip je u Lurdu blago¬ 
slovljen i njime je dotaknuta Masabjelska pećina, na kojoj se Bezgrješna Dje¬ 
vica ukazivala Bernardici. 

Godine 1910. predstojnik našičkog samostana i župnik o. Bruno Kovače- 
vić dao je pod korom s desne strane ukloniti stari oltar Majke Božje i po¬ 
dići lurdsku špilju sagrađenu po uzoru na Masabjelsku pećinu od kamena. 
U nju je tada smješten kip Bezgrješne Djevice, koji nad glavom do danas 
ima francuski napisano: »Ja sam Bezgrješno začeće.« 

Iz zapisa kućne povijesti u Našicama doznajemo da se na mjestu današ¬ 
nje lurdske špilje nalazio onaj stari oltar BI. Djevice na nebo uznesene, ko¬ 
ji se od starine i od turskih vremena u Našicama častio. Kroničar piše, da 
vjernici nisu tu promjenu prihvatili ii da su hodočašća za Veliku Gospu po¬ 
stala brojčano manja, jer »narod veli, da je to grofičina Gospa« (Prot. conv. 
Nas. II, str. 87. i str. 189.). 

Oratorij 

Na južnom zidu svetišta u visini samostanskog hodnika u katu nalazi 
se mali oratorij, koji samostanska kućna povijest 1764. naziva »veličanstve¬ 
nim« (magnificum) radi izvanjske izradbe i ukrasa. Sagrađen je u proširenju 
i uređenju crkve 1764. za gvardijana o. Nikole Starčevića. Zapis kaže, da je 
te godine napravljen i ukrašen ukrasima, što su do tada postojali u sakristi¬ 
ji (fabricatum, cum cyfris ac testudinibus — Prot. conv. Nas. I, str. 26.). 
Nigdje se ne spominje da bi to bio oratorij plemićke obitelji Pejačević i da 
bi ga oni dali podići. Kako se i u mnogim drugim samostanima takvi orato¬ 
ri nalaze nad svetištem za samostansku braću, posebno bolesnike, smatram, 
da je i našički oratorij napravljeni s tom svrhom, jer se nalazi u samostan¬ 
skoj klauzuri. U 19. stoljeću i to negdje pod konac taj oratorij je uređen (po¬ 
stavljene su bile okrugle željezne stepenice) za obitelj Pejačević. Postoji za- 

pis iz 1895. godine, da su taj oratorij Pejačeviići našički dali obojiti i pozlati¬ 
la, a tada je vjerojatno postavljen i onaj njihov grb. 

S unutrašnje strane oratorij je 330 cm dug, a 180 širok. Ulazna vrata su 
iz samostanskog hodnika i vjerojatno izvorna. Prema svetištu je zatvoren vr¬ 
lo lijepo izrađenom i ukrašenom drvenom ogradom, koja je polukružno po¬ 
dijeljena trim vodoravnim linijama. Donji, trbušasto oblikovani završetak 
s prednje strane ima četiri volutasta ukrašena stupica a između njih su tri 
uklade naprijed a po jedna sa strane do zida. U srednjoj je izrezbareni grb obi¬ 
telji Pejačević, a iznad njega polukružna traka na kojoj piše: Hocce apro- 
pyleum quonam laetatus Appolos expers sum suptus nobilo semma collit. U 
ukladama s jedne i druge strane grba nalaze se vitičastim i ukrašenim linija¬ 
ma zatvorene kartuše. Ispred donjeg profiliranog vijenca postavljen je veliki 
rokaj i ukras od lišća s dvije glavice krilatih anđela pod rokajem. Taj dio 
završava profilirani vijenac gore, na kojemu se nastavlja srednji dio ogra¬ 
de oratora. I taj dio ima četiri znatno kraća volutasta stupića bogato ukra¬ 
šena, a između njih su tri uklade naprijed, a po jedna manja sa strane do 
zida. Na donjim volutama stupića sjede krilati bijelo obojeni anđelčići — 
njih četiri. Srednja uklada je ukrašena kartušom, uokvirenom rokajima i vo¬ 
lutama, a u sredini se nalazi reljef slika iz Franjina života. Uglade sa strane 
ukrašene su slično kao i one u donjem dijelu. Gornji dio drvene ograde 
oratora sačinjava 110 cm visoka rešetka trbušastog oblika, razdijeljena u 
pet dijelova između četiri volutasta profilirana stupića, koja s donje i gor¬ 
nje strane povezuje profilirani vijenac. Na stupićima su jednostavni ukrasi 
dolje i gore. Nad glavicama stupića gornjeg vijenca postavljena je po jedna 
stilizirana vaza. 

Oratorij je doista vrijedno umjetničko djelo u stilu rokokoa! 

Propovjedaonica 

U gotičkoj našičkoj crkvi do 1763. postojala je propovjedaonica koju 
je nabavio 1726. o. Antun Bačić, gvardijan i župnik. Samostanski je kroničar 
naziva »otmjenom« (nobilem cathedram — Prot. conv. Nas. I, str. 3.), dok 
Juraj Dumbović, arhiđakon, piše 1730. »propovjedaonicu je izradio stolar, 
koji ju je lijepo ukrasio« (Prot. 29/L). Ta propovjedaonica je 1763. uklo¬ 
njena, a na njeno mjesto je 1769/70. postavljena druga, današnja (Prot. conv. 
Nas. I, str. 17.). 

Smještena je na južnom crkvenom zidu odmah iza oltara Svetoga Fra¬ 
nje. Na nju se silazi kroz vrata iz samostanskog hodnika u katu spuštajući se 
kroz dosta uski prolaz u zidu. Vrata su izvorno sačuvana. 

Propovjedaonica se sastoji od podanka govornice, pozadinske stijene 
i baldahina. 

Podanak zvonastog oblika podijeljen je sa šest pilastara razvedenih vo- 
luta u šest ukrašenih ploha, koje završavaju dolje ukrašenim vijencem, iz 
kojega izlazi sisa. 

Ogradu govornice, koja je radi pristupa na nju produžena u izduženom 
obliku prema oltaru Sv. Franje, pet pilastara u obliku razvedenih voluta di¬ 
jeli na četiri polja. Na drugoj, trećoj i četvrtoj voluti pilastra sjede od desna 
na lijevo: Sveti Ilija, prorok, Aron, veliki svećenik i Mojsije, zakonodavac. 
Kipovi su obojeni, a izvorno pozlaćeni. Pokazuju sličnost s kipovima oltara 
sv. Josipa i Sv. Franje. U poljima govornice nalaze se reljefno prikazani i po- 

zlaćeni prizori od lijeva na desno: 1 . Isus u kući Marte i Marije, vitičasto uo¬ 
kviren reljef, 76x42 cm; 2. Čudesni ribolov, volutama i rokajima urešen ok¬ 
vir reljefa, 80x76 cm; 3 . Propovjednik i slušatelji, volutama i rokajima uokvi¬ 
ren reljef 80x46 cm; 4. Prizor, koji se ne da utvrditi, reljef uokviren rokaji¬ 
ma i volutama, 67x53 cm. Gornji dio ograde govornice završava profiliranim 
vijencem izlomljenih linija. 

Pozadinsku stijenu propovjedaonice sačinjava ravna ploha, marmori* 
zirana u boji plavičastog mramora, a na nju je pričvršćen reljef Krista, koji 
u lijevoj ruci drži kuglu, pozlaćen. Visina kipa je 53 cm. Gornji dio pozadin¬ 
ske stijene ukrašen je polukružnim vijencem polomljenih linija od voluta i 
rokaja, pozlaćen na rumenkastoj marmorizaciji. I nad ulazom na propovje¬ 
daonicu nalazi se ukras u obliku dviju voluta, koji se s desne strane viti¬ 
často spušta uz rub prolaza s vanjske strane. Na gornjem dijelu vijenca go¬ 
vorničke ograde posve na desnoj strani pričvršćena je ruka u franjevačkom 
habitu, koja drži križ s lijepo oblikovanim baroknim tijelom Raspetoga. Križ 
je u tamnoj boji, a tijelo obojeno u boji kamata. 

Govornicu nadvisuje vrlo bogato ukrašen baldahin u obliku zvona. S 
unutrašnje strane promjera 142 cm a iznad glave propovjednika pričvršćen 
je simbol Duha Svetoga — golub raširenih krila — na vijencu od pozlaćenih 
zraka. Donji vanjski dio baldahina je bogato profiliran vijenac polomljenih 
linija sa završetkom od resa. Na taj vijenac su s gornje strane postavljeni bo¬ 
gato razvedni pilastri u obliku voluta — njih pet — koji se povijeno u sre¬ 
dini spajaju u bogato ukrašen postament na kojemu je smješten kip Miho¬ 
vila arkanđela. To je vrh baldahina. Na volutama prednja tri pilastra posta¬ 
vljene su četiri stilizirane vaze s ružama. Vaze su pozlaćene, a ruže obojene. 

Ovo kvalitetno djelo u stilu rokokoa svjedoči, da su ga oblikovali dobri 
barokni majstori: stolar i kipar. A kako je u isto vrijeme fra Juniper Stilp, 
kipar, ukrasio svojim reljefima dvoja vrata u blagovaonici, koja načinom i 
tehnikom izradbe pokazuju svojstva reljefa na propovjedavaonici, smatram 
da je spomenuti brat izradio reljefne prizore i sve ukrase na našičkoj propo- 
vjedavaonioi. Pitanje ostaje otvoreno. 

Ispovjedaonice 

U stari crkveni namještaj iz 18. stoljeća spadaju i vrlo kvalitetno izra¬ 
đene ispovjedaonice. Izrađene su 1772. godine za gvardijana o. Filipa Mat- 
kovića. Kućna samostanska povijest bilježi doslovno: Dvije ispovijedaonice 
za crkvu i tri za hodnik (uz crkvu) izrađene su iz hrastovine« (ex ligno quer- 
cino elaborata — Prot. conv. Nas. I, str. 36.). Značajno je upravo ovo »izra¬ 
đene«, a ne naručene, kako se to inače piše, kad je nešto radio neki plaćeni 
majstor izvan samostana. 

Ove hrastove ispovjedaonice izradili su: fra Didak Rausch, stolar, i fra- 
Juniper Stilp, kipar, koji se nalaze u samostanu u to vrijeme. Visina im je 
210 cm, a širina 135 cm. Oblikovane su barokno, a posebno su lijepa vrata 
veličine 98x58, na kojima se nalazi reljefna slika. 

Ispovjedaonice iz crkve su uklonjene, ali su sačuvana vrata, na koji¬ 
ma se nalaze reljefne slike: 1 . Isus dobri Pastir i 2. Izgubljeni sin. Na hodni¬ 
ku uz sakristiju nalaze se još preostale tri, koje na svojim vratima oblika 
kornjačina oklopa (testudo) imaju reljefne slike: 1. Magdalena pokornica; 2. 
Raskajani Petar, apostol i 3. Sveti Ivan Nepomuk, mučenik ispovijedne tajne. 

Ne bi se smjelo dopustiti da ovo umjetnički vrijedno djelo, velika rijet¬ 
kost u našim stranama danas nebrigom propadne. 

Vjerničke klupe u lađi 

Zapisano nije, ali po jednoj samo sačuvanoj klupi u našičkoj samostan¬ 
skoj crkvi stolar fra Didak Rausch i fra Juniper Stilp, kipar, izradiše i klupe 
za vjernike. Broj njihov ne znamo, ali po sačuvanoj klupi zaključujemo, da 
su najvjerojatnije u jednome samo redu smještene u crkvi. 

Sačuvana stara klupa iz 18. stoljeća je bila prva u tome nizu, jer je s 
prednje strane zatvorena širokim ukladama na kojima se nalaze ukrasi od 
voluta i rokaja. Duljina joj je 325 cm, naslon za ruke 43 cm koso spušten, 
a visina 117 cm. Četiri pilastra rezbarski ukrašenih podnožja i glavica pove¬ 
zuju u skladnu cjelinu gore i dolje profilirane rame u koje su postavljene 
vrlo lijepo oblikovane uklade s ukrasima u sredini. Vanjske stranice klupe 
barokno oblikovane urešene su izrezbarenim cvijećem. Klupa je od hrastovine. 

Stare klupe su uklonjene 1903., jer je te godine stolar iz Vukovara Aloj- 
zije Gretschel napravio nove — sadašnje klupe (Prot. conv. Nas. II, str. 146). 

Kip Svetog Florijana na stupu 

Dobrovoljno vatrogasno društvo, osnovano u Našicama u svibnju 1888. 
(Majstorović Srećko, Našice kroz 700 godina, str. 105), nabavilo je dobro¬ 
voljnim prilozima vjernika kip Sv. Florijana, mučenika, svoga nebeskog Za¬ 
štitnika, i taj je 18. kolovoza 1894. svečano blagoslovljen i postavljen na stup 
s desne strane oltara sv. Josipa. Kip je blagoslovio Franjo Lampe, župnik iz 
Orahovice, vice-arhiđakon našičkog crkvenog kotara (Prot. conv. Nas. II str 
107.). 

Slike Križnog puta 

U obnovljenoj i barokiziranoj samostanskoj crkvi postavljene su polovi¬ 
com 18. stoljeća slike Križnog puta. Naslikao ih je fra Josip Kronoveter, sli¬ 
kar, ulje na platnu, 97x80 cm, uokvirene profiliranom ramom tamne boje. 

Ove slike su 1892. uklonili i postavili nove — sadašnje. Postavljene su 
na nedjelju šezdesetnicu, 21. veljače, Kroničar je zabilježio da su stare dotra¬ 
jale, a za nove je samostan platio 380 forinti. Nije označeno gdje su kupljene 
(Prot. conv. Nas. II, str. 100). 

Od slika starog Križnog puta sačuvane su dvije. 

Crkvena vrata 

Vi ijedno je spomenuti masivna, dvokrilna hrastova vrata, što iz crkve 
vode u sakristiju i samostanski hodnik, jer potječu iz 18. stoljeća i djelo su 
samostanske braće. Visina im je 290 cm, a širina 165 cm. Otvaraju se prema 
hodniku. Gornji dio završava polukružno i polomljenom linijom. Stolarski 
posao je obavio fra Didak Rausch, a okovao ih je s po tri lijepo ukrašena 
panta i izradio masivnu ključanicu kovač-bravar fra Andrija Gantzer. I danas 
su u upotrebi kao i prije 200 godina, kad su napravljena. 

Gotovo istovjetna su i ulazna vrata na pročelju crkve. Kad bi se skinuo 
žuti namaz i bajcala hrastovim bajcom bila bi kao i sakristijska opisana vra- 

ta. I njih su u isto vrijeme — 1766. izradila spomenuta braća. I ova su hra¬ 
stova, teška i vise na tri panta sa svake strane, jer su dvokrilna. 

Dovratnici su na obim vratima od poliranog čvrstog kamena, što su ga 
1762. pronašli u temeljima starog samostana Klarisa i upotrijebili za vrata i 
nove prozore u crkvi (Prot. conv. Pos. I, str. 906-907. — »haec fundamenta 
postea efossa et ad nostrum Contum portata« — Prot. conv. Nas. I, str. 23. 
»duri lapides subterranci ad omne opus utiles inventi«). 

Orgulje 

Prema zapisu cerničke kućne povijesti u našičkoj crkvi Svetog Antuna, 
gotičkoj, postojao je na kraju lađe kor i na njemu orgulje, koje su bile 1710. 
godine nabavljene i postavljene (Prot. conv. Czern. I, str. 168.). Nešto pobliže 
o tim orguljama nije nigdje zapisano. Postojanje tih orgulja iz 1710. potvr¬ 
đuje i arhiđakon Juraj Dumbović 1730. kad u svojem izvještaju piše: »Zida¬ 
ni se kor nalazi iznad velikih vrata, a ima i svoje orgulje« (Prot. 29/1.). 

Nastojanjem o. Filipa Matkovića, našičkog gvardijana, nabavljene su no¬ 
ve orgulje 1774. godine. Izradio ih je majstor Josip, graditelj orgulja u Bu- 
dimu. Imaju 15 registara i 27. rujna 1776. dopremljene su u Našice i postav¬ 
ljene. Stajale su zajedno s prevozom 900 forinti (Prot. conv. Nas. I, str. 45.). 
Između listopada i studenoga 1777. bilo je kućište obojeno, a anđeli i ukra¬ 
si pozlaćeni. Za taj posao doprinio je i Josip Pejačević iz Virovitice (Prot. 
conv. Nas. I, str. 48.). 

Te orgulje su i danas još upotrebljive i predstavljaju svojevrsnu kultur¬ 
nu vrijednost i svojim dispozitivom i svojim vrlo lijepim i ukrašenim ku¬ 
ćištem. Mehaničke su i imaju dva manuala i pedal, crno bijele tipke. 

Njihov dispozitiv je slijedeći: 

Principal 8' 

Hohlflote 8' 

Klein Gedeckt 4' 

Viol Gamba 8' 

Superoctav 2' 

Flautegedeckt 8' 

Lieblich 4' 

Gemshorn 4' 

Geigenprincipal 8' 

Dva visoka registra bez oznake 
Floten bass 8' 

Principal bass 8' 

Subbass 16' 

Pedal coppel i Manual coppel 

Ove orgulje sviraju ugodno i meko. Igraonik je smješten ispred kućišta. 
Jedan dio prospekta orgulja je smješten ispred igraonika na korskoj ogradi, 
što s prospektom kućišta sačinjava vrlo lijepu i skladnu cjelinu. Samo kući¬ 
šte se sastoji od ormara, koji s prednje strane ima pet istaknutih dijelova. 
Srednji je dio ormara najviši, ukrašen stiliziranom vazom i s po jednim kri- 
latim anđelom u sjedećem stavu na rubovima. Kućište sa svake strane ima po 
jedan malo niži dio ormara, gdje se na vrhu nalazi po jedan veći krilati an¬ 
đeo u sjedećem stavu. Te dijelove ormara obostrano flankiraju ukrasi od vo- 
luta i roka ja. 

Prospekt orgulja 


























Kućište s pet dijelova prospekta i bogatim ukrasima privlačivo je djelo 
rokokoa. S drvenom rešetkastom ogradom s bogato profiliranim gornjim i 
donjim vijencem prelomljene linije predstavlja skladnu cjelinu. Mijeh se pu 
ni električnim pogonom. 

Radi povjesnosti spominjemo, da je našičke orgulje 8. 5. 1815. čistio i 
uređivao Matija Schillinger, graditelj orgulja iz Pešte (Prot. conv. Nas. I, str. 
284.). 

Korske klupe 

Našičke korske klupe zaslužuju posebnu pažnju, jer su jedinstveno lije¬ 
po i umjetnički izrađene, ukrašene i do danas sačuvane, pravo kulturno bla¬ 
go, svjedočanstvo umješnosti, strpljivosti i ljubavi svojih majstora umjetni¬ 
ka: fra Didaka Rauscha, stolara i fra Junipera Stilpa, kipara. Upravo ove 
klupe su dokaz da su ih izradila samostanska braća, jer našički samostan u 
to vrijeme nije imao sredstava za ovakav umjetnički rad. Treba podsjetiti, 
da su tada izrađene ispovjedavaonice (5), dvoja vrata u blagovaonici, propo- 
vjedavaonica, a samostan je u Osijeku nabavio i četiri oltara za crkvenu lađu. 

Korske klupe su izrađene prilagođene prostoru kora a za isključivu upo¬ 
trebu samostanske braće. Predviđeno je mjesto za tridestoricu redovnika, 
koji se dnevno na koru skupljaju na službenu molitvu — Časoslov — i na 
dnevno razmatranje. 

Klupe su postavljene od ulaznih vrata na južnom zidu, po cijeloj dužini 
zapadnog zida i na sjevernom zidu do prozora. Na južnom i sjevernom zidu 
je po šest sjedala, a na zapadnom devet sjedala. Po pet sjedala nalazi se s 
prednje strane klupe na južnoj i na sjevernoj strani, ali bez klecala. U svemu 
31 sjedalo. 

Sjedala klupe s pozadinskom drvenom stijenom od 97 cm kontinuirano 
su spojena od sjeverne preko zapadne do južne strane. Visina sjedišta je 
48 cm, a širina u polukrugu sa naslonima za ruke 65 cm. Na pozadinskoj dr¬ 
venoj stijeni, koja završava profiliranim vijencem izmjenično su postavljene 
uklade s reljefnim slikama i s intarzijom višekrake zvijezde — crno, žuto. 
Završna vanjska ploha klupe na južnom i sjevrnom kraju 145 cm visoka or- 
namentalno je izrezbarena. Gornji završeci sjedišta na krajevima imaju iz¬ 
rezbarene stilizirane glave. 

Ispred sjedala se nalazi klupa — klecalo. Ta klecala sa strane iznose 
290 cm, a na središnjem dijelu su dva klecala — svako 235 cm dugo, otvoren 
pristup u klupu s južne i sjeverne strane i u sredini. 

Posebnu vrijednost sačinjavaju reljefne slike na 13 uklada različitih ve¬ 
ličina, djelo kipara franjevca Junipera Stilpa. Na južnoj i sjevernoj strani 
po tri, a u sredini pozadinske stijene osam reljefnih slika. Visine slika su 
iste, a širine su različite. Na deset reljefa prikazani su prizori iz života Da¬ 
vida, kralja, pjesnika Psalama, a na četiri reljefa djelovanje Franjevaca. 

Na južnoj strani: 

1. Moli i radi — simbolički prikaz, 58x50 cm 

2. Pjevati Psalme Gospodinu — 58x67 cm. 



Saucl baca koplje na Davida 
Fra. J. Stilp, Bareljev na kor. klupi 

Foto: OLLROM 


3. Jonatan je ždrijebom označen kao krivac, ali mu Saul oprašta (1 Sam 
14,42). — 58x61 cm. 

4. Abimelek, svećenik, daje Davidu posvećene kruhove (1 Sam 21,7) — 

58x100 cm. 

Zapadni zid: 

5. Jonatan se zauzima kod Saula za Davida (1 Sam 19,6) — 58x42 cm. 

6. Jonatanovo gađanje strjelicom znak za Davida (1 Sam 20,37) — 58x49 cm. 

7. Samuel, prorok, pomaže uljem Davida za kralja (1 Sam 16,12) — 58x42 cm. 

8. Saul baca koplje na Davida, dok pred njim svira na harfu, ali David iz¬ 
makne (1 Sam 19,10) — 58x49 cm. 

9. Pastirče David i Golijat (1 Sam 17,50) — 58x42 cm. 

Na sjevernoj strani: 

10. Pronos Zavjetnog kovčega u Jeruzalem — David pleše (2 Sam 6,14) — 
58x100 cm. 

11. David uzima Saulu koplje i čašu iz šatora, dok spava, ali ga ne ubija (1 
Sam 26,12) — 58x65 cm. 

12. Našički samostan i crkva, a sa strane Franjevac jednome muškarcu po¬ 
kazuje na crkvu Sv. Antuna — 58x72 cm. 

13. Kod umirućega — brat pomoćnik pomaže tjelesno umirućemu, a brat 
svećenik duhovno. Anđeli odozgo drže vijenac slave, pripravljen za umi¬ 
rućega u Gospodinu — 58x47 cm. 

Između uklada s reljefnim slikama nalazi se osam uklada koje u sredi¬ 
ni imaju intarziju zvijezde crnih i žutih traka. Sve reljefne slike su uokvire¬ 
ne izrezbarenim rokoko ukrasima. 

Zvona 

Prema izvještaju Jurja Dumbovića iz 1730. godine: »Uz crkvu je dosta vi¬ 
sok zidani toranj, u kojemu se nalazi 5 blagoslovljenih zvona« (Prot. 29/1.). 
Cernička kućna povijest piše, da su u tornju dosta velika zvona, a ima ih 
pet (satis* magnae Campanae — Prot. conv. Czer. I, str. 168.). O tim zvonima 
se ništa pobliže ne zna. 

O starim zvonima iz 18. i 19. stoljeća poznato je ovo: 

1. Veliko zvono. Teško je 13 centi. Izlijao ga Martin Feltl u Grazu 1763. Na 
toranj je smješteno 5. 11. 1763. 

Natpis: Izlijano u Grazu 1763. od Martina Feltl. (Prot. conv. Nas. I, str. 
25.). 

Skinuto je s tornja u listopadu 1917. za ratne svrhe (Prot. conv. Nas. II, 
str. 223.). 

2. Srednje. Teško 6 centi i 54 libra. Nabavio ga je o Marko Bulajić. 

Natpis: Florentin Streckfuss zu Graz. Goss mich 1713. To je zvono prelito 
1813. Bilo je teško 345 kg (Prot. conv. Nas. I, str. 221.). 

3. Zvono — u čast BI. Djevice Marije Bezgrješne i Svetog Antuna Padovan¬ 
skog. Teško 6 centi i 22 1/2 libre. Posvećeno u Pećuhu 1814. 

Natpis: Gegossen von Peter Weinbert in Fienfkirchen 1814. Nabavio gvar¬ 
dijan o. Emerik Ljubičić, teško 182 kg (Prot. conv. Nas. I, str. 275.). 
Skinuto 23. 9. 1916. za ratne svrhe (Prot conv. Nas, II, str. 221.). 

4. Manje. Teško 3 centa i 66 libra. Posvećeno u Pećuhu u čast sv. Vinka 

Paulskog. 

Natpis: Gegossen von Peter Weinbert in Fienfkirchen 1814. Platio ga je 
knez Vinko Pejačević — 160 forinti (Prot. conv. Nas. I, str. 275.). 

To zvono je 1892. prelijano u Đakovu. Teško je 98 kg. S jedne strane ima 
sliku Sv. Antuna, opata, a s druge Sv. Ćirila i Metodija, slavenskih apostola. 
Nosi natpis: Sv. Antune ognjeni i sv. Ćirile i Metode, molite za nas! Blago¬ 
slovljeno je u Đakovu. 

Ovo je zvono ostalo u tornju do konca I. svjetskog rata i danas je na na- 
šičkom tornju (Prot. conv. Nas. II, str. 102). 

Sadašnja zvona 

Nakon prvog svjetskog rata nastojanjem o. Anakleta Zadravca, gvardija- 
na i župnika 1925. su nabavljena nova tri zvona za crkvu Sv. Antuna u Na¬ 
šicama. Izlijana su u Mariboru kod I. H. Briihl. Plaćena su po kilogramu 56 
dinara. Vjernici našičke župe su sabrali za zvona, 105.000 dinara. Židovska 
bogoštovna općina sabrala je 5.400 dinara (Prot. conv. Nas. II, str. 242.). 

1. Veliko. Teško 865 kg. Nosi ime Svetog Antuna Padovanskog, a lzlijano je 
u spomen tisuću godišnjice hrvatskog kraljevstva. Kumovao mu je grof 
Teodor Pejačević, a blagoslovio ga je 29. lipnja 1925. o. Anaklet Zadiavec. 
Ima glas — fis. 

2. Srednje. Teško 500 kg. Nosi ime Svetog Teodora, a platio ga je grof Teo- 
dor Pejačević. Kumovao mu je Franjo Dlouhi. Blagoslovljeno je 29. lipnja 
1925. Ima glas — a. 

3. Manje. Teško 256 kg. Blagoslovljeno je u čast BI. Djevice Marije, zaštit¬ 
nice franjevačkog Reda. Kumovao mu je seljak Đuro Šimić. Ima glas — cis. 

4. Najmanje. Teško 98. kg. Prelijano 1892. i blagoslovljeno u Đakovu. Jedino 
preostalo od starih zvona. 

Sat na tornju 

Požeška kućna povijest piše da se na našičkom tornju nalazio sat (Habet 
in se etiam horlogium — Prot. conv. Pos. I, str. 907.). A to isto potvrđuje i 
cernička kronika (Prot. conv. Czer. I, str. 168. — in se habet horlodium). Ne¬ 
što pobliže o tom satu nije zabilježeno. 

Godine 1848. postavljen je 27. lipnja u našički toranj novi veliki sat. Sat 
je platila Pejačević Marija rođena Dory. Iste godine u rujnu urar je napra¬ 
vio i postavio brojčanike na sve četiri strane tornja iznad velikih prozoia. 
Ime mu se ne spominje. Za posao oko sata primio je 800 forinti (Piot. conv. 
Nas. I, str. 488. i 491.). 

Novi sat na tornju izradio je G. Kisselbach iz Baunatahla-Kassel u Za¬ 
padnoj Njemačkoj. Radi na električni pogon. To su zapravo 4 sata na tornju 
ispred brojčanika, koje usklađuje sat u sakristiji. Sat otkucava pola sata i 
pune satove. Darovao ga je Slavko Pavlović iz Našica, a počeo je raditi 8. 12. 
1977. u 5 sati popodne pri završtku Misija u našičkoj župi i proslavi 270 go¬ 
dina posvećenja našičke župne crkve. Tada je započela svečana Misa koju je 
vodio zagrebački nadbiskup Franjo Kuharić s devet misionara i sa prisut¬ 
nim ostalim svećenicima. 

Oslikavanje crkve iznutra 

U listopadu 1895. u svetištu našičke crkve na stropu slikar Andrija Graits 
(Grajić) Bošnjak iz Pećuha naslikao je dvije slike: Presveto Trojstvo i Blaže¬ 
nu Djevicu Mariju, nebesku Kraljicu. Posao je završio koncem studenoga te 
godine. U isto vrijeme je svetište dekorativno oslikao Vađasz s petoricom 
svojih pomoćnika iz Pećuha. Slikanje i dekoracija svetišti stajalo je 500 fo¬ 
rinti (Prot. conv. Nas. II, str. 112). 

Od srpnja do listopada 1903. našičku crkvu osim svetišta oslikao je aka¬ 
demski slikar Marko Pcroš iz Zagreba (Prot. conv. Nas. II, str. 146.). 

Slika Sv. Antuna Pustinjaka 

Na središnjem dijelu zida što dijeli kapelu Majke Božje od kapele Sve¬ 
tog Križa visi slika Svetog Antuna Pustinjaka. Slika je 176x126 cm, ulje na 
platnu, tamna, sačuvana, uokvirena, bogato profilirana ramom 16 cm širo¬ 
kom. Svetac je postavljen od desne prema lijevoj strani u profilu, nagnut 
nad knjigu Evanđelja, gdje su ispisane latinski ove riječi: — Ako hoćeš biti 
savršen, idi i prodaj sve što imaš ...«, koje su mladića Antuna pogodile i od¬ 
vele u pustinju. Svečeva glava je lijepo oblikovana i istaknuta. Ističe se i nje¬ 
gov štap u rukama. Slikar nepoznat, a nepoznato je i tko je sliku dao i kada 
je postavljena u našičkoj crkvi. 

Staro Raspelo na crkvenom hodniku 

U plitkoj udubini crkvenog južnog zida s lijeve strane ulaznih vrata, 
što od sakristije vode u svetište, nalazi se veliko i staro Raspelo, koje na- 
šički vjernici od davnina na ovome mjestu štuju, jer se tu do 1770. nalazio 
oltar Svetoga Križa, dok nije podignut u crkvi kao crni oltar. 

Drvo Križa je 310x155 cm, a tijelo Raspetoga 155x160 cm. Vrlo je impre¬ 
sivno i vrijedno. Kipar nepoznat, a vrijeme izradbe prva polovica 18. stoljeća. 

Ukras na zvonu kod ulaza u svetište 

Na zidu s desne strane vrata iz hodnika u svetište smješteno je malo zvo¬ 
no, kojim se označuje početak svetih čina u crkvi. Rama tog zvona od že¬ 
ljeza ukrašena je od željeza iskovanim cvijećem i lišćem i predstavlja vrije¬ 
dan rad brata Andrije Gantzera, kovača-bravara, koji je u godinama proši¬ 
rivanja i uređivanja crkve Sv. Antuna radio u Našicama. 

Isti je brat napravio 1764. i onaj željezni ukrašeni križ, koji se do danas 
nalazi na vrhu crkvenog pročelja. 

Samostanska sakristija 

S južne strane svetišta odijeljena prostranim hodnikom u prizemlju is¬ 
točnog samostaskog krila nalazi se vrlo prostrana i svijetla sakristija. Pro¬ 
storno je pravi kvadrat, 8 metara duga i 8 metara široka. Dva prozora gle¬ 
daju na Istok, a dva na zapadni samostanski hodnik. U sakristiju se ulazi 
iz hodnika sa sjevrerne strane kroz vrlo lijepo oblikovana hrastova vrata, ko¬ 
ja su 182x102 cm, jednokrilna. Sa strane hodnika imaju 15 cm široku i bogato 

Kipovi: Sv. Lcon, Sv. Grgur, pape Bilina Vel. oltaru 


Folo: D. BARICEV1C 

profiliranu drvenu oplatu. Kako je sakristija sastavni dio samostanskog is¬ 
točnog krila, koje je podignuto od 1752. do 1755., sav sakristijski namještaj 
je izrađen poslije 1755. godine. A kako ima sve oznake izradbe stolarskih ra- 
deova fra Didaka Rauscha i kipara fra Junipera Stilpa, može se sa sigurnošću 
reći da su namještaj u našičkoj sakristiji napravila spomenuta braća između 
1765. i 1770. godine. 

Sakristijski ormari 

Vrlo kvalitetno i kulturno vrijedno djelo stolarske umješnosti predstav¬ 
lja stari, barokno oblikovan sakristijski namještaj u našičkoj sakristiji. I ne 
samo oblikom i izradbom nego praktičnošću smještaja i svrhovitošću za¬ 
prem i na. 

Glavni i najpotrebniji sakristijski ormar smješten je na drveni supe- 
đaneum po sredini sakristije od istočne prema zapadnoj strani tako, da ni¬ 
gdje ne dodiruje zid i da sa svih strana ima slobodni pristup. Sastavljen je 
od dva ormara, koji stoje jedan iznad drugoga. 

Donji ormar je 452 cm dug, 96 cm visok, a 170 cm širok. Završava rav¬ 
nom poliranom plohom, na kojoj se po sredini nalazi postavljen gornji or¬ 
mar. Taj je 330 cm dug, 84 cm visok, a 70 cm širok. Stoji na četiri para no¬ 
žica uvinutih prema unutra i ukrašenih na donjoj strani. Razmak između 
donjeg i gornjeg ormara iznosi tridesetak centimetara, a to omogućava da 
se na donju ravnu plohu sve naokolo mogu postaviti misna odijela za obla¬ 
čenje svećenika. 

Donji ormar ima s prednje i zadnje strane po troja dvokrilna vrata, a 
iza tih vrata u ormaru su drveni pregratci za smještanje misnica i ostalog 
crkvenog ruha. 

Gornji ormar ima s obje strane u sredini jedan konkavno oblikovan 
otvoren prostor za liturgijski kalendar ili za knjigu gdje su označene dnev¬ 
ne liturgijske službe svećenika u crkvi, a sa svake strane tog otvorenog 
prostora među pilastrima nalaze se po troja vratašca i manji prostori za 
čuvanje kaleža, svetog posuđa, moćnika, liturgijskih knjiga i ostalih manjih 
predmeta. Takvih ormarića ima 12 s prednje i zadnje strane i po jedan sa 
strane — u svemu 14. U početku je svaki redovnik našičkog samostana imao 
po jedan od tih ormarića za kalež i sve potrebno za Misu. 

Završetak gornjeg ormara izrađen je kao neko pačetvorinasto nasvođe- 
nje, koje na vrhu ima hrskavičasti ukras od voluta i rokaja, u koje je ukom¬ 
poniran s obje strane križ s lijepim baroknim korpusom Raspetoga. 

Na sjevernom i južnom sakristijskom zidu nalazi se klecalo, lijepo, ba¬ 
rokno oblikovano. Donji dio u obliku ormarića s dvokrilnim vratima, visok 
je 97 cm, a širok 115 cm. Iznad klećala je uza zid postavljena drvena stijena, 
koja ne mjestu središnje uklade ima uramljeni latinski tekst svećeničkih 
molitava prije i poslije svete Mise. Gornji dio je ukrašen hrskavičastim uk¬ 
rasom od voluta i rokaja. 

U sva četiri sakristijska kuta postavljeni su ormari oblikovani upravo 
za takve prostore. Donji dio je ormarić 143 cm širok i 84 cm visok, koji u 
sredini ima jednokrilna vrata, a sa svake strane malo u koso po tri ladice 
za izvlačenje. Pozadinska drvena stijena tih kutnih ormarića je visoka 130 

cm i završava vitičasto zaobljeno. U sredini se nalazi konkavna udubina. Na 
dva ormarića, na zapadnoj strani s vanjske strane tih ormarića napravljeno 
je i malo sjedalo. 

Sav sakristijski namještaj je u tamno-kavastoj boji, a ukrasi obojeni 
u boji slonovače i na rubovima pozlaćeni. Sve to sačinjava skladnu i vrlo 
dopadljivu cjelinu. Osobita je to vrijednost i treba je čuvati- 

Sveto posuđe 

Najstarije zapise o svetom posudu našičke samostanske crkve do po¬ 
lovice 18. stoljeća sažeto je zapisala cernička kućna povijest ovom rečm- 
come: »Naši su patri ovu crkvu ukrasili i svetim posuđem srebrnim i obič¬ 
nim i prilično sjajnim misnim ruhom. Najviše se istakao nabavljanjem tak¬ 
vih stvari mnogo poštovani otac Marko Bulajić Sutješčanin, bivši provinci¬ 
jal. Velikom brižljivošću mnogo je toga pribavio ovoj crkvi iz raznih zema¬ 
lja, a osobito iz Italije« (Prot. conv. Czer. I, str. 168.). Arhiđakon Juraj Dum- 
bović 1730. prigodom pohoda bilježi: »Župna crkva (samostanska) ima 10 
srebrnih kaleža s patenama njihovim« (Prot. 29/L). 

1. Monstranca — mala, srebrno, pozlaćena, 46 cm visoka, prva polovica 
18 stoljeća. Podnožje u obliku četiri polukruga 18x16 cm, ukrašeno vohita- 
ma i rokajima. Sama pokaznica je 29x24 cm. Pozadinski vijenac je u obliku 
zraka a na njemu je srebrni vijenac od istucanih ruža, voluta i rokaja. Na 
gornjem dijelu ispod križa postavljena je figura Boga Oca, pozlaćena, a sa 
svake strane ostaklena otvora s lamelom pričvršćen je po jedan anđeo ado- 
rant s krilima i pozlaćen. Ispod otvora za hostiju smješten je srebrni go u 
— slika Duha Svetoga. Prednji vjenčić smješten uz ostakleni otvor pokaz¬ 
nice 12x10 cm ukrašen je rokajima. Lunula ima puncu, dok monstranca ne¬ 
ma. Križ na vrhu ima u sredini, gdje se grede križa sijeku, crveni kamen. 
Nodus je ukrašen istucanim figurama. Pokaznica je jednostavna ah ručno 
djelo. 

2. Monstranca — velika. Nabavljena je 1766. godine. Nabavio ju je o. 
Martin Hercegović, gvardijan, u Beču, jer se na njoj nalazi punca, koja oz¬ 
načuje vrijednost srebra od 13 lota i godinu izradbe 1765. Punca je bečka. 
I kad samostanski kroničar kaže, da je srebrna i pozlaćena »ne malom cije¬ 
nom procijenjena« (Prot. conv. Nas. I, str. 28.), dokaz je to da je doista 
vrijedna. 

Visina joj je 63 cm, srebro, pozlaćena, bogato ukrašena. Na vrhu je ove¬ 
ći križić, koji na krajevima krakova ima bijeli dragi kamen, a u sredini pre¬ 
križenih krakova zeleni kamen. Ispod križa je izrađen baldahin nad glavom 
Boga Oca, koji sjedi na desno. Pod nogama su dvije glavice krilaUh anđela, 
a lijeva ruka postavljena na plavi okrugli dragi kamen, koji označuje zem- 
ljinu kuglu, dok je desna podignuta prema desnoj strani gore i otvoren 
dlan. 

Sama pokaznica je 32x30 cm i sastoji se od zrakastog dijela, na kojemu 
se nalazi vrlo bogato razveden donji vijenac sastavljen od prelomljenih li¬ 
nija ukrašenim bijelim dragim kamenjem. Uz ostakleni otvor s desne strane 
jedan krilati anđeo drži klasje, a lijevi drži grožđe. Oko otvora za hostiju 
postavljen je treći vijenac u stilu rokokoa i na njemu su poredani jedan do 

drugoga bijeli i zeleni nizovi dragog kamenja. Ispod tog vijenca na drugom 
pričvršćen je golub — znak Duha Svetoga. I lumula je bogato ukrašena s 
dva reda bijelih dragih kamenova, a na stalku lunule su dvije anđeoske 
glavice krilatih anđela. 

Nodus je 18 cm visok i barokno razveden. Podnožje je ovalno 25x20 
cm, bogato ukrašeno. S prednje strane ovala istucana je slika: Sveti Franjo 
Asiški pred križem prima rane na Alverni. Na zadnjoj strani ovala u kartuši 
je istucano cvijeće, dok s obje strane ovala nalazi se grančica s cvijećem. 
Cijelo podnožje je inače prelomljenih linija. 

Monstranca je kvalitetno i vrlo vrijedno djelo bečkog majstora. 

3. Ciborij — čestičnjak. Napravljen od srebra, pozlaćen, nosi puncu IK 
i još jedan znak. Potječe iz prve polovice 18. stoljeća. Visina kaleža je 25 
cm, kupa 10,5x7 cm, a nodus je 13 cm visok. Podnožje je okruglo, polom¬ 
ljenih linija 17 cm. Kupa je ukrašena srebrnim vijencem od istucana srebra 
s velikim cvjetovima i lišćem — sve povezano u cjelinu. 

Poklopac ciborij a je 12x9 cm s križem na vrhu, a uz rub je is tucani uk¬ 
ras kao i na kupi ali bez cvjetova. 

Nodus je u čvoru ukrašen s tri krilate anđeoske glavice i jednim prs¬ 
tenom ispod, dok je gornji dio podnožja figurativno ukrašen istucanim cvi¬ 
jećem i lišćem kao i srebrni ukras na kupi. 

Ciborij je lijep i vrijedan ručni rad. 

3. Kalež. Srebro, ručni rad, pozlaćen, ima puncu zaokruženu sa četiri 
polukružnice i slova L a C. Visina mu je 21 cm, kupa 8x9 cm, nodus 9 cm, 
a kruglo podnožje 13 cm. 

Na kupi se nalazi srebrni ukras s istucanim simbolima muke i s tri kri¬ 
late anđeoske glavice, a sve isprepleteno viticom. 

Na čvoru nodusa su istaknute tri anđeoske krilate glavice, a ispod je 
lišće. 

Na gornjem pak dijelu podnožja u kartušama barokno razvedenima na¬ 
laze se istucane slike: Sv. Antun Padovanski s ljiljanom, Sveti Josip s dje¬ 
tetom Isusom i Jelena Križarica s Križem i kaležem, a između slika su 
smještene tri anđeoske glavice. 

Cijelo podnožje je na porubu ukrašeno lišćem i viticom. 

4. Kalež. Srebro, ručni rad, pozlaćen, ima puncu kao i prethodni. Visina 
mu je 17 cm, kupa 10x10 cm, podnožje okruglo 13 cm. 

Na kupi se nalazi srebrni vijenac s tri istucana anđela, koji drže sim¬ 
bole muke, a sve to povezano s viticama i lišćem. 

Na čvoru nodusa su postavljene tri prema van istaknute glavice krila¬ 
tih anđela, a između njih je cvijeće. 

Na gornjem dijelu podnožja su također tri istucana anđela, koji drže 
simbole Kristove muke, spojeni lišćem u cjelinu. 

5. Kalež. Srebro, ručni rad, pozlaćen, bez punce. Visina mu je 22 cm, 
kupa 8,5x8 cm, a podnožje okruglo, polomljenih linija 14 cm. 

Sakristijski ormar 

Kupa ukrašena srebrnim vijencem na kojemu su astucana tri anđelka, 
a drže simbole muke: baklju, spužvu i koplje. Nodus je ukrašen lišćem, dok 
su na podnožju istucani simboli muke u ukrašenim kartušama — čavli, stup 
i uže, križ. Sve to međusobno povezano ukrasima. 

Ova tri kaleža potječu iz istog vremena, djelo su istog majstora zlatara. 
Vjerojatno iz Italije. A k njima treba dodati i slijedeći, premda je izrađen 
iz kovine. 


6. Kalež. Kovina, pozlaćen, ručni rad. Visok 29 cm, kupa 10x10 cm, no¬ 
dus 12 cm, a podnožje ovalno 16x15 cm. Ispod kupe je srebrni vijenac barok¬ 
no ukrašen. Star je i lijep. 

7. Kalež. Srebro, pozlaćen, ručni rad, ima puncu s oznakom godine 
1754. i slovima LG, što znači da ga je te godine u Beču izradio zlatar Leopold 
Glockseissen, a srebro ima 13 lota. Na donjem rubu podnožja ugraviran je 
latinski natpis: Maria Marianovich pro conventu Nassicz 1754. (Marija Mar- 
janović za samostan Našice 1754.). To je darovateljica tog kaleža. 

Visina mu je 24,5 cm, kupa 8x9 cm, nodus 12 cm, a podnožje je okruglo, 
vitičasto razvedeno. 

Kupa je ukrašena istucanim ukrasom, a na njemu su ugrađene emajl 
slike uokvirene i optočene dragim kamenjem vinske boje. Slike prikazuju 
Isusovo rođenje, Zadnju večeru i Raspeće na Golgoti. Na pilastrima između 
emajl slika nalazi se grožđe i pšenica. 

Nodus je barokno razveden, a na gornjoj plohi podnožja između tri is- 
tucana pilastra s volutama nalaze se tri emajl slike s prizorima iz Starog Sa¬ 
veza, uokvirene i optočene dragim kamenjem vinske boje i to: Mana, Mjede¬ 
na zmiju na stupu, Abrahamova žrtva. Na pilastrima kao i na kupi grožđe 
i klasje. 

Vrijedan i lijep kalež. 

8. Kalež. Srebro, pozlaćen, ručni rad, ima puncu s oznakom 1754. go¬ 
dine i slovima LG, trinaest lota, djelo istog bečkog zlatra Leopolda Glockseis- 
sena, a na rubu podnožja s unutrašnje strane ugraviran je darovitelj: 
Georgius Marianovich pro conventu Nassicz an 1754. — (Đuro Marjanović 
za samostan Našice god. 1754.). Nema sumnje da su ova dva kaleža poklo¬ 
nili supruzi: Marija i Đuro Marjanović. 

I ovaj je kalež na kupi ukrašen s tri slike u emajlu optočene bohemij- 
skim kamenima. Slike su: Krunjen je Krista trnovim vijencem, Isusov pad 
pod križem i Raspeće. Između slika su istucani pilastri s volutama. Na gor¬ 
njoj strani podnožja su tri emajl slike optočene vijencem od bohemijskog 
kamenja, a prikazuju: Zadnju večeru, Isus na Maslinskoj gori i Bičevanje. 

Kalež je visok 29,5 cm, kupa 10x10 cm, nodus 14 cm, a podnožje je ok¬ 
ruglo, vitičasto razvedeno. 

Vrijedan i lijep kalež. 

9. Kalež. Srebro, pozlaćen, ručni rad, ima puncu kao i kaleži pod bro¬ 
jem 3 i 4. Visina mu je 17 cm, kupa 11x10 cm, nodus 12 cm, a podnožje 
okruglo 13 cm. Vijenac na kupi ima tri istucane anđeoske glavice i dvije 

istucane slike: Isusovo uskrsnuće i Marijino uznesenje na nebo. Nodus je 
u čvoru ukrašen s tri krilate anđeoske glavice, koje su na van istaknute. 
Na gornjem dijelu podnožja su istucana tri anđeoske glavice s krilima, a iz¬ 
među njih klasovi i u sredini grožđe, stilizirano. Rub s vanjske strane uk¬ 
rašen je stiliziranim vijencem. Lijep je i vrijedan. 

10. Moćnik Svetoga Križa. Izrađen je od kovine u obliku pokaznice, vi¬ 
sok 28 cm. Sama pokaznica je 16x16 cm i ima tri dijela. Donji dio sačinja¬ 
vaju zrake, drugi dio je postavljen na zrake, razveden je u obliku izdužena 
ovala, a treći dio u obliku križa, oblaci i zrake, a u sredim je staklom zat- 
voren okvir u obliku križa s moćima Svetoga Kriza. Ima i potvrdu “ d ?"V 
U Rimu 15. 7. 1776. Visina nodusa 7 cm, a podnožje ovalno 11x7 cm, jed¬ 
nostavno izrađeno. Kovina je pozlaćena. 

11. Moćnik Svetoga Križa. — drugi. Izrađen od kovine pozlaćen, oblik 
Dokaznice visina 40 cm, podnožje ovalno 16,5x13,5 cm. Pokaznica moćnika 
sastavljena od tri vijenca. Donji vijenac su pozlaćene zrake, na njemu se na- 
Hzfprffvršćen drugi posrebreni i bogato razvedeni vijenac s krunom na vrhu 
1 sa s rane su pilfstri s uvijenim volutama i s dvije prema dolje obješene 
ruže Treći gornji vijenac, pozlaćen je, ima oblik kriza i staklom JO^avo- 
ren? a u tome križu su moći Svetoga Križa, koje nemaju sačuvane vjerodos- 

tojnosti. 

Nodus je jednostavno oblikovan, ^fjetS 

otraga nalazi ugravirano ime Isus i ispod srce 
stariji od prvoga. 

12. Moćnik Svetoga Antuna. Oblik mu je pokaznica, izrađen od kovine. 
Visina mu je 37 cm, a podnožje okruglo 14 cm. 

Donji dio pokaznice su zrake, a na njima se nalazi ukrašeni vijenac 
koji gore završava baldahinom, a sa strane uz ostaklem prostor za moći 
Dostavljen je po jedan krilati anđeo. U kutijici pod staklom su moći Svetog 
Antuna, i spod ukrašena okvira postavljene su dvije anđeoske krilate g avicc. 

Nodus na čvoru ima tri istaknute anđeoske glavice, a između njih je 
lišće I na podnožju su istucani ukrasi: tri anđeoske glavice, prekrižena k 
la i lišće, a P jednako i izduženi rub podnožja. Taj moćnik potječe sigurn 
prve polovice 18. stoljeća. 

13 Pacifikal. Srebro. Visina 39 cm, krak križa 20 cm, podnožje ovalno 
15 5x11 cm Na krajevima krakova križa ugrađen je po jedan . ve,1 ^ P‘ aV o 
češki kamen. Punce'nema. Na čvoru nodusa ugraviran, su ukrasi, a jednako 
i na podnožju sa strane. Na donjem rubu je ugravirano. C. S.A.N. 

14. Pacifikal. Kovina. Visina 36 cm. Podnožje ovalno 15x9,5 cm. Jed¬ 
nostavan. 

15 Taca i dva vrčića za vodu i vino. Srebro. Na taci piše »Poklon kne- 
einie Jelisave Rohan rođene grofice Pejacsevich«. Ukrašena je taca vijen¬ 
cem a vrčići imaju poklopce ukrašene grožđem i plodovima. 

j\asicka župa i njene filijale 













1. Najstariji spomen 

Područje našičke župe od 13. stoljeća, u vrijeme kad se naselje Našice 
spominje, pa sve do turskog osvajanja u 16. stoljeću, nalazi se u sastavu 
pećujske biskupije, a pripada požeškom arhiđakonatu. U Našicama tada pos¬ 
toji župa i djelatna je, jer se u njima spominju i dva značajna redovnička 
samostana: templarski i franjevački. A kako redovnici tada još ne mogu up¬ 
ravljati župama, Našice sigurno imaju biskupijskog svećenika kao dušobriž¬ 
nika, imaju župu. 

Pisanih podataka o postojanju našičke župe iz 13. stoljeća nema, prem¬ 
da bi bili poželjni. Postoje samo dva sigurna podatka o njenu postojanju iz 
14. stoljeća. Sačuvao se naime u Vatikanskom arhivu popis župa i župnika 
koji su u godinama od 1332. do 1335. iz požeškog arhiđakonata pećujske bis¬ 
kupije sakupljačima papine desetine plaćali tu desetinu. 

U takvom popisu papine desetine iz 1333. godine spominje se svećenik 
Egidije iz Našica, koji je platio 5 veronskih penza i 40 banovaca (Item 
Egidius Sacerdos de Nelche solvit 5 pensas Veroneus et 40 banales). Isti sve¬ 
ćenik Egidije iz Našica platio je i 1335. godine 4 penza banovaca (Item Egi¬ 
dius de Nexe solvit 4 pensas banalium — J. Koller, Historia Episcopatus 
Quinque Ecclesiarum, II, Posonii 1782. str. 380, 458.). 

Ova dva pisana svjedočanstva pokazuju postojanje župe u srednjovje¬ 
kovnim Našicama. Na pitanje pak, u kojim Našicama, Templarskim ili Abi- 
nim Našicama, s velikom sigurnošću se može reći, da je našička župa u 
Abinim — današnjim Našicama. Opravdanje daje spomenuti popis papine de¬ 
setine, koji i 1333. i 1335. godine odmah iza svećenika Egidija iz Našica na¬ 
vodi svećenika Hencha kapele Svete Katarine, koji 1333. plaća 15 banovaca 
a 1335. plaća 30 banovaca. (Koller, o.c. 380 i 458.). Po svjedočanstvu o. Petra 
Nikolića iz 1660., koji izvještava zagrebačkog biskupa Petra Petretića, da se 
kod samostana i crkve Sv. Martina, na području Zoljana nalazi kapela Svete 
Katarine, to položaj te kapele odgovara Templarskim Našicama 13. stoljeća. 
Pogotovo, što se iza svećenika Hencha odmah navodi i svećenik Pavao iz 
Podgorača (Item Paulus de Pagarach solvit 60 banales — Koller, o.c. str. 381.). 

U pretpostavci pak, da se našička župa nalazi u Abinim Našicama, a u 
njima se od svoga osnutka pod konac 13. stoljeća nalazi i Franjevački samos¬ 
tan Sv. Antuna Padovanskog, nema sumnje da je srednjovjekovna našička 
župa nosila naslov: župa Presvetog Trojstva. U spomenutom izvještaju o. 
Petar Nikolić 1660. upravo iz Našica piše, da se u neposrednoj blizini samos¬ 
tana i crkve Sv. Antuna nalazi lijepa starinska crkva Presvetoga Trojstva. 
Možda je nekoć bila župna, a svakog blagdana slavi se tu sveta Misa i drži 
propovijed za narod« (Acta Bosnae, str. 425-426.). 

Ispovjedaonica — 18. st. 

Našice su, zna se, Turci 1532. osvojili bez borbe i zbog toga je uz fra¬ 
njevački samostan s crkvom ostala neoštećena i župna crkva Presvetog 
Trojstva, prepuštena vremenskim nepogodama, ali je uspjela nadživjeti tursku 
vladavinu i ostati jedinim svjedokom postojanja župe u Našicama u pred- 
tursko vrijeme. I premda se predaja o povezivanju našičke župe s crkvom 
Presvetog Trojstva kroz 150 godina turske vladavine u Našicama izgubila, 
jer su Franjevci od 1620. u svojoj crkvi i samostanu vodili župu u Našicama, 
izvorni naslov te crkve je sačuvan. A kako se nalazila u samom središtu 
našičkog naselja, sigurno je župna, jer druge osim franjevačke, u Našicama 
nema. Bez nje Našice ne bi imale župne crkve. 

2. Župna crkva Presvetog Trojstva 

Poslije Nikolića 1660. godine prvi spominje i opisuje crkvu Presvetog 
Trojstva u Našicama zagrebački kanonik i opat Juraj Dumbović prigodom 
kanonskog pohoda 13. lipnja 1730. On piše: »U Našicama postoji još jedna 
prastara zidana crkva iznad samostana. Ova crkva nema tornja, a oko crkve 
nalazi se dosta prostrano i ograđeno groblje, u kojemu se pokapaju župlja- 
ni. U toj crkvi postoje tri zidane menze za oltare. Sve su menze posve praz¬ 
ne; samo nad glavnim oltarom vidi se slika Presvetoga Trojstva« (Prot. 
29/L). Jednako spominju tu našičku crkvu i samostanski izvori iz 1730. 
(Prot. conv. Vel. str. 409.), iz 1739. (Prot. conv. Nas. I, str. 1.), iz 1750. (Prot. 
conv. Czer. I, str. 167.). Prema pisanju Franje Pipinića, Župe požeškoga kon- 
zistorija (Kat. list 1943. broj 17. str. 199.), crkva Presvetog Trojstva je ovako 
opisana: »Stara sv. Trojstva, zidana, nekoć župna, dugačka 13 orgija (25,48 m), 
a široka 7 orgija (13,27 m). Treba opravka. U njoj je nad menzom slika sv. 
Trojstva. Nema ni zvona ni pribora za sv. Misu. Kod ove je kapele pred ne¬ 
koliko godina narod iskopao zvono, koje su oci franjevci prenesli u svoj 
samostan.« 

Ovaj opis crkve Presvetog Trojstva iz 1751. ističe dvije stvari: da treba 
opravka i da su franjevci u Našicama, nađeno zvono kod te crkve prenijeli 
u svoj samostan. Prema zapisu samostanske kućne povijesti u Našicama tre¬ 
ba reći, kako slijedi: 

1. Godine 1738. u crkvi Presvetog Trojstva u zemlji nađeno je zvono. Fra¬ 
njevci (fratres nostri) su to zvono htjeli urediti za tu crkvu, ali je barun 
Pejačević to zvono preuzeo od Franjevaca pod izlikom, da će ga on dati pre- 
lijati i za ukras crkve postaviti. Međutim, on to nije učinio, kao što nije ni 
crkvu ogradio, nego je zvono ostalo u njegovu dvoru. 

2. Razlog da je crkva Presvetog Trojstva postala ruševna u tomu je, što 
je barun Pejačević ovu crkvu preuzeo u svoju zaštitu i smatrao kao da ima 
nad njom patronatsko pravo, a kroz 12 godina nije je htio popravljati, a ni¬ 
je ni dao da je Franjevci s vjernicima popravljaju (Prot. conv. Nas. I, str. 
13.). 

Crkvu Presvetog Trojstva su zagrebački biskupi i njihovi pohoditelji 
smatrali župnom crkvom u Našicama (Prot. conv. Nas. I, str. 13.). 

Godine 1757. dana, 4. i 5. srpnja dao je barun Pejačević kopati ispred 
velikih vrata crkve Presvetog Trojstva tražeći sakriveno blago, ali nije ništa 
našao (Prot. conv. Nas. I, str. 17.). Iste godine je 8. rujna spomenuti Pejačević 

u groblje kod Presvetog Trojstva zatvorio oko 100 svinja, koje su oštetile 
mnoge grobove (Prot. conv. Nas. (I, str. 17.). 

Godine 1757. župljani su sami prekrili crkvu Presvetog Trojstva novim 
daščicama i platili tesarima 40 forinti. Dali su je iznutra obijeliti (Prot. conv. 
Nas. I, str. 18.). 

U prosincu 1757. župu je u Našicama kanonski pohodio zagrebački kano¬ 
nik i generalni vikar Paxv, koji je odredio da se u crkvi Presvetog Trojstva, 
župnoj, mora svake nedjelje služiti jedna sv. Misa, a na blagdan Svetog An¬ 
tuna, 13. lipnja i na Veliku Gospu, 15. kolovoza, oko nje voditi i procesiju 
(Prot. conv. Nas. I, str. 18.). 

Prema samostanskoj kućnoj povijesti u Našicama crkva Presvetog Troj¬ 
stva smatra se župnom do 27. rujna 1789. kad je arhiđakon zagrebački i bis¬ 
kup Antun Mandić boraveći u Našicama samostansku crkvu Svetog Antuna 
proglasio župnom crkvom. (Prot. conv. Nas. I, str. 165.). 

Između 1789. i 1820. godine crkva Presvetog Trojstva je nestala. Dot- 
trajala je i srušili su je. Zabilježeno je da se 16. 12. 1820. od srušene crkve 
Presvetog Trojstva nalazi samo brežuljak, a jer su se tu prije sahranjivala 
tjelesa pokojnika iskopano je za dvoja kola kostiju, koje su sahranili na 
novome našičkom groblju izvan naselja (Prot. conv. Nas. I, str. 321.). 

Prigodom kanonskog pohoda arhiđakona vaškanskog arhiđakonata Jo¬ 
sipa Taispergera, koji je 16. svibnja 1783. pohodio našičku župu, opisana je 
i župna crkva Presvetog Trojstva, pa je radi povijesnosti dobro taj opis 
zabilježiti. 

— Župna crkva u gradu Našicama je Presvetog Trojstva. Sagrađena je 
ođ čvrsta materijala, dobro ožbukana i iznutra obijeljena. Lađa joj je duga 
7 i pol orgija — 14,32 m, a svetište je dugo 4 orgije — 7,58 m. Svetište je pod 
boltom, a lađa ima drveni strop — tabulat. Popločena je ciglama. U lađi ima 
4 prozora — 2 na Sjever a 2 na Jug. U svetištu 5 prozora, 2 na Istok iza 
velikog oltara, 2 na Jug i 1 na Sjever, zatvorene daskama. Krov ima os¬ 
rednji. Blagoslovljena je. Osim glavnih vrata prema Zapadu bez ključanice 
ali osiguranih jakim drvenim zasunom (klinom), ima manja vrta na Jug dob¬ 
ro osigurana ključanicom. 

Ima tri oltara. Veliki ima sliku Presvetog Trojstva u lijepoj rami s dva 
kipa i s dvije slike u staklu ukrašene — Mali Isus i Sv. Ivan Nepomuk, uk¬ 
rašeni cvijećem. Postavljeno je i svetohranište, pristojan stolarski rad i iznut- 
na oslikano. Dva oltara su sa strane: 1. Svetoga Križa, 2. Blažene Djevice 
Marije. Oltari su opskrbljeni sa svim potrebnim za sv. Misu. Menze su zi¬ 
dane. Supedaneum velikog oltara ima dvije stepenice od kamena, dok po¬ 
krajnji nemaju supedanea. 

Crkva Presvetog Trojstva nema sakristije, a ormar za potrebne stvari, 
za misna odijela, za 3 kaleža i ostalo nalazi se iza velikog oltara. Nema ni 
tornja, a na pročelju je smješteno zvono od 40 libra težine.« (ASN za 1783.). 

3. Franjevci i našička župa 

Do turskog vladanja u Slavoniji našičkom su župom upravljali bisku¬ 
pijski svećenici pećujskog biskupa. O njihovu djelovanju nije ništa poznato. 
Ne zna se ništa ni o tome, kad su napustili Našice i dokle su s našičkim 

vjernicima ostali skrivajući se po šumama. Ništa se pouzdano ne zna ni o 
djelovanju Franjevaca koji su 1532. napustili našički samostan i s narodom 
pošli u izbjeglištvo. Nada je postojala, da će Turci napustiti Našice i da će 
se moći ponovo vratiti, jer je provincijski kapitul 1533. u Nagy Varadu 
prepustio provincijalu, da sam imenuje gvardijana u Našicama. Turci su 
međutim u Našicama ostali punih 155 godina i Franjevci Ugarske provincije 
Svete Marije nisu više zaposjeli svoj samostan. Vjerojatno su neko vrijeme 
djelovali kradomice s preostalim svećenicima u tome kraju, ali dokaza 
nema. 

Stjecajem okolnosti i pisnom Ahdnamom Mehmeda II turskog cara iz 
1463. Franjevci Vikarije Bosne a od 1514. Provincije Bosne Srebrne mogli 
su slobodno djelovati na području pod turskom vlašću i po zauzeću Slavo¬ 
nije oni su prešli Savu i započeli djelovati u turskoj Slavoniji. Borili su se 
protiv Kalvina, koji su iz Mađarske uspješno nadirali u područje Đakova 
i Srijema i toliko ojačali da 1551. u Tordincima drže svoju sinodu. Smjestili 
su se u svome prvotnom samostanu u Đakovu, ali su im taj samostan 1551. 
Kalvini spalili. Nakon toga su zaposjeli samostan u Slavonskoj Požegi i iz 
njega misionarili turskom Slavonijom do 1573., kad su im i taj samostan 
Turci spalili, a crkvu samostansku pretvorili u najljepšu šerklot džamiju. 

Godina 1575. može se smatrati značajnom za djelovanje Franjevaca 
Bosne Srebrne u turskoj Slavoniji. Te su godine Franjevci došli u Veliku 
i zaposjeli kuću i crkvu Sv. Augustina. Turci su im dali to mjesto s vinogra¬ 
dima a papa Gregorije XIII izdao 24. lipnja pismeno dopuštenje da se u 
Velikoj mogu nastaniti kao dušobrižnici na području Požeštine i turske Sla¬ 
vonije i tu odgajati svoj redovničko-svećenički podmladak (L. Wađding, An- 
nales Min. t. XXI str. 502-503.). Iz Velike kao duhovnog središta započinje 
dušobrižničko djelovanje Franjevaca i širi se Požeštinom i turskom Slavo¬ 
nijom. U početku su to prigodna dolaženja u veća katolička naselja a s vre¬ 
menom se u takvim mjestima gdje se sačuvala župna crkva ili kapela Fra¬ 
njevci zaustavljaju i stalno borave. Nastaju župe a vodi ih po jedan ili po 
dva Franjevca svećenika, koji su ovisni o gvardijanu samostana u Velikoj. 
Franjevci župnici — zapravo upravitelji župa — mijenjaju se svake tri go¬ 
dine a i prije, ako gvardijan velički kao njihov odgovorni poglavar smatra 
da je to potrebno, jer ih on nadzire i odgovara za njihov dušobrižnički 
rad. 


Pod konac 16. stoljeća velički samostan je djelovanje svećenika franje¬ 
vaca proširio i preko Krndije sve do Našica, gdje je bilo sjedište kotara ili 
kadiluka, a brojile su oko 250 kuća. Bilo je tu obrtnika, trgovaca, vojnika 
i drugih građana. Stanovništvo je većinom bilo muslimansko s po nešto ka¬ 
tolika. Katolici su većinom bili po selima. Ako se u izvještaju biskupa fra 
Franje Baličevića 1691. Svetoj Stolici u Rimu navodi u našičkom samostanu 
četiri franjevca svećenika i jedan brat, dokaz je to da su tada na našičkom 
području kao dušobrižnici djelovali Franjevci iz Velike. Franjevci tada još 
nisu u Našicama, jer Baličević izričito piše, da su se u našičkom samostanu 
nastanili Turci, da je crkva ostala bez krova, a služba se Božja vrši u Moti- 
čini. U našičkom kraju tada ima 120 katoličkih zaselaka, 400 kuća, 1000 
stanovnika, a od ovih je 600 potvrđeno (J. Butorac, Kat. crkva u Slav. za 
turskoga vladanja, str. 40.). 

U prvih 20. godina 17. stoljeća po miru na ušću rijeke Žitve 1606. nas¬ 
taju bolji uvjeti za dušobrižničko djelovanje općenito na području Slavonije 
i u okolici Našica. I tako se nastojanjem i upornošću fra Jerka Lučića ot¬ 
vara novo središte dušobrižničkog djelovanja Franjevaca u turskoj Slavoniji 
— Našice. Turci su Lučiću dali franjevački samostan i crkvu sv. Antuna. On 
oboje popravi i osposobi za stanovanje i vršenje službe u crkvi. Našice pos¬ 
taju samostan, gdje po službenom izvještaju franjevačke provincije Bosne 
Srebrne iz godine 1623. boravi 13 franjevaca svećenika, a pripada mu i šest 
župa. Godina 1620. može se smatrati početkom uspostavljanja našičke župe 
pod upravom Franjevaca iz Provincije Bosne Srebrne. I zato se 1623. spomi¬ 
nje našički samostan sa šest pripadnih župa u službenom izvještaju o sta¬ 
nju Bosne Srebrne, a fra Tomo Ivković je u razmaku od 1626. do 1630. kriz¬ 
mao u Našicama 357 potvrđenika, dok je fra Jeronim Lučić kao biskup 
1637. u Našicama krizmao 110 potvrđenika (J. Buturac, o.c. str. 42. i 43.). 

Našički samostan s crkvom Sv. Antuna nije samo župa za našičke vjer¬ 
nike nego i središte dušobrižničkog djelovanja Franjevaca za cijelo područje 
Podravlja i Đakovštine. Našički gvardijan nije u 17. stoljeću samo našički 
župnik nego i poglavar svih onih Franjevaca-svećenika koji upravljaju žu¬ 
pama kao imenovani članovi našičkog samostana. 

Iz našičkog samostana Franjevci su kroz 17. stoljeće i do osamdesetih 
godina 18. stoljeća upravljali slijedećim župama: 

U zagrebačkoj biskupiji: 

1. Našice, 

2. Orahovica, 

3. Sopje, 

4. Dugo selo kod Virovitice do 1684. 

5. Dubovik 

6. Vrhovine 

od 1750. do 1754. pod veličkim samostanom 

U pećujskoj biskupiji: 

L Miholjac, 

2. Petrijevci (od 1750. do 1781. pod samostanom u Osijeku), 

3. Brođanci, 

4. Valpovo (rezidencija), 

U đakovačkoj biskupiji: 

1. Vrbica 

2. Gorjani 

od 1750. pod samostanom u Osijeku, 

Našičkoj župi pripadaju tada i ova naselja: 

1. Podgorač, 

2. Vukojevci, 

3. Ceremošnjak, 

4. Zoljan, 

5. Seona, 

6. Motičina, 

7. Novo Selo, 

8. Pribiševac, 

9. Klokočevci, 

10. Koska, 

11. Našice — grad. 

Nekoliko kuća u Londžici. 

Godine 1751. zagrebački biskup Franjo Thauczy preuzeo je od našičkog 
samostana župu u Orahovici. Župa u Sopju predana je 12. 8. 1756. župniku 
Andriji Sluxentha. Župu Dubovik 1754. predaje o. Josip Opačević župniku 
Vidu Došen, a župu Vrhovine iste godine o. Antun Čakalić. 

Župe u pećujskoj biskupiji ostaju pod upravom Franjevaca do 1781., 
a tada su predane biskupijskom svećenstvu. Zanimljivo je pismo generalnog 
vikara pećujskog biskupa Đure Nunkovića, koje iz Tećuha piše 13. srpnja 
1780. provincijalu o. Blažu Tadianoviću, gdje ističe, da su redovnici uprav¬ 
ljali župama radi nedostatka redovnog klera. No, da redovnici izvan samos¬ 
tana navikli na slobodniji život, ako se u samostan moraju vratiti, gube od 
duha samostanskog života, teško se ponovo priviknu na redovnički žar i sto¬ 
ga je i za redovničku zajednicu i za crkveni stalež vrlo prikladno da se re¬ 
dovnici sada, kad ima dovoljno svećenika za župnike vrate svome Redu. A 
iz samostana će dolaziti na pomoć, kad ih župnici budu zvali (Prot. conv. 
Essek. za 1780. — Starine XXXV, Zgb 1916. str. 92.). 

Župe su predane ovim redom: 

1. Miholjac — 29. travnja 1781. Predao o. Filip Matković iz Dubočca žup¬ 
niku Stjepanu Agjichu. 

2. Valpovo — 3. lipnja 1781. predao o. Ivan Paulovich župniku Ignaciju 
Piskur. 

3. Petrijevci — 6. lipnja 1781. predana Antunu Damashinovich. 

4. Marijanci — 1. srpnja 1781. predao o. Antun Jankovich župniku Grgi 
Odobashichu. 

5. šljivoševci — 2. srpnja 1781. predao o. Franjo Kovacsevich iz Podvinja 
župniku Dombayu. 

6. Koska — 5. srpnja 1781. predana župniku Karapancxichu. 

7. Brođanci — 8. srpnja 1781. predao, o. Stjepan Lipljanich župniku 
Stjepanu Gjurichu. 

(Prot. conv. Essek. za 1781.). 

U zagrebačkoj biskupiji se kao razlog navodi, da Franjevci nisu imali 
bogoslovno obrazovanje i da nisu podizali crkve, dok se u pećujskoj ističe 
da redovnici na župama gube svoj redovnički žar i smisao za redovničku 
stegu. Razlozi ne stoje. Poštenije bi bilo reći, jer je to i istina: mi biskupi 
tako hoćemo, a nadležni su nam odobrili, i stvar je jasna. Povijest međutim 
zna, da se za tursko vrijeme drukčije i mislilo i govorilo i postupalo. Tada 
nije bilo važno teološko obrazovanje, premda su mnogi ujaci studirali u Ita¬ 
liji, a ni gubitak redovničke stege i žara, jer su mnogi za vjeru bili bati- 

Kod umirućeg 

Fra J. Stilp Bareljev na kor. klupi 

njani, zatvarani i na kolac nabijeni. Radi poštenja i istine treba ipak reći, 
da se bez djelovanja Franjevaca iz samostana u Velikoj i u Našicama, ne bi 
moglo pisati o »Katoličkoj crkvi u Slavoniji za turskog vladanja«, jer te crk¬ 
ve nebi ni bilo. A jer su upravo Franjevci i ne samo oni rođeni u Bosni i Dal¬ 
maciji nego i sinovi Slavonije podmetnuli svoja leđa za kraljevstvo Božje u 
svome narodu i od 1658. ustrajno se borili s o. Petrom Nikolićem i o. Lukom 

Ibrišimovićem za povezanost Požeštine i turske Slavonije sa Zagrebom i sa 
zagrebačkom biskupijom, poštenje bar traži da se to ne zaboravi i ne nas¬ 
toji ravnodušno ne sjećati se, kad se o tome teškom razdoblju crkve kod nas 
piše. 

Nakon predavanja župa, koje su bile povezane s našičkim samostanom, 
uslijedila je 1783. godine još jedna kombinacija na području same našičke 
župe. Na zahtjev cara Josipa II u prosincu je jedna komisija u prisutnosti 
Sigismunda Pejačevića donijela slijedeći prijedlog za našičku župu: 

1. U Našicama će biti župa sa župnikom i s dva kapelana, jedan za nje¬ 
mački a drugi za ilirski jezik. Uz grad Našice našičkoj župi će pripadati sela: 
Martin, Zoljan, Ceremošnjak i Londžica. 

2. U Podgoraču će biti župa sa župnikom i kapelanom, a pripadat će 
joj selo Vukojevci s ostalima. 

3. Klokočevci i Pribiševac bit će samostalna kapelanija. 

4. Motičina i Seona bit će samostalna kapelanija. (Prot. conv. Nas. I, 
str. 64.). 

Godine 1789. nastale su 30. listopada nove župe: u Podgoraču, u Kloko- 
čevcu i u Motičini. Sa sve tri novoosnovane župe upravljaju Franjevci na- 
šičkog samostana. U Podgoraču do 1808., kad dolazi biskupijski svećenik; 
Motičinom od 1789. do 1800., kad prestaje biti župa i prelazi u sastav našič¬ 
ke župe, a župom u Klokočevcu do 1804., kad prestaje biti župa i postaje 
ponovo u sastavu našičke župe (Prot. conv. Nas. I, str. 165.). 

Dušobrižnički razlozi su uvjetovali da je 8. siječnja 1939. osnovana župa 
sv. Josipa Radnika u Đurđenovcu, a sastoji se uz Đurđenovac i iz ovih sela 
našičke župe: Novo Selo, Ličko Selo, Gabrilovac, Pribiševci, Sušine, Todoro- 
vac i Krčevina. U Đurđenovcu, radničkom naselju, podignuta je crkva sv. 
Josipa Radnika i 26. kolovoza 1937. blagoslovljena. Uz crkvu je podignuta i 
rezidencija našičkog samostana. Župom upravljaju Franjevci. 

Od 1789. godine, kad je zagrebački biskup Maksimilijan Vrhovac konač¬ 
no Franjevcima povjerio upravu našičke župe, a samostansku crkvu prog¬ 
lasio župnom, Franjevci našičkog samostana već skoro 200 godina nesmeta¬ 
no dušobrižnički vode vrlo prostranu našičku župu. Već dva stoljeća dje¬ 
luju ekipno, jer se uz župnika redovito nalazi tri do četiri i više duhovnih po¬ 
moćnika. A prednost je takva dušobrižništva u tome, da se i župnik i kape¬ 
lani često mijenjaju i nitko ne može ni osiliti ni zapustiti rad. Činjenica 
pak, da Franjevci upravljaju našičkom župom već tristo šezdeset godina, 
predstavlja predaju, koja se na ovome području trajno očituje kao privrže¬ 
nost i odanost sinovima Sv. Franje. Našička župa je i danas jedno središte 
duhovnog i vjerskog života i izvan granica župe. 

4. Stare kapele 

Na području grada Našica nalazile su se dvije stare kapele, koje radi 
povijesnosti i kulturne važnosti treba zapisati. To su: Kapelica Svete Klare 
i kapelica Svetoga Roka. 

Kapelica Svete Klare 

Očevidac o. Petar Nikolić, generalni vikar zagrebačkog biskupa za tursku 
Slavoniju i Požeštinu, zapisao je 1660. u izvještaju Petru Petretiću, biskupu: 
»U blizini samostana u Našicama na zapadnoj strani ostaci su zidova zvani 
Klara u udaljenosti samo jednog dobacivanja kamenom. Možda je to nekada 
bio samostan Klarisa« (Acta Bosnae, str. 495-496.). 

Za Nikolićevo vrijeme postojali su i zidovi građevine, koje su ondašnji 
Našičani zvali Klara, a Nikolić naslućuje i mogućnost samostana Klarisa. 
Zidova je nestalo, a u kućnoj povijesti požeškog samostana stoji zapisano: 
»Ovi su temelji kasnije iskopani i donešeni u naš samostan (to jest našički)« 
— Haec fundamenta postea efossa et ad nostrum Contum portata (Prot. conv. 
Poseg. I, str. 906.). Ako ovaj zapis iz požeške kućne povijesti povežemo sa 
zapisom iz kućne povijesti našičkog samostana 1762. godine, a taj glasi: 
»Hoc anno primo inventi sunt duri lapides subterranei ad omne opus utiles 
dum Scalpro poliuntur uti videre est limina valvarum Ecclesiae et circum- 
ferentias Criptarum ...« (Prot. conv. Nas. I, str. 23.), dolazimo do saznanja, 
da su tvrdim kamenjem nađenim u temeljima na brežuljku Klara naprav¬ 
ljeni pragovi i vratnice crkvenih vrata kao i nosači Kripta. Radi toga su is¬ 
kapanja na brežuljku Klara od 1953. do 1956. samo djelomično uspjela. 
Otkopani su u zemlji ostaci temelja dviju spojenih zgrada, koje su bile smješ¬ 
tene po dužini u smjeru Sjever — Jug, i utvrđene još neke značajne poje¬ 
dinosti, koje nameću zaključak o postojanju mogućeg samostana (Prof. Ive 
Mažuran, Arheološko iskapanje u Našicama, Osječki zbornik V, Osijek 1956. 
str. 95-120.). 

Za nas je značajno da se taj brežuljak zapadno od našičkog franjevač¬ 
kog samostana zove Klara i da se tu nalaze zajamčeni tragovi zgrade, koja 
svojim omjerima odgovara samostanskim zgradama, ali pisana svjedo¬ 
čanstva nema da bi tu bio samostan Klarisa. Ostaju samo nagađanja i pret¬ 
postavke, koje traže i svoje zajamčene potvrde. 

Na tom brežuljku je našički gvardijan o. Klement Targovčević 1761. po¬ 
digao kapelicu u čast Svetoj Klari, da tako obilježi ovo povijesno mjesto 
vidljivim znakom. U kapelicu je postavio sliku Svete Klare sa Svetim An¬ 
tunom. Oko kapele je podigao zid unaokolo 30 orgija — 56,88 metara na sta¬ 
rim temeljima (Prot. conv. Nas. I, str. 20.). 

Ovu kapelicu je 1897. u srpnju obnovio i u nju novi oltar postavio o. 
Firmo Pletikapić, našički gvardijan (Prot. conv. Nas. II, str. 120.). 

Godine 1953. kapela Sv. Klare je srušena (Prot. conv. Nas. II, str. 382.). 

Kapelica Svetog Roka 

Samostanska kućna povijest bilježi: »Danas, to jest 16. kolovoza 1780. 
blagoslovio je gvardijan o. Hijacint Mandikić kapelu ili oratorij, koju je sag¬ 
radio knez Sigismund Pejačević na kraju grada idući prema Koški u čast 
Sv. Roku...« (Prot. conv. Nas. I, str. 55.). 

O toj kapelici piše i sačuvani izvještaj za kanonski pohod 1783. Kape¬ 
lica je zidana, 5 orgija duga — 9,48 metara, u dobru stanju i dobro pokrita, 
pod naslovom Sv. Roka, ispovjedaoca, s podignutim tornjićem, bez zvona. 

Ima 4 prozora — 2 prema Istoku i prema Zapadu, što znači da je položena 
u smjeru Sjever — Jug. 

Inaa jedan oltar, stolarski rad. Na njemu je kip Sveca, obojen i pozla¬ 
ćen s dva anđela serafina, s jednim svetohraništem i 4 svjećnjaka, pristojno 
oslikana i pozlaćena. Menza oltara, stolarski rad, pristojno oslikana, bez 
antipendija, jer je u udubini ispod smješten kip Sv. Rozalije, djevice u le- 
žećem stavu. Supedanej je drven. Na zidovima u lađi kapele sa strane pos¬ 
tavljena su dva pristojno obojena kipa: Sv. Florijan, mučenik i Sv. Sebas- 
tijan, mučenik. Vrata imaju dobru ključanicu. Kapela je popločena ciglama 
i blagoslovljena. 

U ovoj kapeli se obvezatno slavi Misa po običaju na blagdan Sv. Roka. 
Ovu kapelu je podigla našička gospoštija radom općine. I zato se za kapelu, 
za održavanje i popravak, brinu grad i gospoštija. (ASN za 1783.). 

Izgleda da je oko te kapele bilo groblje, jer se u spomenutom izvještaju 
dodaje izričito — Haec capella erecta est (...) in cemeterio postmodum 
sublato — ova kapela je podignuta (...) na groblju kasnije dokinutu. 

Kipovi — Sv. Rozalija i Sv. Sebastijan su zaštitnici od kuge kao i Sv. 
Rok, zato se nalaze u toj kapelici. 

Nepoznato je, kad je kapela Sv. Roka uklonjena. U samostanu je saču¬ 
van kip Sv. Roka, posrebren i pozlaćen, a visok je 112 cm. Sačuvano je i 
pseto. 

5. Filijale našičke župe 

Našička župa je prostorno vrlo velika. Proteže se od Jugozapada prema 
Sjeveroistoku u duljini od preko dvadeset kilometara, a u širinu od Zapada 
prema Istoku preko deset kilometara. Početkom 18. stoljeća pripadala su 
joj ova sela: Podgorač, Vukoevci, Cermossniak, Zoljan, Seona, Moticsina, 
Novo Selo, Pribissevacz, Klokocsevacz, Koksa i nekoliko kuća u selu Lon- 
gicza (Prot. conv. Nas. I, str. 13.). 

Neposredno nakon Turaka 1692. Našice imaju 26 kuća, Podgorač 26, 
Vukojevci 15 kuća, Zoljan 22, Ceremošnjak i Gradac 12 kuća, Seona 22 kuće, 
Klokočevac 22 kuće. Godine 1750. Našice imaju 106 kuća, Podgorač 46, Vu¬ 
kojevci 55, Ceremošnjak 6, Zoljan 54, Seona 33, Motičina 67, Novo Selo 3, 
Pribiševac 16, Klokočevac 41, a Londžica 9 kat. kuća (S. Majstorović, Našice 
kroz 700 godina, str. 76.). 

Našice i našička sela u stalnom su porastu kroz 18., a pogotovo pod ko¬ 
nac 19. stoljeća. Porastom stanovništva i osnivanjem novih naselja — Brez- 
nica, Velimirovac, Jelisavac, Markovac, Đurđenovac, Lila i Lipine — našička 
župa je postala i brojem vjernika velika. Prema zapisu o. Firmusa Pletikapića, 
župnika i gvardijana, našička župa je 18. lipnja 1896. imala 8040 vjernika, 
1549 polaznika vjeronauka, a sačinjavale su je ove filijale: 

Sela: Ceremošnjak, Granica, Klokočevac, Lonđica, Martin, Motičina, Pri¬ 
biševac, Seona, šušinje, Zoljan. 

Kolonije: Breznica, Đurđenovac, Jelisavac, Markovac, Selište, 

Pustare: Brezik, Gabrilovac, Laslovac, Lila-majur, Lipine, Novoselo, Ši- 
povac, Teodorovac. 

Oratorij iznad svetišta 

Nakon osnivanja župe u Đurđenovcu 1939. i još nekih promjena našička 
župa ima danas slijedeće lilijale: 

— Brezik, Breznica Našička, Ceremošnjak, Gornja Motičina, Donja Mo- 
tičina, Jelisavac, Klokočevci, Lađanska, Lila, Lipine, Lonđica, Makloševac, 
Markovac, Martin, Seona, Velimirovac, Vukojevci i Zoljan. U svemu — 18 
filijalnih naselja i grad Našice kao sijelo župe Sv. Antuna Padovanskog. 

Motičina 

Staro naselje. Službeno se spominje 1229. u povelji kralja Andrije II 
ugarskog i hrvatskog kralja, kojom ovaj potvrđuje knezu Marcelu Pakrač¬ 
kom od plemena Teten obiteljski posjed Osuvak s ponovo opisanim međama. 

Opisujući međe spomenutog posjeda sa zapadne strane spominjući ri¬ 
jeku Vučicu i Lokavec navodi: —»a ondje počinje međašiti s Motičinom .. 
k nekoj gustoj šumi Kanadin (...) prelazi tu vodu (...) i ide k riječi Bukvik 
(...) i počinje međašiti s Našicama (...)« (»et ibi incipit tenere commetanei- 
tatem cum Motuchina (...) ad quandam silvam nemorosam Kanadyn et cadit 
m fluvium Motuchyna (...) et incipit tenere commetaneitam cum Nekche . « 
Cod. dipl. III, str. 320-324.). 

Motičina se spominje iste godine kao i Našice. Bila je naselje kao i Na¬ 
šice, a spominje se i rijeka istog imena. Nešto pobliže o njoj u 13. stoljeću 
ne znamo ništa. Nešto se više spominje u 14. i 15. stoljeću. I to- 1365 1377 
1379., 1380., 1435., 1441., 1462., 1472., 1503., 1507. 

Zemaljski gospodari Motičine u 14. stoljeću su Motočinski čehi i Petykei, 
a u 15. stoljeću je Motičina zalogom došla u vlast Morovića. 

U Motičini se spominje i kaštel (castrum) Motičina 1395., 1462., 1465., 1469., 
1472. Kaštelan Lovro iz Motičine 1472., kaštel Motičina 1489. Među selima’ 
koja pripadaju posjedu Motičina spominju se: 

Božilovac (Bosilovvcz), Dioševci (Dyosewcz), Draganci (Dragmoncz), Feričan- 
ci (Ferenczialvva), Gregaševci (Gregasevcz), Hrastovac (Hrastiancz), Hrenkov- 
ci (Herenfahva), Hrvatski Vrh (Horvachege), Jošava stara (Jalsawafolyas), 
Jarčev vrh (Jarchhege — Jarcha werha), Lovrinci (Lewrinczfalwa), Mandro- 
sina (Mandroshyna), Medenjak (Medenyak), Polonea (Palanya), Pravdavec (Pa- 
raravvcz), Poreče (Parech), Petrovci (Pethwrfalwa), Pribiševac (Pribisoncz), 
Rokovci (Rokowycz), Srdanec (Serdancz), Zygeth, Thwrwskafalwa, Wzya, Va- 
lenovac (Valenoucz), Podgrađe (Walalya). (Bosenđorfer, Crtice iz Slav. povije¬ 
sti, str. 103-104; 107-119). 

Motičinski posjedi su se, dakle, protezali od Krndije između orahovač- 
kih i nasičkih posjeda prema Sjeveru. Iz Podgrađa zaključujemo da je posto¬ 
jao i grad Motičina, koji je polovinom 15. stoljeća utvrđen, pa se naziva kaš¬ 
tel. Možda se taj grad nalazio na mjestu, gdje se i danas još nalazi gotička 
stara crkva. Neke okolnosti, ostaci šanca, građevni materijali — kamen — 
govore u prilog takvoj pretpostavci. 

Različiti nazivi za Motičinu u poveljama od 13. do 16. stoljeća: Mocho- 
cyna, Mochuchina, Motuchyna, Moticana, Mothucyna, iskrivljeno je pisanje 
ugarskih kraljevskih pisara. Najstariji iz 1229. Motuchyna, pokazuje da se 
već tada to naselje zvalo — Motičina. Ostaje pitanje zašto se tako prozvalo 

U Motičini je i sijelo katoličke župe, jer se kod sabiranja papine deseti¬ 
ne 1333. izričito spominje, da je župnik Motičine (sacerdos de Mochochyna) 
dao 4 groša i 1 groš (J. Koller, Historia Egiscopatus Quinque Ecclesiarum, II, 
Posonii 1782. str. 380). 

Iz izvještaja o. Petra Nikolića 28. svibnja 1660. zagrebačkom biskupu 
Petru Petretiću doznajemo »da se u selu zvanom Motičina nalazi lijepa i ve¬ 
lika stara crkva Sviju Svetih, koju je nedavno obnovio časni otac fra Stje¬ 
pan iz Velike, a ondje dušobrižničku službu vrši poštovani otac Martin iz 
Broda, aktualni definitor provincije, teolog i propovjednik« (Acta Bosnae, 
str. 459-496.). 

Ovo nam svjedočanstvo pokazuje, da se župna crkva u Motičina sačuvala 
i da je bila podignuta u čast Sviju Svetih. A kako su Franjevci svoj dušo- 
brižnički rad nastojali uspostaviti i razvijati uz sačuvane župne crkve iz pred- 
turskih vremena, Motičina se smatrala župom i ondje je stalno boravio Fra¬ 
njevac iz samostana u Našicama. Nikolić spominje, da je crkvu Svih Svetih 
u Motičini obnovio fra Stjepan rodom iz Velike, a 1660. službu upravitelja 
župe vrši fra Martin iz Broda, teolog i propovjednik, svakako učen svećenik, 
a i vrijedan u Provinciji Bosni Srebrnoj, vršio je tada i službu provincijskog 
savjetnika (definitora). N 

Nakon oslobođenja od turskog vladanja u Motičini ne postoji više župa. 
Izgleda, da se stanovništvo smanjilo a i podioba postojećih sela drukčije se 
oblikovala. Motičina je postala filijalom našičke župe i kao takvu spominje 
je arhiđakon Juraj Dumbović 1730, kad piše: »Selo Motičina broji 40 katolič¬ 
kih kuća, a ima zidanu crkvu bez tornja. Zvono visi pod krovom. Oko crkve 
je dobro ograđeno grobl je« (Prot. 29/L). 

Imala je tada 4 kuće više od Našica — sjedišta župe. Za 20 godina — 
1750. — Motičina ima 67 katoličkih kuća. Godine 1783. posebno sastavljena 
komisija predlaže carskom dvoru u Beču, da Motičina sa Zoljanom postane 
samostalna kapelanija. (Prot. conv. Nas. I, str. 64.). Međutim, odlukom od 
30. 10. 1787. Motičina postaje samostalnom župom. Upravljaju Franjevci iz 
Našica. Upraviteljem je postao o. Ivan Balatović, a postavio ga je arhiđakon 
Gušća Franjo Koos 1790. Samo 10 godina je Motičina samostalna župa, jer 
1800. postaje opet našičkom filijalom (Prot. conv. Nas. I, str. 153.). I do danas 
je to ostala. 

Crkva u Motičini je stara, gotička. Vjerojatno iz 14. stoljeća. Prema opi¬ 
su iz 1783. godine građena je od čvrsta materijala — kamena — duga je u 
lađi 10 i pol orgija — 19,90 metara, a u svetištu 4 orgije — 7,68 metara. Nad 
svetištem se nalazi bolta, a nad lađom drveni tabulat. U lađi ima 5 prozora 
na južnom zidu, a na sjevernom prozora nema. U svetištu su 3 prozora na ju¬ 
žnom i istočnom zidu. Popođena je ciglom i blagoslovljena je. Ima dvoja vra¬ 
ta — glavna prema Zapadu i pokrajnja, prema Jugu. 

U crkvi se tada nalazio samo jedan oltar — glavni — u svetištu. Imao 
je drveni retabl, djelo stolara, a kipar je izradio za taj oltar i šest kipova 
koji se ne opisuju. Sve je obojeno i novo. Na oltaru se nalazilo 8 svijećnjaka, 
Raspelo potrebno za slavljenje Mise. Svijećnjaci su bili drveni, a 4 od njih 
djelo kipara. Supedaneum drven, jedna samo stuba. 

Sakristija je bila na sjevernoj strani, boltana, duga 2 orgije — 3,79 me¬ 
tara, a široka 1 i četvrt orgije — 2 metra, s jednim prozorom, i nije bila po- 

pođena. U njoj se nalazio ormar s gornjim i donjim dijelom. Posjedovala je 
crkva i dva kaleža: 1 srebrni — pozlaćeni, a drugi je imao kupu srebrnu a 
podnožje bakreno, pozlaćeno, dok su patene od oba kaleža bile srebrne, poz¬ 
laćene. 

Crkva je u Motičini imala i jednu staru zastavu crvene boje, na kojoj 
je s jedne strane bila slika Bezgrješnog Začeća, a s druge strane slika Sv. 
Antuna Padovanskog. 

Postojao je i zvonik podignut u obliku kupule, pokriven daščicama, a vi¬ 
sok oko 6 orgija — 11,37 metara. U zvoniku su bila tri zvona. Jedno oko 
cent težine, drugo pola centa, a treće oko 40 libara. 

Groblje se nalazilo izvan mjesta na lijevoj strani puta prema Feričanci- 
ma (staro groblje). Bilo je dobro ograđeno s ulaznim vratima, koja su se za¬ 
tvarala. Blagoslovljeno je bilo i malo Raspelo s Kristovim tijelom. Sahra¬ 
njivali su se u njemu samo Motičani. 

Prastaru crkvu u Motičini nakon Turaka obnovila je našička gospoštija, 
koja nad njom vrši i patronatsko pravo. Službu crkvenjaka 1783, vršio je 
Matija Vrabac iz Motičine (ASN — akt vizitacije 1783.). 

Škola. Temeljni kamen za novu školu u Motičini postavljen je i blago¬ 
slovljen 29. travnja 1857., a isti dan je u 1/2 3 sata po podne padao led u Mo¬ 
tičini (Prot. conv. Nas. I, str. 541.). 

Novo groblje. Nalazi se s desne strane ceste premar Feričancima. Otvo¬ 
reno je i svečano blagoslovljeno 20. lipnja 1905. Na lijepu je mjestu, prostra¬ 
no i ograđeno (o. Placido Belavić, Našice, str. 42). 

Oltar Triju Kraljeva. Zalaganjem o. Nikole Nikolaševića u crkvi Sviju 
Svetih podignut je oltar u lađi u čast Sv. Triju Kraljeva. Slika je nabavljena 
u Beču za 130 kruna. Oltar je napravio stolar iz Motičine. Svečano je blago¬ 
slovljen 12. kolovoza 1906. (Prot. conv. Nas. II, str. 155.). 

Oltar BI. Djevice Marije. Podignut je doprinosima vjernika za vrijeme 
I. Svjetskog rata, a blagoslovljen je 1922. (Prot. conv. Nas. II, str. 232.). 

Zvona. Godine 1916. skinuta su dva veća, stara zvona iz 18. stoljeća, a 
ostalo je samo najmanje. Novo zvono, teško 317 kg. glas h, izlijao je Bersdorf 
u Zagrebu, gdje je i posvećeno, a stiglo je 2. ožujka 1923. i postavljeno u to¬ 
ranj. (Prot. conv. Nas, II, str. 235.). 

Monstranca. Crkva u Motičini ima jednu kvalitetnu pokaznicu (monstran¬ 
cu). Izrađena je iz srebra i na rubu podnožja nosi puncu — grozd i slova IZ. 
Potječe iz prve polovice 18. stoljeća. Visoka je 53 cm. Sama pokaznica je 
35 cm. Pozadinski vijenac je u obliku zraka i završava na vrhu križem, sa 
zrakama među krakovima i jednim bijelim kamenom u obliku trokuta u 
sredini sjecišta krakova. Na taj vijenac postavljen je malo manji, koji sači¬ 
njavaju srebrne vitice što povezuju na gornjem dijelu: simbol Duha Sveto¬ 
ga, ispod Križa, i figuru Boga Oca, postavljenu ispod simbola Duha Svetoga, 
i dva anđela adoranta s krilima, postavljena uz ostakljeni otvor za hostiju 
sa svake strane. Na donjem dijelu ispod otvora za hostiju postavljena je fi¬ 
gura Bezgrješne s Djetetom Isusom. Kao prijestolje Mudrosti Djevica sjedi 
na stolici. Otvor pokaznice ima ovalni oblik i jednostavno je oblikovan, ukra¬ 
šen s 4 bohemijska kamena — 2 plave i 2 crvene boje. 

Korske klube 

Držak je 12 cm visok, s jednim zadebljanjem na gornjem dijelu, usađen 
u podnožje ovalna oblika, polomljenih crta 19x15 cm, ukrašeno s četiri oval¬ 
ne kartuše u kojima su istucani simboli muke, a između kartuša su vitičasti 
ukrasi. 

Monstranca je ručni rad i vrlo lijepo djelo. Izvorno je bila ukrašena s 
12 bohemijskih kamenova, a sada jedan nedostaje. Posebno je lijepo izrađe¬ 
na figura Bezgrješne. 

Spaljena crkva. Za vrijeme rata 1943. godine, 3. svibnja, izgorjela je cr¬ 
kva Svih Svetih u Motičini. Izgorio je sav namještaj, tri oltara, klupe, orgu¬ 
lje, toranj, a veliko je zvono palo i rastalilo se. Crkva Svih Svetih je ostala 
bez krova, ostali su samo stari zidovi i velika ljubav vjernika da svoju staru 
i kulturno vrijednu crkvu ponovo obnove. 

Nakon rata, 28. srpnja 1946, blagoslovljena su dva zvona i postavljena 
na toranj (Prot. conv. Nas. II, str. 323). Zauzetošću i požrtvovnošću Motiča- 
na njihova stara crkva je ponovo dobila krov i toliko bila iznutra uređena, da 
je 4. lipnja 1949. ponovo blagoslovljena i u njoj proslavljen blagdan Presve¬ 
tog Srca Isusova (Prot. conv. Nas. II, str. 329.). Blagoslovio ju je o. Krešimir 
Kujundžić, upravitelj našičke župe. 

Našički kapelani, određeni za dušobrižničku službu u Motičini, nastojali 
su uz postojanu suradnju vjernika oko potpune obnove crkve Svih Svetih. 
I tako je 1962. posvećen novi mramorni oltar. Posvetio ga je banjalučki bis¬ 
kup Pihler Alfred za kapelana o. Miljenka Holzleitnera. Nastojanjem o. Dra¬ 
ge Radelića uz crkvu je sa sjeverne strane sagrađena i kapelanija — manja 
zgrada na kat za vjeronauk i za prigodno stanovanje kapelana. I tako je cr¬ 
kva u Motičini do danas potpuno obnovljena, uređena i za potrebe vjernika 
u Motičini prilagođena. Rješenjem pak Regionalnog zavoda za zaštitu spome¬ 
nika kulture u Osijeku Broj: Up — I — 03 — 95/4-76. AV/RJ od 20. 12. 1976. 
proglašena je spomenikom kulture i zaštićena. 

Statistički podaci. Prije svega potrebno je istaknuti, da se na motičan- 
skom području nalazi pretežno starinačko stanovništvo, a značajka mu je — 
ekavski govor i stara akcentuacij^. I premda se za vrijeme ratova za oslo¬ 
bođenje Slavonije od Turaka stanovništvo i iz Motičine razbježalo, 
nakon oslobođenja 1687. do 1691. u Motičinu su se brzo vratili starosjedioci 
i Motičina te godine ima 28 kuća s katoličkim hrvatskim življem. I za razli¬ 
ku od ostalih sela ovoga područja Motičina je sve do sada ostala više manje 
sa starinačkim stanovništvom (Stjepan Pavičić, Podrijetlo naselja i govora u 


Slavoniji, Zagreb 1953. 

str. 158-159.). 

U 18. stoljeću: 

1750. 

— 67 katoličkih kuća 

U 19. stoljeću: 

1872. 

— 776 stanovnika 


1882. 

— 845 stanovnika, 101 kuća. 

U 20. stoljeću: 

1900. 

— 937 stanovnika 


1912. 

— 1452 


1936. 

— 1461 


1971. 

— 1574 


Šernatizam zagreb. nadbiskupije) 

Nekada se selo zvalo: Motičina, a danas — Donja Motičina za razliku od 
Gornje Motičine, u kojoj ima 40 katolika. Područje sela Donja Motičina sa 
zapadne strane znači granicu našičke župe sa župom u Feričancima, a sa sje¬ 
verne sa župom u Đurđenovcu. 

Seona 

Jugozapadno od Donje Motičine, među brežuljcima, smjestilo se nase¬ 
lje Seona, kroz koje prolazi put za Kutjevo, a lijepo se vidi i zapadna kula 
Bedemgrada. Potok pak što teče dolinom s istočne strane sela Seone i pred 
Našicama se spaja s rječicom Našicom sigurno je onaj potok, koji povelja 
iz 1229. u opisivanju međa posjeda Osuvak Marcela Pakračkog od plemena 
Teten naziva Bokovk ili naški Bukvik. Ondje se naime veli, da granica tog 
posjeda ide od Motočine preko sjenovite šume Kanadina i pada u rijeku 
Motičinu, prelazi je i ide k rijeci Bukvik, počinje međašiti s Našicama i pada 
u rijeku Našicu (Cod. dipl. III, str. 320-324.). Ime tog potoka Bukvik govori, 
da se tu tada nalazila sigurno bukova šuma. Da li je postojalo i naselje i kako 
se zvalo, ne znamo. Tek pod konac 17. stoljeća spominje se naselje Seona. 
Iz popisa godine 1692. Seona broji 22 kuće katolika Hrvata. Po prezimenu 
Bošnjaković dalo bi se zaključiti da su Seonu još za turskih vremena nasta¬ 
nili doseljenici iz Bosne a dijelom i od Slavonske Požege. Belavić o. Placo- 
spominje, da se i sam naziv »Seona- možda dade povezati s činjenicom, što 

su to mjesto naselili prebjegi iz Bosne. Navodi i predaju, po kojoj je jedna 
mati iz Bosne donijela u bisagama svoju djecu. To je navodno bila prababa 
današnje porodice Bošnjakovića (Belavić, Našice, str. 42.). U svakom slučaju 
Seona ima neku vezu s doseljenicima iz Bosne. 

U 18. stoljeću se Seona spominje u sastavu našičke župe, koja u izvje¬ 
štaju arhiđakona Jurja Dumbovića 1730. ima isti broj kuća kao i grad Na¬ 
šice. Dumbović piše: »U selu Seoni nalazi se 36 katoličkih kuća. Tu je i ora¬ 
torij sa zvonom, koje visi na stupovima« (Prot. 29/1.). Spomenuti ipak treba, 
da se selo Seona nalazilo na zapadnom brežuljku iznad današnjeg naselja. 
Tu se izvan sela nalazilo groblje, a u groblju i kapela Svetog Mihovila, ar- 
kanđela, kako to 1754. spominje našička kućna povijest. (Prot. conv. Nas. I, 
str. 13.). Generalni vikar zagrebačkog biskupa Paxy odredio je u prosincu 
1757., da se Miholje u Seoni ima slaviti u nedjelju po blagdanu Sv. Mihovi¬ 
la, jer se tada sam blagdan — Miholje — slavio u Zoljanu, gdje je također 
bila kapela Sv. Mihovila (Prot. conv. Nas. I, str. 18.). 

Kapele. Prema sačuvanom prikazu o stanju našičke župe prigodom ka¬ 
nonskog pohoda arhiđakona Josipa Aspergera 1783. vidljivo je, da su u Se¬ 
oni dvije kapele i da se filijala Seona zove: »Presvetog Imena Isusova«. 

Prva kapela u čast Presvetog Imena Isusova nalazila se u selu. Bila je 
drvena, duga oko 4 orgije — 7,5 metara, s drvenim tabulatom, ne popločena, 
blagoslovljena, ali trošna. Imala je jednostavan drveni oltar koji je također 
tada bio trošan. Na oltaru je bilo Raspelo i četiri drvena svijećnjaka. Sakri¬ 
stije nije bilo. Imala je jedan srebrni, pozlaćeni kalež i sve potrebno za Mi¬ 
su. Uz to se spominje i jedna zastava lanena, crvene boje sa slikom Sv. Miho¬ 
vila, arkanđela i Sv. Antuna Padovanskog. U malom tornju iznad crkvice bi¬ 
lo je jedno zvono, teško pola centa. Toranj je bio oko 5 metara visok i zavr¬ 
šavao je pokriven daščicama. 

Kapela Sv. Mihovila, arkanđela. Na groblju poviše Seone nalazila se ka¬ 
pela Sv. Mihovila, drvena, popločana ciglama, blagoslovljena, u dobru stanju, 
duga oko 5 orgija, to jest oko 9 i pol metara, obijeljena i pod drvenim tabu¬ 
latom. 

U toj kapeli se nalazio drveni oltar, stolarski rad, a na njemu su bila 
4 kipa obojena. Ne spominju se imena svetaca, koje su predstavljali. Vjero¬ 
jatno je u sredini oltarskog retabla bila slika Sv. Mihovila, sa strane dva 
svetačka kipa, a na gornjem dijelu dva anđela. Na oltaru se nalazilo Raspelo 
i 4 svijećnjaka, posrebreni, pozlaćeni i zelenom bojom obojeni. Ispred olta¬ 
ra je bio drveni supedaneum, a stipes je pokrivao antipendij. Ni ova kapela 
nema sakristije, a srebrni kalež, potrebna odijela za Misu, knjige, čuvaju se 
u prikladnom ormaru. 

Iznad kapele je toranj oko 5 i pol metara visok, kupula mu je pokrivena 
daščicama i crvenom bojom obojena. Ima jedno zvono oko jednog centa teško. 

Oko kapile je seosko groblje, blagoslovljeno, bez križa, ograđeno. 

Kod kapele Prsvetog Imena Isusova — u selu — služba Božja se vršila 
svake druge nedjelje i na blagdan Imena Isusova, a u kapeli Sv. Mihovila 
na groblju samo u nedjelju iza njegova blagdana. Za održavanje ovih kapela 
brigu je vodila našička općina i Pejačevići. 

Po svemu, što je slijedilo u 19. stoljeću, izgleda da je trošna kapela Presv. 
Imena Isusova dotrajala i selo je nije obnavljalo, pa je kapela Sv. Mihovila, 

arkanđela, na groblju, postala jedinom kapelom u Seoni, a Sv. Mihovil novi 
zaštitnik sela Seone. A to se dogodilo između 1790. i 1800., kad je Seona, kao 
filijala pripadala Motičini, koja je samo 10 godina bila samostalna župa, a 
vodio ju je o. Ivan Balatović, Franjevac, koga su po osnutku župe u Motičini 
izabrali sami župljani. Trasiranje pak kraljevskog puta od Našica preko Se¬ 
one u Kutjevo, koji je trasirao komorski geometar Popović, a u prosincu 
1787. započela izgradnja (Prot. conv. Nas. I, str. 156.), utjecalo je da se današ¬ 
nja Seona počela razvijati uz taj put. 

U nedjelju 18. lipnja 1843. poslije Mise oko 1 sat po podne nastao je po¬ 
žar u kapeli Sv. Mihovila i do temelja je izgorjela. Izgorio je i sav namje¬ 
štaj u njoj zajedno s dva kaleža i zvonikom, gdje su tada bila dva zvona. Ve¬ 
će zvono je potpuno oštećeno, a manje se dalo popraviti. Izgorjela je i zvo- 
nareva kuća. Požar ie skrivila zvonareva nepažnja sa svijećama. (Prot. conv. 
Nas. I, str. 452.). 

Nakon 11 godina sagrađena je nova, zidana, današnja kapela Sv. Mihovi¬ 
la u Seoni. Nalazi se u novoj Seoni na maloj uzvisini uz cestu prema Sjevero¬ 
zapadu. Završena je i blagoslovljena 1. 10. 1854. Podignuta je zalaganjem o. 
Mihajla Filipovića, našičkog gvardijana i župnika, koji ju je blagoslovio, i 
doprinosima vjernika. Sliku Sv. Mihovila, ulje na platnu, koja je smještena 
u drveni retabl oltara, kao i sam oltar stolarski rad, poklonio je grof Ladi- 
slav Pejačević. Duga je 13,5 metara a široka 5,5 metara. Nad ulaznim vratima 
se nalazi u lađi mali kor, a iznad kora je podignut zvonik, u kojemu se da¬ 
nas nalaze dva zvona. Izlijana su u Zagrebu kod Bernsdorfa, posvećena u 
Zagrebu, jedno je teško 75 kg, a drugo 50 kg, Postavljena su u Seoni počet¬ 
kom ožujka 1923. (Prot. conv. Nas. II, str. 235; Prot. conv. Nas. I, str. 527-528.). 

Novo, današnje groblje u Seoni otvoreno je na ulazu u selo, s desne stra¬ 
ne ceste i blagoslovljeno 12. rujna 1897. za o. Firmusa Pletikapića, našičkog 
župnika (Prot. conv. Nas. II, str. 122.). Tom zgodom je blagoslovljena i ka¬ 
pela u Seoni, jer je zajedno s tornjem bila temeljito popravljena. 

U selu su tri Raspela. 

Postoji i četverogodišnja osnovna škola. 

Stanovnici Seone su Hrvati, katolici. Od 22 katoličke kuće 1691., 33. kat 
kuće 1750., Seona 1872. ima 242 stanovnika, 1882. — 236; 1900. — 346; 1912. — 
387; 1936. — 583, a 1971. — 575 stanovnika (Šematizmi Nad. Zagr.). 

U najnovije vrijeme s desne strane kapele sagrađena je kapelani ja za 
vjeronaučnu pouku i boravak kapelana. 

Martin 

Na prilazu u Našice cestom od Donje Motičine s lijeve strane na kosini 
brežuljka, koji se proteže od Zapada prema Istoku, smjestilo se selo zvano 
Martin. Smjestilo se sa sjeverne strane te kosine s pogledom na talasastu 
podravsku nizinu sve do Mečeka iznad grada Pećuha. 

Naziv tog naselja potječe od stare crkve Svetog Martina, koja se nalazi 
na brežuljku iznad same ceste i prva pozdravlja putnike na ulazu u Našice. 
Nastalo je između 1730. i 1750. godine, kad su se tu naselili ljudi iz Zrinja 
(Prot. coonv. Czer. I, str. 167-168.). Martin je, dakle, naselje 18. stoljeća. Te¬ 
ško je reći, da li je tu i prije Turaka bilo neko slično naselje, pa čak i katoli- 

čka župa, jer sc 1333. kod sabiranja papine desetine neposredno prije našič- 
kog župnika Egidija navodi »Petar iz Sv. Martina«, koji je platio 35 banova- 
ca (Koller, o. c. str. 459.). Da je tu bilo sijelo župe i dosljedno veće naselje, 
ne vjerujem, da se nakon 100 godina, to jest 1660., kad je o. Petar Nikolić 
pisao svoj izvještaj i spomenuo staru crkvu Sv. Martina kod Našica, potpuno 
izgubila predaja o takvoj župi i naselju. Pogotovo, kad Nikolić to ističe za 
Motičinu i za crkvu Presvetog Trojstva u Našicama. 

Pođemo li od same crkve Sv. Martina, koja je po svojim stilskim ozna¬ 
kama romanička građevina ili bar na prijelazu iz romanike u ranu gotiku, 
a uz to spomenemo, da se nedavno s njezine fasade neočekivano otkrio i 
dobro sačuvani kameni grb Templara, možda je upravo to putokaz, da cr- 

kva Sv. Martina od svoga početka stoji tu kao templarska. Kako su pak 
Templari u Našicama od 1229. godine, a ban Đula im je podigao samostan i 
crkvu na području starih Našica, to jest na području Zoljana, nije isklju¬ 
čeno, da je i ova crkva Sv. Martina pripadala njima i da potječe iz tog raz¬ 
doblja, iz prve polovice 13. stoljeća. U prilog takvu naslućivanju govori i 
sam položaj Sv. Martina, jer su Templari po svojoj zadaći osiguravali puto¬ 
ve hodočasnicima u Svetu Zemlju, a upravo tu su se sastajali putovi iz Osi¬ 
jeka za Požegu i za Viroviticu preko Orahovice. A konačno, uz crkvu na tom 
je brežuljku postojala i jedna veća građevina, koja je bila kasnije kao neki 
grad i utvrđena šamcom, što je i sada još vidljivo. 

Za tursko vrijeme tu je pustoš usred šume, što ističe i o. Petar Nikolić 
1660. kad piše: »Nedaleko (Našica) je jedna čitava crkva sa svojim tornjem i 
pokrita, zove se Martin svetog Martina imenom, u spomenurtoj crkvi se če¬ 
sto služi Misa, a na Martinje je i oprost. Svećenik se šalje iz samostana« 
(Acta Bosnae, str. 459-496.). Kad su se Franjevci 1620. nastanili u Našicama, 
vršili su službu i u crkvi Sv. Martina. Ako se ondje često slavila Misa, znak 
je to, da se tu u blizini nalazilo i vjernika, premda ih Nikolić ne spominje. 

Crkvu Sv. Martina spominje i arhiđakon Juraj Dumbović 1730. gotovo 
na ist inačin kao i Nikolić: »Blizu Našica nalazi se stara crkva Sv. Martina. 
Ta je crkva pokrita, a u njoj se ponekad, osobito na Martinje, služi sv. Misa« 
(Prot. 29/1.). Zapis Dumbovićev 1730. godine, da je crkva Sv. Martina pokri¬ 
ta i za slavljenje Mise osposobljena, a spis o stanju našičke župe iz 1783. 
izričito ističe »ovu najstariju crkvu je iz ruševina podigla i obnovila našička 
općina«, znači da je i crkva Sv. Martina za vrijeme oslobođenja Slavonije, za¬ 
pravo 1683., kad su Turci bijesni radi poraza kod Beča spalili i samostan¬ 
sku crkvu, također spaljena, a našička zajednica ju je početkom 18. stolje¬ 
ća obnovila. U to vrijeme je sigurno podignut i do sada još stoji stari drve¬ 
ni oltar. Stilski odgovara prvoj polovici 18. stoljeća. 

Nekih sigurnih podataka o identitetu stare, jednobrodne romaničke cr¬ 
kve Sv. Martina u Martinu do sada još nema. Više ili manje vjerojatna na¬ 
gađanja postoje, ali nikoga ne obavezuju. Istraživanje je otvoreno. Osobno 
sam uvjeren, da je to ipak templarski lokalitet. No, ne kao njihov našički 
samostan, nego kao jedna od njihovih ispostava na našičkom posjedu. Crkva 
bi mogla potjecati i iz 12. stoljeća, pa su je Templari dobili pri svome dolas¬ 
ku u Našice 1229. godine, prije podignuća samostana i crkve također Sv. Mar¬ 
tina na podnožju starih Našica u Zoljanu. 

Crkva. Za izgled crkve Sv. Martina u Martinu doznajemo iz opisa 1783. 
godine. Onda i danas nalazi se izvan naselja Martin prema Zapadu, osam¬ 
ljena. Već tada je tu i groblje kao i danas, malo poviše. Jednobrodna je to 
mala bazilika s polukružnom apsidom, položena od Istoka prema Zapadu. 
Nosi sve oznake i elemente romaničkog sloga, posebno baš apsida, s prije¬ 
lazom od romaničkog prema gotičkom slogu, vidljivo na glavnom portalu. 

Svetište je 5 metara dugo i 5 metara široko s polukružnim završetkom, 
koji počinje već od triumfalnog luka. Nadsvođeno je bačvastom boltom, zi¬ 
danom. Ima jedan prozor prema Istoku i jedan prema Jugu. Oba su tipič¬ 
no romanička. Na južnom zidu kod oltara su i dvije udubine u zidu preko 
jedan metar visoko s polukruržnim završetkom. Jedna ima dno ravno, a dru¬ 
ga uvinuto dno kao kod škropionica. Između njih je razmak od jednog metra. 

Lađa je 10 metara duga, a 6,75 metara široka. Triumfalni luk je izvorno 
bio niži nego sada. Razlog je u tome, što se još 1783. nad lađom nalazio ne- 
poptuno napravljen ravni drveni tabulat. A kad je kasnije i lađa nadsvo- 
đena, podignut je i triumfalni luk. Na sjevernom zidu u lađi prozora nema, 
a na južnom zidu su dva romanički oblikovana prozora i jedna manja vrata. 
Prozori su 2,80x1,10 m, efektivno 2,30x0,70 m. U 18. stoljeću crkva nije po¬ 
pločena, ali je dobro pokrita. Na prozorima nije bilo staklo nego samo z~ 
ljezne rešetke. Drveni kor je naknadno podignut. 


Pročelje crkve do krova ima 7,60 metara, a u sredini još 5,30 m do po¬ 
četka drvenog tornja, koji je s križem visok 8 metara, a širina mu je 2,10 
metara. Širina fasade iznosi 8 metara. Glavna vrata prema Zapadu su 2,20 vi¬ 
soka, a 1,30 m široka. 

Nad zidanom menzom 2x1 metar postavljen je drveni retabl starog ol¬ 
tara, koji je izradio stolar, a ima dva dobro istaknuta dijela: svetačku sferu 
i atiku. Uz zidanu menzu sa svake strane je drveno podnožje retabla. Nad 
ravnom predelom je smještena slika Sv. Martina, koja prikazuje Sveca kao 
rimskog časnika, kako jašeći na konju susreće siromaha i mačem mu reže 
polovicu svoga plašta. Slika je uramljena u pačctvorinastu ramu, tamne bo¬ 
je i s istaknutim zlatnim rubom uz sliku. Bio je to dobar barokni slikarski 
rad, koji je nedavno iz crkve izrezan i odnešen. Od slike s lijeve i desne stra¬ 
ne u koso postavljena su po dva stupa s kompozitnim glavicama. Stupovi uz 
sliku su svrdlasti a vanjski glatki. Između stupova su kipovi: desno Sv. Se- 
bastijan, mučenik, svezan uz drvo, a lijevo: Sv. Rok, hodočasnik, oba Sveca 
su zaštitnici od kuge. Središnji dio obostrano flanikira vitičasti ukras akan- 
tova lišća. 

Nad stupovima je višestruko profilirano grede, gdje uz volute s obje stra¬ 
ne stoji po jedan mali krilati anđeo. Glava krilatog anđela postavljena je i iz¬ 
nad slike Sv. Martina. 

Atika završava polukružnim, profiliranim zabatom, na čijem vrhu je va¬ 
za s križem. U sredini atike je slika Presvetog Trojstva u pačetvorinastoj, bo¬ 
gato ukrašenoj, profiliranoj rami. Na rami se nalaze s lijeva i desna po je¬ 
dan anđelčić i par anđeoskih krilatih glava. Uz pilastar s desne i lijeve strane 
slike Presvetog Trojstva postavljeni su kipovi: Sv. Stjepan, kralj i Sv. Ladi- 
slav, kralj. I ta je slika izrezana iz svoje rame i odnešena. Šteta! 

Kako se selo Martin nalazi u blizini Našica, a danas je već i povezano s 
Našicama, u crkvi Sv. Martina se osim na Martinje nije slavila Misa. Vjerski 
život je potpuno povezan neposredno sa župnom crkvom u Našicama od sa¬ 
mog početka tog naselja u 18. stoljeću do danas. Crkva ima jedno zvono i 
zvonara. U selu su i tri Raspela. Škole nema. 

Neko vrijeme napuštena stara crkva Sv. Martina sada je temeljito ob¬ 
novljena izvana a obnavlja se i iznutra. Mnogo je učinjeno za njeno očuva¬ 
nje. Fasada joj je vraćena u izvorno stanje. Zidovi su fugirani, romanički 
prozori lijepo istaknuti. U tome poslu su se povezali o. Slavko Bulaja, našički 
gvardijan i župnik, te Julije Domanovac, inžinjer. Uređena i obnovljena crkva 
Sv. Martina postat će tako kulturno vrijedan objekt najstarije crkve ovoga 
kraja u romaničkom slogu. 

Stanovništvo. Doseljenici. Početno iz Zrinja, a kasnije i iz drugih naših 
krajeva. Hrvati i katolici. Prema zapisima od 1872. do 1971. stanovništva Mar¬ 
tina je u neprestanom porastu. 

Godine 1872. — 184 stanovnika 

1882. — 189 i 24 djece 
1900. — 248 stanovnika 
1912. — 320 
1936. — 401 
1971. — 765 

Zoljan 

Naselje Zoljan proteže se uz današnju cestu, što iz Našica vodi prema 
Slavonskoj Požegi. Pod tim nazivom se pojavljuje u 16. stoljeću za turske 
vladavine.' Nikolić o. Petar u svome već spominjanom izvještaju 1660. piše: 
»U selu Zoglian, u blizini samostana jest crkva — različita — zvana svete 
Katarine, na čiji blasdan se slavi svečana služba. Blizu nje je samostan i cr¬ 
kva svetoga Martina," pokrivena, stara, sa svojim tornjem. Na stanovite blag¬ 
dane bude ondje služba. Blizu tog samostana postoji i siušena crkva, zvana 
Pekovica« (Acta Bosnae, str. 496.). 

Bez obzira na naziv sela Zoljan, koje ne znamo protumačiti, Nikolićev 
nam podatak govori, da se to naselje nalazi na području onih Našica, koje 
je ban Đula 1229. poklonio Templarima i podigao im samostan i crkvu, a 
po Nikoliću doznajemo, da je crkva podignuta u čast Sv. Martina. Tu je ono 
mjesto, koje se 1312. navodi kao »posjed križara Templara Sveti Martin zva¬ 
ni od Našica. I »crkva Sv. Martina pokraj Našica reda Sv. Ivana Jeruzalem¬ 
ske« (1372.). Ili, posjed Našice Sv. Martin (1450.). Sve te podatke smo vec 

prije naveli. 

U Nikolićevo vrijeme (1660.) templarski samostan još postoji, a crkva 
Sv. Martina, stara, pokrita je i za službu Božju prikladna. Uz nju je i toranj. 
A da se tu radi o Zoljanu, to jest o području, gdje je danas Zoljan, Nikolić 
ističe, da se u blizini samostana i crkve nalazi kapela Sv. Katarine, različita 
od crkve Sv. Martina, u kojoj se slavi svečana služba na njezin blagdan. Po 
toj pak oznaci, kapeli Sv. Katarine, područje Zoljna, možemo povezati s po¬ 
četkom 14. stoljeća, jer se kod popisa papine desetine 1333. i 1335. neposred¬ 
no iza našičkog župnika Egidija spominje Hench, svećenik kapele Sv. Kata¬ 
rine, koji je 1333. dao 15 banovaca, a 1335. 30 banovaca papine desetine (J. 
Koller, o. c. str. 458.). Hench. i Heslimus — ista je osoba — svećenik je koji 
djeluje u kapeli Sv. Katarine u templarskim Našicama. Vjerojatno je kape¬ 
la Sv. Katarine bila samostalna kapetanija ili prebenda. Templarska crkva 
Sv. Martina se u popisu papine desetine ne spominje, jer redovnici tu dese¬ 
tinu nijesu plaćali. Iz istog razloga se ne spominje ni samostanska Crkva 
Sv. Antuna u Abinim Našicama, premda tada postoji. 

Štovanje Sv. Katarine i njena kapela na području Zoljana povijesna je 
veza, koja ni za turske vladavine nije prekinuta. Nestalo je templarskog sa¬ 
mostana i crkve Sv. Martina s tornjem premda su 1660. još postojali, ali ka¬ 
pela Sv. Katarine u Zoljanu je ostala. Srušena doduše pred turski odlazak iz 
ovoga kraja, ali na starim temeljima ponovo podignuta, premda drvena. I 
dok arhiđakon Juraj Dumbović 1730. belježi u Našicama 36 katoličkih kuća, 
za Zoljan kaže: »Selo Zoljan ima oko 60 kuća, u kojima stanuju rimokato¬ 
lici. Nad starim zidanim ruševinama crkve Sv. Katarine podignuta je drvena 
bogomolja bez zvona« (Prot. 29/1.). 

O toj drvenoj kapeli Sv. Katarine sagrađenoj na starim temeljima ima¬ 
mo i dosta dobar opis, koji je radi povijesnosti dobro zabilješiti. Nalazila se 
izvan sela na groblju. Bila je jednobrodna. Duljina svetišta je iznosila oko 
3 metra, a duljina lađe oko 9 i pol metara. Nije imala poda. Dobro pokrive¬ 
na sva je nadsvođena drvenim stropom (tabulatom). U lađi je bilo pet pro¬ 
zora: dva na Jug, dva na Sjever, a jedan na Zapad (pročelje). I u svetištu je 

imala dva prozora — jedan na Sjever, a jedan na Jug. Bez sakristije i s jed¬ 
nim vratima prema Zapadu. 

Oltar je bio drven, rad stolara, a u sredini je imao sliku Sv. Katarine, 
mučenice. Na oltaru je bilo malo Raspelo i dva drvena svijećnjaka, oraho¬ 
ve boje, drveni. 

Toranj ne postoji, ali se jedno zvono oko cent težine nalazi obješeno 
unutar pročelja. 

Oko kapele je groblje, dobro ograđeno, u koje se sahranjuju dva sela 
Zoljana i Londžica, a jedan Zoljan se sahranjuje u Našicama kod Presv. Troj¬ 
stva. 

Postoji i jedna zastava — crvena, žuta — sa slikom Sv. Katarine i Sv. 
Hermenegilda, mučenika. 

U toj kapeli se slavila Misa samo na blagdan Sv. Katarine i na blagdan 
Sv. Hermenegilda, (ASN za 1783.). 

Opisana drvena kapela Sv. Katarine na starim zidanim temeljima na 
groblju izvan sela Zoljana postoji do 1824. godine. Bila je stanovnicama Zo¬ 
ljana izvan puta, jer je i naselje Zoljan kao i Seona sišlo s brijega u dolinu, 
uz cestu, pa se tako dogodilo da se zalaganjem seoskog kneza Andrije Puha- 
nića i kapela Sv. Katarine preselila u dolinu i podigla na današnjem mjestu, 
gdje ju je 21. stbudenoga 1824. po dopuštenju biskupa Vrhovca svečano bla¬ 
goslovio župnik iz Feričanaca Pavao Ruška, vaškanski podarhiđakon (Prot. 
conv. Nas. I, str. 352.). 

Nakon 100 godina ova je kapela dotrajala i 1922. je srušena. Na njenom 
mjestu je sagrađena nova, zidana. Sagradilo ju je selo Zoljan, a graditelj je 
bio Matija Lang, građevni poduzetnik iz Našica (Prot. conv. Nas. I, str. 232.). 
Gradnja je stajala 60.259 dinara. Blagoslovljena je 19. studenoga 1922. Tom 
zgodom je postavljeno i novo zvono, koje je nabavljeno u Zagrebu kod Bla- 
žine i stajalo je 4000 dinara (Prot. conv. Nas. I, str. 234.). Nova kapela je 10 
metara duga i 5 metara široka. Ima oltar Sv. Katarine. U malom zvoniku su 
sada dva manja zvona. Selo ima i svoje groblje i 5 Raspela na različitim mje¬ 
stima. 

Slogom i požrtvovnošću vjernici Zoljana 1971. temeljito su poravili 
Kapelu. 

Stanovništvo je starinačko, hrvatsko, koje je danas gotovo sasvim pre¬ 
šlo na jekavski govor i novu akcentuaciju »pod utjecajem susjednih sela Gra¬ 
ca, Londžice i Ceremošnjaka« (S. Pavičić, o. c. str. 162.). 

Godine 1872. — 350 stanovnika; 1882. — 363 stanovnika; 1900. — 407 sta¬ 
novnika; 1912. — 736 stanovnika; 1936. — 766 stanovnika; 1971. 820 katolika 
(Šematizmi zag. nadb.). 

Klokočevci 

Od najstarijih vremena do konca 19. stoljeća ovo se naselje zvalo Klo- 
kočevac a danas Klokočevci. Udaljeno je 11 kilometara od Našica cestom 
prema Donjem Miholjcu. Teren je bio nekada močvaran i šumovit. Vjero¬ 
jatno je to sadržano i u nazivu sela koje je siguro postalo od glagola — klo- 
kotati, klokoče — Klokočevac. 

Kao naselje Klokočevac se spominje u popisu iz 1698. godine, jer su 
njegovi stanovnici dužni Carskoj komori plaćati 40 forinti (T. Smičiklas, 
Oslobođenje Slavonije, o.c. str. 70.). Pripada župi sv. Antuna u Našicama, jer 
arhiđakon Juraj Dumbović 1730. bilježi: »Selo Klokoczevacz broji 34 katolič¬ 
ke kuće, a ima oratorij i zvono« (Prot. 29/.). 

Našička kućna povijest spominje 1754. da se pokojnici iz Klokočevca 
sahranjuju na našičkom groblju kod Presvetog Trojstva (Prot. conv. Nas. I, 
str. 13.), a drvenu kapelu u čast sv. Ilije blagoslovio je o. Klement Targov- 
čević, našički gvardijan i župnik, 6. kolovoza 1761. (Prot. conv. Nas. I, str. 
21.). U toj kapeli je 8. svibnja 1774. slavio Mladu misu o. Apolinar Posti iz 
bugarske provincije, koji je studirao moralnu teologiju u Našicama (Prot. 
conv. Nas. I, str. 38.). 

Prema opisu iz 1783. kapela Sv. Ilije u Klokočevcu je drvena, jedno- 
brodna, duljina lađe je 4 i pol orgije — 8,53 metara, a duljina svetišta 2 i pol 
orgije — 4,84 metara. Ima drveni tabulat, a poplačena je ciglama. U lađi 
ima 4 prozora — dva na Zapad, dva na Istok. I u svetištu ima 2 prozora 
— jedan na Istok, drugi na Zapad. Glavna vrata su s južne strane, a u sve¬ 
tištu ima vrata prema Istoku. 

Oltar je drven, djelo stolara i kipara. U sredini je slika Sv. Ilije, a sa 
strane su postavljeni kipovi — po jedan sa svake strane, ali se ne spominju 
sveci. Na oltaru je Raspelo i šest svijećnjaka, djelo tokara, obojeni. 

Potrebna odijela, jedan srebrni i pozlaćeni kalež, srebrna posudica za 
popudbinu, čuvaju se u spremnici ugrađenoj u menzi oltara iza oltara. U 
kapeli je i zastava crvene boje sa slikama Sv. Ilije i Sv. Antuna Padovanskog. 

Nad krovom kapele je drveni zvonik oko 13 metara visok, pokriven daš¬ 
čicama u obliku kupule i crveno obojen. U njemu su dva zvona: od sto i 
30 libra. 

Groblje se nalazi izvan sela. Ograđeno je i ima Raspelo. 

Drvenu kapelu u Klokočevcu zamijenila je nova, zidana, izgrađena i bla¬ 
goslovljena 26. studenoga 1837. godine. Gradnju te kapele platila je našička 
općina 860 forinti. Stari oltar je obnovljen, a sliku Sv. Ilije je naslikao Petar 
Treibert slikar iz Pećuha za 70 forinti (Prot. conv. Nas. I, str. 425.). Blagos¬ 
lov je obavio podarhiđakon Josip Maurović, župnik u Orahovici. Kako je 
slika Ilije vjerojatno od vlage stradala, nabavljena je nova slika i 20. srpnja 
1889. blagoslovljena (Prot. conv. Nas. II, str. 12.). 

Današnja kapela u Klokočevcima, zapravo ona iz 1837. duga je 12,5 me¬ 
tara a široka 6,3 metara, ima oltar Sv. Ilije, zvonik i dva zvona. 

Na groblju je podignuta kapela Sv. Križa, 6 metara duga i 4 metra ši¬ 
roka, s oltarom Sv. Križa, a blagoslovljena je 16. 4. 1961. 

U selu je četverogodišnja škola. 

Cesta što preko Klokočevaca spaja Našice s Donjim Miholjcem sagra¬ 
đena je i otvorena 1886., a radovi su počeli 1881. (Prot. conv. Nas. II, str. 
81. i 71.). 

Od 1789. do 1800. Klokočevac je bio samostalna župa, a upravljali su 
Franjevci iz Našica. Pribiševac je bio filijala Klokočevca (Prot. conv. Nas. 
I, str .153.). Nakon toga do danas Klokočevci su filijala našičke župe. 

Kapela nema sakristije. U posebnoj škrinji se čuva jedan srebrni kalež, 

Prema kanonskom pohodu iz 1783. kapela u Vukojevcima je podignuta 
u čast »Utisnuća rana Sv. Franji Asiškom.« Drvena je, jednobrodna, duljina 

lađe 5 orgija — 9,48 metara, a duljina svetišta dvije orgije — 3,79 metara, 
pod drvenim stropom (tabulatom), ne popločena, blagoslovljena. U lađi ima 
4 prozora, dva na Jug, a dva na Sjever. U svetištu ima jedan prozor na juž¬ 
nom, a drugi na sjevernom zidu. 

Oltar je drveni, stolarski rad, retabl sa oltarskom slikom i s 4 kipa, koji 

Stanovništvo je starinačko, hrvatsko, katoličko. Godine 1872. — 527 sta¬ 
novnika; 1882. — 562; 1900. 527; 1912. — 568; 1936. 831; 1971. — 761 katolik 
(Šematizmi zag. nadbiskupije). 

Vukojevci 

Na putu prema Podgoraču smjestilo se selo Vukojevci. Staro je to na¬ 
selje. Spominje se 1407. u sastavu posjeda Aba našičkih pod nazivom 
Wkoyovch (Vkojevc, Bosendorfer, o.c. str. 119.). Postoji i za turske vlada¬ 
vine, jer se u Komorskom popisu 1698. navodi, da Vukoieffczi plaćaju 120 
forinti (T. Smičiklas, Oslobođenje Slavonije, o.c. str. 70.). Arhiđakon Dum- 
bović 1730. piše u izvještaju o našičkoj župi: »Vukojevci broje 38 katoličkih 
kuća a imaju drvenu crkvu s drvenim tornjem, u kojemu je zvono. Oko 
crkve se nalazi groblje« (Prot. 29/1.). 

-0Ajp t 7 i opdsn'a sf xuvi\o bn 'uveuzoddu uusuii ns ud 'nfnsiđo ou os 

na svijećnjaka. 

pozlaćen i sve potrebno za službu Božju. 

Nad kapelom je podignut zvonik, visok oko 6 i pol metara. Pokriven 
daščicama, a završava kupulom. Obojen je crveno. U njemu se nalaze dva 
zvona. Jedno oko 100 libra, a drugo oko 40 libra. 

Groblje se tada nalazi izvan sela, ograđeno daskama, vrata se zatvaraju, 
podignuto je i Raspelo s tijelom, a u njemu se sahranjuju i pokojnici iz sela 
Kršinaca i Stipanovaca. 

Služba Božja se slavi, svake druge nedjelje i na blagdane. Uz to na 
blagdan Utisnuća rana Sv. Franje i na blagdan Sv. Antuna Pustinjaka (ASN 
za 1783.). 

Kad je odredbom zagrebačkog biskupa Maksimilijana Vrhovca 1789. 
uspostavljena župa u Podgoraču, kojom su do 1808. upravljali Franjevci iz 
Našica, Vukojevci su postali filijala župe u Podgoraču. 

Godina 1820. srušena je kapela u Vukojevcima i podignuta nova, zidana, 
koja i danas postoji. Kako je ta nova kapela sagrađena pomoću groga Fer¬ 
dinanda Pejačevića, dobila je i novog nebeskog zaštitnika — blagoslovljena 
je u čast Sv. Ferdinandu, kralju. Blagoslovio ju je 22. listopada 1820. Pavao 
Ruškan, podarhiđakon i župnik u Feričancima uz veliko slavlje mještana 
(Prot. conv. Nas. I, str. 321.). 

Vukojevci su u sastavu župe u Podgoraču do kolovoza 1946., kad se od¬ 
redbom Nadbiskupijskog Duhovnog Stola u Zagrebu ponovo pripajaju na¬ 
šičkoj župi Sv. Antuna Padovanskog (Prot. conv. Nas. II, str. 323.). Od tada 
je i kapela u Vukojevcima ponovo u čast Utisnuća rana Sv. Franje Asiškog. 

Duga j 16, a široka 6,4 metara. Ima tri oltara: veliki Utisnuće rana Sv. Fra¬ 
nje, i pokrajni: Sv. Antuna Pustinjaka i Sv. Ferdinanda, kralja. U tornju 
su 2 zvona. 

Selo ima četverogodišnju školu. 

Stanovništvo je starinačko s nešto doseljenika iz Gorskog Kotara. Go¬ 
vori j ekavski s novom akcentuacijom. 

Godine 1882. — ima 488 stanovnika Hrvata, katolika. 

Godine 1900. — ima 636 „ „ „ 

Godine 1912. — ima 806 „ „ „ 

Godine 1936. — ima 865 „ „ „ 

Godine 1971. — ima 971 „ „ „ (Šem. zag. nadb.). 

Ceremošnjak 

Južno od Našica na obroncima Krndije nalazi se selo Ceremošnjak, ko¬ 
je s 1407. spominje kao naselje među posjedima Aba našičkih. Pomađareno 
se piše Cremosvvelge (Bosendorfer, o.c. str. 109.). Sačuvalo se i preko tur¬ 
skih vremena, jer Komorski popis 1698. bilježi da Czermosniak plaća 120 fl. 
(T. Smičiklas, Oslobođenje Slavonije, o.c. str. 70.). 

Ceremošnjak ili Cermošnjak (18. st.) je postojano u sastavu našičke žu¬ 
pe, jer u njemu ima razmjerno malo hrvatskih katoličkih kuća. Od dvije 
starinačke hrvatske 1698. godine popis iz 1750. navodi u Ceremošnjaku 6 
katoličkih i 13 pravoslavnih kuća. Godine 1872. Ceremošnjak ima 430 kato¬ 
lika; 1882. — 48 katolika; 1900. — 90 katolika; 1912. — 143 katolika; 1936. 
— 159 katolika; a 1971. — 30 katolika (Šem. zag. nadb.). 

Londžica (Lonđica) 

Od Ceremošnjaka na jugozapad nalazi se selo Londžica, u kojemu 1750. 
ima 9 katoličkih i 28 pravoslavnih kuća. Ovo nekoliko kuća bilo je dušobriž- 
nički povezano sa Zoljanom, pa su se i pokojnici sahranjivali na zoljanskom 
groblju 

Godine 1872. — u Lonđici je 34 katolika; 1882. — 27 katolika; 1900. — 
75 katolika; 1912. — 80. katolika; 1936. — 225 katolika, a 1971. — 220 kato¬ 
lika (Šem. zagr. nadb.). 

Londžica nema kapele. Ima četverogodišnju školu. 

Postoji zvonik i u njemu zvono u čast Sv. Mateju (1925. god.). 

Od starine u Londžici se slavi blagdan Sv. Luke, Evanđeliste (18. 10.). 

Granice (Granica) 

Granice su staro naselje, koje je u Srednjem vijeku sjedište katoličke 
župe Sv. Martina. Pripadalo je požeškoj županiji i spominje se 1314. kao 
Graynche, 1329. kao Granicha, 1407. kao Graniche, 1408. kao Gerenche, a 
1417kao Grencze (Bosendorfer, o.c. str. 138.). Popis papine desetine 1333. 
bilježi da je svećenik Ladislav iz Granicha dao 4 groša (J. Koller, o.c. str. 

459.). J. Buturac piše, da je već 1339. u granicama bila zidana crkva Sv. 
Martina (Župe u požeškom arhiđakonatu, Bogoslovska smotra, 1934., 1., str. 
84.). 

Za turske vladavine vojvodstvo Gradište je u Granicama naselilo Srbe, 
kao martologe, jer su hrvatski starosjedioci nestali (S. Pavičić, Podrijetlo..., 
o.c. str. 242.). 

U 18. stoljeću Granice se ne spominju u našičkoj župi, jer sigurno nije 
bilo katolika. Ako se uzme, da se 1872. spominje u Granicama 19 katolika, 
1882. — 12 katolika, 1900. — 17 katolika, nije čudo da su Granice tada nez¬ 
natna filijala. No, 1912. broj se katolika u Granicima povećao na 223, a 1936. 
na 621. Razlog je u tome, što su se u Granice naselili Zagorci iz bednjanske 
struje (S. Pavičić, o.c. str. 247.). Sad im je dobro došla kapela Sv. Josipa, 
koja se u Granicama spominje 1896. (Prot. conv. Nas. II, str. 115.). 

Godine 1958. osnovana je župa Zdenkovac, kojoj su tada pripale i Gra¬ 
nice kao filijala iz našičke župe. Kako u posljednje vrijeme župa Zdenkovac 
ne djeluje, Granice su opet u sastavu našičke župe, to jest, našička župa up¬ 
ravlja njima. 

Makloševac 

Naselje Makloševac je novijeg vremena. Nalazi se jugoistočno od Naši¬ 
ca, a između Vukojevaca i Ceremošnjaka. U njemu se nalazi 50 Hrvata 
katolika. 

Brezik 

Brezik je naselje ispod Martina, a nastalo je u početku kao radna snaga 
na pustari grofa Pejačevića i prvi put se spominje u našičkoj župi 1896. i 
u šematizmu zagrebačke nadbiskupije 1900. U Breziku ima 62 katolika, a 
1912. samo 40 katolika. Brezik je malen i 1936. — samo 36 katolika. Doselja¬ 
vanjem Dalmatinaca u posljednje vrijeme Brezik ima 451 stanovnika, a od 
toga 400 katolika, a 51 pravoslavaca. 

Lipine, Lila, Ribnjak, Lađanska 

Sve su to manja naselja u sjevernom dijelu našičke župe. Lipine i Lila- 
-majur spominju se 1896. kao pustare grofa Pejačevića, a kako su blizu Klo- 
kočevaca, povezana su ta mjesta s kapelom u Klokočevcima. Istočno od Lile 
su Ribnjak i Lađanska kao najmlađe naselje. Ova dva naselja su povezana 
s Jelisavcem. U svim tim naseljima ima najviše doseljenika Zagoraca. 

Danas Lipine imaju: 243 katolika. Lila — 223 katolika, Lađanska s Rib¬ 
njakom — 458 katolika. 

Markovac 

Naselje Markovac se proteže ispod našičkog brijega od ceste prema Osi¬ 
jeku do puta prema Vukojevcima. Sastavni je dio Našica. Nastalo je 1880. 
kad je grof Ladislav Pejačević doselio na to mjesto Slavene iz Gornje Ma¬ 
đarske i Cehe beskućnike. Doseljenici su u jesen te godine došli na to mjes¬ 
to i dobili određena zemljišta. Promjena klime im nije prijala. Pojavila se 

među njima neka groznica i mnogi su tada pomrli. Naselje je dobilo ime 
Markovac po sinu grofa Ladislava Pejačevića, koji je vrlo mlad umro pa 
je otac za njim žalio (Prot. conv. Nas. II, str. 68.). 

Slijedeće godine, 23. studenoga 1881., blagoslovljeno je Markovačko grob¬ 
lje, koje je smješteno na uzvisini blizu današnje glavne željezničke postaje. 
Blagoslovio ga je Josip Kršnjavi, podarhiđakon i župnik u Feričancima (Prot. 
conv. Nas. II, str. 71.). 

Gabrijela Pejačević, žena grofa Ladislava, dala je u Markovcu napraviti 
kip Sv. Marka, koji je svečano blagoslovljen 15. 5. 1892. (Prot. conv. Nas. 
II, str. 101.). 

Neposredno prije rata 1913. Markovčani su sagradili kapelu u čast Sv. 
Marku, evanđelisti. Razmjerno mala — 14,7 nr. Danas je u Markovcu jedna 
kuća preuređena za kapelu. 

U Markovcu je četverogodišnja narodna škola. 

Prema statističkim podacima u Markovcu ima: 

1900. — 627 katolika 

1912. — 890 katolika 

1936. — 1331 katolika 

1971. — 1568 katolika (Šem. zagr. nadb.). 

Velimirovac (Selište) 

Prema zapisu samostanske kućne povijesti današnji Velimirovac a u po¬ 
četku Selište nastao je kao naselje u svibnju 1885., kad su se tu nastanili do¬ 
seljenici iz područja Bača, Crvenke i Svica, bački Nijemci, po vjeri kalvini. 
Naselio ih je grof Ladislav Pejačević, koji im je poddigao bogomolju i ško¬ 
lu. Samostanski borničar se tuži na ove doseljenike, da prave veliku štetu na 
samostanskom posjedu — pustari Prisad. 

Kolonija Selište trebala je dobiti ime Jelisavac po Pejačevićevoj kćeri 
Elizabeti, kneginji Rohan, ali je to spriječila žena grofa Ladislava Pejačević, 
kneginja Gabrijela, rođena Dory. Pobožna katolikinja i majka siromaha nije 
mogla podnijeti, da se kalvinsko naselje naziva imenom njene pobožne kćeri 
Elizabete (Prot. conv. Nas. II, str. 77.). 

Selište je imalo malo katolika. Godine 1900. — 32, 1912. — 16, a 1936. 
— 21. U godinama poslije prvog svjetskog rata Selište se prozvalo Velimi¬ 
rovac po Velimiru, sinu grofa Teodora Pejačevića. Poslije 1945. Velimirovac 
je izmijenio svoje stanovništvo. Mjesto Nijemaca kalvina Velimirovac su na¬ 
selili katolici i pravoslavni. Katolika u Velimirovcu ima 1971. godine — 838. 
Samostan je 29. 9. 1964. kupio kuću i preuredio je za kapelu. U njoj je oltar 
Gospe Fatimske, poklon Fatimskog biskupa i posvećena u Fatimi 1965. godine. 

Velimirovac ima svoje groblje i četverogodišnju narodnu školu. 

Našička Breznica 

Sjevero-istočno uz cestu prema Koški smjestilo se poljednje selo našič- 
ke župe — Našička Breznica. Prva je to kolonija grofova Pejačević, nastala 
naseljenjem bačkih Nijemaca, katolika. U Šematizmu zagrebačke Nadbisku¬ 
pije do 1912. bilježi se kao Breznica, a 1936. kao Našička Breznica. 

Godine 1872. u Breznici ima — 432 katolika — 1880. — 80 kuća i 444 ži¬ 
telja; 1882. — 472 katolika; 1900. — 532 katolika; 1912. — 600 katolika; 1936. 
— 715 katolika, a 1971. — 886 katolika (Šem. zagr. nadb.). 

Novo zvono teško 93 kg blagoslovljeno je i postavljeno u zvonik pokraj 
škole 11. studenoga 1923. godine (Prot. conv. Nas. II, str. 237.). Novu kapelu 
u čast Sv. Martina Breznica je sagradila tek 1937. godine, a blagoslovio ju 
je zajedno s oltarom Sv. Martina na Ime Marijino, 12. rujna 1937. o. Teofil 
Harapin (Prot. conv. Nas. II, str. 237.). Duga je 10 metara, a široka 7 me¬ 
tara. 

Selo ima svoje uređeno groblje. Postoji i četverogodišnja narodna ško¬ 
la. Ima i željezničku postaju. Na kraju Breznice našička župa graniči sa 
župom Koškom i Đakovačkom biskupijom. 

Jelisavac 

Odmah iza Breznice na cesti prema Našicama nalazi se naselje Jelisa¬ 
vac, koje je nastalo 1889. doseljenjem Slovaka na to područje imanja grofa 
Pejačevića. Mjesto je prozvano po Elizabeti, pobožnoj kćeri grofa Ladislava 
Pejačevića i njegove supruge Gabrijele rođene Dory, koja je prema Jelisavcu 
bila osobito velikodušna i darežljiva. 

Na mjestu starog, drvenog zvonika kod željezničke stanice podignut je 
1908. novi zidani zvonik i postavljeno novo zvono (Prot. conv. Nas. II, str. 
164.). U nišu tog zvonika postavljen je 1910. kip Sv. Elizabete, koji je gvar¬ 
dijan o. Bruno Kovačević, nabavio u Miinchenu, a platila ga je grofica Ga- 
brijela Pejačević na spomen svoje pokojne kćeri Elizabete udate Rohan 
(Prot. conv. Nas. II. str. 184.). 

Jelisavac nije imao svoje kapele do 1968., kad se započelo s izgradnjom 
suvremene kapele. Temeljni kamen je blagoslovio 15. rujna 1968. zagrebač¬ 
ki biskup, sada nadbiskup, Franjo Kuharić. Kapela je sagrađena u čast Ža¬ 
losne Gospe i Sv. Elizabete. Nije još blagoslovljena. Ima oblik osmerokuta, 
zidana, s mnogo svjetla, uređena po posktocilskim odredbama. Nacrt je nap¬ 
ravio ing. Julije Domanovac, a gradnju je velikim zalaganjem i požrtvov- 
nošću vodio o. Martin Žigrić kao našički kapelan, dok je cijeli Jelisavac 
svojim doprinosima i radnom snagom kod toga sudjelovao. Izgrađena je 
s desne strane ceste Našice — Osijek, na lijepome mjestu. Nastojanjem 
sadašnjeg kapelana, o. Antuna Perkovića i stanovnika Jelisavca ispred ka¬ 
pele prema cesti podignut je moderno oblikovan zvonik. 

Jelisavac je veće naselje. Godine 1900. — ima 738 katolika; 1912. — 941 
katolika; 1936. — 1051 katolika; a 1971. — 1390 katolika, od toga su 1160 
Slovaci (Šem. zagr. nadb.). 

U selu se nalazi osmogodišnja narodna škola. 

Selo ima i svoje groblje. 

6. Našičko groblje 

Kod opisa prvotne žužpne crkve Presvetog Trojstva na današnjem trgu 
ispred Pejačevićeva dvorca spomenuli smo, da se oko te crkve nalazilo žup¬ 
no,našičko groblje. Taj predio je tada bio viši nego danas, jer arhiđakon 

Dumbović 1730. piše da je crkva Presvetog Trojstva iznad samostana, a sa¬ 
mostanska kućna povijest ističe da se 1820. na mjestu srušene crkve nalazilo 
samo krežuljak (Prot. conv. Nas. II, str. 321.). I taj je niveliran, a zemlja je 
prevežena na područje Pejačevićeva dvorca. 

Groblje oko Presvetog Trojstva postojalo je do 1783., kad je car Josip 
II, donio zabranu, da groblja ne smiju biti usred naselja. I tako spis ka¬ 
nonskog pohoda našičke župe upravo 1783. godine ističe da se našičko grob¬ 
lje nalazi izvan naselja, da je daskama ograđeno i ima vrata, koja se dob¬ 
ro zatvaraju. 

Prema tomu našičko današnje groblje potječe iz konca 18. stoljeća. Ono 
je 1881. prošireno i 11. rujna blagoslovljeno. 

Kapela Sv. Josipa 

Na današnjem našičkom groblju nalazi se kapela, podignuta u čast Sv. 
Josipa, zaštitnika sretne smrti. 

Površina te kapele iznosi 12 m 2 a ima i oltar Sv. Josipa. 

Kapela Uzašašća Gospodinova 

Ispred našičkog groblja u lijepoj šumi nalazi se kapela, koju je dao sag¬ 
raditi grof Ladislav Pejačević. Sagrađena je od 1880-1881. godine. Nacrt je 
napravio arhitekt Herman Bolle rodom iz Kolna a živio je i radio u Zagrebu. 
Obnovio je zagrebačku katedralu i franjevačku crkvu u Zagrebu, sagradio 
arkade na zagrebačkom iMrogoju i napravio nacrt za kapu zvonika samos¬ 
tanske crkve u Virovitici. Kapela je zamišljena kao zadužbina obitelji Peja¬ 
čević i vječno počivalište njenih članova. Svečano je blagoslovljena i otvo¬ 
rena 23. studenoga 1881. Blagoslov je obavio podarhiđakon Josip Kršnjavi, 
župnik u Feričancima. U nju su preneseni ostaci onih članova obitelji Pe¬ 
jačević, koji su bili sahranjeni u samostanskoj crkvi. Prijenos njihovih 
posmrtnih ostataka obavljen je 28. studenoga 1881. godine (Prot. conv. Nas. 
II, str. 70-71.). Poticaj za gradnju te kapele bila je prerana smrt Pejačevićeva 
sina Marka. Kapela je 15 metara duga a 7 metara široka. Izgrađena je u 
gotičkom slogu. Imala je oltar u čast Gospodinova uzašašća. 

Dora Pejačević, kći Teodora Pejačević, glazbenica i skladateljica, udata 
za plemića Lumbe, koja je 1923. umrla prigodom poroda u Drezdenu, po vlas¬ 
titoj želji sahranjena je izvan kapele, s desne strane u parku (Prot. conv. 
Nas. II, str. 235.). I samo njezin grob je poslije devastacije kapele i grobova 
Pejačević ostao pošteđen. 

Zalaganjem upravitelja našičke Župe o. Tomislava Tomiše Općinska 
skupština Našice donijela je 25. 5. 1971. Rješenje Broj: 02-352/1-1971. (Na¬ 
šice, 7. 6. 1971.), koje glasi: 

— Rimokatoličkoj župi Našice, u svrhu obavljanja vjerskih obreda do¬ 
djeljuje se pravo Korištenja Kapele mauzoleja bez mrtvačnice (Kripte) u Na¬ 
šicama, izgrađene na kat čest. broj 1534 površine 75 čhv upisana u z.k.ul. 
broj 1613 k.o. Našice kao društveno vlasništvo nosilac prava korištenja Op¬ 
ćina Našice, a ista odgovara kat. čest. broj 3686/2 površine 70 čhv upisana 
u posjedovanom listu 1594 k.o. Našice. 

Nakon toga kapela je dopuštenjem Regionalnog zavoda za zaštitu spome¬ 
nika kulture u Osijeku broj: UP-P-02-33/1-72.UN/RJ od 3. 5. 1972. godine 
obnovljena. 

Nadbiskupski Duhovni Stol u Zagrebu dopisom broj: 2013/1972. od 8. 
7. 1972. obavijestio je Rimokat. Župni ured u Našicama, da je s radošću pri¬ 
mio obavijest o dodijeljivanju i uređenju Kapele na groblju za obavljanje 
vjerskih odreda. 

Obnovljenu Kapelu obitelji Pejačević blagoslovio je 2. 7. 1972. o. Tomis¬ 
lav Tomiša gvardijan i župnik. 

Sva dokumentacija se nalazi u arhivu našičke župe. 

7. Neki podaci iz knjige običaja našičke župe 

U samostanskom arhivu se sačuvao rukom ispisani spis u oktav formatu 
s naslovom »Hieraticon« našičkog samostana, to jest, Običajnik ili, kako 
se u crkvi Sv. Antuna Padovanskog obavljaju sveti čini kroz liturgijsku go¬ 
dinu, nedjeljom, blagdanima i običnim danima. Velikanović o. Ivan kao pro¬ 
vincijal odredio je da pojedini samostani naprave takve Običajnike za svo- 
je crkve, a a provincijala o. Ladislava Spaića 1777. u mjesecu ožujku na- 
šički Običajnik je sa samostanskim savjetnicima sastavio gvardijan o. Ma¬ 
rijan Billinović. 

Taj Običajnik donosi: 

I Kad se služe svečane Mise i na koji način? 

II Kako i kojim jezikom se propovijeda u pojedino vrijeme? 

III O procesijama — kada i kako se održavaju? 

IV Kada i zašto se izlaže Presveti Sakramenat? 

V Dan i sat održavanja propovijedi — godišnjih, korizmenih i blag¬ 
danskih? 

VI O kripti, zvonjenju za sprovede i taksama? 

VII O taksama za Mise. 

Zanimljivo je istaknuti, da se u našičkoj crkvi održavala pouka u kršćan- 
soj nauci (vjeronauk) kroz godinu svake nedjelje u 1 sati po podne, a u Ko¬ 
rizmi od ponedjeljka poslije prve korizmene nedjelje svakoga dana do su¬ 
bote prije cvjetne nedjelje. Zvonom se pozivalo na tu pouku. 

Propovijedalo se redovito hrvatski (ilirski). 

Klečanje 40 satno bilo je na Svijećnicu (2. II.) s teoforičkom procesi¬ 
jom. Pobožnost Križnog puta obavljala se u korizmene nedjelje u 1 sati po 
podne, a kršćanskog nauka u te nedjelje nije bilo. Moći Sv. Križa donijelo 
bi se od oltara Majke Božje na veliki oltar, gdje su bile izložene, dok se 
obavljala pobožnost Križnoga puta, a poslije opet pohranjene kod oltara Maj¬ 
ke Božje. 

Procesija Uskrsnuća na Veliku subotu vodila se iz crkve Sv. Antuna do 
crkve Presvetog Trojstva i oko nje do povratka u samostansku crkvu. 

Na blagdan Uzašašća — Spasovo — došle su procesije iz svih filijala u 
samostansku crkvu, a odatle se išlo procesijom u 10 sati k crkvi Presvetog 
Trojstva i na određenim mjestima se davao blagoslov. Kad se procesija vra- 

tila u samostansku crkvu, slavila se svečana Misa. To je bila župna prosna 
procesija. Jednako je bilo i na blagdan Sv. Marka (25. IV.). I tog su dana 
dolazile procesije iz svih filijala, a onda zajednička procesija do crkve Pres¬ 
vetog Trojstva i natrag u samostansku crkvu, gdje se slavila svečana Misa. 

U predvečerje blagdana Sv. Antuna (13. VI.) prije podne u 9 sati je bila 
svečana Misa i ilirska propovijed. Na večer se vodila procesija oko samos¬ 
tana^ nosio se kip Sv. Antuna. Poslije procesija bila je ilirska propovijed. 

Na sam blagdan prije svečane Mise u 10 sati bio je blagoslov ljiljana, 
a onda svečana Misa. Procesija s ljiljanima je išla samo hodnikom, gdje su 
bile ispovjedaonice. 

Na Veliku Gospu slavilo se kao i nablagdan Sv. Antuna s tom razlikom, 
što se u večernoj procesiji nije nosio kip BI. Djevice Marije i nije bila pro¬ 
cesije s ljiljanima. 

Na Dušni dan se održavalo klečanje 40 satno u crkvi Presvetog Trojstva. 
Bila je i teoforička procesija. 

Za ukup u kripti samostanske crkve plaćalo se 50 forinti. 

Prije Mise, blagoslova ili drugih pobožnosti, otvarala se slika Sv. An¬ 
tuna na velikom oltaru, a poslije opet zatvarala. Isto se činilo i sa slikom 
BI. Djevice Marije kod njenog oltara. 

U filijalnim kapelama: Motičina, Seona, Martin, Zoljan, Klokočevac i 
Vukojevci Misa se slavila svake druge nedjelje i na dane nebeskih zaštitnika 
njihovih kapela. 

8. Nekoliko statističkih podataka 

Našička župa je od turskih vremena kroz cijelo 18. stoljeće do 1872. go¬ 
dine narasla na 3707 vjernika i 309 školske djece. 

Godine 1882. — 3887 i 350 školske djece. 

Godine 1900. — 7784 vjernika. 

Godine 1912. — 9443 vjernika. 

Godine 1922. — 12.110 vjernika. 

Godine 1936. — 14.596 vjernika. 

Godine 1966. — 14.789 vjernika. 

Godine 1971. — 16.531 vjernika (Šematizmi zagr. nadb.). 

Statistički podaci do 1912. su točni, jer su se vodili statusi duša. Po¬ 
daci poslije su približni. Pogotovo podatak 1971. godine, kad skoro dvije 
tisuće vjernika našičke župe boravi na radu u evropskim zemljama. 

Našička župa je porasla nastankom Pejačevićevih kolonija: Markovcem, 
Jelisavcem i Breznicom, a onda Brezikom, Vukojevcima i Velimirovcem. 

Danas je vrlo prostrana župa, ali treba reći da se uz sam grad Našice 
redovita služba dušobrižnička vrši i u filijalama: Motičini, Seoni, Zoljanu, 
Klokočevcima, Jelisavcu i Našičkoj Breznici, Vukojevcima, Velimirovcu i 
Markovcu. Provodi se uspješno ekipni, suvremeni, koncilski dušobrižnički 
rad. 

9. Popis gvardijana i župnika 
u Našicama 


U 17. stoljeću: 

1658. — o. Blaž Podraich, 

1658. — o. Nikola, 

1666. — o. Marijan Resich, 

1669. — o. Andrija Jelacsich, 

1672. — o. Mihajlo Suknovich, 

1675. — o. Josip Sumgliak, 

1677. — o. Matej Jaxich, 

1678. — o. Đuro iz Podgore, 

1681. — o. Marko Odobassich, 

1693. — o.Mihajlo iz Nijemaca, 

1696. — o. Antun Matich. 

1699. — o. Antun iz Pećuha, 

U 18. stoljeću: 

1700. — o. Antun Ilich, 

1703. — o. Marko Bulajich, 

1705. — o. Antun Ilich, 

1708. — o. Blaž. iz Rame, 

1709. — o. Marko Bulajich, 

1712. — o. Ivan iz Bijele, 

1714. — o. Franjo iz Našica, 

1717. — o. Marko Bulaich, 

1718. — o. Franjo Barcsalich, 

1721. — o. Blaž iz Broda, 

1722. — o. Franjo Barcsalich, 

1725. — o. Antun Bacsich, 

1727. — o. Blaž iz Broda, 

1728. — o. Petar Morovich, 

1730. — o. Stjepan iz Pećuha, 

1731. — o. Jakov Mathievich, 

1733. — o. Stjepan Szankovich, 

1734. — o. Augustin Blaxevich, 

1735. — o. Antun Bacsich, 

1736. — o. Andrija iz Seone, 

1739. — o. Josip Mihich, 

1742. — o. Mihajlo Benecsevich, 
1745. — o. Stjepan iz Valpova, 

1748. — o. Antun Bacsich, 

1749. — o. Stjepan iz Valpova, 

1750. — o. Marko Orasimovich, 

1752. — o. Bernardin Sekutich, 

1755. — o. Ivan Pavlovich, 

1758. — o. Gerard iz Valpova, 

1760. — o. Klement Starkovcsevich, 

1761. — o. Nikola Starcevich iz 

Našica, 

1765. — o. Martin Hercegovich, 

1766. — o. Marijan Billinovich, 

1767. — o. Luka Csakalich, 

1768. — o. Kapistran Glavass, 

1769. — o. Đuro Martinovich, 

1772. — o. Filip Matkovich iz 

Požege, 

1775. — o. Marijan Billinovich, 

177. — o. Antun Lukacsevich, 

1778. — o. Filip Matkovich, 

1779. — o. Hijacint Mandikich, 


1780. — o. Silvestar Ungar, 

1781. — o. Franjo Jozich, 

1784. — o. Marijan Lanosovich, 

1788. — o. Ivan Pavlovich, 

1789. — o. Lovro Fiinckner, 

1790. — o. Ivan Gruicisich, 

1794. — o. Emerik Kollar, 

1795. — o. Tobija Rockl, 

1797. — o. Solan Gjurossevich, 

U 19. stoljeću: 

1800. — o. Tobija Rockl 

1803. — o. Vid Ivich, 

1804. — o. Dominik Gakovich, 

1806. — o. Blaž Steffich, 

1807. — o. Vid Ivich, 

1808. — o. David Engerth, 

1810. — o. Ivan Balatovich, 

1813. — o. Josip Ljubić, 

1814. — o. Mirko Ljubišić, 

1816. — o. Andrija Liščević, 

1817. — o. Leonardo Petrović, 

1818. — o. Ignacije Lovrić, 

1831. — o. Ciprijan Božić, 

1832. — o. Adalbert Horvath, 

1835. — o. Marko Klasanović, 
1837. — o. Erazmo Tomeček, 

1839. — o. Pavao Nagy, 

1842. — o. Konstancije Rudmann, 
1851. — o. Mihael Filipović, 

. 1872. — oJoakim Kišarek, 

1873. — o. Stjepan Vujević, 

1875. — o. Gervazije Radić, 

1876. — o. Firmo Pletikapić, 
do 

1900. 


Provincija Svetih Ćirila i Metodija 

Predstojnici samostana: 

1900. — o. Kapistran Geci, 

1903. — o. Celestin Franetić, 

1905. — o. Bruno Kovačević, 

1912. — o. Kapistran Geci, 

Gvardijani samostana: 

1914. — o. Bruno Matković 

(reformirani), 

1915. — o. Matija Matijašec, 

1921. — o. Euzebije Mihalić, 

1924. — o. Anaklet Zadravec, 

1930. — o. Klemens Veren, 

1931. — o. Augustin Šlibar, 

1933. — o. Bazilije Borštnik, 

1936. — o. Augustin Šlibar, 

1948. — o. Krešimir Kujundžić, 

1949. — o. Fulgencije Pondeljak, 

1951. — o. Jukundo Jug, 
1954. — o. Polikarp Pehnec, 
1960. — o. Silvije Večerin, 
1966. — o. Darko Kupres, 
1969. — o. Tomislav Tomiša 


1972. — o. Antun Ament, 
1975. — o. Slavko Bulaja, 
1978. — o. Tomislav Tomiša, 
1978. — o. Marijan Mikić, 

ICulturtta djelatnost 








Kulturna djelatnost 


Za postojanje i uspješno djelovanje u ostvarivanju poslanja Franjevač¬ 
kog reda u cjelini i pojedinih provincija na određenim područjima najvaž¬ 
nija je stvar odgajanje i obrazovanje podmlatka. Prenositi ideale i zanos sve¬ 
tog oca Franje na mladu generaciju i žrtvovati sve za buduće članove Reda 
u provincijama nastojanje je koje je u svim stoljećima postojanja Reda i u 
svim uvjetima djelovanja Franjevaca glavna briga članova Reda odgovornih 
za ustrojstvo i upravu Reda. 

Poznato je da je Franjevački red od svoga početka ujedinjavao rad oko 
vlastitog, osobnog povećanja i apostolat Crkve — širenje kraljevstva Božje¬ 
ga na zemlji primjenom i propovijedanjem. Franjevačko bratstvo je od po¬ 
četka sastavljeno od braće pomoćnika i braće svećenika. Svako zanimanje 
i rad u kojemu je moguće ostvariti služenje bez nametanja i izdizan ja, bez 
mogućnosti gospodarenja, Franjevcima je otvoreno i dopušteno. Osnovno je 
za svaki franjevački apostolat, da izvire iz povezanosti s Bogom ili kako to 
sveti Franjo voli reći, »da ne gasi duh molitve i pobožnosti« i da služi pro¬ 
slavi Božjoj preko Krista, jer Franjevac mora biti i jest glasnik velikoga 
Kralja. Za Franjevca nije važno što radi, jer ruke samo pružaju, a srce da¬ 
je. Važna je unutrašnjost, osobni život povezan s Bogom po Kristu u Duhu 
Svetom, jer čovjek toliko zna, koliko je spreman učiniti i toliko vrijedi, ko¬ 
liko pušta da Bog u njemu djeluje. Važnije je biti nego djelovati, jer što je 
savršenija čovjekova unutrašnjost, to savršenija će biti i njegova izvanjska 
djelatnost. Dosljedno kultura srca ima prednost pred kulturom uma, jer i 
najviša civilizacija je barbarstvo, ako ne služi tom cilju da čovjeku omogući 
potpuno posjedovanje svoga duhovnog života i učini ga suradnikom Božjim. 
Prednost u izgrađenu čovještvu pripada djlovanju kojim čovjek vlada sam 
sobom brišući neprestano svoju veličinu, kako bi Bog mogao objaviti svoju 
po čovještvu lišenu svoga javtva a zaodjevena Božjim životom. Ono Pavlovo: 
»Živim ja, ali ne više ja, u meni živi Krist« (Gal 2,20). 

S tog polazišta treba promatrati sav franjevački rad na svim područji¬ 
ma ljudske djelatnosti. Iako se upravo ono djelovanje kojim čovjek vlada 
sam sobom, kultura srca, smatra kulturom u pravom smislu riječi, svaki 
pravi Franjevac je već s tog naslova kulturan čovjek i radnik. Ali treba zna¬ 
ti, da sinovi svetog Franje nikada nisu zanemarili ni ono djelovanje kojim 
čovjek vlada prirodom, kulturu uma, ali ne za to, da upoznavanjem zakoni¬ 
tosti svijeta, znanjem i tehničkim vještinama, istaknu sebe i zavladaju dru¬ 
gima, nego da i na taj način pjevaju himan ljubavi, divljenja i slavljenja 
osobnoj Mudrosti, koja se objavljuje svijetu svojim djelima, prirodom, ko¬ 
ja je čovjeku dana, da je radom svojim dovršuje na sliku Ljubavi kao što je 
zajedno s čovjekom djelo Ljubavi. 

Pravi Franjevac se stoga prihvaća svakog posla i fizičkog i duhovnog, 
jer je za njega svaki rad samo oblik ljubavi. Ništa ne radi da dobije nagradu 
i plaću, priznanje i pohvalu od ljudi, jer je svaki njegov posao u službi Božje¬ 
ga kraljevstva i zato je uvijek životno usmjeren, evanđeoski vrednovan, svje- 
stito u znaku onoga zahtjeva: Čovjek ništa nema osim ljubavi, sve je dar, 
a čovjek je pozvan na suradnju i kad je učinio, što je dužan učiniti s prim¬ 
ljenim Božjim kapitalom, govori: sluga sam beskoristan. I zato među Fra¬ 
njevcima nema bitne razlike po tomu što je jedan na sveučilišnoj katedri a 
drugi kod stolarskog, kovačkog, kiparskog, slikarskog ili ljekarničkog posla. 
Primljeni darovi dolaze od zajedničkog Oca, koji daje kome hoće i što hoće, 
svima badava, slobodno i iz ljubavi, a svima se pruža mogućnost da uzvrate 
kao što i primaju — ljubavlju. Ljubav kao mogućnost sudjelovati u djelova¬ 
nju, koje je samo Bogu vlastito, čini ih jednakima, premda im je područje 
djelovanja različito. 

Neispravno je i nepravedno prema većini ljudi, kad se pod kulturnom 
djelatnošću smatra samo ona djelatnost, kojom pojedinci doprinose napret¬ 
ku čovječanstva na znanstvenom, tehničkom i umjetničkom području. Svaki 
čovjek bez razlike je kulturan radnik, ako svoj životni poziv ostvaruje pre¬ 
ma svojim potrebama u svjetlu razumnosti slobodno. Ljudsko djelovanje i 
ne može biti drugo nego kulturno, jer humano — ljudsko — i nije drugo ne¬ 
go djelovanje koje se badava daje, obilježeno besplatnošću. Uvijek je usmje¬ 
reno na druge, na službu i korist drugima, povećava svjetlo i radost življe¬ 
nja, znak je prisutnosti Božjeg djelovanja. Možda je upravo to razlog, da 
pravi poklonici istine, ljepote i dobrote — učenjaci, umjetnici i sveci — nisu 
svoj život gradili na novcu i posjedovanju, nego u službi Istine, Ljepote i 
Dobrote. Postali su kristalne vaze kroz koje je osobna Istina, Ljepota i Do¬ 
brota slobodno obogaćivala svijet. Dosljedno, pravi dobrotvori čovječanstva. 
I kao što kristalne vaze našta ne gube što kroz njih slobodno prolazi svje¬ 
tlost, tako ništa ne gube nego sve zapravo dobivaju, koji se predaju u služ¬ 
bu jedine Vrijednosti, postaju vječno sadašnji. U zaboravi na sebe da se sve 
mjesto u sebi dade najsavršenijem izvoru djelovanja — Bogu postaje se naj- 
savršeniji kulturni radnik. Zanimanje nije važno! 

U takvu svjetlu želimo gledati i na kulturnu djelatnost našičkih Franje¬ 
vaca, a bilo ih je poznatih i nepoznatih, učenih i neukih, duhovnih i fizičkih 
radnika. Za cjelovitost slike svi su oni potrebni, jer i bez one braće kuhara, 
vratara, sakristana, učena braća propovjednici, lektori, učitelji, pisci, slikari 
i kipari, stolari i kovači-bravari, ne bi mogli svoj posao uspješno izvršiti. 
Pažnju ćemo posvetiti radi zanimanja javnosti samo onoj braći našičkog sa¬ 
mostana i samo onoj djelatnosti, koja je bila u službi školstva, nauke i umje¬ 
tnosti, da ne propadne u zaborav što je za kulturnu baštinu našega naroda 
vrijedno zapisati i sačuvati. Ne bi li se tako pokazalo, da su i našički Franjev¬ 
ci bili kulturni radnici u službi svoga naroda i njegove kulture. 

Franjevačke škole u našičkom samostanu 

Nije nepoznato da je Provincija Bosna Srebrna i za Turske vladavine 
Slavonijom veliku brigu posvećivala obrazovanju Franjevaca svećenika, jer 
je svoje klerike slala na studij filozofije i teologije u Italiju — u Bolonju i 
Feraru i u Rim i da je neke vrsti gimnazije 1640. držala u veličkom samo¬ 
stanu. Ovo nastojanie dobiva nove poticaje i mogućnosti poslije oslobođenja 

Slavonije. Provincijal fra Franjo Travničanin osim domaćeg studija filozofije 
u Budimu šalje 39 klerika na studij u Italiju i Poljsku, da na taj način ospo¬ 
sobi braću za buduće studije u vlastitoj Provinciji (Mandić, Franjevačka Bos¬ 
na, Rim 1968. str. 210.). A da su takva nastojanja provincijala u prvih 20 go¬ 
dina 18. stoljeća urodila plodom, pokazuje podatak da je 1722. Bosna Sre 
brna imala: 22 generalna lektora, 47 provincijalnih lektora i 76 lektora filo¬ 
zofije, 144 svećenika Franjevca sposobnih da kao kvalificirani učitelji pre¬ 
daju na učilištima filozofiju i tologiju (P. Grga Csevapovich, Catalogus(...) 
Budae 1823. str. 340.). I upravo te 1722. godine Bosna Srebrna je odredbom 
Uprave Reda otvorila generalni studij u Budimu, a 1735. i u Osijeku, U Bu¬ 
dimu je bio generalni studij I klase, a u Osijeku II klase (Csevapovich, o. c. 
str. 339.). 

Za studij filozofije i teologije potrebno je niže obrazovanje, nešto kao 
srednja škola ili gimnazija. I na taj temelj za studij filozofije i teologije Upra¬ 
va provincije Bosnae Srebrne je po odredbi Reda morala misliti i najprije 
ga ostvariti. 

Gramatička škola u Našicama 

Ta škola je u prvome redu služila obrazovanju franjevačkog svećenič¬ 
kog podmlatka i osnovana je upravo u Našicama. 

Posljednje godine provincijalstva o. Marka Bulajića, obrazovana i ok¬ 
retna redovnika, »čovjeka vrijedna poštovanja i pohvale« (Fermendžin, Chro- 
nicon (...), str. 54.). »na sastanku provincijalnog definitorija 19. siječnja 1708. 
u Osijeku, na zahtjev vrhovne uprave Franjevačkog Reda u Rimu, zaključe¬ 
no je, da se u Našicama osnuje gramatička škola, koju će pohađati svi redov¬ 
nički pripravnici iz Bosne i prekosavskih krajeva prije nego stupe u novi¬ 
cijat« (Mandić, o. c. str. 212.). 

Csevapovich donosi dekret definitorija, koji glasi: »Između ostaloga ča¬ 
sni definitorij je odlučio da se na veći ures i dobro ove Provincije ustanovi 
Gramatička škola u samostanu Svetoga Antuna u Našicama; u koju će moći 
ići svi mladići željni obući habit, s ove strane Save pod (...) carskom upra¬ 
vom, bilo Prekosavci pod turskim jarmom u Bosni nastanjeni, i ondje učiti 
gramatiku i vježbati se u pisanju po nekom u znanosti vještom i učenom 
P. Magistru (...) da poučeni uzmognu odavde poći prema sposobnostima 
pojedinaca u Veliku k Sv. Augustinu, Brod k Presvetom Trojstvu, ili Ilok, k 
Sv. Mariji Olovskoj, u mjesta određena za obavljanje novicajata (...)« 

Kad je o toj odluci provincijalnoga definitorija obavještena Uprava Re¬ 
da u Rimu, s velikim oduševljenjem je 23. lipnja 1708. dao odobrenje pod- 
komisar o. Celestin a Mediolano ovim pismom: »S najvećom našom radoš¬ 
ću primili smo vijest i primjer Dekret-a ove redovničke Provincije, kojim je 
(uspostavivši studij Gramatike u samostanu Sv. Antuna u Našicama) za nje¬ 
no održanje, na veću slavu Božju, povećanje katoličke vjere, i za napredak 
redovničkog zapta, definitorij mudro i providonosno odredio (...) Radi to¬ 
ga mi (...) takav dekret potvrđujemo, obnovljujemo i pod zapovijed S. Po¬ 
slušnosti naređujemo, da takav studij utemeljen već ostane čvrst (...)« (Cse¬ 
vapovich, Catalogus, Budae 1823. str. 337-338.). 

Na provincijskom kapitulu održanom u Našicama u listopadu 1708. na¬ 
pravljeni su statuti po kojima se imaju odgajati pripravnici i mladi redov- 

nici. U tim statutima je određeno da se u gramatičku školu, koju moraju 
svršiti svi pripravnici za redovnički stalež, imaju primiti mladići od 12-14 go¬ 
dina. Na tom kapitulu je imenovan o. Marko Bulajić za načelnika škola u 
svim učilištima izvan Bosne. Zadaća mu je bila nadgledati škole i učilišta i 
o napretku izvještavati o. Provincijala (Mandić, o. c. str. 212-213.). 

Nešto pobliže o djelovanju Gramatičke škole u Našicama kao i o vreme¬ 
nu njena postojanja u Našicama nije poznato. Našička kućna povijest ne 
bilježi o njoj nikakvih podataka. 

Našički studij filozofije 

Način školovanja klerika za buduće svećenike u franjevačkim provincija¬ 
ma 18. i 19. stoljeća razlikovao se od današnjeg. U svakoj provinciji su po 
odredbi Reda postojale određene samostanske kuće, gdje su bili generalni 
studiji prvoga i drugoga reda za filozofsko i teološko obrazovanje budućih 
svećenika i redovnika. Određeno je i gradivo i način obrađivanja kao i kva¬ 
lifikacija lektora, koji su predavali na generalnim studijima. Uz takva dva 
generalna studija svaka je provincija mogla otvoriti i držati još nekoliko pro¬ 
vincijskih studija filozofije ili teologije. Takvi provincijski studiji s kvalifi¬ 
ciranim lektorima mogli su se često mijenjati, a mijenjali su se ili selili iz 
samostana u samostan redovito s razloga lakšeg uzdržavanja klerika. Pro¬ 
vincijska uprava je svake godine određivala samostan studija i lektore, koji 
će ondje predavati određenoj braći klericima, kojih je bilo od pet do deset. 

Takav provincijski studij filozofije otvoren je 1725. u našičkom samosta¬ 
nu. Na čelu tog studija kao lektor filozofije bio je o. Josip Battinich (Prot. 
conv. Nas. I, str. 1.). Kako dugo je tom zgodom studij filozofije u Našicama, 
nije zapisano. Možda do 1730., jer je arhiđakon Dumbović 1730. u svom izvje¬ 
štaju o našičkoj župi zabilježio, da našičkom župom upravlja o. Petar Morović, 
koji je filozofiju učio u Milanu, a teologiju u Ferari. Učen je čovjek, te fra¬ 
njevačkim klericima u našičkom samostanu predaje teologiju (zapravo filo¬ 
zofiju). U franjevački je red stupio kao mladić od 16 godina. Sada mu je 
tek 30 godina, a zaređen, je za svećenika prije 12 godina (Prot 29/1.). 

Iz tih podataka zaključujemo, da je Morović rođen 1694. da je u franje¬ 
vački red stupio 1710. a svećenikom zaređen 1718. godine. Lektorsku službu 
je mogao vršiti u Našicama poslije o. Josipa Battinicha (1725-1728.), jer je 
Morović 1728. postao našički gvardijan i župnik i nije sigurno predavao. Mo¬ 
rović je predavao moralnu teologiju od 1725-1728. u Petrovaradinu. 


Od 1755-1758. 

Studij filozofije držao je lektor o. Lovro Kozarevich. Održao je dvije jav¬ 
ne rasprave sa svojim slušačima. Prva je bila 29. 1. 1758., a tema je glasila: 
Universa Physica. Drugu je održao 7. 5. 1758., a tema je bila Universa Phi- 
losophia. 

(Prot. conv. Nas, I, str. 19.). 

Od 1758-1761. 


Svoj kursus filozofije predavao je u Našicama od 26. 6. 1758-1761. lek¬ 
tor o. Ladislav Spaich. Isti je održao prvu javnu disputu u crkvi Sv. An¬ 
tuna 20. kolovoza 1759., a predmet rasprave je bio: Universa logica. Sudje- 

lovali su studenti: o. Franjo Lallich, fra Paškal Dule i fra Đuro Martino- 
vich. Na koncu trogodišnjeg predavanja filozofije o. Ladislav Spaich odr¬ 
žao je 25. siječnja 1761. disputu iz cijele filozofije. Sudjelovali su njegovi 
slušači: fra Andrija Ivcsevich, klerik dalmatinske provincije, fra Šimun 
Bukvich, klerik Kapistranske provincije i fra Antun Pasich, klerik Bosne 
Srebrne. 

(Prot. conv. Nas. I, str. 20.). 

Od 1766-1779 

Studij vodi o. Đuro Martinović. 

Godine 1779. 

Od 19. 10. 1779. do 26. lipnja 1780. u Našicama vodi provincijski studij 
filozofije lektor o. Cecilijan Ockhl. U crkvi Sv. Antuna održao je i javnu 
disputu 26. lipnja 1780. Teze iz logike i čiste metafizike branili su klerici: 
Blaž Vukovich, Josip Tureczek, Emerik Folk, a napadali su oci: Lovro 
Staklencsich, Silvestar Ungar i Josip Blagoje. 

(Prot. conv. Nas. I, str. 54.). 

Godine: 1780. 


Studij filozofije vodi lektor: o. Hinko Neiimann. Ima 7 klerika — slušača. 

(Prot. conv. Nas. I, str. 63.). 


Godine 1802. 


Provincijski studij filozofije premješten je 28. 9. 1802. iz Beča u Našice. 
Došla su 4 klerika. 


(Prot. conv. Nas. I, str. 203.). 


Godine 1803. 


Provincijski studij filozofije u Našicama vodi lektor o. Klement Orovcsa- 
nin. Ima 6 klerika. Javnu raspravu iz logike, povijesti filozofije i matema¬ 
tike održao je sa svojim slušačima 30. i 31. kolovoza 1803. 

(Prot. conv. Nas. I, str. 208.). 


Godine 1804. 


Provincijski studij filozofije u Našicama vodi lektor o. Klement Orovcsa- 
nin, a sluša ga 5 klerika. Održao je i javnu raspravu iz cijele filozofije 21. 
kolovoza 1804. sa svojim slušačima. 

(Prot. conv. Nas. I, str. 211.). 

Godine 1811. 


Studij filozofije od mjeseca srpnja vode lektori: o. Grga Csevapovich i o. 
Pavao Glocz. Slušaju 4 klerika. U rujnu iste godine o. Grga Csevapovich 
odlazi iz Našica, a dolazi kao lektor: o. Benvenut Klacz. 

(Prot. conv. Nas. I, str. 258.). 

Apolonija — kip s oltara Sv. Ivana K. 


Foto: D. BARICEVIĆ 








Godine 1813. 


Studij filozofije vodi lektor: o. Benvenut Klacz a sluša 6 klerika Kapistran- 
ske provincije i 3 klerika iz Bosne. 

(Prot. conv. Nas. I, str. 265.). 

Godine 1814. i 1815. 

Odredbom provincijala studij filozofije se 1814. u rujnu preselio u Našice 
i tu su ga vodili lektori: o. Petar Becker i o. Benvenut Klasz, a slušalo je 
8 klerika 

(Prot. conv. Nas. I, str. 276. i 285.). 


Godine 1816. 

Studij filozofije vode o. Benvenut Klasz i o. Tadej Stojanovich. Sluša 6 
klerika 

(Prot. conv. Nas. I, str. 290.). 


Godine 1817. 

Studij vodi o. Amand Keffer, koji je u Našice došao u listopadu 1816. i 
o. Tadej Stojanović. Sluša 6 klerika. 

(Prot. conv. Nas. I, str, 293. i 299.). 


Godine 1824. 

Studij filozofije vode lektori: o. Benvenut Klasz, i o. Erazmo Tomecsek, a 
sluša 10 klerika. 

(Prot. conv. Nas. I, str. 356.). 

Godine 1825-1826. 

Na studiju filozofije predaju lektori: o. Benvenut Klasz i o. Erzamo To¬ 
mecsek, sluša 9 klerika. 

(Prot. conv. Nas. I, str. 354.). 

Kako su u studenu 1825. došli novi studenti filozofije 7 klerika iz Kapis- 
transke i 2 klerika iz Bosne Srebrne određeni su i novi lektori: o. Anđeo 
Kimpek i o. Remigije Matković. 

(Prot. conv. Nas. I, str. 357.). 


Godine 1828. 

Studij filozofije drže lektori: o. Benvenut Klđsz, i o. Narcis Hutovits, a 
sluša 10 klerika. 

(Prot. conv. Nas. I, str. 370.). 


Godine 1829. 

Predaju filozofiju u Našicama o. Benvenut Klasz i o. Narcis Hutovits, a 
sluša 15 klerika. 

(Prot. conv. Nas. I, str. 381.). 

Godine 1830. 

Posljednja godina studija filozofije u Našicama. Taj filozofski studij vo¬ 
dili su lektori: o. Benvenut Klasz i o. Makarije Ballogh, a slušalo je 12 
klerika. 

(Prot. conv. Nas. I, str. 381.). 


Studij moralke 

Osnovao ga je 1708. o. Marko Bulajić, a lektor je o. Antun Ilijić. Studij 
je 1773. vodio u Našicama o. Josip Marckl. 

Godine 1774. i 1775. 

Provincijski studij moralke vodili su u Našicama lektori: o. Petar čavčic 
i o. Celestin Schneider, a slušala su tri svećenika i pet klerika. 

1775. lektor je o. Krištof Kellerer i čavčić o. Petar. 

(Prot. conv. Nas. I, str. 39 i 41). 


Godine 1776. 

Studij moralke vodili su lektori: o. Silvestar Ungdr i o. Leander Koppl, a 
slušala su tri svećenika i tri klerika. 

(Prot. conv. Nas. I, str. 47.). 


Studij teologije 


Godine 1810. do 1811. (srpanj) 


Godinu dana u Našicama se održavao studij teologije. Predavali su lek- 
tori:o. Ivan Nepomuk Pendl i o. Josip Kalasancije Kisszely. Pendl je pre¬ 
davao: Hermeneutiku Novoga i Staroga Zavjeta, a Kisszely: Institutiones 
Sacrae Theologiae 

(Prot. conv. Nas. I, str. 245.). 


Slušalo je 7 klerika. 


(Prot. conv. Nas. I, str. 250.). 


Novicijat 

U našičkom samostanu bio je i novicijat. — godina kušnje i osnovne 
redovničke formacije. Prvi novicijat u Našicama otvorio je 1699. o. Franjo 
Travničanin, prov. Radi 1718., a jednako 1722/23. god. 

Godine 1822. 

Novicijat vodi magister: o. Ciprijan Božić, a u njemu su 12 klerika i 2 bra¬ 
ta pomoćnika. 

(Prot. conv. Nas. I, str. 333. i 334). 

Godine 1823. 


Magister novicijata je: o. Ciprijan Božić, a u njemu je 18 klerika. 

(Prot. conv. Nas. I, str. 345.). 

Godine 1834. 

Novicijat vodi magister: o. Adam Horvath, a u njemu su 2 brata pomoćnika. 

(Prot. conv. Nas. I, str. 407.). 

• • fi ' .% , • 

Kulturna ostavština 

Našički samostan ima razmjerno malo umjetnički vrijednih djela — sli¬ 
ka, kipova i križeva, koji se izvan crkve čuvaju, u samostanu. I ono malo sa¬ 
čuvanih djela iz 18. stoljeća osrednje je vrijednosti, ali predstavlja svjedo¬ 
čanstvo svoga vremena i potvrda, kako je barok imao odjeka i u našičkom 
samostanu. I premda nismo pozvani izreći sud o umjetničkoj vrijednosti, po¬ 
trebno je ipak zabilježiti i u osnovnim crtama opisati onu kulturnu ostav¬ 
štinu, koja se u samostanu čuva. 

Slike 

1. Slika Sv. Antuna Padovanskog, ulje na platnu, 73x104. cm, dobro saču¬ 
vana, renesansna, vjerojatno iz 17. stoljeća. S desne strane dijete Isus stoji 
na knjizi, a dolje je ljiljan. Lijevo: Sveti Antun, mladenačka izgleda, stoji sa 
strane, a ruke su mu na prsima prekrižene. Slika je dobar slikarski rad. Na¬ 
lazi se u župnom uredu, obješena na desnom zidu. Umjetnik nepoznat. 

2 J Sveta Klara > utemeljiteljica Klarisa, ulje na platnu, 152x90 cm, s mno¬ 
go oštećenja, uramljena profiliranom ramom 9 cm širokom, koja završava 
polomljenom crtom. Svetica je postavljena središnje u redovničkom odijelu. 
Slikar je vjerojatno fra Josip Kronovveter, Franjevac, godina 1764. (?). 

3. Sveti Ivan Kapistran, ulje na platnu, 152x90 cm, krahkirana, u profili¬ 
ranoj rami 9 cm širokoj, koja završava polomljenom crtom. Svetac je po¬ 
stavljen središnje, obučen u franjevački habit sa zastavom imena Isusova. 
Slikar fra Josip Kronovveter. Godina 1764. (?). 

4. Sveta Elizabeta, zaštitnica Trećeg reda, ulje na platnu, 152x90 cm, pro¬ 
filirana rama 9 cm široka, koja završava polomljenom crtom, krakirana. Sve- 
tica u pokorničkom odijelu postavljena središnje. Slikar fra Josip' Krono¬ 
vveter, godina 1764. (?) 

5. Sveti Antun Padovanski, ulje na platnu, 152x90 cm, profilirana rama 
9 cm široka, završava polomljenom crtom. Slikar fra Josip Kronovveter go¬ 
dina 1764. (?) 

Ove četiri slike se nalaze u samostanskoj blagovaonici, na stupovima 
obješene. 

6. Zadnja večera, ulje na platnu, 130x300 cm, uramljena s polukružnim za¬ 
vršetkom, svježih boja, dobro uščuvana, u desnom donjem uglu je potpis sli¬ 
kara Graits i 1897. godina, kad je za blagovaonicu naslikana. 

7. Sveti Franjo u zanosu, ulje na platnu, 180x140 cm, profilirana tamno 
obojena rama, polomljenih linija u gornjem dijelu, dobro uščuvana, sadr¬ 
žajno kao ona slika na oltaru Sv. Franje u crkvi. Djelo je fra Josipa Kro- 
nowetera i prvotno je bila na starom oltaru Sv. Franje u crkvi do 1763. Na¬ 
slikana je 1757. Prema njoj je slikar iz Budima naslikao onu u crkvi. Slika se 
nalazi u čekaonici samostana. 

8. Sveti Didak, brat pomoćnik, zaštitnik braće pomoćnika, ulje na platnu, 
177x78 cm, profilirana kavasto obojena rama, na gornjem dijelu završava po¬ 
lomljenom crtom, djelo je fra Josipa Kronowetera, naslikana 1757. za olta- 
rić ispred sakristije (Prot. conv. Nas. I, str. 18.). Svetac je postavljen središ¬ 
nje u redovničkom odijelu. S lijeve strane je uljanica. U rukama drži ubrus 
pun crvenih ruža. Slika je dopadljiva i dobro uščuvana. Nalazi se u samo¬ 
stanskoj čekaonici. 

9. Blažena Djevica Marija s Isusom, ulje na platnu, 97x78 cm, rama pro¬ 
filirana tamne boje, malo oštećena. Gospa sjedi središnje, a dijete Isus s des¬ 
ne strane sjedi na Gospinu koljenu. U lijevoj ruci Isus drži plod jabuke. Is¬ 
pod Gospe i malog Isusa jabuke i grožđe. Slika je dopadljiva, a djelo je fra 
Josipa Kronowetera. Nalazi se u samostanskoj čekaonici. 

10. Isusovo krštenje na Jordanu, ulje na platnu, 65x50 cm, u tamnoj pro¬ 
filiranoj rami, tipično barokna slika 18. stoljeća, slikar dobar ali nepoznat, 
slika je uščuvana. Nalazi se u samostanoskoj čekaonici. 

11. Nebeska slava Sv. Petra Regalata, ulje na platnu, 180x140 cm, profi¬ 
lirana tamno obojena rama, u gornjem dijelu završava polomljenom linijom, 
postoje oštećenja, djelo je fra Josipa Kronovvetera. Nalazi se na gornjem 
hodniku uz crkvu. 

12. Postaja Križnog puta, ulje na platnu, 97x79 cm, crna profilirana, jed¬ 
nostavna rama. Djelo fra Josipa Kronowetera. »Isusa osuđuju na smrt«. 

13. Postaja Križnog puta, ulje na platnu, 97x79 cm, crna profilirana, jed¬ 
nostavna rama. Djelo fra Josipa Kronowetera. »Isus pada treći put pod 
križem«. 

Slikar fra Josip Kronovveter, slikar, boravi u Našicama: 1757, 1765, 1774, 
1775. godine. 

Kipovi 

U samostanu se čuva nekoliko baroknih kipova iz 18. stoljeća, koji su se 
nalazili na oltarima. 

1. Sveti Leon, papa, visina 220 cm, drvo, vrlo lijepo oblikovano, bio po¬ 
zlaćen a karnat obojen, kipar nepoznat ali vrlo dobar, 18. stoljeće. 

2. Sveti Grgur, papa> višin%, 220 cm, drvo, vrlo lijepo oblikovan, bio iz¬ 
vorno pozlaćen a karnat obojen, kipar isti kao i kod kipa sv. Leona, vrlo do¬ 
bar, 18. stoljeće. 

Oba ova kvalitetna djela podsjećaju na kipove u samostanskoj crkvi u 
Čakovcu — veliki oltar i sigurno su se nalazili na velikom oltaru, koji je na¬ 
pravljen 1765/66. 

3. Kip franjevačkog Sveca, drvo, visina 192 cm, oštećen, obojen, 18. sto¬ 
ljeće, s velikog oltara. 

4. Kip franjevačkog Sveca, drvo, visina 192 cm, obojen, 18. stoljeće, oš¬ 
tećen, s velikog oltara. Oba ova kipa su djelo istog kipara. 

5. Sv. Rok, drvo, visina 112 cm, posrebren i pozlaćen, 18. stoljeće. Vjero¬ 
jatno iz kapele Sv. Roka u Našicama. 

6. Sveti Ladislav, kralj, drvo, visina 190 cm, obojen. Nalazio se na glav¬ 
nom oltaru do 1958. godine. 

7. Sveti Lovro, đakon i mučenik, drvo, visina 155 cm, obojen, 18. stolje¬ 
će, sa starog glavnog oltara prije 1765. 

8. Sveta Klara, drvo visina 152 cm, obojen, 18. stoljeće, na oltaru BI. Dje¬ 
vice Marije, kipar kao i kod franjevačkih Svetaca (3. i 4.). 

9. Kip Svetice, drvo, visina 147 cm, obojen, 18. stoljeće, s nekog oltara 
u staroj crkvi. 

10. Kip Sveca, drvo, visina 163 cm, obojen oštećen, 18. stoljeće, s nekog 
oltara u staroj crkvi. 

Raspela 

1. Raspelo, drveni korpus 56x63 cm, barokno, 18. stoljeće, obojeno, ki¬ 
par nepoznat. Ispod korpusa je pločica 9,5x26 cm i na njoj piše: Vestigium 
DNJCh in torente Cedron. Nalazi se na istočnom zidu stepeništa u kat. 

2. Raspelo, drveni korpus, barokno, 18. stoljeće, obojeno, kipar nepoznat. 
Na zidu južnog stepeništa u kat. 

3. Raspelo, drveni korpus, barokno, 18. stoljeće, obojeno, uščuvano, 
65x52 cm. Pričvršćeno na zadnju stranicu ormara orgulja na koru. Kipar 
dobar, ali nepoznat. 

4. Raspelo, drveni korpus, 47x36 cm, obojeno, barokno, 18. stoljeće, do¬ 
bro sačuvano, kipar nepoznat, ali dobar. Nalazi se na menzi oltara Sv. Fra¬ 
nje u crkvi. 

5. Veliko raspelo, drveni korpus je 155x160 cm, a križ 310x155 cm, ba¬ 
rokno, staro, prva polovica 18. stoljeća, obojeno. Nalazi se na hodniku kod 
sakristije u niši južog crkvenog zida. 

Kipar fra Juniper Stilp, rođen u Egeru 16. 1. 1743., u Radni je završio no¬ 
vicijat od 8. 12. 1762. do 8. 12. 1763. Govorio je: njemački i malo ilirski. Po 
zanimanju je bio kipar (sculptor). U Našice je došao 1765. Njegovo su djelo: 
Kip Sv. Antuna, anđeli i oko Providnosti na pročelju samostanske crkve. Stilp 
je radio ukras i duboke reljefe na vratima u blagovonici 1769. Reljefe na 
propovjedavaonici 1770, a jednako i sve one reljefe na korskim klupama i 
na vratima pet ispovjedavaonica. U Našicama je Stilp bio i 1781. U Beču 
je od 1777. do 1789., gdje je 2. siječnja 1791. umro. 

Stolar: fra Didak Rausch, 

Kovač: fra Andrija Gantzer, 

Klesar: fra Melkior Gramasti, 

Kip Bezgrješne Djevice 

Samo četiri godine nakon proglašenja vjerske istine o bezgrješnom za¬ 
čeću Djevice Marije i u godini (1858.), kad je ukazivanjima u Lurdu Bezgrje- 
šna Djevica preko male Bernardice potvrdila istinitost vjere Božjeg naroda 

u svoje bezgrješno začeće poznatom izjavom: Ja sam Bezgrješno Začeće!« 
(25. 5. 1858.), predstavnici su našičke općine odlučili i zaključili, da se na 
trgu ispred Pejačevićeva dvora postavi na stup lijevani željezni kip Bezgrje¬ 
šne Djevice, želja im je bila da se tako izvanjskim načinom obilježi progla¬ 
šenje vjerske istine o Bezgrješnoj Djevici, koja se u našičkoj župi od davnih 
vremena posebno štuje. I premda nije zapisano, tko je kip Bezgrješne izradio, 
a vrlo je lijepo oblikovan, zna se da je na stup postavljen i potpuno dovršen 
na 16. nedjelju po Duhovima, a slavilo se te nedjelje ime Marijino, to jest 
12. rujna 1858. 

Prvi zagrebački nadbiskup i kardinal Đuro Haulik dopustio je svečani 
blagoslov kipa Bezgrješne i svojim zamjenikom ovlastio podarhiđakona Ma- 
tiju Filipovića, župnika u Feričancima da taj blagoslov obavi. 

Spomenutog dana — 12. rujna 1858. — najprije je svečano blagoslovljen 
temeljni kamen osnovne škole u Našicama i u temelje je uzidana mala bač¬ 
vica ispunjena uljem i u nju je postavljena pismena povelja s najvažnijim 
podacima. Nakon toga je blagoslovljen kip Bezgrješne na trgu, a onda je u 
župnoj crkvi Sv. Antuna proslavljena svečana sveta Misa i zahvalnica Bogu 
(Prot. conv. Nas. I, str. 565. i 567).. 

Kad su 18. studenoga 1906. Našice dobile vodovod, ispod kipa Bezgrješ¬ 
ne na trgu postavljen je odvojak pitke vode za opću upotrebu i 25. studeno¬ 
ga 1906. je taj vodovod na trgu blagoslovio upravitelj župe i samostana o. 
Bruno Kovačević, (Prot. conv. Nas. II, str. 154-155.). 

Godine 1947. u noći od četvrtka na petak 9. travnja kip Bezgrješne na 
trgu je srušen s postolja, a postolje razoreno. Nakon 89 godina svoga posto¬ 
janja nasred našičkog trga kip Bezgrješne je uklonjen. Prigodom pada na 
zemlju nije oštećen. Udarcem željeznim predmetom Gospi je razbijena gla¬ 
va na tjemenu, što se dalo lako popraviti. Kip je tada pohranjen u samostanu 
(Prot. conv. Nas. II, str. 324.). 

Nastojanjem samostanske braće i poglavara o. Slavka Bulaje upravitelja 
župe u Našicama, kip Bezgrješne je konačno postavljen ispred istočnog sa¬ 
mostanskog krila u samostanski vrt. Podignuto je podnožje visoko 250 cm, 
obloženo bijelim plavičastim mramornim pločama, širine 76 cm u kvadratu. 
Na to podnožje je smješten kip Bezgrješne, visok 220 cm, zlatno bronciran, 
licem okrenut prema našičkom trgu. Na zadnjoj plohi podnožja uklesan je 
natpis: 

O 1300-oj obljetnici 
pokrštenja Hrvata 
Marijanske godine 1976. 

Na prednjoj strani podnožja uklesani su stihovi V. Nazora: 

Zdravo 

Ti puna milosti 
Ljudima jednom 

stajat ćeš pred očima 
Ko mira znak 

ko izvor utjehe 
Imat ćeš mjesec pod nogama 
Mlado sunce će tebi 
sijati u naručju 
A jutarnje će zvijezde 

nad tvojom glavom pjevati 


V. Nazor 

Barokno raspelo na oltaru Sv. Franje 

.Kip je svečano blagoslovio 8. 12. 1976. uz veliko mnoštvo vjernika i sve¬ 
ćenika zagrebački nadbiskup Franjo Kuharić. Bilo je u večernjim satima i 
pod vedrim zvjezdanim nebom, svečano i dostojanstveno. 

Kantual o. Filipa Kapušvarca 

U našičkom se samostanu sačuvao Kantual, koji je vlastoručno napisao 
o. Filip Kapušvarac 1737. godine. Vrijednost tog djela jest u tome, što ono 
svjedoči što se je pjevalo i kako se pjevalo u Misi i na vjerskim pobožnosti- 
ma ne samo u našičkom franjevačkom samostanu nego i u crkvama ostalih 
samostana Provincije Bosne Srebrne u Slavoniji. Sačuvani Kantual svjedoči 
da je potreba za takvom knjigom postojala odmah po oslobođenju Slavoni¬ 
je ispod turske vlasti. U obnovljenim crkvama postavljaju se orgulje pos¬ 
toje osposobljeni orguljaši. I jer našička crkva ima orgulje već od 
1710. godine, u samostanskoj se crkvi pjevanje puka prati orguljama, a me¬ 
đu samostanskom braćom, redovito su to svećnici, susreću se i orguljaši. 

Jedan od samostanskih orguljaša u prvoj polovici 18. stoljeća spominje 
se upravo o. Filip Kapušvarac, koji se tako preziva, jer je rođen u Kapušvaru 
(Mađarska). Godina rođenja i ostali osobni podaci do sada su još nepoznati. 
Zapisani su samo podaci o njegovoj smrti. Umro je 21. studenoga 1755. kao 
upravitelj župe u Brođđancima (Liber mortuorum). No, po jednom rukopisu 
koji se čuva u Našicama, a ima na prvoj stranici slijedeći naslov: »Liber Mi- 
ssarum quas ex Libris Rendi Pris Phillippi a Capusvar. Ord: Min: S. Patris 
Francisci Obstium. Anno 1725. Die 22. Junii excerpsit Mathias Jacobovich« 
(knjiga Misa, koje je iz knjiga velečasnog oca Filipa iz Kapušvara Manje Bra¬ 
će Sv. Oca Franje od opsluživanja godine 1725. dana 22. lipnja upisao Matija 
Jakobović), iz tog naslova dalo bi se zaključiti, da je o. Filip Kapušvarac ro¬ 
đen pod konac 17. stoljeća i oko 1722. postao svećenikom. Kako spomenuti 
prepisivač izričito kaže, da je Mise prepisao iz knjiga o. Filipa Kapušvarca, 
znači da je mladi Kapušvarac imao više takvih zbirki Misa, kojima se služio! 
A kako na početku jedne od tako prepisanih Misa stoji ovaj talijanski zapis: 
»Messa di Pastorella del SS mo Natale Composta del Pre Philippo di Capusuar« 
(Misa pastirska za sveti Božić, koju je komponirao o. Filip iz Kapušvara), 
Kapušvarac je bio ne samo vrstan orguljaš nego i skladatelj. 

Mi ovdje, naravno ne možemo govoriti o glazbenoj vrijednosti knjige, 
koju je sam Kapušvarac naslovio kao: »Liber cantus« — Kantual — Pijevnik. 
Naše je da taj Kantual opišemo kao jedan značajan predmet kulturne bašti¬ 
ne iz našičkog samostana, jer je pokušaj da se u jednoj knjizi dade primjer, 
kako bi takva jedna knjiga svakom orguljašu za njegovu službu bila potreb¬ 
na. Kapušvarčev Kantual je svakako pionirsko djelo na području glazbene 
kulture u službi liturgijskog slavljenja svetih tajna. I po tome je značajan. 

Liber cantus (Kantual) 

Knjiga je to tvrdih korica, u kožu uvezana, 34,5x22,5 cm. Ima 210 stra¬ 
nica čvrsta papira, a svaka je stranica uokvirena crtanim ukrasom u boji. 
Crtovlje, note i tekst, pisano rukom u crnoj boji. 

Na prvoj stranici u lijepo oslikanu okviru nalazi se naslov knjige, koji 
latinski glasi: 

Consonans Dissonantia 
In qua 

Multiplicis vocis amicum dissidium 
et Deum ludendo collit 
et hominem saliendo commendat 
Seu 

Libellus cantuum Sacrorum 
In quo 

Viva vox pneumatica voće adjuta 
Facilitatem harmonicam pondere 
regularum pressa 
exhibet 

Compilatus per me Patrem Fratrem 
Philippum a Capusvar Anno Domini 
MDCXXXVII 


To u prijevodu glasi: 

Zvučna Proturječnost 
u kojoj 

Višeglasna draga nesloga 
i Boga izgrajući časti 
i čovjeka poskakujući umiljava, 
ili 

Zbirka svetih pjesama u kojoj 
Živi glas uz pomoć pneumatičkog 
glasa daje lakoću sklada 
izraženu snagom teksta 
Složeno po meni Ocu Bratu 
Filipu iz Kapošvara 
Godine Gospodnje 1737. 

Na drugoj strani slijedi predgovor latinskim jezikom: 

Praefatio 

ad 

lectorem 

In hortum Pie lector plantatum undique habes elegantissimis flosculis 
atque cyratis non voluptatem hujus mundi illecebram, sed ad pietatem judi- 
cis fulminantis exercendam, nihilominus, lector ornantissime, dabis proinde 
veniam, si inveneris aliquem errorem, quippe ipse Paradaysus animae Chri- 
stianae absque errore conditus non fuerat. At ecce et actu sunt non nulli 
qui auribus percipientes vocis aliquem errorem, huic, inde divertunt oculos 
alios aspicientes, sicuti quidam cancer, senio confectus, proles suas saepe nu¬ 
mero corripit, excipit quod, retrograde ambulent, et ipse solus aliter non 
procedit. Sic etiam cantor cantorem odio prosequitur guod flocci cantetet, 
et ipse solus palenodiam non canit. Verum enim vero multum laboris noctu 
diuque, onerisque multum tuli. Pater, Frater Phillippus a Capusvar, ord. Mi- 
norum S. P. Francisci Seraphici de Observantia: die Martii Anno: 1737. 

U prijevodu: 


Predgovor čitaocu 


Eto, ljubazni čitaoče, vrta posve zasađena najkrasnijim cvijećem i ukra¬ 
sima ne kao dražilo za zabave ovoga svijeta nego za vježbu ljubavi kod grom¬ 
koga Suca ipak ćeš, preodlični čitaoče, oprostiti ako nađeš kakvu pogrešku, 
jer ni raj kršćanske duše nije bio stvoren bez pogreške. Ali, eto, i u zbilji 
ima nekih koji ušima čuju neku pogrešku u glasu pa odmah odatle odvrate 
oči gledajuć druge. Kao što neki ostarjeli rak često opominje i kori svoj na¬ 
raštaj što hoda natraške, a on sam ne ide naprijed drugačije. Tako i pjevač 
pjevača zamrzi što loše pjeva, a on sam ne pjeva palenodiju (određene riječi). 
No, uistinu sam i noću i danju mnogo radio i mnogo se namučio. 

Otac Brat Filip iz Kapošvara Reda Manje braće Sv. Oca Franje Seraf- 
skoga od Opservancije dana ožujka. Godine 1737. 

Sada slijede latinske Mise. Note za glas i tekst. 


1. Misa, str. 

3-10. 


2. Misa, str. 

11-16. 


3. Misa, str. 

17-24. 


4. Misa, str. 

25-30. 

(Skraćeni tekst.) 

5. Misa, str. 

31-36. 


6. Misa, str. 

37-42. 


7. Misa, str. 

43-48. 

(Skraćeni tekst.) 

8. Misa, str. 

49-54. 


9. Misa, str. 

55-60. 


10. Misa, str. 

61-66. 


11. Misa, str. 

67-74. 


12. Misa, str. 

83-88. 


14. Misa, str. 

89-94. 


15. Misa,str. 

95-100. 


16. Misa, str. 

101-106. 



Nakon Misa slijede: 

Alma Redemptoris Mater, str. 107. 

Ave Regina Caelorum (I), str. 108. 

Ave Regina Caelorum (II), str. 109. 

Regina coeli, str. 110. 

Salve regina (I), str. 111. 

Salve regina (II), str. 112. 

Igniculus amoris, S.P.N. Francisci, Salve Deus, amor meus, str. 113. 
Salve Pater Salvatoris (Sv. Josipu), str. 114. 

Amor, amor, quo me trahis, str. 115. 

Exurge anima et propera, str. 116. 

Ad gaudia, Pastores .. (Božična), str. 117. 

Currite parvuli (Božična), str. 118. 

Drugi dio nosi latinski naslov: 

Saltus sine saltu 

In chorea sine chorea, penes sacram et non sacram gesticulationem exhi- 
bens 


Seu 


Fundamenta Praeludia et simphoniae organisticae in Ecclesia haberi 
Solitae et usitatae, consripta et in unum collecta tabore Patris Fratris Philippi 
a Capusvar. 

Anno Domini M:DCC:XXX VII (Str. 119) 

U prijevodu: 

Skok bez skoka 

Na koru bez kora, kod svetih i nesvetih čina izražavajući kretnju rukama. 

Ili 

Temelji, Preludiji i orguljaške skladbe, koje se običavaju i upotreblja¬ 
vaju u Crkvi, napisane i u jedno sabrane radom Oca Brata Filipa iz Kapo- 
švara. 

Godine gospodnje 1737. 

Od svega toga napisao je samo »fundamenta«, to jest položaj ključeva na 
crtovlju i opseg pjevanja za sopran, alt, tenor i bas. 

Preludija i orguljaških skladbi u tome dijelu nema. Na 123. stranici je 
pjesma: Ouamvis sciam quod Mariam. — Ubi es, ubi es, dilecte Jesu (str. 
124.). — Dulcis Jesu amor meus (125.) — Chare, chare Jesu... (str. 126.) 

Treći dio počinje hrvatskim uvodom, koji glasi: 

Počimaju različite duhovne pisme, od blažene Divice Marie koje se običava¬ 
ju pivati uz Advenat kad se zornice govore, i u druga vremena mogu se pivati. 


Iza ovi 

slide udilj druge veoma bogoljubne i kripostne za dušah spasenje i ganutje 
grešnika na poznanje uvriđjenja Božjega i pokore činjene, koje se također 
piva ju u vrime od svete korizme i posta; koje skupi, sabra, i ispisav u ove 
knjige stavi, otac fra Filip Kapušvarac, Reda S. oca Franceska male braće, 
godišta poslije porođenja Isusova 1737. (str. 127.). 


Bogoljubnom štiocu 

Dragi brate štioče, kada ti zapanu ove knjige poslije moje smarti u tvo¬ 
je ruke, nemoj štogod zamiriti momu govorenju, zašto je u naš jezik mučno 
pisati latinskim slovim. A ipak u naš jezik na mlogo načinah ljudi govore u 
svakomu kraljevstvu različito, da se jedva mogu među sobom razumiti. U 
Bosni na jedan način govore, u Poloniji na drugi, u Moskviji na treći, Har- 
vati na četvrti, i tako od ostalih vilajetah, svaki pais na svoj način. I tako, 
kako sam rekao na početku, dragi brate, ako što tebi ne bude ugodno u ovi 
slideći duhovni pisma, koje što od kuda sabra i skupi i u ove knjige stavi, 
namisti ti na svoj način, kako bolje znadeš i umideš s tvojim razumom i pa¬ 
meću. Drugo imadu znati mudri ljudi i naučni, da ove Pisme nisu stavite za 
nj i, nego za dicu, koja gube vrime zaludu, neka se zabavljaju u stvarih du¬ 
hovni, naučivši pivajući, kakono ti pastiri i drugi koji gube vrime po vaz- 
dan, zato mi mudri imadu oprostiti, budući da $ni mogu imati knjigah od 
svake varste, zašto se ne more i mudrim i ludim zajedno ugoditi. (Str. 128.). 

Sada slijede pjesme na hrvatskom jeziku: 

1. Poslan bi Anđeo Gabrijel, melodija i general bas kao pratnja, a onda 
tekst, str. 129-130. 

2. Popivka: Poslan bi Anđeo Gabrijel, tekst — 131. str. 

3. Popivka (III): O Divico vele jaka, tekst, — 131-132. str. 

4. Popivka (IV): Majko mila i blažena, tekst — 132. str. 

5. Popivka (V): O Maria ljiljen bili, tekst — 132-133. str. 

6. Popivka (VI): O Divice primoguća, tekst — 133. str. 

7. Popivka (VII): Uzdišemo k tebi Divo, tekst — 133-134.str. 

8. Popivka (VIII): Oh, prisveta Divo slatka, tekst — 134. str. 

9. Popivka (IX): O Gospojo svake dike, tekst — 134-135. str. 

10. Popivka (X): Oh! Velika i visoka, tekst — 135. str. 

11. Popivka (XI): Morska zvizdo i danice, tekst — 135-136. str. 

12. Popivka (XII): O Divice vele drage, tekst — 136. str. 

13. Popivka (XIII): O Mario milostiva, tekst — 137. str. 

14. Popivka (XIV): Oh, da bi se moglo reći, tekst — 137. str. 

15. Popivka (X): Gospojo svake dike, tekst, — 138. str. 

16. Popivka (XVI): 0 velika i visoka, tekst — 138. str. 

17. Popivka (XVII): O Maria Mati Božja vazda Divica, tekst — 139. str. 

18. Popivka (XVIII): Zdrava Divica Bogorodica, tekst — 139. str. 

19. Popivka (XIX): Zdrava zvizdo morska naše veselje, tekst — 139-140. str. 

20. Popivka (XX): Svitla zora Diva Maria, tekst — 140. str. 

21. Popivka (XXI): Od porođenja Isusova, tekst — 140-141. str. 

22. Popivka (XXII): Ave Maria ...) (Ad notam, Iste Confessor, tekst — 141. str. 

23. Popivka (XXIII): Zdrava o Maria, Zdenac slatkosti, melodija i tekst — 

142. str. 

24. Popivka (XXIV): Od imena Isusova, melodija i tekst — 142-143. str 

25. Popivka (XXV): Od Isusa, tekst — 143. str. 

26. Popivka (XXVI): Poj te nebeski anđeli, tekst — 143. str. 

27. Popivka (XXVII): O Divico plemenita, tekst — 144. str. 

28. Popivka (XXVIII): Od Sveti u općinu, tekst — 144. str. 

29. Popivka (XXIX): Od Svetih Divica u općinu, tekst — 145. str. 


Na stranici 145. dolje: 


Pocimaju ođovuda kriposne pisme koje se pivaju u vrime s. Korizme i 
posta za dusah spasenje i ganuće grišnika na poznanje uvridjenji Božjega i 
pokore činjenja. Ali prije i posli svake Pisme govori se: Faljeno vazda budi 
presveto ime Isusa i milosrdno Marie brez makie svake začete. 


1. Pisma (I): Zazivanje Duha svetoga na pomoć, tekst — 145. str 

2. Pisma (II): Zazivanje puka na nauk i slušanje riči Božje, tekst — 

146 str 

3. Pisma (III): Pokorna u kojoj se prosi od Boga milosrđe i griha op- 
rostenje, tekst — 147. str. 

4. Pisma (IV): Od uticanja grišnika B.D. Marii Majki Božjoj, tekst — 

c D - ~ , ,. . 147-148. str. 

5. Pisma (V): Od uzdizanju grišnika za dušu svoju gosp. Isusu utičući 
se istomu, tekst — 148-149. str. 

6. Pisma (VI): Koja se piva, kad se izvadi S. Sakramenat za puk bla¬ 
gosloviti, tekst — 149. str. 

7. Pisma (VII). Od prislavnoga Tila Isusova, koja se piva kad se S. 

Sakramenat puku prikaže i blagoslov dade, melodija i tekst_150. str. 

8. Pisma (VIII): Od S. Pokore, kako se ima grišnik probuditi na činje- 

nje pokore za grihe i za učinit skrušen je i pravu ispovid, melodija 
i tekst — 151-152. str. 

9. Pisma (IX): Od prislavnog otajstva Tila i Karvi Gospodina Isukarsta, 
tekst — 152. i 153. str. 

10. Pisma (X): Od pet otajstvi vire katoličanske, koja svaki čovik valja 
da zna i viruje, ako misli spasen biti, tekst biti, tekst — 154. str. 
Letanije Blažene Divice Marie, str. — 154-155. 

11. Pisma (XI): BI. Dj. Marie, koja se piva posle Letanija i posle svakoga 
nauka Karstijanskoga, str. 155. 

12. Pisma (XII): Te Deum Laudamus ... Od zahvalnosti Bogu na njegovi 
darovi, melodija i tekst — 156. str. 

13. Pisma (XIII): Od rastanka s pukom, tekst — 157. str. 

14. Pisma (XIV): Na slavu i diku S. Ocu Franceska Serafinskoga, pokor¬ 
nika i osobitog odvjetnika, tekst 158-159. str. 

15. Pisma (XV): Plačna B. D. Marie, tekst — 160. str. 

16. Pisma (XVI): Žalosna B. D. Marie, tekst — 160-162. str. 

17. Pisma (XVII): Rascviljena Majka stase, tekst — 162. str. 

1. Requiem — str. 163-164. 

2. Requiem — str. 165-166. 

3. Dan od gniva, melodija i tekst — 167. str. 

4. Domine Jesu Christe, Rex gloriae, I, str. 168-170. 

5. Domine Jesu Christe, Rex gloriae, II, str. 170-171. 

6. Sanctus, str. 171-172. 

7. Agnus, str. 172. 

8. Requiem, str. 173-176. 

4. dio 

Apolo Sacratus 

Non in parnasso sed in Ecclesia 
Cytharam tangens 
Seu 

Cantus cantilenarum sacratiores 
qui 

in ecclessia pro majori solatio 
fidelium in modulamen referri solent. 

Conscripti et selecti a Patre, Fratre Philippo a Capusvar die 5. Mensis 
Maji. Anno Dni M:DCC:XXX VII. 

U prijevodu: 

Posvećeni Apollo, 

dirajući citaru ne na parnasu nego u crkvi. 

Ili 

Pjevanje svetih pjesmica 
koje 

se u crkvi za veću utjehu vjernika običavaju u ritmu iznositi. 

Napisao i sabrao, otac brat Filip Kapušvarac dana 5. svibnja godine 
Gospodnje 1737. 

(Str. 177.). 

Iza toga slijedi na 178. stranici latinski uvod: 

Humanissime Lector 

Dum Tibi Musas, meditandas propono ,non illas Haeliconis, sed illas 
devote personatas, quibus orae supernae Civitatis seccurissime attinquntur, 
miraberis forsan me huc compositioni Musicae operam navasse, ast si una 
mecum tibi libuerit perpendere, quam oencomis, jubilus cordis et oris, in 
laudibus Divinis elatus sit, quamque intense, tališ jubilus, nobis consulatur, 
mirando miraberis Te admiratum fuisse, quare Psalmista Regius, Špiritu 
Sancto dictante non desiit in suis psalmis talem suadere jubilum, nempe: 
Cantate Domino canticum novum, cantate Deo omnis terra. Item: Jubilate 
Deo omnis terra, servite Domino in laetitia. Item: Buccinate in naeomenia 
tuba, in die solemnitatis vestrae et laetitiae. Accedit Ecclesia in fešto Corpo- 
ris Christi dicens: Lauda Sion Salvatorem, Lauda ducem et pastorem in 
hymnis et canticis. Hine est humanissime Lector, quod tam pro beneficio 
spirituali tui, quamque proximi has tibi proposui, quare dum te valere cupis, 
orare pro me Patre, Fratre Philippo a Capusvar non desine. 

U prijevodu: 


Plemeniti čitatelju 

Dok ti iznosim na razmišljanje Muze, ne one s Helikona nego one koje 
vjerno zvuče pa se njima najsigurnije može doseći obala nebeskoga grada, 
možda ćeš se čuditi da sam se dao na trud oko toga glazbenog djela; ali 
ako ti se svidi skupa sa mnom dobro razmisliti, kako je to klicanje srca i 
usta u božanskim pohvalama uzvišeno i kako nam se to klicanje pomno sav¬ 
jetuje, čudom ćeš se čuditi kako si se zadivio: zašto kraljevski Psalmista 
Duhom Svetim nadahnut nije prestajao u svojim psalmima preporučivati 
takvo klicanje kao: Pjevajte Gospodinu pjesmu novu, Pjevaj Bogu sva zem¬ 
ljo, Isto tako: Kliči Bogu sva zemljo, Služite Gospodinu u veselju. Opet: 
Zatrubite u rog za mlađaka, za uštapa, na svetkovinu vašu. Prilazi Crkva 
o svetkovini Tijela govoreći: Hvali Sion Stvoritelja, hvali Vođu svog i Uči¬ 
telja Pjesmama i popijevkom. Zato sam ti, plemeniti čitatelju, ovo iznio za 
duhovno dobro tvoje i bližnjega; stoga dok sebi želiš zdravlje, nemoj pres¬ 
tati moliti se za mene, Oca Brata Filipa iz Kapošvara. (Str. 178.) 

Slijede melodije i tekstovi: 

Pro festis Nataliciis — Canite tuba, str. 179-180. 

Pro festis Paschalibus — Victimae Paschali laudes, str. 181. 

Pro festis Pentecostalibus — Veni creator Spiritus (I), str. 182. 


2. Veni sanete Spiritus, str. 183. 

3. Jesu dulcis, Jesu dulcis, str. 184-185. 

4. Jesu mi ad te suspiro, str. 186. 

5. Veni Jesu amor, str. 187. 

6. Maria gustum sentio, str. 188. 

7. Salve Mater Salvatoris, str. 189. 

8. Spasi Kraljice, Majko milosrđa, str. 190-191. 

9. Quasi arcus refulgens, str. 192. 

10. Ave verum Corpus natum (I), str. 193-194. 

11. Ave verum corpus natum (II), str. 194. 

12. Tantun ergo (I), str. 195. 

13. Tantum ergo (II), str. 196. 

14. Tantum ergo (III), str. 197. 

15. Tantum ergo (IV), str. 198. 

16. O salutaris ostia, str. 199-200. 

17. O gloriosa virginum, str. 200. 

18. Jubila coelum ..., str. 201-202. 

19. Magnificat anima mea ..., str. 203-204. 

Martirologium compositum per R.P. Antonium de Budris Anno 

1722. 

Navještaj Božića, str. 205-206. 

Drugi navještaj Božića, str. 207-208. 

Alma Redemptoris Mater, str. 209-210. 

Svršetak Kantuala. 

Nakon opširnog prikaza Kantuala o. Filipa Kapušvarca i nakon nekih 
zapažanja u samom Kantualu, gdje se pisac ovoga djela služi talijanskim ri¬ 
ječima, došao sam do zaključka da se o. Filip Kapušvarac posve sigurno 
nalazio na studiju teologije u Italiji i da je upravo ondje uzijubio crkvenu 
glazbu, postao orguljaš i skladatelj. Predmijevam da je rođen oko 1698. (?), 
a za svećenika zaređen 1723. (?). Ovaj svoj Kantual je sastavio 1737., u svo¬ 
jim zrelim godinama. Svoj život je završio kao upravitelj župe u Marijanci- 
ma 21. studenoga 1755. kad mu je moglo biti oko 57 godina. Nije isključeno 
da je poučavao braću klerike u orguljanju i crkvenom pjevanju, jer to pot¬ 
vrđuje i sačuvani prepis latinskih Misa (37 — i to: 4 u prvom tonu; 2 u 
drugom tonu; 1 u trećem tonu; 4 u četvrtom tonu; 11 u petom tonu; 12 u 
šestom tonu; 1 u sedmom tonu; 2 u osmom tonu), što ih je iz Kapušvar- 
čevih kjiga prepisao Matija Jakobović 1725. Spomenuti prepis iz 1725. go¬ 
dine je knjiga, 21x17 cm, ukoričena u kožu uvezana, korice su oštećene, pa¬ 
pir čvrst, bijeli, note i crtovlje (Pet crta) pisane crno, a svaka stranica je 
crveno uokvirena, početna slova ukrašena. Ima 162 stranice. Na kraju par 
stranica nema. Uz Mise ima i nekoliko latinskih pjesama. Kapušvarac je 
sigurno utjecao na pjevanje u prvoj polovici 18. stoljeća. Bilo bi vrijedno 
njegov Kantual i muzički proučiti! 

Na završetku jednog nastojanja 

Radost je najdragocjeniji dar ljubavi. 

S osvojena vrhunca radost pobjede čini, da se sav napor mukotrpna 
probijanja i penjanja odjednom zaboravi. 

Širina pogleda, što se s pobijeđena vrhunca pruža na prevaljeni put 
i na udaljena obzorja, potvrđuje istinitost iskustvene izreke: Prave vrijed¬ 
nosti se skupo plaćaju, ali radosno posjeduju! 

Prave su vrijednosti kao drago kamenje... 

Njihov sjaj svjetluca i obogaćuje svake zdrave oči bogatstvom svoje 
privlačive i raskošne draži. 

Prave su vrijednosti kao cvijeće... 

Bogato pripravljen stol svojih boja, oblika i nezaboravnih prelijeva ne 
uskraćuju ni najbijednijem siromahu, a svojim neopisivo ugodnim mirisi¬ 
ma darivaju i beskućnike i ruševine ljudskog dostojanstva. 

Prave su vrijednosti plod sa stabla darežljivosti, besplatnosti i nese¬ 
bičnosti ... Prozirne su i ne svijetle za sebe nego Čine da se njihovim svjet¬ 
lom povećava opći dan vrednovanja... Bude poštovanje i ljubav, jer znače 
pupanje i razcvjetavanje slobode... Pohranjene su u školjci života kao divni 
biseri lične veličine onoga bića, koje je samo sebe nadvisilo, oslobodilo se 
tiranije svoga biološkog jastva i postalo dar, poklon, živi zanos ljubavi... 

Prave vrijednosti borave u srcu onoga čovjeka, koji svoje životno sre¬ 
dište ima u Boljemu od sebe, u Najvišemu, u Stvarnosti koja je najviša 
Sloboda u čistoj prozirnosti jedne ljubavi bez nabora... u takvom Biću, 
koje ljudsko biće ne može doseći bez razvijanja svoje vlastite slobode... 

Prave vrijednosti nas oslobađaju, jer čine da se razvija, raste, jača i doz¬ 
rijeva naš osobni ja i postaje u nama gospodarom onog biološkog ja, koji 
se kao skup nagonskih životnih funkcija i određenosti opire smrti. 

I baš zato: kolijevka istinskog čovještva nalazi se u onome unutrašnjem, 
duhovnom i osobnom u čovjeku. Naravno, ukoliko se to »čovjekovo iznut¬ 
ra« spremno, radosno i slobodno predaje Boljemu od sebe — to jest Bogu 
Duhu. 

A jer je taj Drugi, Bolji, Duh, On je sloboda i po tome izvor vrednota, 
kulture i čovječnosti. 

Sloboda je dah visina ... 

Sloboda je biće u stanju dara, posve usredotočeno u zanos, koji ga nosi 
k Drugomu, rađajući se u neograničenu prostoru, gdje svjetli Dan, koji je 
život našega života. 

Potrebno je osloboditi se sebe sama... 

Potrebno je predati se Boljemu od sebe, koji je čista istovjetnost, du¬ 
hovnost, biće u stanju dara, ljubav i zato punina slobode, kako bi se na to¬ 
mu ognjištu čistog altruizma, koje je Bog u tajni triju osoba, uspostavila 
i za nas kolijevka istinskog čovještva. 

Potrebno je već jednom postati svjestan, da je sva snaga, veličina i zna¬ 
čenje čovještva u tome, što je samo čovjek sposoban na zemlji čitavo svoje 
biće sabrati u dar i od čitavog svog djelovanja učiniti plemenitost besplat¬ 
nosti. 

Čovjek doista beskrajno nadvisuje čovjeka. Nemoguće je živjeti ljud¬ 
skim životom, a ne htjeti se predati Boljemu od sebe, koji je bliži čovjeku 
od njega samoga. 

Našički Franjevci nepoznati i daleki, kroz sedam dugih stoljeća svjedo¬ 
če i potvrđuju, da prave ljudske vrijednosti ne umiru i ne mogu umrijeti, 
jer izviru iz nepresušiva izvora humanosti, a ime joj je Ljubav! 

